

### **Pasaules antidopinga *kodekss***

Pasaules antidopinga *kodeksu* pirmoreiz pieņēma 2003. gadā, un tas stājās spēkā 2004. gadā. Tas ir grozīts četras reizes – pirmie grozījumi stājās spēkā 2009. gada 1. janvārī, otrie grozījumi – 2015. gada 1. janvārī, trešie grozījumi – 2018. gada 1. aprīlī un ceturtie grozījumi – 2019. gada 1. jūnijā (ziņošana par noteiktām endogēnām vielām kā *netipiskām atradēm*). Pārskatītais 2021. gada Pasaules antidopinga *kodekss* stājas spēkā 2021. gada 1. janvārī.

**Izdevējs:**

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

**Satura rādītājs**

[PASAULES ANTIDOPINGA PROGRAMMAS UN KODEKSA MĒRĶIS, DARBĪBAS JOMA UN STRUKTŪRA 6](#_Toc56176232)

[*Kodekss* 6](#_Toc56176233)

[Pasaules antidopinga programma 6](#_Toc56176234)

[*Starptautiskie standarti* 7](#_Toc56176235)

[*Tehniskie dokumenti* 7](#_Toc56176236)

[Labākās prakses paraugi un vadlīnijas 7](#_Toc56176237)

[**PASAULES ANTIDOPINGA *KODEKSA* PAMATOJUMS 8**](#_Toc56176238)

[**PIRMĀ DAĻA. *DOPINGA KONTROLE* 9**](#_Toc56176239)

[**IEVADS 10**](#_Toc56176240)

[**1. PANTS. DOPINGA DEFINĪCIJA 12**](#_Toc56176241)

[**2. PANTS. ANTIDOPINGA NOTEIKUMU PĀRKĀPUMI 12**](#_Toc56176242)

[2.1. *Aizliegtas vielas*, tās *metabolītu* vai *marķieru* klātbūtne *paraugā*, kas ņemts no *sportista* ķermeņa 12](#_Toc56176243)

[2.2. *Sportista* veikta *aizliegtas vielas* vai *aizliegtas metodes lietošana* vai *lietošanas mēģinājums* 13](#_Toc56176244)

[2.3. *Sportista* izvairīšanās no *paraugu* vākšanas, atteikšanās ierasties vai neierašanās uz *paraugu* vākšanu 13](#_Toc56176245)

[2.4. *Sportista* informācijas nesniegšana par savu atrašanās vietu 13](#_Toc56176246)

[2.5. *Sportista* vai citas *personas* veikta *falsifikācija* vai *falsifikācijas mēģinājums* kādā no *dopinga kontroles* posmiem 14](#_Toc56176247)

[2.6. *Sportista* vai *sportista atbalsta personāla* īstenota *aizliegtas vielas* vai *aizliegtas metodes glabāšana* 14](#_Toc56176248)

[2.7. *Aizliegtas vielas vai aizliegtas metodes izplatīšana vai izplatīšanas mēģinājums, ko veic sportists vai cita persona* 14](#_Toc56176249)

[2.8. *Sportistam sacensību laikā* kāds *sportists* vai cita *persona ievada aizliegtu vielu* vai attiecībā uz viņu *lieto aizliegtu metodi* vai arī *mēģina* veikt kādu no šīm abām darbībām, vai arī *sportistam ārpus sacensībām ievada* tādu *aizliegtu vielu* vai attiecībā uz viņu *lieto* tādu *aizliegtu metodi*, kas ir aizliegta *ārpus sacensībām*, vai arī tiek *mēģināts* veikt kādu no šīm abām darbībām 14](#_Toc56176250)

[2.9. *Sportista* vai citas *personas* līdzdalība vai līdzdalības *mēģinājums* 14](#_Toc56176251)

[2.10. Aizliegta biedrošanās, kurā iesaistās *sportists* vai cita *persona* 15](#_Toc56176252)

[2.11. *Sportista* vai citas *personas* darbības ar mērķi atrunāt no ziņošanas iestādēm vai represijas šādas ziņošanas dēļ 15](#_Toc56176253)

[**3. PANTS. DOPINGA PIERĀDĪJUMS 16**](#_Toc56176254)

[3.1. Pierādīšanas pienākums un pierādījumu apjoms 16](#_Toc56176255)

[3.2. Faktu konstatēšanas metodes un pieņēmumi 16](#_Toc56176256)

[**4. PANTS. *AIZLIEGTO VIELU UN METOŽU SARAKSTS* 18**](#_Toc56176257)

[4.1. *Aizliegto vielu un metožu saraksta* publicēšana un grozīšana 18](#_Toc56176258)

[4.2. *Aizliegto vielu un metožu sarakstā* norādītās *aizliegtās vielas* un *aizliegtās metodes* 19](#_Toc56176259)

[4.3. Kritēriji vielu un metožu iekļaušanai *Aizliegto vielu un metožu sarakstā* 20](#_Toc56176260)

[4.4. *Terapeitiskās lietošanas atļaujas (“TLA”)* 21](#_Toc56176261)

[4.5. Uzraudzības programma 23](#_Toc56176262)

[**5. PANTS. *PĀRBAUDES* UN IZMEKLĒŠANA 24**](#_Toc56176263)

[5.1. *Pārbaužu* un izmeklēšanas nolūks 24](#_Toc56176264)

[5.2. Pilnvaras veikt pārbaudes 24](#_Toc56176265)

[5.3. *Pārbaudes sporta pasākumos* 25](#_Toc56176266)

[5.4. Prasības *pārbaužu* veikšanai 25](#_Toc56176267)

[5.5. Informācija par *sportista* atrašanās vietu 26](#_Toc56176268)

[5.6. Aktīvo karjeru pārtraukušu *sportistu* atgriešanās *sacensībās* 26](#_Toc56176269)

[5.7. Izmeklēšana un informācijas vākšana 27](#_Toc56176270)

[**6. PANTS. *PARAUGU* ANALĪZE 27**](#_Toc56176271)

[6.1. Akreditētu, atzītu un citu laboratoriju izmantošana 27](#_Toc56176272)

[6.2. *Paraugu* un datu analīzes nolūks 27](#_Toc56176273)

[6.3. Pētījumi saistībā ar *paraugiem* un datiem 27](#_Toc56176274)

[6.4. *Paraugu* analīzes un ziņošanas standarti 28](#_Toc56176275)

[6.5. *Parauga* papildu analīze pirms *rezultātu pārvaldības* vai tās laikā 28](#_Toc56176276)

[6.6. Papildu analīzes *paraugam* pēc tam, kad tas ir atzīts par negatīvu vai saistībā ar to citādi nav izvirzīta apsūdzība antidopinga noteikumu pārkāpumā 28](#_Toc56176277)

[6.7. A vai B *parauga* sadalīšana 29](#_Toc56176278)

[6.8. *WADA* glabāšanas tiesības attiecībā uz *paraugiem* un datiem 29](#_Toc56176279)

[**7. PANTS. *REZULTĀTU PĀRVALDĪBA*. ATBILDĪBA, SĀKOTNĒJĀ PĀRSKATĪŠANA, PAZIŅOJUMS UN *PAGAIDU AIZLIEGUMI* 29**](#_Toc56176280)

[7.1. Atbildība par *rezultātu pārvaldību* 30](#_Toc56176281)

[7.2. Iespējamo antidopinga noteikumu pārkāpumu pārbaude un ziņošana par tiem 31](#_Toc56176282)

[7.3. Iepriekšēju antidopinga noteikumu pārkāpumu identificēšana 31](#_Toc56176283)

[7.4. *Pagaidu aizliegumam* piedalīties sacensībās piemērojamie principi 32](#_Toc56176284)

[7.5. Ar *rezultātu pārvaldību* saistītie lēmumi 33](#_Toc56176285)

[7.6. Ar *rezultātu pārvaldību* saistīto lēmumu paziņošana 34](#_Toc56176286)

[7.7. Aktīvās karjeras pārtraukšana 34](#_Toc56176287)

[**8. PANTS. *REZULTĀTU PĀRVALDĪBA*. TIESĪBAS UZ TAISNĪGU LIETAS IZSKATĪŠANU UN TIESĪBAS UZ INFORMĀCIJU PAR PIEŅEMTO LĒMUMU 34**](#_Toc56176288)

[8.1. Taisnīga lietas izskatīšana 34](#_Toc56176289)

[8.2. Ar *sporta pasākumiem* saistītu lietu izskatīšana 35](#_Toc56176290)

[8.3. Atteikšanās no lietas izskatīšanas 35](#_Toc56176291)

[8.4. Lēmumu paziņošana 35](#_Toc56176292)

[8.5. Lietas vienreizēja izskatīšana *Sporta šķīrējtiesā* 35](#_Toc56176293)

[**9. PANTS. INDIVIDUĀLO REZULTĀTU AUTOMĀTISKA *ANULĒŠANA* 35**](#_Toc56176294)

[**10. PANTS. INDIVIDUĀLĀS SANKCIJAS 36**](#_Toc56176295)

[10.1. Rezultātu *anulēšana sporta pasākumā*, kurā ir noticis antidopinga noteikumu pārkāpums 36](#_Toc56176296)

[10.2. *Diskvalifikācija* par *aizliegtas vielas* vai *aizliegtas metodes* klātbūtni, *lietošanu*, *lietošanas mēģinājumu* vai *glabāšanu* 36](#_Toc56176297)

[10.3. *Diskvalifikācija* saistībā ar citu antidopinga noteikumu pārkāpumiem 38](#_Toc56176298)

[10.4. Tādi *atbildību pastiprinoši apstākļi*, kuru dēļ var pagarināt *diskvalifikācijas* periodu 39](#_Toc56176299)

[10.5. *Diskvalifikācijas* atcelšana, ja *vaina* vai *nolaidība nav* konstatēta 39](#_Toc56176300)

[10.6. *Diskvalifikācijas* perioda saīsināšana, ja *būtiska vaina* vai *nolaidība* *nav* konstatēta 39](#_Toc56176301)

[10.7. *Diskvalifikācijas* vai citu *seku* atcelšana, to periodu saīsināšana vai atlikšana citu iemeslu dēļ, kas nav *vainas* nekonstatēšana 41](#_Toc56176302)

[10.8. Līgumi par *rezultātu pārvaldību* 43](#_Toc56176303)

[10.9. Vairākkārtēji pārkāpumi 44](#_Toc56176304)

[10.10. *Sacensību* rezultātu *anulēšana* pēc *paraugu* ievākšanas vai antidopinga noteikumu pārkāpuma 45](#_Toc56176305)

[10.11. Atsavinātās naudas balvas 46](#_Toc56176306)

[10.12. *Finansiālas sekas* 46](#_Toc56176307)

[10.13. *Diskvalifikācijas* perioda sākums 46](#_Toc56176308)

[10.14. *Sportista* statuss *diskvalifikācijas* vai *pagaidu aizlieguma* laikā 47](#_Toc56176309)

[10.15. Informācijas par sankcijām automātiska publicēšana 49](#_Toc56176310)

[**11. PANTS. *SEKAS* KOMANDĀM 49**](#_Toc56176311)

[11.1. *Pārbaudes komandu sporta veidos* 49](#_Toc56176312)

[11.2. Pārkāpuma *sekas komandu sporta veidos* 49](#_Toc56176313)

[11.3. *Sporta pasākuma* rīkotāja vai starptautiskās federācijas noteiktas stingrākas *sekas komandu sporta veidos* 50](#_Toc56176314)

[**12. PANTS. *PARAKSTĪTĀJU* PIEMĒROTĀS SANKCIJAS CITĀM SPORTA ORGANIZĀCIJĀM 50**](#_Toc56176315)

[**13. PANTS. *REZULTĀTU PĀRVALDĪBA*. PĀRSŪDZĪBAS 50**](#_Toc56176316)

[13.1. Pārsūdzamie lēmumi 50](#_Toc56176317)

[13.2. Ar antidopinga noteikumu pārkāpumiem, tā *sekām* un *pagaidu aizliegumiem* saistītu lēmumu pārsūdzēšana, atzīšana un piekritība 51](#_Toc56176318)

[13.3. *Antidopinga organizācija* savlaicīgi nepieņem lēmumu 54](#_Toc56176319)

[13.4. Pārsūdzības saistībā ar *TLA* 54](#_Toc56176320)

[13.5. Pārsūdzības instances lēmumu paziņošana 54](#_Toc56176321)

[13.6. Saskaņā ar 24. panta 1. punktu pieņemtu lēmumu pārsūdzība 54](#_Toc56176322)

[13.7. Laboratorijas akreditācijas apturēšanas vai atcelšanas lēmumu pārsūdzība 54](#_Toc56176323)

[**14. PANTS. KONFIDENCIALITĀTE UN ZIŅOŠANA 54**](#_Toc56176324)

[14.1. Informācija attiecībā uz *nelabvēlīgiem analīžu rezultātiem* vai *netipiskām atradēm* un citiem iespējamiem antidopinga noteikumu pārkāpumiem 55](#_Toc56176325)

[14.2. Paziņošana par lēmumiem attiecībā uz antidopinga noteikumu pārkāpumiem vai *diskvalifikācijas* vai *pagaidu aizlieguma* pārkāpumiem un lietas materiālu pieprasīšana 56](#_Toc56176326)

[14.3. *Publiskošana* 56](#_Toc56176327)

[14.4. Statistikas pārskati 57](#_Toc56176328)

[14.5. *Dopinga kontroles* informācijas datubāze un ievērošanas pārraudzība 57](#_Toc56176329)

[14.6. Datu privātums 58](#_Toc56176330)

[**15. PANTS. LĒMUMU ĪSTENOŠANA 58**](#_Toc56176331)

[15.1. *Parakstītāja antidopinga organizāciju* pieņemto lēmumu automātiskais juridiski saistošais spēks 58](#_Toc56176332)

[15.2. Citu *antidopinga organizāciju* lēmumu īstenošana 60](#_Toc56176333)

[15.3. Tādas organizācijas lēmumu īstenošana, kas nav *parakstītājs* 60](#_Toc56176334)

[**16. PANTS. *DOPINGA KONTROLE* DZĪVNIEKIEM, KAS PIEDALĀS SPORTA SACENSĪBĀS 60**](#_Toc56176335)

[**17. PANTS. IEROBEŽOJOŠI NOTEIKUMI 60**](#_Toc56176336)

[**OTRĀ DAĻA. *IZGLĪTĪBA* UN PĒTNIECĪBA 62**](#_Toc56176337)

[**18. PANTS. *IZGLĪTĪBA* 63**](#_Toc56176338)

[18.1. Principi 63](#_Toc56176339)

[18.2. *Parakstītāju izglītības* programmas un plāni 63](#_Toc56176340)

[**19. PANTS. PĒTĪJUMI 65**](#_Toc56176341)

[19.1. Pētījumu nolūks un mērķi dopinga apkarošanas jomā 65](#_Toc56176342)

[19.2. Pētījumu veidi 65](#_Toc56176343)

[19.3. Pētījumu koordinēšana un rezultātu koplietošana 65](#_Toc56176344)

[19.4. Pētniecības prakses 65](#_Toc56176345)

[19.5. Pētījumi, kuros izmanto *aizliegtas vielas* un *aizliegtas metodes* 65](#_Toc56176346)

[19.6. Ļaunprātīga rezultātu izmantošana 65](#_Toc56176347)

[**TREŠĀ DAĻA. FUNKCIJAS UN PIENĀKUMI 66**](#_Toc56176348)

[**20. PANTS. *PARAKSTĪTĀJU* UN *WADA* PAPILDU FUNKCIJAS UN PIENĀKUMI 67**](#_Toc56176349)

[20.1. Starptautiskās Olimpiskās komitejas funkcijas un pienākumi 67](#_Toc56176350)

[20.2. Starptautiskās Paraolimpiskās komitejas funkcijas un pienākumi 68](#_Toc56176351)

[20.3. Starptautisko federāciju funkcijas un pienākumi 69](#_Toc56176352)

[20.4. *Valstu olimpisko komiteju* un valstu paraolimpisko komiteju funkcijas un pienākumi 71](#_Toc56176353)

[20.5. *Valsts antidopinga organizāciju* funkcijas un pienākumi 73](#_Toc56176354)

[20.6. *Lielu sporta pasākumu rīkotājorganizāciju* funkcijas un pienākumi 75](#_Toc56176355)

[20.7. *WADA* funkcijas un pienākumi 76](#_Toc56176356)

[20.8. Sadarbība saistībā ar trešo personu noteikumiem 77](#_Toc56176357)

[**21. PANTS. *SPORTISTU* UN CITU *PERSONU* PAPILDU FUNKCIJAS UN PIENĀKUMI 77**](#_Toc56176358)

[21.1. *Sportistu* funkcijas un pienākumi 77](#_Toc56176359)

[21.2. *Sportistu atbalsta personāla* funkcijas un pienākumi 78](#_Toc56176360)

[21.3. Citu *personu*, uz kurām attiecas *Kodekss*, funkcijas un pienākumi 78](#_Toc56176361)

[21.4. *Reģionālo antidopinga organizāciju* funkcijas un pienākumi 79](#_Toc56176362)

[**22. PANTS. VALDĪBU IESAISTĪŠANA 79**](#_Toc56176363)

[**CETURTĀ DAĻA. PIEŅEMŠANA, IEVĒROŠANA, GROZĪŠANA UN INTERPRETĀCIJA 82**](#_Toc56176364)

[**23. PANTS. PIEŅEMŠANA UN ĪSTENOŠANA 83**](#_Toc56176365)

[23.1. *Kodeksa* pieņemšana 83](#_Toc56176366)

[23.2. *Kodeksa* īstenošana 83](#_Toc56176367)

[23.3. Antidopinga programmu īstenošana 84](#_Toc56176368)

[**24. PANTS. *KODEKSA* UN *UNESCO KONVENCIJAS* IEVĒROŠANAS PĀRRAUDZĪBA UN IZPILDES PANĀKŠANA 84**](#_Toc56176369)

[24.1. *Kodeksa* ievērošanas pārraudzība un izpildes panākšana 84](#_Toc56176370)

[24.2. *UNESCO konvencijas* ievērošanas pārraudzība 89](#_Toc56176371)

[**25. PANTS. GROZĪŠANA UN PIEVIENOŠANĀS ATSAUKŠANA 90**](#_Toc56176372)

[25.1. Grozīšana 90](#_Toc56176373)

[25.2. Lēmuma par *Kodeksa* pieņemšanu atsaukšana 90](#_Toc56176374)

[**26. PANTS. *KODEKSA* INTERPRETĀCIJA 90**](#_Toc56176375)

[**27. PANTS. PĀREJAS NOTEIKUMI 91**](#_Toc56176376)

[27.1. 2021. gada *Kodeksa* vispārējā piemērošana 91](#_Toc56176377)

[27.2. *Kodeksu* nepiemēro ar atpakaļejošu spēku, izņemot 10. panta 9. punkta 4. un 17. apakšpunktā minētajos gadījumos vai tad, ja piemēro *lex mitior* principu. 91](#_Toc56176378)

[27.3. Piemērošana lēmumiem, kas pieņemti pirms 2021. gada *Kodeksa* spēkā stāšanās dienas 91](#_Toc56176379)

[27.4. Vairākkārtēji pārkāpumi, ja pirmais pārkāpums noticis līdz 2021. gada 1. janvārim 92](#_Toc56176380)

[27.5. Papildu grozījumi *Kodeksā* 92](#_Toc56176381)

[27.6. Izmaiņas *Aizliegto vielu un metožu sarakstā* 92](#_Toc56176382)

[**1. PAPILDINĀJUMS. DEFINĪCIJAS 93**](#_Toc56176383)

# PASAULES ANTIDOPINGA PROGRAMMAS UN *KODEKSA* MĒRĶIS, DARBĪBAS JOMA UN STRUKTŪRA

Pasaules antidopinga *kodeksam* un Pasaules antidopinga programmai ir šādi mērķi:

* + aizsargāt *sportistu* pamattiesības piedalīties sportā, kurā netiek lietots dopings, tādējādi visā pasaulē veicināt *sportistu* veselību, godīgumu un vienlīdzību, un
	+ starptautiskā un valsts līmenī nodrošināt saskaņotas, koordinētas un efektīvas antidopinga programmas dopinga lietošanas novēršanai, tostarp:

nodrošināt *izglītību* – lai vairotu izpratni, sniegtu informāciju un paziņojumus, paustu un iedvestu vērtības un pilnveidotu dzīves prasmes un lēmumu pieņemšanas spējas ar mērķi novērst tīšus un netīšus antidopinga noteikumu pārkāpumus;

atturēt no dopinga lietošanas – lai mainītu potenciālo dopinga lietotāju nodomus, nodrošinot, ka ir ieviesti visām ieinteresētajām personām saistoši stingri noteikumi un sankcijas;

atklāt dopinga lietošanu – efektīva *pārbaužu* un izmeklēšanas sistēma ne tikai pastiprina atturošo ietekmi, bet arī efektīvi aizsargā “tīros *sportistus*” un sporta garu, jo tiek pieķerti tie, kuri izdara antidopinga noteikumu pārkāpumus, kas vienlaikus arī traucē ikvienam lietot dopingu;

panākt izpildi – izskatīt lietas un noteikt sankcijas tiem, kas atzīti par antidopinga noteikumu pārkāpējiem;

nodrošināt tiesiskumu – pārliecināties, ka visas attiecīgās ieinteresētās personas ir piekritušas ievērot *Kodeksu* un *starptautiskos standartus* un ka visi pasākumi, kas tiek veikti, piemērojot šo personu antidopinga programmas, atbilst *Kodeksam*, *starptautiskajiem standartiem* un samērīguma un cilvēktiesību aizsardzības principiem.

## *Kodekss*

*Kodekss* ir vispusīgs pamatdokuments, uz kura balstīta pasaules antidopinga programma sportā. *Kodeksa* nolūks ir sekmēt dopinga apkarošanas centienus, nodrošinot antidopinga pamatelementu vispusīgu saskaņošanu. *Kodekss* ir pietiekami sīki izstrādāts, lai nodrošinātu pilnīgu saskaņotību jautājumos, kuros vajadzīga vienota pieeja, tomēr tas ir arī pietiekami vispārīgs citās jomās, lai elastīgi risinātu jautājumu par saskaņoto dopinga apkarošanas principu īstenošanas paņēmieniem. *Kodekss* ir izstrādāts, ievērojot samērīguma principu un cilvēktiesības.[[1]](#footnote-1)

## Pasaules antidopinga programma

Pasaules antidopinga programmā ir iekļauti visi nepieciešamie elementi, lai starptautiskajās un valstu antidopinga programmās nodrošinātu optimālu saskaņotību un labāko praksi. Galvenie programmas elementi ir šādi:

**1. līmenis:** *Kodekss*;

**2. līmenis:** *starptautiskie standarti* un *tehniskie dokumenti*;

**3. līmenis:** labākās prakses paraugi un vadlīnijas.

## *Starptautiskie standarti*

Dažādu antidopinga programmas tehnisko un darbības jomu *starptautiskos standartus* izstrādā un izstrādās, apspriežoties ar *parakstītājiem* un valdībām, un šos dokumentus apstiprina *WADA*. *Starptautisko standartu* nolūks ir saskaņot to *antidopinga organizāciju* rīcību, kuras atbild par konkrētām antidopinga programmu tehniskajām un darbības daļām. Lai nodrošinātu atbilstību *Kodeksam*, obligāti jāievēro *starptautiskie standarti*. Veicot nepieciešamās pārrunas ar *parakstītājiem*, valdībām un citām ieinteresētajām personām, *WADA* Izpildkomiteja laiku pa laikam var pārskatīt *starptautiskos standartus*.

*Starptautiskos standartus* un visas to pārskatītās redakcijas publicē *WADA* tīmekļa vietnē, un tās stājas spēkā dienā, kas norādīta *starptautiskajā standartā* vai tā pārskatītajā redakcijā.[[2]](#footnote-2)

## *Tehniskie dokumenti*

*WADA* izpildkomiteja laiku pa laikam var apstiprināt un publicēt *tehniskos dokumentus* attiecībā uz obligātajām tehniskajām prasībām, kas saistītas ar kāda *starptautiskā standarta* īstenošanu. Lai ievērotu *Kodeksu*, ir obligāti jāievēro arī *tehniskie dokumenti*. Ja jauna vai pārskatīta *tehniskā dokumenta* ieviešana nav laikietilpīga, *WADA* izpildkomiteja atļauj veikt nepieciešamās apspriedes ar *parakstītājiem*, valdībām un citām attiecīgajām ieinteresētajām personām. *Tehniskie dokumenti* stājas spēkā tūlīt pēc to publicēšanas *WADA* tīmekļa vietnē, ja vien nav norādīts kāds vēlāks datums.[[3]](#footnote-3)

## Labākās prakses paraugi un vadlīnijas

Lai nodrošinātu risinājumus dažādās dopinga apkarošanas jomās, pamatojoties uz *Kodeksu* un *starptautiskajiem standartiem*, ir izstrādāti un tiks izstrādāti labākās prakses paraugi un vadlīnijas. *WADA* ieteiks izmantot šos paraugus un vadlīnijas, un tie būs pieejami *parakstītājiem* un citām ieinteresētajām personām pēc pieprasījuma, bet tie nebūs obligāti. Papildus antidopinga dokumentācijas paraugu izstrādei *WADA* *parakstītājiem* nodrošinās arī apmācību.[[4]](#footnote-4)

# PASAULES ANTIDOPINGA *KODEKSA* PAMATOJUMS

Antidopinga programmu pamatā ir sporta patiesā vērtība. Šo patieso vērtību bieži dēvē par “sporta garu” – tā ir ētiski centieni sasniegt cilvēku spēju izcilību, katram *sportistam* mērķtiecīgi pilnveidojot savus dabiskos talantus.

Antidopinga programmu mērķis ir aizsargāt *sportistu* veselību un nodrošināt *sportistiem* iespēju sasniegt cilvēka spēju izcilību, *neizmantojot aizliegtas vielas* un *aizliegtas metodes*.

Antidopinga programmu mērķis ir saglabāt godīgumu sportā, tas ir, noteikumu ievērošanu, cieņu pret citiem sacensību dalībniekiem, godīgu konkurenci, vienādus konkurences apstākļus un sporta bez dopinga vērtību visā pasaulē.

Sporta gars ir cilvēka gara, miesas un prāta cildināšana. Tas ir olimpisma būtība un atspoguļojas vērtībās, kas atrodamas sportā un ar tā palīdzību, šādas vērtības cita starpā ir:

* veselība;
* ētika, godīga spēle un godīgums;
* *Kodeksā* noteiktās *sportistu* tiesības;
* snieguma izcilība;
* raksturs un *izglītība*;
* prieks un līksme;
* komandas darbs;
* aizraušanās un uzticēšanās;
* noteikumu un likumu ievērošana;
* cieņa pret sevi un citiem *dalībniekiem*;
* drosme;
* kopība un solidaritāte.

Sporta gars izpaužas godīgā spēlē.

Dopinga lietošana un sportiskais gars ir pilnīgi nesavienojami jēdzieni.

# PIRMĀ DAĻA*DOPINGA KONTROLE*

# IEVADS

*Kodeksa* pirmajā daļā ir izklāstīti konkrēti antidopinga noteikumi un principi, kas jāievēro tām organizācijām, kuras savas kompetences jomā ir atbildīgas par antidopinga noteikumu pieņemšanu, īstenošanu vai ieviešanu, piemēram, Starptautiskajai Olimpiskajai komitejai, Starptautiskajai Paraolimpiskajai komitejai, starptautiskām federācijām, *valstu olimpiskajām komitejām*, valstu paraolimpiskajām komitejām, *lielu sporta pasākumu rīkotājorganizācijām* un *valstu antidopinga organizācijām*. Visas šīs organizācijas kopā dēvē par *antidopinga organizācijām*.

Visi *Kodeksa* noteikumi pēc būtības ir obligāti, un tie attiecīgi jāpiemēro visām *antidopinga organizācijām*, *sportistiem* un citām *personām*. Tomēr *Kodekss* neaizstāj un neatceļ vajadzību visām *antidopinga organizācijām* pieņemt vispusīgus antidopinga noteikumus. Daži *Kodeksa* noteikumi bez būtiskām izmaiņām ir jāiekļauj visu *antidopinga organizāciju* antidopinga noteikumos, savukārt citos *Kodeksa* noteikumos ir paredzēti obligāti pamatprincipi, kas *antidopinga organizācijām* nodrošina iespēju elastīgi formulēt savus noteikumus vai noteikt prasības, kuras jāievēro visām *antidopinga organizācijām*, bet nav atkārtoti jāiekļauj šo organizāciju antidopinga noteikumos.[[5]](#footnote-5)

Antidopinga noteikumi, tāpat kā sacensību noteikumi, ir sporta noteikumi, ar kuriem reglamentē sporta spēļu norises apstākļus. *Sportisti*, *sportistu atbalsta personāls* vai citas *personas* (tostarp valdes locekļi, direktori, amatpersonas un noteikti darbinieki, kā arī *deleģētās trešās personas* un to darbinieki) pieņem, ka šie noteikumi ir nosacījumi dalībai vai iesaistei sportā, un viņiem šie noteikumi ir saistoši.[[6]](#footnote-6)Katrs *parakstītājs* pieņem noteikumus un procedūras, lai nodrošinātu, ka visi attiecīgā *parakstītāja* un tā dalīborganizāciju pārziņā esošie *sportisti*, *sportistu atbalsta personāls* un citas *personas* ir informētas par attiecīgās *antidopinga organizācijas* spēkā esošajiem antidopinga noteikumiem un piekrīt tos ievērot.

Katrs *parakstītājs* izstrādā noteikumus un procedūras, lai nodrošinātu, ka visi šā *parakstītāja* un tā dalīborganizāciju pārziņā esošie *sportisti* un *sportistu atbalsta personāls* ir informēts par savu privāto datu izplatīšanu atbilstoši *Kodeksā* noteiktajām prasībām un pilnvarām un ievēro *Kodeksā* atrodamos antidopinga noteikumus, kas tam ir saistoši, kā arī nodrošina to, ka tiem *sportistiem* un citām *personām*, kas pārkāpj šos noteikumus, tiek piemērotas atbilstošas *sekas*. Šie sporta noteikumi un procedūras, kuru mērķis ir panākt antidopinga noteikumu vispārēju un saskaņotu īstenošanu, pēc būtības atšķiras no noteikumiem un procedūrām, kas jāievēro kriminālprocesos vai civilprocesos. Šiem noteikumiem un procedūrām nav jāatbilst valsts prasībām vai tiesību normām, kas attiecas uz šādām procedūrām, turklāt uz tiem neattiecas šo prasību un tiesību normu ierobežojumi, lai gan tos ir paredzēts piemērot, ņemot vērā samērīguma un cilvēktiesību principus. Izvērtējot konkrētas lietas faktiskos un juridiskos apstākļus, visām tiesām, šķīrējtiesu komisijām un citām lēmējiestādēm ir jāapzinās un jāņem vērā, ka *Kodeksa* antidopinga noteikumu būtība ir atšķirīga un ka šie noteikumi atspoguļo to ļoti dažādo ieinteresēto personu vienprātību visā pasaulē, kuras tiecas nodrošināt godīgumu sportā.

*Kodeksā* ir noteikts, ka katra *antidopinga organizācija* ir atbildīga par visu *dopinga kontroles* aspektu īstenošanu. *Antidopinga organizācija* var deleģēt jebkura *dopinga kontroles* vai antidopinga *izglītības* aspekta īstenošanu *deleģētajai trešajai personai*, tomēr deleģējošā *antidopinga organizācija* pieprasa, lai *deleģētā trešā persona* šos aspektus veic saskaņā ar *Kodeksu* un *starptautiskajiem standartiem*, un *antidopinga organizācija* tik un tā ir pilnībā atbildīga par nodrošināšanu, lai visi deleģētie aspekti tiek veikti saskaņā ar *Kodeksu*.

# 1. PANTS. DOPINGA DEFINĪCIJA

Dopings tiek definēts kā viens vai vairāki *Kodeksa* 2. panta 1.–11. punktā norādītie antidopinga noteikumu pārkāpumi.

# 2. PANTS. ANTIDOPINGA NOTEIKUMU PĀRKĀPUMI

*Kodeksa* 2. panta nolūks ir norādīt tos apstākļus un darbības, kas uzskatāmi par antidopinga noteikumu pārkāpumiem. Ar dopingu saistītu lietu izskatīšana notiks, pamatojoties uz apgalvojumu, ka ir pārkāpts viens vai vairāki no šiem īpašajiem noteikumiem.

*Sportistu* un citu *personu* pienākums ir būt informētiem par to, kas ir antidopinga noteikumu pārkāpums, kā arī par to, kādas vielas un metodes ir iekļautas *Aizliegto vielu un metožu sarakstā*.

Turpmāk ir norādīti antidopinga noteikumu pārkāpumi.

## 2.1. *Aizliegtas vielas*, tās *metabolītu* vai *marķieru* klātbūtne *paraugā*, kas ņemts no *sportista* ķermeņa

2.1.1. *Sportistu* personīgais pienākums ir rūpēties par to, lai viņu organismā nenokļūst *aizliegta viela*. *Sportisti* atbild par jebkuras *aizliegtas vielas*, tās *metabolītu* vai *marķieru* klātbūtni *paraugos*, kas ņemti no viņu ķermeņa. Tāpēc, lai saskaņā ar 2. panta 1. punktu konstatētu antidopinga noteikumu pārkāpumu, nav nepieciešams pierādīt *sportista* nodomu, *vainu*, *nolaidību* vai *aizliegtās vielas* apzinātu *lietošanu*.[[7]](#footnote-7)

2.1.2. Pietiekams antidopinga noteikumu pārkāpuma pierādījums saskaņā ar 2. panta 1. punktu ir kāds no norādītajiem apstākļiem: *aizliegtas vielas*, tās *metabolīti* vai *marķieri* A *paraugā*, kas ņemts no *sportista* ķermeņa, ja *sportists* atsakās no B *parauga* analīzes un ja B *parauga* analīze nav veikta; ir veikta *sportista* B *parauga* analīze, kā rezultātā ir apstiprināta A *paraugā* konstatēto *aizliegto vielu*, tās *metabolītu* vai *marķieru* klātbūtne; *sportista* A vai B *paraugs* ir sadalīts divās daļās, un sadalītā *parauga* apstiprinošās daļas analīzē tiek apstiprināta sadalītā *parauga* pirmās daļas analīzē konstatēto *aizliegto vielu*, tās *metabolītu* vai *marķieru* klātbūtne vai *sportists* atsakās no analīzes veikšanas sadalītā *parauga* apstiprinošajai daļai.[[8]](#footnote-8)

2.1.3. *Aizliegtas vielas*, tās *metabolītu* vai *marķieru* klātbūtne jebkurā paziņotajā daudzumā *paraugā*, kas ņemts no *sportista* ķermeņa, ir antidopinga noteikumu pārkāpums; izņēmums ir vielas, attiecībā uz kurām *Aizliegto vielu un metožu sarakstā* vai kādā *tehniskajā dokumentā* ir īpaši norādīta *izšķiršanas robeža*.

2.1.4. Atkāpjoties no 2. panta 1. punktā izklāstītā vispārējā noteikuma, *Aizliegto vielu un metožu sarakstā*, *starptautiskajos standartos* vai *tehniskajos dokumentos* var noteikt īpašus kritērijus attiecībā uz ziņošanu par noteiktām *aizliegtajām vielām* vai šādu vielu izvērtēšanu.

## 2.2. *Sportista* veikta *aizliegtas vielas* vai *aizliegtas metodes lietošana* vai *lietošanas mēģinājums[[9]](#footnote-9)*

2.2.1. *Sportistu* personīgais pienākums ir nodrošināt, lai viņu organismā nenokļūst *aizliegtas vielas* un netiek *lietotas aizliegtas metodes*. Tāpēc, lai konstatētu antidopinga noteikumu pārkāpumu saistībā ar *aizliegtas vielas* vai *aizliegtas metodes lietošanu*, nav nepieciešams pierādīt sportista nodomu, *vainu*, *nolaidību* vai šīs vielas vai metodes apzinātu *lietošanu*.

2.2.2. Nav būtiski, vai, *lietojot* vai *mēģinot lietot* *aizliegtu vielu* vai *aizliegtu metodi*, ir panākta vēlamā iedarbība. Antidopinga noteikumu pārkāpums ir noticis jebkurā gadījumā, kad *lietota aizliegta viela* vai *aizliegta metode* vai ir *mēģināts lietot* šādu vielu vai metodi.[[10]](#footnote-10)

## 2.3. *Sportista* izvairīšanās no *paraugu* vākšanas, atteikšanās ierasties vai neierašanās uz *paraugu* vākšanu

Izvairīšanās no *paraugu* vākšanas, atteikšanās ierasties vai neierašanās uz *paraugu* vākšanu bez pietiekama pamatojuma pēc tam, kad no pienācīgi pilnvarotas *personas* ir saņemts atbilstošs paziņojums.[[11]](#footnote-11)

## 2.4. *Sportista* informācijas nesniegšana par savu atrašanās vietu

*Pārbaudāmo sportistu reģistrā* iekļauts *sportists* divpadsmit mēnešus ilgā laikposmā trīs reizes nav izpildījis prasību ierasties uz *pārbaudēm* un/vai prasību sniegt nepieciešamo informāciju, kā noteikts *Starptautiskajā rezultātu pārvaldības standartā*.

## 2.5. *Sportista* vai citas *personas* veikta *falsifikācija* vai *falsifikācijas mēģinājums* kādā no *dopinga kontroles* posmiem

## 2.6. *Sportista* vai *sportista atbalsta personāla* īstenota *aizliegtas vielas* vai *aizliegtas metodes glabāšana*

2.6.1. *Sportista glabāšanā sacensību laikā* ir kāda *aizliegta viela* vai *aizliegta metode*, vai *ārpus sacensībām sportista glabāšanā* ir tāda *aizliegta viela* vai *aizliegta metode*, kas ir aizliegta *ārpus sacensībām*, izņemot gadījumu, kad *sportists* pierāda, ka šī viela vai metode ir viņa *glabāšanā* saskaņā ar *terapeitiskās lietošanas atļauju* (turpmāk tekstā – “*TLA*”), kas izsniegta atbilstīgi 4. panta 4. punktam, vai saskaņā ar citu pieņemamu pamatojumu.[[12]](#footnote-12)

2.6.2. *Sportista atbalsta personāla* *rīcībā* *sacensību laikā* ir kāda *aizliegta viela* vai *aizliegta metode* vai *ārpus sacensībām* *sportista atbalsta personāla* *rīcībā* ir tāda *aizliegta viela* vai *aizliegta metode*, kas saistībā ar *sportistu*, *sacensībām* vai treniņiem ir aizliegta *ārpus sacensībām*, izņemot gadījumu, kad *sportista atbalsta personāls* pierāda, ka šī viela vai metode ir tā *rīcībā* saskaņā ar *TLA*, kas izsniegta *sportistam* atbilstīgi 4. panta 4. punktam, vai saskaņā ar citu pieņemamu pamatojumu.[[13]](#footnote-13)

## 2.7. *Aizliegtas vielas vai aizliegtas metodes izplatīšana vai izplatīšanas mēģinājums, ko veic sportists vai cita persona*

## 2.8. *Sportistam sacensību laikā* kāds *sportists* vai cita *persona ievada aizliegtu vielu* vai attiecībā uz viņu *lieto aizliegtu metodi* vai arī *mēģina* veikt kādu no šīm abām darbībām, vai arī *sportistam ārpus sacensībām ievada* tādu *aizliegtu vielu* vai attiecībā uz viņu *lieto* tādu *aizliegtu metodi*, kas ir aizliegta *ārpus sacensībām*, vai arī tiek *mēģināts* veikt kādu no šīm abām darbībām

## 2.9. *Sportista* vai citas *personas* līdzdalība vai līdzdalības *mēģinājums*

Palīdzēšana, mudināšana, atbalstīšana, pierunāšana, plānošana, slēpšana vai cita veida tīša līdzdalība vai līdzdalības *mēģinājums* kāda antidopinga noteikuma pārkāpumā, šāda pārkāpuma *mēģinājumā* vai 10. panta 14. punkta 1. apakšpunkta pārkāpumā, ko veic kāda cita *persona*.[[14]](#footnote-14)

## 2.10. Aizliegta biedrošanās, kurā iesaistās *sportists* vai cita *persona*

2.10.1. Ja *sportists* vai cita *persona*, kuru *antidopinga organizācija* ir pilnvarojusi veikt amata pienākumus vai ar sportu saistītus pienākumus, biedrojas ar tādiem *sportista atbalsta personāla* locekļiem:

2.10.1.1. kuriem noteikts *diskvalifikācijas* periods saskaņā ar *antidopinga organizācijas* pilnvarām vai

2.10.1.2. ja uz viņiem neattiecas *antidopinga organizācijas* pilnvaras un ja *diskvalifikācija* nav izvērtēta *rezultātu pārvaldības* procesā saskaņā ar *Kodeksu* ar tādiem *sportista atbalsta personāla* locekļiem, kas kriminālprocesā, disciplinārajā vai profesionālajā procesā apsūdzēti vai atzīti par vainīgiem saistībā ar rīcību, kas būtu antidopinga noteikumu pārkāpums, ja šīm *personām* piemērotu *Kodeksam* atbilstīgus noteikumus. Šādai *personai* noteiktā diskvalifikācija ir spēkā ne ilgāk kā sešus (6) gadus no attiecīgā krimināltiesas, profesionālās organizācijas vai disciplinārlietu komisijas lēmuma pieņemšanas dienas vai arī attiecīgā piespriestā kriminālsoda vai noteikto profesionālo vai disciplināro sankciju darbības laikā, vai

2.10.1.3. kuri rīkojas 2. panta 10. punkta 1. vai 2. apakšpunktā aprakstīto personu vārdā vai kā starpnieki saziņā ar šo personu.

2.10.2. Lai konstatētu 2. panta 10. punkta pārkāpumu, *antidopinga organizācijai* ir jāpārliecinās, ka *sportists* vai cita *persona* zina par attiecīgā *sportistu atbalsta personāla* locekļa diskvalifikācijas statusu.

*Sportistam* vai citai *personai* ir pienākums pierādīt, ka jebkura biedrošanās ar 2. panta 10. punkta 1. apakšpunkta 1. vai 2. daļā minēto *sportistu atbalsta personāla* locekli nebija profesionāla vai saistīta ar sportu un/vai šim *sportistam* vai citai *personai* nebija saprātīgas iespējas izvairīties no šādas biedrošanās.

Ja *antidopinga organizācijas* rīcībā ir informācija par tādiem *sportistu atbalsta personāla* locekļiem, kuri atbilst 2. panta 10. punkta 1. apakšpunkta 1., 2. vai 3. daļā noteiktajiem kritērijiem, tā šo informāciju nosūta *WADA*.[[15]](#footnote-15)

## 2.11. *Sportista* vai citas *personas* darbības ar mērķi atrunāt no ziņošanas iestādēm vai represijas šādas ziņošanas dēļ

Ja šāda rīcība citādi nav 2. panta 5. punkta pārkāpums:

2.11.1. jebkura darbība ar mērķi draudēt citai *personai* vai mēģināt viņu iebiedēt, lai šo *personu* atrunātu no informācijas, kas ir saistīta ar iespējamu antidopinga noteikumu pārkāpumu vai iespējamu *Kodeksa* neievērošanu, godprātīgas paziņošanas *WADA*, *antidopinga organizācijai*, tiesībaizsardzības, reglamentējošajai vai profesionālās disciplīnas iestādei, lietas izskatīšanas komisijai, vai *personai*, kas veic izmeklēšanu *WADA* vai *antidopinga organizācijas* uzdevumā;

2.11.2. represijas pret *personu*, kura godprātīgi ir sniegusi pierādījumus vai informāciju saistībā ar iespējamu antidopinga noteikumu pārkāpumu vai iespējamu *Kodeksa* neievērošanu *WADA*, *antidopinga organizācijai*, tiesībaizsardzības, reglamentējošajai vai profesionālās disciplīnas iestādei, lietas izskatīšanas komisijai, vai *personai*, kas veic izmeklēšanu *WADA* vai *antidopinga organizācijas* uzdevumā.[[16]](#footnote-16)

2. panta 11. punkta nolūkā represijas, draudēšana un iebiedēšana ietver arī pret šādu *personu* vērstu darbību, kas vai nu nav godprātīga, vai arī ir nesamērīga atbildes reakcija.[[17]](#footnote-17)

# 3. PANTS. DOPINGA PIERĀDĪJUMS

## 3.1. Pierādīšanas pienākums un pierādījumu apjoms

*Antidopinga organizācijas* pienākums ir pierādīt antidopinga noteikumu pārkāpumu. Pierādīšanas prasība paredz, ka *antidopinga organizācijai*, ņemot vērā izteiktās apsūdzības smagumu, lietas izskatīšanas komisijai pietiekamā mērā jāpierāda, ka ir noticis antidopinga noteikumu pārkāpums. Visos gadījumos šī pierādīšanas prasība ir stingrāka nekā tikai iespējamības izvērtējums, tomēr šiem pierādījumiem nav jābūt tādiem, kurus nevar saprātīgi apšaubīt.[[18]](#footnote-18)Kad saskaņā ar *Kodeksu* *sportistam* vai citai *personai*, kuru apsūdz kāda antidopinga noteikuma pārkāpumā, ar pierādījumiem jāatspēko šāda apsūdzība vai jāpierāda konkrēti fakti vai apstākļi, izņemot 3. panta 2. punkta 2. un 3. apakšpunktā minētos gadījumus, pierādījumu apjoms jānosaka, izvērtējot iespējamību.

## 3.2. Faktu konstatēšanas metodes un pieņēmumi

Lai pierādītu ar antidopinga noteikumu pārkāpumiem saistītus faktus, var izmantot jebkādus ticamus līdzekļus, tostarp atzīšanos.[[19]](#footnote-19)Ar dopingu saistītās lietās piemēro norādītos pierādīšanas noteikumus.

3.2.1. Par zinātniski pamatotām uzskata tādas analītiskās metodes un *izšķiršanas robežas*, kuras pēc apspriešanās ar attiecīgās nozares zinātniekiem ir apstiprinājusi *WADA* vai kurām ir veikts salīdzinošais vērtējums. Ikviens *sportists* vai cita *persona*, kas cenšas apstrīdēt vai nu to, ka ir izpildīti šāda pieņēmuma nosacījumi, vai arī šo zinātnisku pamatotības pieņēmumu, pirms šādas apstrīdēšanas informē *WADA* par apstrīdēšanu un apstrīdēšanas pamatu. Komisija, kas veic sākotnējo lietas izskatīšanu, pārsūdzības iestāde vai *Sporta šķīrējtiesa* pēc savas iniciatīvas var informēt arī *WADA* par jebkuru šādu apstrīdēšanu. Desmit (10) dienu laikā no dienas, kurā *WADA* saņēmusi šādu paziņojumu un ar šo apstrīdēšanu saistītos lietas materiālus, tai ir tiesības arī iestāties lietā kā pusei, piedalīties *amicus curiae* statusā vai citādi sniegt liecības. *CAS* iesniegtajās lietās *CAS* kolēģija pēc *WADA* lūguma ieceļ atbilstošu zinātnisko ekspertu, kas kolēģijai palīdz izvērtēt apstrīdēšanas pamatu.[[20]](#footnote-20)

3.2.2. Pieņem, ka *WADA* akreditētās laboratorijas un citas *WADA* apstiprinātās laboratorijas *paraugu* analīzi un uzraudzības procedūras veic saskaņā ar Laboratoriju *starptautisko standartu*. *Sportists* vai cita *persona* var atspēkot šo pieņēmumu, pierādot, ka ir notikusi tāda novirze no Laboratoriju *starptautiskā standarta*, kuras dēļ pamatoti varētu būt *nelabvēlīgs analīžu rezultāts*.

Ja *sportists* vai cita *persona* atspēko iepriekš minēto pieņēmumu, pierādot, ka notikusi tāda novirze no Laboratoriju *starptautiskā standarta*, kuras dēļ pamatoti varētu būt radies *nelabvēlīgs analīžu rezultāts*, *antidopinga organizācijas* pienākums ir pierādīt, ka *nelabvēlīgais analīžu rezultāts* nav radies šādas novirzes dēļ.[[21]](#footnote-21)

3.2.3. Novirzes no jebkura cita *starptautiskā standarta* vai citiem *Kodeksā* iekļautajiem antidopinga noteikumiem vai politikas vai *antidopinga organizācijas* noteikumiem neanulē analīžu rezultātus vai citus pierādījumus par antidopinga noteikumu pārkāpumu, un tās neattaisno antidopinga noteikumu pārkāpumu[[22]](#footnote-22), tomēr, ja *sportists* vai cita *persona* pierāda, ka antidopinga noteikumu pārkāpums *nelabvēlīgu analīžu rezultātu* vai atrašanās vietas neziņošanas dēļ varētu būt pamatoti ticis konstatēts, jo bija radusies novirze no kāda no turpmāk uzskaitītajiem īpašajiem *starptautiskā standarta* noteikumiem, tad *antidopinga organizācijai* ir pienākums ir pierādīt, ka *nelabvēlīgo analīžu rezultātu* vai atrašanās vietas neziņošanas cēlonis nebija šīs novirzes:

i) tāda novirze no *Pārbaužu* un izmeklējumu *starptautiskā standarta*, kas ir saistīta ar *paraugu* ņemšanu vai *paraugu* apstrādi un kas pamatoti varēja izraisīt antidopinga noteikumu pārkāpumu, ko pierāda *nelabvēlīgs analīžu rezultāts*, un tādā gadījumā *antidopinga organizācijai* ir pienākums pierādīt, ka minētā novirze nebija *nelabvēlīgā analīžu rezultāta* iemesls;

ii) tāda novirze no *Starptautiskā rezultātu pārvaldības standarta* vai *Pārbaužu* un izmeklējumu *starptautiskā standarta*, kura ir saistīta ar *nelabvēlīgiem [bioloģiskās] pases rezultātiem* un pamatoti varēja izraisīt antidopinga noteikumu pārkāpumu, un tādā gadījumā *antidopinga organizācijai* ir pienākums pierādīt, ka minētā novirze nebija nelabvēlīgā analīžu rezultāta iemesls;

iii) tāda novirze no *Starptautiskā rezultātu pārvaldības standarta*, kura ir saistīta ar prasību paziņot *sportistam* par B *parauga* atvēršanu un pamatoti varēja izraisīt antidopinga noteikumu pārkāpumu, ko pierāda *nelabvēlīgs analīžu rezultāts*, un tādā gadījumā *antidopinga organizācijai* ir pienākums pierādīt, ka minētā novirze nebija *nelabvēlīgā analīžu rezultāta* iemesls;[[23]](#footnote-23)

iv) tāda novirze no *Starptautiskā rezultātu pārvaldības standarta*, kura saistīta ar *sportista* informēšanu un pamatoti varēja izraisīt antidopinga noteikumu pārkāpumu, kas izpaužas kā neziņošana par atrašanās vietu, un tādā gadījumā *antidopinga organizācijai* ir pienākums pierādīt, ka minētā novirze nebija atrašanās vietas neziņošanas iemesls.

3.2.4. Fakti, kas apstiprināti ar tiesas vai attiecīgajā jurisdikcijā esošās profesionālās disciplinārās tiesas lēmumu, par kuru nav iesniegta pārsūdzība, ir neapstrīdams pierādījums pret tādu *sportistu* vai citu *personu*, uz kuru attiecas lēmums par šiem faktiem, ja vien *sportists* vai cita *persona* nepierāda, ka šis lēmums ir pretrunā dabisko tiesību principiem.

3.2.5. Lietas izskatīšanas komisija, izskatot antidopinga noteikumu pārkāpumu, var izdarīt nelabvēlīgu slēdzienu, pamatojoties uz to, ka antidopinga noteikumu pārkāpumā apsūdzētais *sportists* vai cita *persona* ir atteikušies ierasties uz lietas izskatīšanu pēc pieprasījuma, kas izteikts pieņemamā laikā pirms lietas izskatīšanas (klātienē vai telefoniski saskaņā ar lietas izskatīšanas komisijas norādēm), un atbildēt uz lietas izskatīšanas komisijas vai tās *antidopinga organizācijas* jautājumiem, kura apgalvo, ka noticis antidopinga noteikumu pārkāpums.

# 4. PANTS. *AIZLIEGTO VIELU UN METOŽU SARAKSTS*

## 4.1. *Aizliegto vielu un metožu saraksta* publicēšana un grozīšana

*WADA* tik bieži, cik nepieciešams, bet ne retāk kā reizi gadā publicē *Aizliegto vielu un metožu sarakstu*, kas ir *starptautisks standarts*. *Aizliegto vielu un metožu saraksta* ierosināto saturu un visus šā saraksta grozījumus nekavējoties rakstveidā paziņo visiem *parakstītājiem* un valdībām apspriešanai un piezīmju iesniegšanai. *WADA* nekavējoties izplata visiem *parakstītājiem*, *WADA* akreditētajām vai apstiprinātajām laboratorijām un valdībām *Aizliegto vielu un metožu saraksta* ikgadējo redakciju un visus šā saraksta grozījumus, kā arī publicē šo sarakstu un tā grozījumus *WADA* tīmekļa vietnē, un visi *parakstītāji* veic attiecīgus pasākumus, lai *Aizliegto vielu un metožu sarakstu* izplatītu savām dalīborganizācijām un struktūrvienībām. Katra *antidopinga organizācija* savos noteikumos norāda, ka *Aizliegto vielu un metožu saraksts* un tā grozījumi saskaņā ar šīs *antidopinga organizācijas* noteikumiem stājas spēkā pēc trīs (3) mēnešiem no dienas, kad to ir publicējusi *WADA*, ja vien šajā sarakstā nav paredzēts citādi, turklāt *antidopinga organizācijai* šajā nolūkā nav jāveic papildu darbības.[[24]](#footnote-24)

## 4.2. *Aizliegto vielu un metožu sarakstā* norādītās *aizliegtās vielas* un *aizliegtās metodes*

4.2.1. *Aizliegtās vielas* un *aizliegtās metodes*

*Aizliegto vielu un metožu sarakstā* norāda gan tādas *aizliegtas vielas* un *aizliegtas metodes*, kuras uzskatāmas par dopingu un ir pastāvīgi aizliegtas (kā *sacensību laikā*, tā *ārpus sacensībām*), jo ar šīm vielām un metodēm var uzlabot sportisko sniegumu nākamajās *sacensībās* vai arī tām piemīt maskējošas īpašības, gan arī tādas vielas un metodes, kuras ir aizliegtas tikai *sacensību laikā*. *WADA* var paplašināt *Aizliegto vielu un metožu sarakstu* attiecībā uz konkrētiem sporta veidiem. *Aizliegtas vielas* un *aizliegtas metodes Aizliegto vielu un metožu sarakstā* var iekļaut vai nu kā vispārēju kategoriju (piemēram, “anaboliskie līdzekļi”), vai norādot konkrētu vielu vai metodi.[[25]](#footnote-25)

4.2.2. *Īpašās vielas* vai *īpašās metodes*

10. panta piemērošanas nolūkos visas *aizliegtās vielas* ir *īpašās vielas*, izņemot tās vielas, kas minētas *Aizliegto vielu un metožu sarakstā*. Neviena *aizliegtā metode* nav *īpašā metode*, ja *Aizliegto vielu un metožu sarakstā* nav īpaši norādīts, ka tā ir *īpašā metode*.[[26]](#footnote-26)

4.2.3. *Ļaunprātīgi lietotas vielas*

10. panta piemērošanas nolūkā *ļaunprātīgi lietoto vielu* vidū ir tās *aizliegtās vielas*, par kurām *Aizliegto vielu un metožu sarakstā* ir īpaši norādīts, ka tās ir *ļaunprātīgi lietotas vielas*, jo ar sportu nesaistītā sabiedrībā to lietošana bieži vien ir ļaunprātīga.

4.2.4. Jaunas *aizliegto vielu* vai *aizliegto metožu* klases

Ja *WADA* paplašina *Aizliegto vielu un metožu sarakstu*, saskaņā ar 4. panta 1. punktu tajā iekļaujot jaunu *aizliegto vielu* vai *aizliegto metožu* klasi, *WADA* izpildkomiteja nosaka, vai par *īpašo vielu* vai *īpašo metodi* atbilstīgi 4. panta 2. punkta 2. apakšpunktam vai *ļaunprātīgi lietotu vielu* atbilstīgi 4. panta 2. punkta 3. apakšpunktam ir uzskatāma tikai kāda konkrēta šīs jaunās klases *aizliegtā viela* vai *aizliegtā metode* vai visas šīs klases vielas vai metodes.

## 4.3. Kritēriji vielu un metožu iekļaušanai *Aizliegto vielu un metožu sarakstā*

Pieņemot lēmumu par vielas vai metodes iekļaušanu *Aizliegto vielu un metožu sarakstā*, *WADA* ņem vērā norādītos kritērijus.

4.3.1. Vielas vai metodes iekļaušanu *Aizliegto vielu un metožu sarakstā* apsver gadījumos, ja *WADA* uzskata, ka šī viela vai metode atbilst jebkuriem diviem no tālāk minētajiem trīs kritērijiem.

4.3.1.1. Medicīniski vai citi zinātniski pierādījumi, farmakoloģiska iedarbība vai pieredze, kas liecina par to, ka viela vai metode, lietojot atsevišķi vai kombinācijā ar citām vielām vai metodēm, var uzlabot vai uzlabo sportisko sniegumu.[[27]](#footnote-27)

4.3.1.2. Medicīniski vai citi zinātniski pierādījumi, farmakoloģiska iedarbība vai pieredze, kas liecina, ka vielas vai metodes *lietošana* rada reālus vai potenciālus draudus *sportista* veselībai.

4.3.1.3. *WADA* apstiprinājums, ka vielas vai metodes *lietošana* ir pretrunā *Kodeksa* ievadā aprakstītajam sportiskajam garam.

4.3.2. Vielu vai metodi iekļauj *Aizliegto vielu un metožu sarakstā* arī tad, ja *WADA* apstiprina, ka medicīniski vai citi zinātniski pierādījumi, farmakoloģiska iedarbība vai pieredze liecina par to, ka šī viela vai metode maskē citu *aizliegtu vielu* vai *aizliegtu metožu lietošanu*.[[28]](#footnote-28)

4.3.3. *WADA* lēmums par *aizliegtu vielu* un *aizliegtu metožu* iekļaušanu *Aizliegto vielu un metožu sarakstā*, vielu klasifikāciju kategorijās *Aizliegto vielu un metožu sarakstā*, vielu klasifikāciju vai nu kā pastāvīgi aizliegtu, vai aizliegtu tikai *sacensību laikā* un vielas vai metodes klasifikāciju kā *īpašo vielu*, *īpašo metodi* vai *ļaunprātīgi lietotu vielu* ir galīgs, un *sportistam* vai citai *personai* nav tiesību to apstrīdēt, tostarp, piemēram, pamatojoties uz apgalvojumu, ka attiecīgā viela vai metode nav maskētājlīdzeklis, ka tā nespēj uzlabot sportisko sniegumu, ka tā nav kaitīga veselībai vai ka tās lietošana nav pretrunā sportiskajam garam.

## 4.4. *Terapeitiskās lietošanas atļaujas (“TLA”)*

4.4.1. *Aizliegtu vielu*, to *metabolītu* vai *marķieru* klātbūtni un/vai *aizliegtas vielas* vai *aizliegtas metodes* *lietošanu*, *lietošanas mēģinājumu*, *glabāšanu*, *ievadīšanu* vai *ievadīšanas mēģinājumu* neuzskata par antidopinga noteikumu pārkāpumu, ja tas atbilst *terapeitiskās lietošanas atļaujai* (*TLA*), kas piešķirta atbilstīgi *Terapeitiskās lietošanas atļaujas starptautiskajam standartam*.

4.4.2. *Sportisti*, kas nav *starptautiska līmeņa sportisti*, *TLA* saņemšanai piesakās savas *valsts antidopinga organizācijā*. Ja *valsts antidopinga organizācija* noraida pieteikumu, *sportists* šo lēmumu var pārsūdzēt tikai 13. panta 2. punkta 2. apakšpunktā minētajā pārsūdzības iestādē.

4.4.3. *Sportisti*, kas ir *starptautiska līmeņa sportisti*, *TLA* saņemšanai piesakās savā starptautiskajā federācijā.[[29]](#footnote-29)

4.4.3.1. Ja *sportista* *valsts antidopinga organizācija* viņam jau ir piešķīrusi attiecīgās vielas vai metodes *TLA*, kas atbilst *Terapeitiskās lietošanas atļaujas starptautiskajā standartā* noteiktajiem kritērijiem, tad starptautiskajai federācijai tā ir jāatzīst. Ja starptautiskā federācija uzskata, ka *TLA* neatbilst šiem kritērijiem un tāpēc atsakās to atzīt, tai par šāda lēmuma iemesliem nekavējoties jāinformē gan *sportists*, gan viņa *valsts antidopinga organizācija*. *Sportists* un viņa *valsts antidopinga organizācija* divdesmit vienas (21) dienas laikā no šāda paziņojuma saņemšanas dienas var pārsūdzēt šo lietu *WADA*. Ja lieta tiek pārsūdzēta *WADA*, tad līdz *WADA* lēmuma pieņemšanai *valsts antidopinga organizācijas* piešķirtā *TLA* paliek spēkā attiecībā uz *pārbaudēm* valsts līmeņa *sacensību* laikā un *ārpus sacensību laika* (bet nav derīga attiecībā uz starptautiska līmeņa *sacensībām*). Ja lieta netiek iesniegta izskatīšanai *WADA* 21 dienas laikā, *sportista valsts antidopinga organizācijai* jālemj par to, vai sākotnējā *TLA*, ko piešķīrusi šī *valsts antidopinga organizācija*, tomēr paliek spēkā attiecībā uz valsts līmeņa *sacensību* un *ārpussacensību pārbaudēm* (ar nosacījumu, ka *sportists* vairs nav *starptautiska līmeņa sportists* un nepiedalās starptautiska līmeņa *sacensībās*). Līdz *valsts antidopinga organizācijas* lēmuma pieņemšanai *TLA* paliek spēkā attiecībā uz valsts līmeņa *sacensību* un *ārpussacensību pārbaudēm* (bet nav spēkā attiecībā uz starptautiska līmeņa *sacensībām*).

4.4.3.2. Ja *sportistam* viņa *valsts antidopinga organizācija* vēl nav piešķīrusi attiecīgās vielas vai metodes *TLA*, tad šim *sportistam*, tiklīdz rodas šāda vajadzība, *TLA* saņemšanai jāpiesakās tieši savā starptautiskajā federācijā*.* Ja starptautiskā federācija (vai *valsts antidopinga organizācija*, kad tā ir piekritusi izskatīt pieteikumu starptautiskās federācijas vārdā), noraida *sportista* pieteikumu, tā nekavējoties informē *sportistu* par atteikuma iemesliem. Ja starptautiskā federācija piešķir *sportista* pieprasīto *TLA*, tai par šo lēmumu jāpaziņo ne vien *sportistam*, bet arī viņa *valsts antidopinga organizācijai*, un ja attiecīgās *valsts antidopinga organizācija* uzskata, ka piešķirtā *TLA* neatbilst *Terapeitiskās lietošanas atļaujas starptautiskajā standartā* noteiktajiem kritērijiem, tad divdesmit vienas (21) dienas laikā no šāda paziņojuma saņemšanas tai lieta jānodod izskatīšanai *WADA*. Ja *valsts antidopinga organizācija* lietu nodod izskatīšanai *WADA*, tad līdz *WADA* lēmuma pieņemšanai starptautiskās federācijas piešķirtā *TLA* paliek spēkā attiecībā uz *pārbaudēm* starptautiska līmeņa *sacensību* laikā un *ārpus sacensību* laika (bet nav derīga attiecībā uz valsts līmeņa *sacensībām*). Ja *valsts antidopinga organizācija* lietu nenodod izskatīšanai *WADA*, tad pēc pārsūdzības iesniegšanai paredzētā divdesmit vienas (21) dienas termiņa starptautiskās federācijas piešķirtā *TLA* stājas spēkā attiecībā uz valsts līmeņa *sacensībām*.

4.4.4. *Lielu sporta pasākumu rīkotājorganizācija* var pieprasīt, lai *sportisti*, kuri vēlas *lietot aizliegtu vielu* vai *aizliegtu metodi* saistībā ar tās rīkoto *sporta pasākumu*, iesniedz šai organizācijai pieteikumu *TLA* saņemšanai. Tādā gadījumā piemēro tālāk norādītos noteikumus.

4.4.4.1. *Lielu sporta pasākumu rīkotājorganizācijai* jābūt izstrādātai procedūrai, lai *sportists*, kuram vēl nav piešķirta *TLA*, varētu pieteikties *TLA* saņemšanai. Ja *TLA* tiek piešķirta, tā ir derīga tikai attiecībā uz konkrētās organizācijas rīkoto *sporta pasākumu*.

4.4.4.2. Ja *sportistam* viņa *valsts antidopinga organizācija* vai starptautiskā federācija jau ir piešķīrusi *Terapeitiskās lietošanas atļaujas starptautiskajā standartā* noteiktajiem kritērijiem atbilstīgu *TLA*, tad *lielu sporta pasākumu rīkotājorganizācijai* tā ir jāatzīst. Ja *lielu sporta pasākumu rīkotājorganizācija* nolemj, ka *TLA* neatbilst šiem kritērijiem, tad tai nekavējoties par to jāpaziņo *sportistam*, paskaidrojot šāda lēmuma iemeslus.

4.4.4.3. *Sportists* var pārsūdzēt *lielu sporta pasākumu rīkotājorganizācijas* lēmumu neatzīt vai nepiešķirt *TLA* tikai neatkarīgā organizācijā, ko šim nolūkam izveido vai norīko *lielu sporta pasākumu rīkotājorganizācija*. Ja *sportists* lēmumu nepārsūdz (vai ja pārsūdzība ir neveiksmīga), viņš nedrīkst *lietot* attiecīgo vielu vai metodi saistībā ar konkrēto *sporta pasākumu*, bet ārpus šā *sporta pasākuma* paliek spēkā vielas vai metodes *TLA*, ko viņam piešķīrusi viņa *valsts antidopinga organizācija* vai starptautiskā federācija.[[30]](#footnote-30)

4.4.5. Ja *antidopinga organizācija* izvēlas ievākt *paraugu* no tāda *sportista*, kas nav ne *starptautiska līmeņa sportists*, ne *valsts līmeņa sportists*, un ja šis *sportists* *lieto aizliegto vielu* vai *aizliegto metodi* terapeitiskā nolūkā, tad *antidopinga organizācija* šim *sportistam* var atļaut pieteikties *TLA* saņemšanai ar atpakaļejošu spēku.

4.4.6. *WADA* ir jāpārskata starptautiskās federācijas pieņemts lēmums par *valsts antidopinga organizācijas* piešķirtas *TLA* neatzīšanu, ja šo lēmumu tai pārsūdz vai nu attiecīgais *sportists*, vai šā *sportista valsts antidopinga organizācija*. Turklāt *WADA* ir jāpārskata starptautiskās federācijas pieņemtais lēmums par *TLA* piešķiršanu, ja šo jautājumu tai pārsūdz attiecīgā *sportista valsts antidopinga organizācija*. *WADA* jebkurā brīdī pēc ieinteresēto personu lūguma vai pēc savas iniciatīvas var pārskatīt jebkuru citu lēmumu par *TLA* piešķiršanu. Ja pārskatītais lēmums par *TLA* piešķiršanu atbilst *Terapeitiskās lietošanas atļaujas starptautiskajā standartā* noteiktajiem kritērijiem, *WADA* neveic nekādas darbības attiecībā uz šo lēmumu. Ja lēmums par *TLA* piešķiršanu neatbilst šiem kritērijiem, *WADA* to anulē.[[31]](#footnote-31)

4.4.7. Tādu starptautiskas federācijas lēmumu (vai *valsts antidopinga organizācijas* lēmumu, ja tā ir piekritusi izskatīt pieteikumu starptautiskās federācijas vārdā) par *TLA* piešķiršanu, kuru *WADA* nav pārskatījusi vai ir pārskatījusi, bet pēc pārskatīšanas nav anulējusi, *sportists* un/vai šā *sportista valsts antidopinga organizācija* var pārsūdzēt tikai *Sporta šķīrējtiesā*.[[32]](#footnote-32)

4.4.8. *WADA* lēmumu par *TLA* lēmuma atcelšanu *sportists*, *valsts antidopinga organizācija* un/vai starptautiskā federācija var pārsūdzēt tikai *Sporta šķīrējtiesā*.

4.4.9. Ja pieņemamā termiņā netiek pieņemts lēmums attiecībā uz pienācīgi iesniegtu pieteikumu par *TLA* piešķiršanu/atzīšanu vai par lēmuma pārskatīšanu saistībā ar *TLA*, tas ir uzskatāms par pieteikuma noraidījumu, kā rezultātā rodas atbilstošas tiesības uz pārskatīšanu/pārsūdzību.

## 4.5. Uzraudzības programma

*WADA*, apspriežoties ar *parakstītājiem* un valdībām, izstrādā uzraudzības programmu attiecībā uz vielām, kuras nav iekļautas *Aizliegto vielu un metožu sarakstā*, bet kuras *WADA* vēlas uzraudzīt, lai konstatētu, kādā veidā šīs vielas ir iespējams ļaunprātīgi izmantot sportā. Turklāt *WADA* uzraudzības programmā var iekļaut vielas, kas ir *Aizliegto vielu un metožu sarakstā*, bet ir jāuzrauga noteiktos apstākļos (piemēram, dažu tikai *sacensībās* aizliegtu vielu lietošana *ārpus sacensībām* vai vairāku vielu kombinēta *lietošana* nelielās devās), lai noteiktu to *lietošanas* izplatību vai spētu īstenot atbilstošus lēmumus attiecībā uz to analīzi laboratorijās vai statusu *Aizliegto vielu un metožu sarakstā*.

*WADA* publicē informāciju par to, kuras vielas ir jāuzrauga.[[33]](#footnote-33)Laboratorijas ziņo *WADA* par tām paziņotajiem gadījumiem, kuros *lietotas* šīs vielas vai kuros konstatēta to klātbūtne. *WADA* starptautiskajām federācijām un *valstu antidopinga organizācijām* vismaz reizi gadā dara pieejamu apkopoto informāciju par uzraudzītajām vielām, kas iedalītas atbilstīgi sporta veidiem. Šādos uzraudzības programmas ziņojumos nesniedz papildu informāciju, kas varētu sasaistīt uzraudzības rezultātus ar konkrētiem *paraugiem*. *WADA* veic pasākumus, lai nodrošinātu, ka saistībā ar šādiem ziņojumiem tiktu stingri ievērota katra *sportista* anonimitāte. Gadījumi, kad ziņots par uzraugāmas vielas *lietošanu* vai *paraugā* konstatēta šādas vielas klātbūtne, nav uzskatāmi par antidopinga noteikumu pārkāpumu.

# 5. PANTS. *PĀRBAUDES* UN IZMEKLĒŠANA

## 5.1. *Pārbaužu* un izmeklēšanas nolūks

*Pārbaudes* un izmeklēšanu veic tikai, lai novērstu dopinga lietošanu.[[34]](#footnote-34)

5.1.1. *Pārbaudes* veic, lai iegūtu analītiskus pierādījumus tam, vai *sportists* ir pārkāpis *Kodeksa* 2. panta 1. punktu (*Aizliegtas vielas*, tās *metabolītu* vai *marķieru* klātbūtne *paraugā*, kas ņemts no *sportista* ķermeņa) vai 2. punktu (*Sportista* veikta *aizliegtas vielas* vai *aizliegtas metodes* *lietošana* vai *lietošanas mēģinājums*).

## 5.2. Pilnvaras veikt pārbaudes

Ikviena *antidopinga organizācija*, kas ir pilnvarota *pārbaudīt* attiecīgo *sportistu*, var lūgt viņam iesniegt *paraugu* jebkurā laikā un jebkurā vietā.[[35]](#footnote-35)Uz turpmākajiem noteikumiem attiecas 5. panta 3. punktā noteiktie ierobežojumi attiecībā uz *pārbaudēm sporta pasākumu laikā*.

5.2.1. *Valsts antidopinga organizācija* ir pilnvarota veikt *pārbaudes* gan *sacensību laikā*, gan *ārpus sacensībām* visiem tiem *sportistiem*, kuri ir attiecīgās valsts pilsoņi, patstāvīgie iedzīvotāji, licences turētāji vai sporta organizāciju biedri vai kuri uzturas šīs *antidopinga organizācijas* valstī.

5.2.2. Katra starptautiskā federācija ir pilnvarota veikt *pārbaudes* gan *sacensību laikā*, gan *ārpus sacensībām* visiem tiem *sportistiem*, kuriem piemēro tās noteikumus, tostarp *sportistiem*, kuri piedalās *starptautiskos sporta pasākumos* vai tādos *sporta pasākumos*, kuru norisi reglamentē šīs starptautiskās federācijas noteikumi, vai kuri ir šīs starptautiskās federācijas biedri vai licences turētāji vai arī tādas valsts federācijas biedri vai licences turētāji, kura ir attiecīgās starptautiskās federācijas dalīborganizācija vai šīs dalīborganizācijas dalīborganizācija.

5.2.3. Visas *lielu sporta pasākumu rīkotājorganizācijas*, tostarp Starptautiskā Olimpiskā komiteja un Starptautiskā Paraolimpiskā komiteja, ir pilnvarotas veikt *pārbaudes* gan *sacensību laikā*, gan *ārpus sacensībām* savos rīkotajos *sporta pasākumos* visiem tiem *sportistiem*, kuri reģistrējušies kādam no tās nākamajiem *sporta pasākumiem* vai uz kuriem citādi attiecas šīs *lielu sporta pasākumu rīkotājorganizācijas* pilnvaras attiecībā uz *pārbaužu* veikšanu saistībā ar kādu nākamo *sporta pasākumu*.

5.2.4. *WADA* ir pilnvarota veikt 20. panta 7. punkta 10. apakšpunktā noteiktās *pārbaudes* gan *sacensību laikā*, gan *ārpus sacensībām*.

5.2.5. *Antidopinga organizācijas* drīkst veikt *pārbaudes* visiem *sportistiem*, kuri nav pārtraukuši aktīvo karjeru, tostarp *diskvalificētiem sportistiem*, attiecībā uz kuriem tām ir spēkā pilnvaras veikt šādas *pārbaudes*.

5.2.6. Ja starptautiskā federācija vai *lielu sporta pasākumu rīkotājorganizācija* kādu *pārbaužu* veikšanai tiešā veidā vai ar valsts federācijas starpniecību deleģē pilnvaras *valsts antidopinga organizācijai* vai noslēdz līgumu ar *valsts antidopinga organizāciju* par kādu *pārbaužu* veikšanu, tad šī *valsts antidopinga organizācija*, pati sedzot izmaksas, var vākt papildu *paraugus* vai norīkot laboratoriju veikt vēl citu veidu analīzes. Ja tiek vākti papildu *paraugi* vai veiktas papildu veidu analīzes, par to paziņo attiecīgajai starptautiskajai federācijai vai *lielu sporta pasākumu rīkotājorganizācijai*.

## 5.3. *Pārbaudes sporta pasākumos*

5.3.1. Izņemot turpmāk minētos gadījumus, *sporta pasākumu laikā* veikt *pārbaudes* *sporta pasākuma norises vietā* ir pilnvarota tikai viena organizācija. *Starptautiskos sporta pasākumos* pilnvaras veikt *pārbaudes* ir tai starptautiskajai organizācijai, kas ir šā *sporta pasākuma* rīkotāja (piemēram, Starptautiskā Olimpiskā komiteja olimpiskajās spēlēs, starptautiskā federācija pasaules čempionātā, Panamerikas sporta organizācija Panamerikas sporta spēlēs). *Valsts sporta pasākumos* pilnvaras veikt *pārbaudes* ir attiecīgās *valsts antidopinga organizācijai*. Pēc *sporta pasākuma* rīkotāja pieprasījuma visas *pārbaudes* *sporta pasākuma laikā*, kuras veic ārpus *pasākuma norises vietas*, saskaņo ar šo rīkotāju.[[36]](#footnote-36)

5.3.2. Ja tāda *antidopinga organizācija*, kam citādi būtu *pārbaužu* veikšanas pilnvaras, bet kas *sporta pasākumā* nav atbildīga par *pārbaužu* sākšanu un vadīšanu, *sacensību laikā* vēlas veikt *sportistu pārbaudes sporta pasākuma norises vietā*, tad šī *antidopinga organizācija* vispirms apspriežas ar attiecīgā *sporta pasākuma* rīkotāju, lai saņemtu atļauju veikt un saskaņot jebkādas šādas *pārbaudes*. Ja *antidopinga organizāciju* neapmierina *sporta pasākuma* rīkotāja atbilde, šī *antidopinga organizācija* saskaņā ar procedūrām, kas aprakstītas *Pārbaužu* un izmeklējumu *starptautiskajā standartā*, var lūgt, lai *WADA* piešķir tai atļauju veikt *pārbaudes* un noteikt, kā tās saskaņot. Pirms šādu *pārbaužu* atļaujas piešķiršanas *WADA* apspriežas ar attiecīgā *sporta pasākuma* rīkotāju un informē to par minēto lūgumu. *WADA* lēmums ir galīgs un nav pārsūdzams. Ja vien *pārbaudes* atļaujā nav paredzēts citādi, uzskata, ka šīs *pārbaudes* veiktas *ārpus sacensībām*. Par šo *pārbaužu* *rezultātu pārvaldību* atbild tā *antidopinga aģentūra*, kura sāka pārbaudi, ja vien *sporta pasākuma* rīkotāja noteikumos nav paredzēts citādi.[[37]](#footnote-37)

## 5.4. Prasības *pārbaužu* veikšanai

5.4.1. *Antidopinga organizācija* izstrādā pārbaužu veikšanas plānu un veic *pārbaudes* saskaņā ar prasībām, kas noteiktas *Pārbaužu* un izmeklējumu *starptautiskajā standartā*.

5.4.2. Ja tas ir saprātīgi iespējams, *pārbaudes* saskaņo, izmantojot *ADAMS* sistēmu, lai maksimāli palielinātu kopīgo *pārbaužu* efektivitāti un lieki neveiktu atkārtotas *pārbaudes*.

## 5.5. Informācija par *sportista* atrašanās vietu

*Sportisti*, kurus viņu starptautiskā federācija un/vai *valsts antidopinga organizācija* ir iekļāvusi *Pārbaudāmo sportistu reģistrā*, Pārbaužu un izmeklējumu starptautiskajā standartā noteiktajā veidā sniedz informāciju par savu atrašanās vietu, un par 2. panta 4. punkta pārkāpumiem tiem piemēro 10. panta 3. punkta 2. apakšpunktā noteiktās sekas. Starptautiskās federācijas un *valstu antidopinga organizācijas* saskaņo šo *sportistu* identificēšanu un informācijas vākšanu par viņu atrašanās vietu. Katra starptautiskā federācija un *valsts antidopinga organizācija ADAMS* sistēmā publicē sarakstu, kurā ir norādīti *Pārbaudāmo sportistu reģistrā* iekļauto sportistu vārdi un uzvārdi. *Sportistus* informē pirms viņu iekļaušanas *Pārbaudāmo sportistu reģistrā* un pirms svītrošanas no šā reģistra. Kamēr *sportisti* ir iekļauti *Pārbaudāmo sportistu reģistrā*, *ADAMS* sistēmā viņu sniegtā informācija par viņu atrašanās vietu būs pieejama gan *WADA*, gan citām *antidopinga organizācijām*, kuras ir pilnvarotas pārbaudīt šo *sportistu* saskaņā ar 5. panta 2. punktu. Informāciju par atrašanās vietu pastāvīgi glabā stingrā slepenībā un to izmanto tikai *dopinga kontroles* plānošanai, koordinēšanai un vadīšanai, sniedzot informāciju, kas attiecas uz *sportista bioloģisko pasi* vai citiem analīžu rezultātiem, lai veicinātu iespējamā antidopinga noteikumu pārkāpuma izmeklēšanu vai atbalstītu tiesvedību saistībā ar aizdomām par antidopinga noteikumu pārkāpumu, un pēc tam, kad šī informācija šiem nolūkiem vairs nav nepieciešama, to iznīcina saskaņā ar *Starptautisko* privātuma un personas datu aizsardzības *standartu*.

*Antidopinga organizācijas* var saskaņā ar *Pārbaužu* un izmeklējumu *starptautisko standartu* vākt informāciju par atrašanās vietu arī no tiem *sportistiem*, kas nav iekļauti *Pārbaudāmo sportistu reģistrā*, un saskaņā ar saviem noteikumiem piemērot atbilstošas un samērīgas sekas, kas nav *Kodeksa* 2. panta 4. punktā noteiktās sekas.

## 5.6. Aktīvo karjeru pārtraukušu *sportistu* atgriešanās *sacensībās*

5.6.1. Ja *Pārbaudāmo sportistu reģistrā* iekļauts *starptautiska* vai *valsts līmeņa sportists* pārtrauc aktīvo karjeru, bet pēc tam vēlas atkal aktīvi piedalīties sporta sacensībās, šis *sportists* nesacenšas *starptautiskos* vai *valsts līmeņa sporta pasākumos*, kamēr viņš nav pieteicies *pārbaudēm*, par to sešus mēnešus iepriekš rakstveidā paziņojot savai starptautiskajai federācijai un *valsts antidopinga organizācijai*. *WADA*, apspriežoties ar attiecīgo starptautisko federāciju un *valsts antidopinga organizāciju*, var atbrīvot *sportistu* no noteikuma par rakstveida paziņošanu sešus mēnešus iepriekš, ja šā noteikuma stingra piemērošana būtu acīmredzami netaisnīga attiecībā pret viņu. Šo lēmumu var pārsūdzēt saskaņā ar 13. pantu.[[38]](#footnote-38)

5.6.1.1. Visi sacensību rezultāti, kas gūti, pārkāpjot 5. panta 6. punkta 1. apakšpunktu, tiek *anulēti*, ja *sportists* nevar pierādīt, ka viņš/viņa pamatoti nevarēja zināt, ka tas bija *starptautisks* vai *valsts līmeņa sporta pasākums*.

5.6.2. Ja *sportists* pārtrauc aktīvo karjeru *diskvalifikācijas* laikā, viņam par to rakstveidā jāpaziņo tai *antidopinga organizācijai*, kura viņam noteica *diskvalifikāciju*. Ja *sportists* pēc tam vēlas atkal aktīvi piedalīties sacensībās, šis *sportists* nesacenšas *starptautiskos* un *valsts līmeņa sporta pasākumos*, kamēr viņš nav pieteicies *pārbaudēm*, par to sešus mēnešus (vai laiku, kas atbilst atlikušajam *diskvalifikācijas* periodam no dienas, kurā *sportists* pārtrauca aktīvo karjeru, ja šis periods ir ilgāks nekā seši (6) mēneši) iepriekš rakstveidā paziņojot savai starptautiskajai federācijai un *valsts antidopinga organizācijai*.

## 5.7. Izmeklēšana un informācijas vākšana

*Antidopinga organizācijas* var veikt izmeklēšanu un veic izmeklēšanu, un savāc ziņas saskaņā ar *Pārbaužu* un izmeklējumu *starptautisko standartu*.

# 6. PANTS. *PARAUGU* ANALĪZE

*Paraugus* analizē saskaņā ar turpmāk izklāstītajiem principiem.

## 6.1. Akreditētu, atzītu un citu laboratoriju izmantošana

*Nelabvēlīgus analīžu rezultātus Kodeksa* 2. panta 1. punkta izpratnē tiešā veidā konstatē tikai tad, ja *paraugi* ir analizēti *WADA* akreditētās laboratorijās vai citādi *WADA* apstiprinātās laboratorijās. *WADA* akreditētu laboratoriju vai *WADA* apstiprinātu laboratoriju *parauga* analīzei izvēlas tikai tā *antidopinga organizācija*, kas atbild par *rezultātu pārvaldību*.[[39]](#footnote-39)

6.1.1. Saskaņā ar 3. panta 2. punktu, lai pierādītu ar antidopinga noteikumu pārkāpumiem saistītus faktus, var izmantot jebkādus uzticamus līdzekļus. To vidū ir, piemēram, uzticamas laboratorijas veiktas pārbaudes vai citas kriminālistikas pārbaudes, kas veiktas ārpus *WADA* akreditētajām vai apstiprinātajām laboratorijām.

## 6.2. *Paraugu* un datu analīzes nolūks

*Paraugus* un saistītos analīzes datus vai informāciju par *dopinga kontroli* analizē, lai konstatētu *Aizliegto vielu un metožu sarakstā* iekļautās *aizliegtās vielas* un *aizliegtās metodes*, pēc *WADA* rīkojuma konstatētu citas vielas saskaņā ar 4. panta 5. punktu vai palīdzētu *antidopinga organizācijai* apkopot attiecīgos *sportista* urīna, asins vai citu audu paraugu rādītājus, tostarp DNS vai genoma profilēšanu, kā arī jebkādā citā likumīgā dopinga apkarošanas nolūkā.[[40]](#footnote-40)

## 6.3. Pētījumi saistībā ar *paraugiem* un datiem

*Paraugus*, saistītos analītiskos datus un *dopinga kontroles* informāciju var izmantot antidopinga pētījumu nolūkos, tomēr nevienu *paraugu* nedrīkst izmantot pētījumiem bez *sportista* rakstveida piekrišanas. *Paraugus* un ar tiem saistītos analītiskos datus vai informāciju par *dopinga kontroli*, ko izmanto pētījumiem, vispirms apstrādā tā, lai novērstu *paraugu* un ar tiem saistīto analītisko datu vai informācijas par *dopinga kontroli* izsekošanu līdz konkrētam *sportistam*.[[41]](#footnote-41)Veicot pētījumus, kuros izmanto *paraugus* un ar tiem saistītos analītiskos datus vai informāciju par *dopinga kontroli*, ievēro 19. pantā izklāstītos principus.

## 6.4. *Paraugu* analīzes un ziņošanas standarti[[42]](#footnote-42)

Laboratorijas analizē *paraugus* un paziņo rezultātus saskaņā ar Laboratoriju *starptautisko standartu*.

6.4.1. Laboratorijas pēc savas iniciatīvas un uz sava rēķina vai pēc tās *antidopinga organizācijas* pieprasījuma, kas sāka un vadīja *paraugu* ņemšanu, var analizēt to *aizliegto vielu paraugus* vai tās *aizliegtās metodes*, kas nav iekļautas standarta *paraugu* analīzes izvēlnē. Šādu analīžu rezultātus šai *antidopinga organizācijai* paziņo tādā pašā veidā kā citu analīžu rezultātus, un tiem ir tāds pats likumīgais spēks un *sekas*.

## 6.5. *Parauga* papildu analīze pirms *rezultātu pārvaldības* vai tās laikā

Laboratorijas pilnvaras *paraugam* veikt atkārtotas vai papildu analīzes nav ierobežotas, līdz *antidopinga organizācija* paziņo *sportistam*, ka uz *parauga* pamata viņam tiek izvirzīta apsūdzība 2. panta 1. punktā iekļautā antidopinga noteikuma pārkāpumā. Ja pēc šāda paziņojuma *antidopinga organizācija* vēlas šim *paraugam* veikt papildu analīzes, tā var to darīt ar *sportista* un lietas izskatīšanas komisijas piekrišanu.

## 6.6. Papildu analīzes *paraugam* pēc tam, kad tas ir atzīts par negatīvu vai saistībā ar to citādi nav izvirzīta apsūdzība antidopinga noteikumu pārkāpumā

Pēc tam laboratorija ir paziņojusi, ka *paraugs* ir negatīvs, vai saistībā ar šo *paraugu* citādi nav izvirzīta apsūdzība antidopinga noteikumu pārkāpumā, to var glabāt un tam jebkurā laikā var veikt papildu analīzes 6. panta 2. punkta vajadzībām tikai tādā gadījumā, ja šādus norādījumus dod vai nu tā *antidopinga organizācija*, kas sāka un vadīja *parauga* vākšanu, vai *WADA*. Jebkura cita *antidopinga organizācija*, kas ir pilnvarota veikt *sportistam* pārbaudes un vēlas veikt papildu analīzes kādam saglabātam *paraugam*, to var darīt, ja saņem *WADA* vai tās *antidopinga organizācijas* atļauju, kas sākusi un vadījusi *parauga* vākšanu, un šī cita *antidopinga organizācija* ir atbildīga par visu turpmāko *rezultātu pārvaldību*. Jebkuras izmaksas saistībā ar *parauga* glabāšanu un papildu analīzēm, ko sākusi *WADA* vai cita *antidopinga organizācija*, sedz pati *WADA* vai attiecīgā organizācija. *Paraugu* papildu analīzes atbilst Laboratoriju *starptautiskā standarta* prasībām.

## 6.7. A vai B *parauga* sadalīšana

Ja *WADA*, tāda *antidopinga organizācija*, kurai ir *rezultātu pārvaldības* pilnvaras, un/vai *WADA* akreditēta laboratorija (kura ir saņēmusi atļauju no *WADA* vai tādas *antidopinga organizācijas*, kam ir *rezultātu pārvaldības* pilnvaras) vēlas sadalīt A vai B *paraugu*, lai pirmo dalītā *parauga* daļu izmantotu A *parauga* analīzei un otro dalītā *parauga* daļu – apstiprināšanai, tā ievēro procedūras, kas noteiktas Laboratoriju *starptautiskajā standartā*.

## 6.8. *WADA* glabāšanas tiesības attiecībā uz *paraugiem* un datiem

*WADA* jebkurā laikā pēc saviem ieskatiem var paņemt fiziskā glabāšanā jebkurus *paraugus* un ar tiem saistītos analītiskos datus un informāciju, kas ir laboratorijas vai *antidopinga organizācijas* glabāšanā, par to iepriekš paziņojot vai arī nepaziņojot. Pēc *WADA* pieprasījuma tā laboratorija vai *antidopinga organizācija*, kuras glabāšanā ir *paraugs* vai dati, nekavējoties nodrošina piekļuvi tam, lai *WADA* varētu *paraugu* vai datus pārņemt savā fiziskā glabāšanā.[[43]](#footnote-43)Ja *WADA* pirms *parauga* vai datu pārņemšanas savā glabāšanā par to nav iepriekš paziņojusi laboratorijai vai *antidopinga organizācijai*, *WADA* pieņemamā laika posmā pēc pārņemšanas glabāšanā šo paziņojumu nosūta laboratorijai un katrai *antidopinga organizācijai*, kuras *paraugus* vai datus tā ir paņēmusi. Pēc konfiscētā *parauga* vai datu analīzes un izmeklēšanas *WADA* var uzdot citai *antidopinga organizācijai*, kuras pilnvarās ietilpst pārbaužu veikšana attiecīgajam *sportistam*, uzņemties *rezultātu pārvaldības* pienākumu attiecībā uz *paraugu* vai datiem, ja tiek atklāts iespējams antidopinga noteikumu pārkāpums.[[44]](#footnote-44)

# 7. PANTS. *REZULTĀTU PĀRVALDĪBA*. ATBILDĪBA, SĀKOTNĒJĀ PĀRSKATĪŠANA, PAZIŅOJUMS UN *PAGAIDU AIZLIEGUMI[[45]](#footnote-45)*

*Rezultātu pārvaldība* saskaņā ar *Kodeksu* (skat. 7., 8. un 13. pantu) ietver tāda procesa izveidošanu, kura mērķis ir godīgi, ātri un efektīvi atrisināt jautājumus, kas saistīti ar antidopinga noteikumu pārkāpumiem. Katra *antidopinga organizācija*, kas veic *rezultātu pārvaldību*, izstrādā procesu iespējamo antidopinga noteikumu pārkāpumu sākotnējai izskatīšanai, ievērojot šajā pantā izklāstītos principus. Lai arī katrai *antidopinga organizācijai* ir atļauts pieņemt un ieviest savu *rezultātu pārvaldības* procesu, *rezultātu pārvaldība* katrā *antidopinga organizācijā* atbilst vismaz tām prasībām, kas noteiktas *Starptautiskajā rezultātu pārvaldības standartā*.

## 7.1. Atbildība par *rezultātu pārvaldību*

Izņemot gadījumu, ja 6. panta 6. un 8. punkta un 7. panta 1. punkta 3.–5. apakšpunktā ir noteikts citādi, par *rezultātu pārvaldību* saskaņā ar saviem procesuālajiem noteikumiem atbild un to pārvalda tā *antidopinga organizācija*, kas ir sākusi un vada *paraugu* vākšanu (vai gadījumā, ja *paraugs* netiek vākts, tā *antidopinga organizācija*, kas pirmā paziņo *sportistam* vai citai *personai* par iespējamo antidopinga noteikumu pārkāpumu un pēc tam rūpīgi izskata šo antidopinga noteikumu pārkāpumu). Neatkarīgi no tā, kura organizācija veic *rezultātu pārvaldību*, tā ievēro *rezultātu pārvaldības* principus, kas izklāstīti šajā pantā, 8. pantā, 13. pantā un *Starptautiskajā rezultātu pārvaldības standartā*, un visu *antidopinga organizāciju* noteikumos tiek iekļauti un īstenoti 23. panta 2. punkta 2. apakšpunktā minētie noteikumi, tajos neveicot nekādas būtiskas izmaiņas.

7.1.1. Ja *antidopinga organizāciju* starpā rodas domstarpības par to, kura no tām atbild par *rezultātu pārvaldību*, *WADA* izlemj, kurai no organizācijām ir šāda atbildība. Strīdā iesaistītās *antidopinga organizācijas* septiņu (7) dienu laikā no *WADA* lēmuma pieņemšanas dienas šo *WADA* lēmumu var pārsūdzēt *Sporta šķīrējtiesā*. Pārsūdzību *Sporta šķīrējtiesa* izskata paātrinātā kārtībā, lietu skatot tikai vienam šķīrējtiesnesim. Ikviena *antidopinga organizācija*, kas vēlas veikt rezultātu pārvaldību, pārsniedzot šajā 7. panta 1. punktā paredzētās pilnvaras, var lūgt *WADA* atļauju to darīt.

7.1.2. Ja *valsts antidopinga organizācija* izvēlas vākt papildu *paraugus* atbilstīgi 5. panta 2. punkta 6. apakšpunktam, tad uzskata, ka *paraugu* vākšanu ir sākusi un vada šī *antidopinga organizācija*. Tomēr, ja *valsts antidopinga organizācija*, pati sedzot izmaksas, tikai dod norādījumus laboratorijai veikt papildu veidu analīzes, tad uzskata, ka starptautiskā federācija vai *lielu sporta pasākumu rīkotājorganizācija* ir tā *antidopinga organizācija*, kas sāk un vada *paraugu* vākšanu.

7.1.3. Ja saskaņā ar saviem noteikumiem *valsts antidopinga organizācijai* nav pilnvaru attiecībā uz *sportistu* vai citu *personu*, kas nav attiecīgās valsts valstspiederīgais, pastāvīgais iedzīvotājs, licences turētājs vai kādas sporta organizācijas biedrs, vai arī *valsts antidopinga organizācija* atsakās izmantot šīs pilnvaras, *rezultātu pārvaldību* saskaņā ar attiecīgās starptautiskās federācijas noteikumiem veic vai nu šī starptautiskā federācija, vai tāda trešā persona, kurai ir pilnvaras attiecībā uz konkrēto *sportistu* vai citu *personu*. *Rezultātu pārvaldības* nolūkā, lai pārskatītu pārbaudes vai turpmākās analīzes, ko *WADA* veikusi pēc savas iniciatīvas, vai lai *WADA* atklātu antidopinga noteikumu pārkāpumu, *WADA* norīko *antidopinga organizāciju*, kurai ir pilnvaras attiecībā uz konkrēto *sportistu* vai citu *personu*.[[46]](#footnote-46)

7.1.4. Ja *rezultātu pārvaldība* attiecas vai nu uz *paraugu*, kura pārbaude ierosināta un kurš paņemts *lielu sporta pasākumu rīkotājorganizācijas* rīkota *sporta pasākuma* laikā, vai uz šāda *sporta pasākuma* laikā notiekošu antidopinga noteikumu pārkāpumu, attiecīgā *sporta pasākuma* *lielu sporta pasākumu rīkotājorganizācija* uzņemas atbildību par *rezultātu pārvaldību*, vismaz veicot lietas izskatīšanu, lai noteiktu, vai ir izdarīts antidopinga noteikumu pārkāpums, un, ja tā, lai lemtu par piemērojamajiem *anulējumiem* saskaņā ar 9. pantu un 10. panta 1. punktu, visu šajā *sporta pasākumā* gūto medaļu, punktu vai balvu atsavināšanu un visu uz antidopinga noteikumu pārkāpumu attiecināmo izmaksu atlīdzināšanu. Ja *lielu sporta pasākumu rīkotājorganizācija* uzņemas atbildību par *rezultātu pārvaldību* tikai ierobežotā apmērā, šī *lielu sporta pasākumu rīkotājorganizācija* lietu nosūta attiecīgajai starptautiskajai federācijai, kas pabeidz *rezultātu pārvaldību*.

7.1.5. *WADA* var uzdot veikt *rezultātu pārvaldību* konkrētajā lietā tai *antidopinga organizācijai*, kas ir pilnvarota veikt *rezultātu pārvaldību*. Ja šī *antidopinga organizācija* atsakās veikt *rezultātu pārvaldību* *WADA* noteiktā pieņemamā termiņā, šo atteikumu uzskata par *Kodeksa* neievērošanu un *WADA* var uzdot citai *antidopinga organizācijai*, kam ir pilnvaras attiecībā uz konkrēto *sportistu* vai citu *personu* un kas to vēlas darīt, atteikušās *antidopinga organizācijas* vietā uzņemties atbildību par *rezultātu pārvaldību*, vai ja šādas *antidopinga organizācijas* nav, jebkurai citai *antidopinga organizācijai*, kas vēlas to darīt. Tādā gadījumā tā *antidopinga organizācija*, kas atteicās uzņemties atbildību par rezultātu pārvaldību, atlīdzina visas saistībā ar *rezultātu pārvaldību* radušās izmaksas un advokātu honorārus attiecīgajai citai *WADA* norādītajai *antidopinga organizācijai*, bet izmaksu un advokātu honorāru neatlīdzināšanu uzskata par Kodeksa neievērošanu.[[47]](#footnote-47)

7.1.6. *Rezultātu pārvaldību* saistībā ar iespējamo neinformēšanu par atrašanās vietu (informācijas nesniegšana vai neierašanās uz pārbaudi) veic tā starptautiskā federācija vai *valsts antidopinga organizācija*, kurai attiecīgais *sportists* iesniedz informāciju par savu atrašanās vietu saskaņā ar *Starptautisko rezultātu pārvaldības standartu*. *Antidopinga organizācija*, kas konstatē, ka *sportists* nav iesniedzis ziņas par savu atrašanās vietu vai nav ieradies uz pārbaudi, nosūta šo informāciju *WADA* *ADAMS* sistēmā, kur tā būs pieejama arī citām attiecīgajām *antidopinga organizācijām*.

## 7.2. Iespējamo antidopinga noteikumu pārkāpumu pārbaude un ziņošana par tiem

Iespējamo antidopinga noteikumu pārkāpumu pārbaude un ziņošana par tiem notiek saskaņā ar *Starptautisko rezultātu pārvaldības standartu*.

## 7.3. Iepriekšēju antidopinga noteikumu pārkāpumu identificēšana

Pirms *antidopinga organizācija* iepriekš aprakstītajā kārtībā *sportistam* vai citai *personai* paziņo par iespējamo antidopinga noteikumu pārkāpumu, tā veic izpēti *ADAMS* sistēmā un sazinās ar *WADA* un citām attiecīgajām *antidopinga organizācijām*, lai noskaidrotu, vai šis *sportists* vai cita *persona* jau agrāk nav pārkāpusi antidopinga noteikumus.

## 7.4. *Pagaidu aizliegumam* piedalīties sacensībās piemērojamie principi*[[48]](#footnote-48)*

7.4.1. Obligāts *pagaidu aizliegums* piedalīties sacensībās pēc *nelabvēlīgiem analīžu rezultātiem* vai *nelabvēlīgiem [bioloģiskās] pases rezultātiem*

Turpmāk šajā punktā norādītie *parakstītāji* pieņem noteikumus, kuros tie paredz, ka, saņemot *nelabvēlīgus analīžu rezultātus* vai *nelabvēlīgus [bioloģiskās] pases rezultātus* (pēc *nelabvēlīgu [bioloģiskās] pases rezultātu* pārbaudes procesa) attiecībā uz kādu *aizliegto vielu* vai *aizliegto metodi*, izņemot attiecībā uz *īpašo vielu* vai *īpašo metodi*, pēc 7. panta 2. punktā aprakstītās pārbaudes un paziņošanas nekavējoties nosaka *pagaidu aizliegumu* piedalīties sacensībās šādos gadījumos: ja *parakstītājs* ir *sporta pasākuma* rīkotājs (noteikumus piemēro šim konkrētajam *sporta pasākumam*), ja *parakstītājs* atbild par komandas dalībnieku atlasi (noteikumus piemēro šīs komandas atlasei), ja *parakstītājs* ir attiecīgā starptautiskā federācija vai ja *parakstītājs* ir cita *antidopinga organizācija*, kas ir pilnvarota *pārvaldīt rezultātus* saistībā ar iespējamo antidopinga noteikumu pārkāpumu. Obligātu *pagaidu aizliegumu* piedalīties sacensībās var atcelt, ja: i) *sportists* lietas izskatīšanas komisijai pierāda, ka pārkāpumu var būt izraisījis *piesārņots produkts*, vai ii) pārkāpums ir saistīts ar *ļaunprātīgi lietotu vielu* un *sportists* apliecina, ka viņam ir tiesības uz samazinātu *diskvalifikācijas* periodu atbilstīgi *Kodeksa* 10. panta 2. punkta 4. apakšpunkta 1. punktam. Lietas izskatīšanas komisijas lēmums neatcelt obligāto *pagaidu aizliegumu* piedalīties sacensībās, pamatojoties uz *sportista* apgalvojumu par *piesārņotu produktu*, nav pārsūdzams.

7.4.2. Neobligāts *pagaidu aizliegums* piedalīties sacensībās, pamatojoties uz tādiem *nelabvēlīgiem analīžu rezultātiem*, kas ir saistīti ar *īpašajām vielām*, *īpašajām metodēm*, *piesārņotiem produktiem* vai citiem antidopinga noteikumu pārkāpumiem

*Parakstītājs*, kas var būt attiecīgā starptautiskā federācija vai pilnvarots veikt *rezultātu pārvaldību* saistībā ar iespējamu antidopinga noteikumu pārkāpumu, var pieņemt visiem *parakstītāja* rīkotajiem *sporta pasākumiem* un visiem komandas dalībnieku atlases procesiem, par kuriem atbild *parakstītājs*, piemērojamus noteikumus, saskaņā ar kuriem pirms *sportista* B *parauga* analīzes vai pirms 8. pantā aprakstītās galīgās lietas izskatīšanas drīkst noteikt *pagaidu aizliegumu* piedalīties sacensībās tādu antidopinga noteikumu pārkāpumu gadījumā, kas nav ietverti 7. panta 4. punkta 1. apakšpunktā.

7.4.3. Lietas izskatīšanas vai pārsūdzības iespēja

Neierobežojot 7. panta 4. punkta 1. un 2. apakšpunktu, *pagaidu aizliegumu* piedalīties sacensībās nevar noteikt, ja vien *antidopinga organizācijas* noteikumi neparedz *sportistam* vai citai *personai* turpmāk minēto: a) pirms *pagaidu aizlieguma piedalīties sacensībās* noteikšanas vai neilgi pēc tās netiek nodrošināta *lietas iepriekšējas izskatīšanas* iespēja vai b) netiek nodrošināta iespēja veikt paātrinātu lietas izskatīšanu saskaņā ar 8. pantu neilgi pēc *pagaidu aizlieguma* piedalīties sacensībās noteikšanas. Tāpat saskaņā ar 13. pantu *antidopinga organizācijas* noteikumi paredz iespēju paātrinātā kārtā iesniegt pārsūdzību saistībā ar *pagaidu aizlieguma* piedalīties sacensībās noteikšanu vai pieņemt lēmumu nenoteikt *pagaidu aizliegumu* piedalīties sacensībās.

7.4.4. Brīvprātīga piekrišana *pagaidu aizliegumam* piedalīties sacensībās

*Sportisti* var pēc savas iniciatīvas brīvprātīgi piekrist *pagaidu aizliegumam* piedalīties sacensībās, ja to izdara pirms vēlākā no turpmāk minētajiem termiņiem, proti, pirms: i) beidzas desmit (10) dienu termiņš no ziņojuma par B *paraugu* (vai atteikšanās no B *parauga*) vai desmit (10) dienu termiņš no paziņojuma par jebkuru citu antidopinga noteikumu pārkāpumu; ii) dienas, kad *sportists* pirmo reizi piedalās sacensībās pēc šāda ziņojuma vai paziņojuma saņemšanas. Citas *personas* var pēc savas iniciatīvas brīvprātīgi piekrist *pagaidu aizliegumam* piedalīties sacensībās, ja to izdara desmit (10) dienu laikā no dienas, kad paziņots par antidopinga noteikumu pārkāpumu. Pēc šādas brīvprātīgas piekrišanas *pagaidu aizliegums* piedalīties sacensībās ir pilnībā spēkā un pret to attiecas tāpat kā tad, ja *pagaidu aizliegums* piedalīties sacensībās būtu noteikts saskaņā ar 7. panta 4. punkta 1. vai 2. apakšpunktu, tomēr pēc brīvprātīgas piekrišanas *pagaidu aizliegumam* piedalīties sacensībās *sportists* vai cita *persona* var jebkurā laikā atsaukt savu piekrišanu, un tādā gadījumā *sportistam* vai citai *personai* neatrēķina laiku no iepriekš izturētā *pagaidu aizlieguma* perioda.

7.4.5. Ja *pagaidu aizliegumu* piedalīties sacensībās nosaka, pamatojoties uz *nelabvēlīgiem* A *parauga analīžu rezultātiem*, un pēc tam veiktā B *parauga* analīze (ja to pieprasa *sportists* vai *antidopinga organizācija*) neapstiprina A *parauga* analīžu rezultātus, *sportistam* nenosaka turpmāku *pagaidu aizliegumu* piedalīties sacensībās 2. panta 1. punkta pārkāpuma dēļ. Ja *sportista* (vai saskaņā ar attiecīgās *lielu sporta pasākumu rīkotājorganizācijas* vai starptautiskās federācijas noteikumiem *sportista* komandas) dalība *sporta pasākumā* ir pārtraukta, pamatojoties uz 2. panta 1. punkta pārkāpumu, bet pēc tam veiktā B *parauga* analīze neapstiprina A *parauga* analīzes rezultātus, šis *sportists* vai komanda drīkst turpināt piedalīties šajā *sporta pasākumā*, ja *sportista* vai komandas dalību šajā *sporta pasākumā* vēl ir iespējams atjaunot, neietekmējot *sporta pasākuma* norisi.

## 7.5. Ar *rezultātu pārvaldību* saistītie lēmumi

7.5.1. Ar *rezultātu pārvaldību* saistītos *antidopinga organizāciju* lēmumus vai iztiesāšanu nedrīkst uzskatīt par attiecināmu tikai uz noteiktu ģeogrāfisku teritoriju vai sporta veidu, tajos bez ierobežojumiem skata un izlemj šādus jautājumus: i) vai ir izdarīts antidopinga noteikumu pārkāpums un vai ir jāpiemēro *pagaidu aizliegums* piedalīties sacensībās, šāda lēmuma faktiskais pamats un konkrēti pārkāptie *Kodeksa* panti; ii) visas *sekas*, kas izriet no antidopinga noteikumu pārkāpuma(-iem), tostarp piemērojamie *anulējumi* saskaņā ar 9. pantu un 10. panta 10. punktu, jebkura medaļu vai balvu atsavināšana, jebkāds *diskvalifikācijas* periods (un tā sākuma datums) un jebkādas *finansiālas sekas*, izņemot to, ka *lielu sporta pasākumu rīkotājorganizācijas* nepieprasa piemērot *diskvalifikāciju* vai *finansiālas sekas* ārpus to rīkotā *sporta pasākuma* jomas.[[49]](#footnote-49)

7.5.2. *Lielu sporta pasākumu rīkotājorganizācijas* pieņemta ar *rezultātu pārvaldību* saistīta lēmuma vai izskatīšanas tvērums saistībā ar tā *sporta pasākumiem* var būt ierobežots, tomēr tajā ir jāskata un jānosaka vismaz šādi jautājumi: i) vai ir izdarīts antidopinga noteikumu pārkāpums, šāda konstatējuma faktiskais pamats un konkrētie pārkāptie *Kodeksa* panti un ii) piemērojamie *anulējumi* saskaņā ar 9. pantu un 10. panta 1. punktu, kā rezultātā tiek atsavinātas medaļas, punkti un godalgas. Gadījumā, ja *lielu sporta pasākumu rīkotājorganizācija* uzņemas tikai ierobežotu atbildību par lēmumiem saistībā ar *rezultātu pārvaldību*, tai jāizpilda 7. panta 1. punkta 4. apakšpunkta prasības.[[50]](#footnote-50)

## 7.6. Ar *rezultātu pārvaldību* saistīto lēmumu paziņošana

*Sportistiem*, citām *personām*, *parakstītājiem* un *WADA* paziņo par lēmumiem, kas saistīti ar *rezultātu pārvaldību* saskaņā ar 14. pantu un *Starptautisko rezultātu pārvaldības standartu*.

## 7.7. Aktīvās karjeras pārtraukšana[[51]](#footnote-51)

Ja *sportists* vai cita *persona* pārtrauc savu aktīvo karjeru, kamēr *rezultātu pārvaldības* process vēl nav noslēdzies, tad tā *antidopinga organizācija*, kas veic *rezultātu pārvaldību*, saglabā pilnvaras iesāktā *rezultātu pārvaldības* procesa pabeigšanai. Ja *sportists* vai cita *persona* aktīvo karjeru pārtrauc pirms *rezultātu pārvaldības* procesa sākšanas, *rezultātu pārvaldību* veic tā *antidopinga organizācija*, kurai bija pilnvaras veikt *rezultātu pārvaldību* attiecībā uz šo *sportistu* vai citu *personu* laikā, kad šis *sportists* vai cita *persona* izdarīja antidopinga noteikumu pārkāpumu.

# 8. PANTS. *REZULTĀTU PĀRVALDĪBA*. TIESĪBAS UZ TAISNĪGU LIETAS IZSKATĪŠANU UN TIESĪBAS UZ INFORMĀCIJU PAR PIEŅEMTO LĒMUMU

## 8.1. Taisnīga lietas izskatīšana

Ikvienai *personai*, kuru apsūdz antidopinga noteikumu pārkāpumā, par *rezultātu pārvaldību* atbildīgā *antidopinga organizācija* vismaz nodrošina pietiekami drīzu un taisnīgu lietas izskatīšanu taisnīgā, objektīvā un savā *darbībā neatkarīgā* lietas izskatīšanas komisijā saskaņā ar *WADA Starptautisko rezultātu pārvaldības standartu*. Laicīgi pieņemtu, pamatotu lēmumu, kurā konkrēti paskaidrots(-i) iemesls(-i) *diskvalifikācijas* perioda noteikšanai un rezultātu *anulēšanai* saskaņā ar 10. panta 10. punktu, *publisko* saskaņā ar 14. panta 3. punktu.[[52]](#footnote-52)

## 8.2. Ar *sporta pasākumiem* saistītu lietu izskatīšana

Lietu izskatīšanu saistībā ar *sporta pasākumiem* var veikt paātrinātā kārtībā atbilstīgi attiecīgās *antidopinga organizācijas* un lietas izskatīšanas komisijas noteikumiem.[[53]](#footnote-53)

## 8.3. Atteikšanās no lietas izskatīšanas

*Sportists* vai cita *persona* var vai nu skaidri atteikties no lietas izskatīšanas, vai no tās atsakās arī gadījumā, ja konkrētās *antidopinga organizācijas* noteikumos norādītajā termiņā šis *sportists* vai cita *persona* nav apstrīdējuši *antidopinga organizācijas* apgalvojumu, ka noticis antidopinga noteikumu pārkāpums.

## 8.4. Lēmumu paziņošana

Par *rezultātu pārvaldību* atbildīgā *antidopinga organizācija* gan *sportistam*, gan citām *antidopinga organizācijām* paziņo pamatotu lēmumu, kas pieņemts pēc lietas izskatīšanas, vai gadījumos, kad *sportists* vai cita *persona* ir atteikusies no lietas izskatīšanas, pamatotu lēmumu, kurā ir izskaidrotas veiktās darbības, un šim *sportistam* un citai *antidopinga organizācijai* ir 13. panta 2. punkta 3. apakšpunktā paredzētās tiesības iesniegt pārsūdzību saskaņā ar 14. pantu un publicēt šādu lēmumu saskaņā ar 14. panta 3. punktu.

## 8.5. Lietas vienreizēja izskatīšana *Sporta šķīrējtiesā*

Apgalvojumu, ka *starptautiska* vai *valsts līmeņa sportists* vai cita *persona* ir pārkāpusi antidopinga noteikumus, ar šā *sportista* vai citas *personas*, par *rezultātu pārvaldību* atbildīgās *antidopinga organizācijas* un *WADA* piekrišanu var skatīt uzreiz *Sporta šķīrējtiesā*.[[54]](#footnote-54)

# 9. PANTS. INDIVIDUĀLO REZULTĀTU AUTOMĀTISKA *ANULĒŠANA*

*Individuālajos sporta veidos sacensību laikā* veiktā pārbaudē konstatējot antidopinga noteikumu pārkāpumu, automātiski *anulē* šajās *sacensībās* gūtos rezultātus, piemērojot visas no tā izrietošās *sekas*, tostarp atsavinot visas medaļas, punktus un balvas.[[55]](#footnote-55)

# 10. PANTS. INDIVIDUĀLĀS SANKCIJAS[[56]](#footnote-56)

## 10.1. Rezultātu *anulēšana sporta pasākumā*, kurā ir noticis antidopinga noteikumu pārkāpums

Izņemot 10. panta 1. punkta 1. apakšpunktā norādīto gadījumu, ja *sporta pasākumā* vai saistībā ar to notiek antidopinga noteikumu pārkāpums, ar šā *sporta pasākuma* rīkotāja lēmumu var *anulēt* visus tos individuālos rezultātus, kurus attiecīgais *sportists* ir guvis šajā pasākumā, piemērojot visas no tā izrietošās *sekas*, tostarp atsavinot visas medaļas, punktus un balvas.[[57]](#footnote-57)

Lemjot par to, vai *anulēt* citus *sporta pasākumā* gūtos rezultātus, ir jāņem vērā tādi apstākļi kā, piemēram, *sportista* izdarītā antidopinga noteikumu pārkāpuma smagums, kā arī tas, vai *sportistam* veikto pārbaužu rezultāti citās *sacensībās* ir bijuši negatīvi.

10.1.1. Ja *sportists* pierāda, ka pārkāpumā *nav viņa vainas* vai *nolaidības*, *sportista* individuālie rezultāti citās *sacensībās* netiek *anulēti*, ja vien *sportista* izdarītais antidopinga noteikumu pārkāpums nav ietekmējis viņa rezultātus citās *sacensībās*, izņemot tās *sacensības*, kurās noticis antidopinga noteikumu pārkāpums.

## 10.2. *Diskvalifikācija* par *aizliegtas vielas* vai *aizliegtas metodes* klātbūtni, *lietošanu*, *lietošanas mēģinājumu* vai *glabāšanu*

*Diskvalifikācijas* periodu par 2. panta 1., 2. vai 6. punkta pārkāpumiem nosaka tā, kā norādīts turpmāk, un to var atcelt, saīsināt vai atlikt saskaņā ar 10. panta 5., 6. vai 7. punktu.

10.2.1. *Diskvalifikācijas* periods saskaņā ar 10. panta 2. punkta 4. apakšpunktu ir četri (4) gadi, ja:

10.2.1.1. antidopinga noteikumu pārkāpums nav bijis saistīts ar *īpašu vielu* vai *īpašu metodi*, ja vien *sportists* vai cita *persona* var pierādīt, ka antidopinga noteikumu pārkāpums nebija izdarīts ar nodomu;[[58]](#footnote-58)

10.2.1.2. antidopinga noteikumu pārkāpums ir bijis saistīts ar *īpašu vielu* vai *īpašu metodi* un *antidopinga organizācija* var konstatēt, ka antidopinga noteikumu pārkāpums tika izdarīts ar nodomu.

10.2.2. Ja nepiemēro 10. panta 2. punkta 1. apakšpunktu, *diskvalifikācijas* periods saskaņā ar 10. panta 2. punkta 4. apakšpunkta 1. daļu ir divi (2) gadi.

10.2.3. 10. panta 2. punktā lietota frāze “ar nodomu”, lai norādītu uz tiem *sportistiem* vai citām *personām*, kas ir veikušas darbības, par kurām viņa zināja, ka tas ir antidopinga noteikumu pārkāpums vai ka pastāv vērā ņemams risks, ka šāda rīcība varētu būt antidopinga noteikumu pārkāpums vai izraisīt šādu pārkāpumu, un acīmredzami neņēma to vērā.[[59]](#footnote-59)Uzskata, ka tāds antidopinga noteikumu pārkāpums, kas konstatēts, pamatojoties uz *nelabvēlīgiem analīžu rezultātiem* attiecībā uz vielu, kuru ir aizliegts lietot tikai *sacensību laikā*, nav izdarīts “ar nodomu”, ja viela ir *īpašā viela* un *sportists* var pierādīt, ka *aizliegtā viela* tika *lietota* *ārpus sacensībām*. Uzskata, ka tāds antidopinga noteikumu pārkāpums, kas konstatēts, pamatojoties uz *nelabvēlīgiem analīžu rezultātiem* attiecībā uz vielu, kuru ir aizliegts lietot tikai *sacensību laikā*, nav izdarīts “ar nodomu”, ja viela nav *īpašā viela*, un *sportists* var pierādīt, ka *aizliegtā viela lietota ārpus sacensībām* nesaistīti ar sportiskā snieguma uzlabošanu.

10.2.4. Neatkarīgi no citiem 10. panta 2. punkta noteikumiem, ja antidopinga noteikumu pārkāpums ir saistīts ar kādu *ļaunprātīgi lietotu vielu*, piemēro turpmākos noteikumus.

10.2.4.1. Ja *sportists* var pierādīt, ka vielas norīšana vai *lietošana* notika *ārpus sacensībām* un nebija saistīta ar sportisko sniegumu, tad *diskvalifikācijas* periods ir trīs (3) mēneši.

Turklāt saskaņā ar šo 10. panta 2. punkta 4. apakšpunkta 1. daļu aprēķināto *diskvalifikācijas* periodu var saīsināt līdz vienam (1) mēnesim, ja *sportists* vai cita *persona* apmierinoši pabeidz par *rezultātu pārvaldību* atbildīgās *antidopinga organizācijas* apstiprinātu programmu *ļaunprātīgas vielu lietošanas* ārstēšanai.[[60]](#footnote-60)Šā 10. panta 2. punkta 4. apakšpunkta 1. daļā noteiktais *diskvalifikācijas* periods nav saīsināms, pamatojoties uz 10. panta 6. punkta noteikumiem.

10.2.4.2. Ja norīšana, *lietošana* vai *glabāšana* notikusi *sacensību laikā* un *sportists* var pierādīt, ka norīšanas, *lietošanas* vai *glabāšanas* apstākļi nebija saistīti ar sportisko sniegumu, tad šāda norīšana, *lietošana* vai *glabāšana* nav uzskatāma par veiktu ar nodomu 10. panta 2. punkta 1. apakšpunkta izpratnē un nav pamats *atbildību pastiprinošu apstākļu* konstatēšanai saskaņā ar 10. panta 4. punktu.

## 10.3. *Diskvalifikācija* saistībā ar citu antidopinga noteikumu pārkāpumiem

Ja vien nepiemēro 10. panta 6. vai 7. punktu, *diskvalifikāciju* tādu antidopinga noteikumu pārkāpumu dēļ, kas nav norādīti 10. panta 2. punktā, nosaka uz turpmāk minēto laiku.

10.3.1. Par 2. panta 3. vai 5. punkta pārkāpumiem *diskvalifikācijas* periods ir četri (4) gadi, izņemot: i) gadījumā, ja *sportists* neierodas uz *paraugu* vākšanu un ja *sportists* var pierādīt, ka antidopinga noteikumu pārkāpums nav izdarīts ar nodomu, *diskvalifikācijas* periods ir divi (2) gadi; ii) visos pārējos gadījumos, ja *sportists* vai cita *persona* var pierādīt ārkārtas apstākļus, kas attaisno *diskvalifikācijas* perioda saīsināšanu, *diskvalifikācijas* periods ir no diviem (2) līdz četriem (4) gadiem atkarībā no *sportista* vai citas *personas* *vainas* pakāpes, vai iii) gadījumā, ja pārkāpumā piedalījusies *aizsargājama persona* vai *amatieru līmeņa sportists*, *diskvalifikācijas* periods ir robežās no diviem (2) gadiem maksimālo sankciju gadījumā līdz, kā minimums, aizrādījumam, nenosakot *diskvalifikācijas* periodu, atkarībā no *aizsargājamās personas* vai *amatieru līmeņa sportista* *vainas* pakāpes.

10.3.2. Ja *sportists* ir pārkāpis 2. panta 4. punktu, viņu *diskvalificē* uz diviem (2) gadiem, un atkarībā no viņa *vainas* pakāpes šo laiku var saīsināt līdz vienam (1) gadam. *Sportista* *diskvalifikācijas* laiku nevar samazināt no diviem (2) gadiem uz vienu (1) gadu, ja tas, kā pēdējā brīdī ir mainījusies informācija par viņa atrašanās vietu, vai citas darbības rada aizdomas, ka šis *sportists* centies izvairīties no *pārbaudes*.

10.3.3. Par 2. panta 7. vai 8. punkta pārkāpumiem *sportistu* *diskvalificē* uz laiku no četriem (4) gadiem līdz mūža beigām atkarībā no pārkāpuma smaguma. Tāds 2. panta 7. vai 8. punkta pārkāpums, kurā piedalījusies *aizsargājama persona*, ir uzskatāms par sevišķi smagu pārkāpumu, un, ja to ir izdarījis *sportistu atbalsta personāla* loceklis un šāds pārkāpums nav saistīts ar *īpašajām vielām*, par šādu pārkāpumu *sportistu atbalsta personāla* loceklim nosaka *diskvalifikāciju* uz mūžu. Turklāt tādu būtisku 2. panta 7. vai 8. punkta pārkāpumu gadījumā, kas varētu būt arī ar sportu nesaistītu tiesību aktu un noteikumu pārkāpumi, ziņo kompetentajām administratīvajām, profesionālajām vai tiesu iestādēm.[[61]](#footnote-61)

10.3.4. Par 2. panta 9. punkta pārkāpumiem *diskvalifikācijas* periods ir no diviem (2) gadiem līdz diskvalifikācijai uz mūžu atkarībā no pārkāpuma smaguma.

10.3.5. Ja *sportists* vai cita *persona* ir pārkāpusi 2. panta 10. punktu, viņu *diskvalificē* uz diviem (2) gadiem, bet atkarībā no šā *sportista* vai *personas* *vainas* pakāpes un citiem lietas apstākļiem šo laiku var saīsināt līdz vienam (1) gadam.[[62]](#footnote-62)

10.3.6. Par 2. panta 11. punkta pārkāpumiem *diskvalifikācijas* periods ir no diviem (2) gadiem līdz diskvalifikācijai uz mūžu atkarībā no *sportista* vai citas *personas* pārkāpuma smaguma.[[63]](#footnote-63)

## 10.4. Tādi *atbildību pastiprinoši apstākļi*, kuru dēļ var pagarināt *diskvalifikācijas* periodu

Ja *antidopinga organizācija* pierāda, ka konkrētā gadījumā, kurā noticis citu antidopinga noteikumu pārkāpums, kas nav 2. panta 7. punkts (*Izplatīšana* vai *izplatīšanas mēģinājums*), 2. panta 8. punkts (*Ievadīšana* vai *ievadīšanas mēģinājums*), 2. panta 9. punkts (Līdzdalība vai līdzdalības *mēģinājums*) vai 2. panta 11. punkts (Sportista vai citas personas darbības ar mērķi atrunāt no ziņošanas iestādēm vai represijas par šādu ziņošanu), pastāv tādi *atbildību pastiprinoši apstākļi*, kuru dēļ ir pamatota ilgāka *diskvalifikācijas* perioda noteikšana, nekā to paredz standarta sankcijas, tad citkārt piemērojamo *diskvalifikācijas* periodu pagarina, tam pievienojot līdz pat divus (2) gadus ilgu papildu *diskvalifikācijas* periodu atkarībā no pārkāpuma smaguma un *atbildību pastiprinošo apstākļu* veida, ja vien *sportists* vai cita *persona* nepierāda, ka antidopinga noteikumu pārkāpums nav izdarīts ar nodomu.[[64]](#footnote-64)

## 10.5. *Diskvalifikācijas* atcelšana, ja *vaina* vai *nolaidība nav* konstatēta

.Citkārt piemērojamo *diskvalifikācijas* periodu atceļ, ja *sportists* vai cita *persona* konkrētajā lietā pierāda, ka pārkāpumā *nav* viņa *vainas* vai *nolaidības*.[[65]](#footnote-65)

## 10.6. *Diskvalifikācijas* perioda saīsināšana, ja *būtiska vaina* vai *nolaidība* *nav* konstatēta

10.6.1. Par 2. panta 1., 2. un 6. punkta pārkāpumiem paredzēto sankciju samazināšana noteiktos apstākļos

Visi 10. panta 6. punkta 1. apakšpunktā noteiktie samazinājumi ir savstarpēji izslēdzoši un nav apvienojami.

10.6.1.1. *Īpašās vielas* vai *īpašās metodes*

Ja antidopinga noteikumu pārkāpums ir saistīts ar kādu *īpašo vielu* (kas nav *ļaunprātīgi lietota viela*) vai *īpašo metodi* un *sportists* vai cita *persona* var pierādīt, ka šajā pārkāpumā *nav būtiskas* viņa *vainas* vai *nolaidības*, tad šim *sportistam* vai citai *personai* izsaka vismaz aizrādījumu vai piešķir *diskvalifikāciju* uz laiku līdz diviem (2) gadiem atkarībā no šā *sportista* vai citas *personas* *vainas* pakāpes.

10.6.1.2. *Pie**sārņoti produkti*

Ja *sportists* vai cita *persona* var pierādīt gan to, ka pārkāpumā *nav būtiskas* viņas *vainas vai nolaidības*, gan to, ka *aizliegtā viela* (kas nav *ļaunprātīgi lietota viela*) organismā nokļuvusi, lietojot *piesārņotu produktu*, tad šim *sportistam* vai citai *personai* izsaka vismaz aizrādījumu vai nosaka *diskvalifikāciju* uz laiku līdz diviem (2) gadiem atkarībā no *sportista* vai citas *personas* *vainas* pakāpes.[[66]](#footnote-66)

10.6.1.3. *Aizsargājamās personas* vai *amatieru līmeņa sportisti*

Ja ar *ļaunprātīgi lietotām vielām* nesaistītu antidopinga noteikumu pārkāpumu ir izdarījusi *aizsargājamā persona* vai *amatieru līmeņa sportists* un šī *aizsargājamā persona* vai *amatieru līmeņa sportists* var pierādīt, ka šajā pārkāpumā *nav būtiskas* viņa *vainas* vai *nolaidības*, tad šai *aizsargājamajai personai* vai *amatieru līmeņa sportistam* izsaka vismaz aizrādījumu vai piešķir *diskvalifikāciju* uz laiku līdz diviem (2) gadiem atkarībā no viņa *vainas* pakāpes.

10.6.2. Noteikuma par *diskvalifikāciju*, ja *nekonstatē būtisku vainu vai nolaidību*, piemērošana papildus 10. panta 6. punkta 1. apakšpunktam[[67]](#footnote-67)

Ja konkrētajā gadījumā, kad 10. panta 6. punkta 1. apakšpunkts nav piemērojams, *sportists* vai cita *persona* pierāda, ka pārkāpumā *nav* būtiskas viņas *vainas* vai *nolaidības*, tad citkārt piešķiramās *diskvalifikācijas* laiku var saīsināt atkarībā no šā *sportista* vai citas *personas vainas* pakāpes, bet saīsinātais *diskvalifikācijas* laiks nedrīkst būt īsāks kā puse no citkārt nosakāmā *diskvalifikācijas* laika, un šo saīsināto *diskvalifikācijas* laiku var vēl vairāk saīsināt vai atcelt pavisam saskaņā ar 10. panta 7. punktu. Ja citkārt būtu piešķirama *diskvalifikācija* mūža garumā, saskaņā ar šo pantu samazinātais *diskvalifikācijas* periods nedrīkst būt īsāks par astoņiem (8) gadiem.

## 10.7. *Diskvalifikācijas* vai citu *seku* atcelšana, to periodu saīsināšana vai atlikšana citu iemeslu dēļ, kas nav *vainas* nekonstatēšana

10.7.1. *Būtiska palīdzība Kodeksa* pārkāpumu atklāšanā vai pierādīšanā[[68]](#footnote-68)

10.7.1.1. Pirms tiek pieņemts lēmums par pārsūdzību saskaņā ar 13. pantu vai ir pagājis pārsūdzības iesniegšanai paredzētais termiņš, par *rezultātu pārvaldību* saistībā ar attiecīgo antidopinga noteikumu pārkāpumu atbildīgā *antidopinga organizācija* var apturēt daļu no konkrētajā gadījumā piemērotajām *sekām* (izņemot *diskvalifikāciju* un obligāto *informācijas publiskošanu*), ja *sportists* vai cita *persona* ir sniegusi *būtisku palīdzību antidopinga organizācijai* vai krimināllietu vai disciplinārlietu izskatīšanas iestādei un tāpēc: i) *antidopinga organizācija* ir atklājusi citas *personas* antidopinga noteikumu pārkāpumu vai ierosinājusi lietu par šādu pārkāpumu; vai ii) krimināllietu vai disciplinārlietu izskatīšanas iestāde ir atklājusi citas *personas* izdarītu noziedzīgu nodarījumu vai profesionālo noteikumu pārkāpumu vai ierosinājusi lietu par šādu nodarījumu vai pārkāpumu, un informācija, ko darījusi zināmu *persona*, kas sniedz *būtisku palīdzību*, ir pieejama par *rezultātu pārvaldību* atbildīgajai *antidopinga organizācijai*, vai arī iii) *WADA* ir ierosinājusi tiesvedību pret *parakstītāju*, *WADA* akreditētu laboratoriju vai *sportista* [bioloģiskās] pases pārvaldības struktūrvienību (kas definēta Laboratoriju *starptautiskajā standartā*) par *Kodeksa*, *starptautiskā standarta* vai *tehniskā dokumenta* neievērošanu, vai arī iv) ar *WADA* atļauju krimināllietu vai disciplinārlietu izskatīšanas iestāde ir ierosinājusi lietu par noziedzīgu nodarījumu vai profesionālo vai sporta noteikumu pārkāpumu, kas izriet no sporta integritātes pārkāpšanas citā veidā, kas nav dopings. Pēc lēmuma pieņemšanas pārsūdzības instancē saskaņā ar 13. pantu vai pēc pārsūdzības iesniegšanai paredzētā termiņa beigām *antidopinga organizācija* drīkst apturēt daļu no citkārt piemērojamajām *sekām* tikai ar *WADA* un attiecīgās starptautiskās federācijas atļauju.

Tas, kādā mērā var tikt apturēts citkārt piemērojamais *diskvalifikācijas* periods, ir atkarīgs no *sportista* vai citas *personas* izdarītā antidopinga noteikumu pārkāpuma smaguma un tā, cik nozīmīga ir bijusi šā *sportista* vai citas *personas* sniegtā *būtiskā palīdzība* cīņā pret dopinga lietošanu sportā, *Kodeksa* neievērošanu un/vai sporta integritātes pārkāpšanu. *Diskvalifikāciju* nevar apturēt par vairāk nekā trim ceturtdaļām no piemērojamā termiņa. Ja citādi būtu piešķirama *diskvalifikācija* mūža garumā, tad saskaņā ar šo pantu neapturētais *diskvalifikācijas* periods nedrīkst būt īsāks par astoņiem (8) gadiem. Šā punkta nolūkā citkārt piemērojamajā *diskvalifikācijas* periodā nav iekļauts tas *diskvalifikācijas* periods, ko varētu papildus noteikt saskaņā ar 10. panta 9. punkta 3. apakšpunkta 2. daļu.

Ja to pieprasa *sportists* vai cita *persona*, kas vēlas sniegt *būtisku palīdzību*, par *rezultātu pārvaldību* atbildīgā *antidopinga organizācija* atļauj šim *sportistam* vai citai *personai* sniegt informāciju *antidopinga organizācijai* saskaņā ar *līgumu par informācijas neizmantošanu tiesā*.

Ja *sportists* vai cita *persona* neturpina sadarboties un sniegt pilnīgu un ticamu *būtisku palīdzību*, ar kuru tika pamatota šai *personai* noteikto *seku* piemērošanas apturēšana, tad *antidopinga organizācija*, kas apturēja *seku* piemērošanu, atjauno sākotnēji noteiktās *sekas*. Ja *antidopinga organizācija* nolemj atsākt piemērot apturētās *sekas* vai arī nolemj neatsākt apturēto *seku* piemērošanu, šo lēmumu var pārsūdzēt jebkura *persona*, kurai ir pārsūdzības tiesības saskaņā ar 13. pantu.

10.7.1.2. Lai vēl vairāk mudinātu *sportistus* un citas *personas* sniegt *būtisku palīdzību antidopinga organizācijām*, pēc tās *antidopinga organizācijas* lūguma, kas veic *rezultātu pārvaldību*, vai pēc tā *sportista* vai citas *personas* lūguma, kura ir izdarījusi antidopinga noteikumu pārkāpumu vai citu *Kodeksa* pārkāpumu vai kuru apsūdz šāda pārkāpuma izdarīšanā, *WADA* ikvienā *rezultātu pārvaldības* procesa posmā, tostarp pēc tam, kad saskaņā ar 13. pantu ir pieņemts pārsūdzības instances lēmums, var piekrist piemērojamā *diskvalifikācijas* vai citu *seku* piemērošanas perioda apturēšanai, ja tā uzskata šādu rīcību par atbilstīgu. Ārkārtas apstākļos, pamatojoties uz *būtiskas palīdzības* sniegšanu, *WADA* var piekrist apturēt noteikto *diskvalifikācijas* vai citu *seku* piemērošanas periodu, pārsniedzot šajā pantā paredzēto ilgumu, vai pat pavisam atcelt *diskvalifikāciju*, obligāto *informācijas publiskošanu* un/vai lēmumu par balvā saņemtās naudas atgriešanu vai soda naudas/izdevumu apmaksu. Tomēr saskaņā ar citiem šā panta noteikumiem ar *WADA* apstiprinājumu sākotnējās *sekas* var arī atjaunot. Neatkarīgi no 13. panta *WADA* lēmumi saistībā ar šo 10. panta 7. punkta 1. apakšpunkta 2. daļu var nebūt pārsūdzami.

10.7.1.3. Ja, pamatojoties uz *būtiskas palīdzības* sniegšanu, *antidopinga organizācija* aptur kādas no citādi piemērojamajām sankcijām, tā saskaņā ar 14. pantu šo lēmumu un lēmuma pamatojumu paziņo pārējām *antidopinga organizācijām*, kurām ir 13. panta 2. punkta 3. apakšpunktā noteiktās pārsūdzības tiesības.

Ārkārtas gadījumos, ja *WADA* uzskata, ka tas vislabāk veicinās dopinga apkarošanu, tā var atļaut *antidopinga organizācijām* slēgt atbilstīgus konfidencialitātes līgumus, ierobežojot vai aizkavējot informācijas izpaušanu saistībā ar vienošanos par *būtisko palīdzību* un sniegtās *būtiskās palīdzības* veidu.

10.7.2. Atzīšanās antidopinga noteikumu pārkāpumā, kad nav citu pierādījumu

Ja *sportists* vai cita *persona* labprātīgi atzīstas antidopinga noteikumu pārkāpumā pirms paziņojuma saņemšanas par *paraugu* vākšanu, kuras laikā varētu konstatēt antidopinga noteikumu pārkāpumu (vai tāda antidopinga noteikuma pārkāpumā, kas nav norādīts 2. panta 1. punktā, pirms saņemts pirmais paziņojums par atzīto pārkāpumu saskaņā ar 7. pantu), un šī atzīšanās attiecīgajā laikā ir vienīgais ticamais pārkāpuma pierādījums, *diskvalifikācijas* periodu var samazināt, nosakot *diskvalifikāciju* uz laiku, kas nav īsāks par pusi no citādi piemērojamā termiņa.[[69]](#footnote-69)

10.7.3. Sankciju samazināšana, pamatojoties uz vairākiem faktoriem

Ja *sportists* vai cita *persona* pierāda, ka tā ir tiesīga lūgt samazināt tai noteiktās sankcijas, pamatojoties uz vairāk nekā vienu 10. panta 5., 6. vai 7. punkta noteikumu, pirms sankciju samazināšanas vai apturēšanas saskaņā ar 10. panta 7. punktu citkārt piemērojamās *diskvalifikācijas* perioda ilgumu nosaka atbilstīgi 10. panta 2., 3., 5. un 6. punktam. Ja *sportists* vai cita *persona* pierāda, ka tai saskaņā ar 10. panta 7. punktu ir tiesības uz *diskvalifikācijas* perioda saīsināšanu vai apturēšanu, *diskvalifikācijas* periodu var saīsināt vai apturēt, bet tas nedrīkst būt īsāks par vienu ceturtdaļu no citkārt piemērojamā termiņa.

## 10.8. Līgumi par *rezultātu pārvaldību*

10.8.1. Par dažiem antidopinga noteikumu pārkāpumiem noteikto sankciju piemērošanas ilguma samazinājums par vienu gadu, pamatojoties uz agrīnu atzīšanos un sankciju pieņemšanu

Ja pēc tam, kad *sportists* vai cita *persona* ir saņēmusi *antidopinga organizācijas* paziņojumu par iespējamu antidopinga noteikumu pārkāpumu, par kuru var tikt noteikta *diskvalifikācija* uz četriem (4) vai vairāk gadiem (tostarp jebkurš *diskvalifikācijas* periods saskaņā ar 10. panta 4. punktu), tā atzīst pārkāpumu un pieņem noteikto *diskvalifikācijas* periodu ne vēlāk kā divdesmit (20) dienas pēc tam, kad ir saņemts paziņojums par apsūdzību antidopinga noteikumu pārkāpumā, šim *sportistam* vai citai *personai* var par vienu gadu samazināt *antidopinga organizācijas* noteikto *diskvalifikācijas* periodu. Ja *sportistam* vai citai *personai* saskaņā ar šo 10. panta 8. punkta 1. apakšpunktu par vienu gadu samazina noteikto *diskvalifikācijas* periodu, nav pieļaujams *diskvalifikācijas* perioda papildu samazinājums saskaņā ar nevienu citu pantu.[[70]](#footnote-70)

10.8.2. Lietas noregulējuma līgums

Ja *sportists* vai cita *persona* atzīstas antidopinga noteikumu pārkāpumā pēc tam, kad *antidopinga organizācija* to ir apsūdzējusi šajā antidopinga noteikumu pārkāpumā, un piekrīt *sekām*, kuras *antidopinga organizācija* un *WADA* pēc saviem ieskatiem uzskata par pieņemamām, tad: a) šis *sportists* vai cita *persona* var saņemt *diskvalifikācijas* perioda samazinājumu, pamatojoties uz *antidopinga organizācijas* un *WADA* novērtējumu par 10. panta 1.–7. panta piemērošanu iespējamajam antidopinga noteikumu pārkāpumam, pārkāpuma smagumu, *sportista* vai citas *personas* *vainas* pakāpi un to, cik drīz šis *sportists* vai cita *persona* atzinās pārkāpumā, un b) *diskvalifikācijas* periods var sākties jau no *parauga* paņemšanas dienas vai no dienas, kurā pēdējoreiz noticis kāds cits antidopinga noteikumu pārkāpums. Tomēr katrā lietā, kurā piemēro šo pantu, *sportists* vai cita *persona* vismaz pusi no saskaņotā *diskvalifikācijas* perioda izcieš pēc dienas, kad šis *sportists* vai cita *persona* ir piekrituši sankcijas noteikšanai vai *pagaidu aizliegumam* piedalīties sacensībās, ko viņi pēc tam ir arī ievērojuši, atkarībā no tā, kurš no šiem pasākumiem piemērots agrāk. *WADA* un *antidopinga organizācijas* lēmums slēgt vai neslēgt lietas noregulējuma līgumu, kā arī samazinājuma apmērs un *diskvalifikācijas* perioda sākuma datums nav jautājumi, kas jāizlemj vai jāpārskata lietas izskatīšanas komisijai, un tie nav pārsūdzami saskaņā ar 13. pantu.

Ja to pieprasa *sportists* vai cita *persona*, kas cenšas noslēgt lietas noregulējuma līgumu saskaņā ar šo pantu, par *rezultātu pārvaldību* atbildīgā *antidopinga organizācija* atļauj šim *sportistam* vai citai *personai* apspriest atzīšanos antidopinga noteikuma pārkāpumā ar *antidopinga organizāciju* saskaņā ar *līgumu par informācijas neizmantošanu tiesā*.[[71]](#footnote-71)

## 10.9. Vairākkārtēji pārkāpumi

10.9.1. Otrais vai trešais antidopinga noteikumu pārkāpums

10.9.1.1. Ja *sportists* vai cita *persona* antidopinga noteikumu pārkāpj otrreiz, minimālais *diskvalifikācijas* periods ir:

a) seši mēneši vai

b) šādās robežās:

i) no tā *diskvalifikācijas* perioda, kas noteikts par pirmo antidopinga noteikumu pārkāpumu, un tā *diskvalifikācijas* perioda, kas citkārt būtu piemērojams par otro antidopinga noteikumu pārkāpumu, ja to uzskatītu par pirmo antidopinga noteikumu pārkāpumu, summas līdz

ii) *diskvalifikācijas* periodam, kas citkārt būtu piemērojams par otro antidopinga noteikumu pārkāpumu, ja to uzskatītu par pirmo antidopinga noteikumu pārkāpumu, un kas pareizināts ar divi.

*Diskvalifikācijas* periodu šajā diapazonā nosaka, ņemot vērā visus apstākļus un *sportista* vai citas *personas* *vainas* pakāpi saistībā ar otro pārkāpumu.

10.9.1.2. Trešā antidopinga noteikumu pārkāpuma sekas vienmēr ir *diskvalifikācija* uz mūžu, izņemot gadījumu, ja trešais pārkāpums atbilst *diskvalifikācijas* perioda atcelšanas vai saīsināšanas nosacījumiem saskaņā ar 10. panta 5. vai 6. punktu vai arī ir saistīts ar 2. panta 4. punkta pārkāpumu. Šajos konkrētajos gadījumos nosaka *diskvalifikāciju* uz laiku no astoņiem (8) gadiem līdz *diskvalifikācijai* uz mūžu.

10.9.1.3. Pēc tam 10. panta 9. punkta 1. apakšpunkta 1. un 2. daļā noteikto *diskvalifikācijas* periodu var saīsināt, piemērojot 10. panta 7. punktu.

10.9.2. Tādu antidopinga noteikumu pārkāpumu, attiecībā uz kuru *sportists* vai cita *persona* ir pierādījusi, ka *nav* bijusi *vainīga* vai *nolaidīga*, neuzskata par pārkāpumu 10. panta 9. punkta piemērošanai. Turklāt antidopinga noteikumu pārkāpums, par kuru noteiktas sankcijas saskaņā ar 10. panta 2. punkta 4. apakšpunkta 1. daļu, nav uzskatāms par pārkāpumu 10. panta 9. punkta nozīmē.

10.9.3. Papildu noteikumi attiecībā uz noteiktiem iespējamiem vairākkārtējiem pārkāpumiem

10.9.3.1. Lai piemērotu sankcijas saskaņā ar 10. panta 9. punktu, izņemot 10. panta 9. punkta 3. apakšpunkta 2. un 3. daļu, antidopinga noteikumu pārkāpumu uzskata par otro pārkāpumu tikai tādā gadījumā, ja *antidopinga organizācija* var pierādīt, ka *sportists* vai cita *persona* otru antidopinga noteikumu pārkāpumu ir izdarījusi pēc paziņojuma saņemšanas par pirmo pārkāpumu atbilstīgi 7. pantam vai pēc tam, kad *antidopinga organizācija* ir veikusi pienācīgus pasākumus, lai informētu *sportistu* vai citu *personu* par pirmo antidopinga noteikumu pārkāpumu. Ja *antidopinga organizācija* to nevar pierādīt, abus pārkāpumus izskata kopā kā vienu pārkāpumu, t. i., kā pirmo pārkāpumu, un sankcijas nosaka, pamatojoties uz to pārkāpumu, par kuru piemērojamas smagākas sankcijas, tostarp ņem vērā *atbildību pastiprinošos apstākļus*. Visu to *sacensību* rezultātus, kas attiecas uz laiku, kad izdarīts pirmais no antidopinga noteikumu pārkāpumiem, *anulē* saskaņā ar 10. panta 10. punktu.[[72]](#footnote-72)

10.9.3.2. Ja *antidopinga organizācija* pirms paziņojuma nosūtīšanas pierāda, ka *sportists* vai cita *persona* ir izdarījusi vēl citu antidopinga noteikumu pārkāpumu un ka šis cits antidopinga noteikumu pārkāpums ir noticis vismaz divpadsmit (12) mēnešus pirms pirmā pamanītā pārkāpuma vai pēc tā, tad par šo papildu pārkāpumu nosakāmo *diskvalifikācijas* periodu aprēķina tā, it kā papildu pārkāpums būtu atsevišķs pirmais pārkāpums, un šo *diskvalifikācijas* periodu nosaka secīgi pirms vai pēc *diskvalifikācijas* perioda, kas noteikts par agrāk pamanīto pārkāpumu, nevis vienlaikus ar to. Ja piemēro šo 10. panta 9. punkta 3. apakšpunkta 2. daļu, pārkāpumi kopā ir viens pārkāpums 10. panta 9. punkta 1. apakšpunkta nolūkos.

10.9.3.3. Ja *antidopinga organizācija* pierāda, ka *sportists* vai cita *persona* ir pārkāpusi 2. panta 5. punktu saistībā ar *dopinga kontroles* procesu, kā pamatā varētu būt iespējams antidopinga noteikumu pārkāpums, 2. panta 5. punkta pārkāpumu vispirms izskata kā atsevišķu pirmo pārkāpumu un par šādu pārkāpumu noteikto *diskvalifikācijas* periodu skaita pirms vai pēc iespējamā *diskvalifikācijas* perioda, kas varētu būt noteikts par antidopinga noteikumu pārkāpumu, nevis vienlaikus ar to. Ja piemēro šo 10. panta 9. punkta 3. apakšpunkta 3. daļu, pārkāpumi kopā ir viens pārkāpums 10. panta 9. punkta 1. apakšpunkta nolūkos.

10.9.3.4. Ja *antidopinga organizācija* pierāda, ka *sportists* vai cita *persona* *diskvalifikācijas* periodā ir izdarījusi otro vai trešo antidopinga noteikumu pārkāpumu, par vairākkārtējiem pārkāpumiem noteiktie *diskvalifikācijas* periodi notiek secīgi, nevis vienlaikus.

10.9.4. Atkārtoti antidopinga noteikumu pārkāpumi desmit gadu laikā

Saskaņā ar 10. panta 9. punktu par vairākkārtējiem uzskata tādus antidopinga noteikumu pārkāpumus, kas izdarīti vienā un tajā pašā desmit gadus ilgā laika posmā.

## 10.10. *Sacensību* rezultātu *anulēšana* pēc *paraugu* ievākšanas vai antidopinga noteikumu pārkāpuma

Saskaņā ar 9. pantu automātiski *anulē* ne vien to *sacensību* rezultātus, kurās *parauga* analīžu rezultāts ir bijis pozitīvs, bet arī visus tos *sacensību* rezultātus, kas gūti laikā no dienas, kad vākts *paraugs* (*sacensībās* vai *ārpus sacensībām*), kura analīžu rezultāts ir bijis pozitīvs, vai noticis cits antidopinga noteikumu pārkāpums, līdz dienai, kad stājas spēkā *pagaidu aizliegums* piedalīties sacensībās vai *diskvalifikācija*, piemērojot visas no tā izrietošās sekas, tostarp atsavinot visas medaļas, punktus un balvas, ja vien saskaņā ar taisnīguma principiem nav jārīkojas citādi.[[73]](#footnote-73)

## 10.11. Atsavinātās naudas balvas

*Antidopinga organizācija* vai cits *parakstītājs*, kas atguvis naudas balvas, kuras atsavinātas antidopinga noteikumu pārkāpuma rezultātā, veic pamatotus pasākumus, lai sadalītu un izmaksātu šīs naudas balvas tiem *sportistiem*, kas būtu bijuši tiesīgi uz tām, ja sacensībās nebūtu piedalījies *sportists*, kuram tās atsavinātas. Starptautiskā federācija savos noteikumos var noteikt, vai pārdalītās naudas balvas ņem vērā, nosakot *sportistu* reitingus.[[74]](#footnote-74)

## 10.12. *Finansiālas sekas*

*Antidopinga organizācijas* savos noteikumos par antidopinga noteikumu pārkāpumiem var paredzēt samērīgu izmaksu atgūšanu vai finansiālas sankcijas. Tomēr *antidopinga organizācijas* var noteikt finansiālas sankcijas gadījumos, ja jau ir noteikts maksimālais *diskvalifikācijas* periods, kas citkārt būtu piemērojams. Finansiālas sankcijas var piemērot tikai saskaņā ar samērīguma principu. Izmaksu atgūšanu vai finansiālas sankcijas nevar uzskatīt par pamatu *diskvalifikācijas* perioda vai citu saskaņā ar *Kodeksu* piemērojamu sankciju samazināšanai.

## 10.13. *Diskvalifikācijas* perioda sākums

Ja *sportists* jau izcieš *diskvalifikācijas* periodu par antidopinga noteikumu pārkāpumu, jauns *diskvalifikācijas* periods sākas pirmajā dienā pēc pašreizējā *diskvalifikācijas* perioda beigām. Citādi, izņemot tālāk norādītos gadījumus, *diskvalifikācijas* periods sākas no dienas, kad lietas izskatīšanā ir pieņemts galīgs lēmums par *diskvalifikācijas* periodu, vai ja lietas izskatīšanu atceļ vai tā nenotiek, no dienas, kad *sportists* piekrīt *diskvalifikācijai* vai to viņam nosaka citā veidā.

10.13.1. Ar *sportistu* vai citu *personu* nesaistīta kavēšanās

Ja lietas izskatīšanas procesā vai citos *dopinga kontroles* posmos ir notikusi būtiska kavēšanās un *sportists* vai cita *persona* var pierādīt, ka šī kavēšanās nav notikusi viņas dēļ, iestāde, kas nosaka sankcijas, var noteikt *diskvalifikācijas* perioda sākumu agrāk, proti, jau *paraugu* vākšanas dienā vai arī dienā, kad izdarīts pēdējais antidopinga noteikumu pārkāpums. *Anulē* visus sacensību rezultātus, kas gūti *diskvalifikācijas* periodā, tostarp, arī tad, ja *diskvalifikācija* noteikta ar atpakaļejošu datumu.[[75]](#footnote-75)

10.13.2. *Pagaidu aizlieguma* piedalīties sacensībās vai jau pagājušā *diskvalifikācijas* perioda atrēķināšana

10.13.2.1. Ja *sportists* vai cita *persona* ievēro *pagaidu aizliegumu* piedalīties sacensībās, šāda *pagaidu aizlieguma* periodu atņem no jebkura *diskvalifikācijas* perioda, kuru varētu noteikt pēc tam. Ja *sportists* vai cita *persona* neievēro *pagaidu aizliegumu* piedalīties sacensībās, šim *sportistam* vai citai *personai* izciesto *pagaidu aizlieguma* periodu neatņem no *diskvalifikācijas* perioda. Ja *diskvalifikācijas* periods seko pēc tāda lēmuma pieņemšanas, kuru vēlāk pārsūdz, tad *sportistam* vai citai *personai* jau pagājušo *diskvalifikācijas* periodu atņem no jebkura *diskvalifikācijas* perioda, kuru varētu noteikt pēc tam pārsūdzības laikā.

10.13.2.2. Ja *sportists* vai cita *persona* brīvprātīgi rakstveidā piekrīt par *rezultātu pārvaldību* atbildīgās *antidopinga organizācijas pagaidu aizliegumam* piedalīties sacensībās un pēc tam nepiedalās sacensībās, šāda brīvprātīga *pagaidu aizlieguma* periodu atņem no jebkura *diskvalifikācijas* perioda, ko šim *sportistam* vai citai *personai* varētu noteikt pēc tam. Katrai pusei, kurai saskaņā ar 14. panta 1. punktu ir tiesības saņemt paziņojumu par iespējamu antidopinga noteikumu pārkāpumu, nekavējoties izsniedz *sportista* vai citas *personas* labprātīgās piekrišanas *pagaidu aizliegumam* kopiju.[[76]](#footnote-76)

10.13.2.3. No *diskvalifikācijas* perioda neatņem tādus periodus pirms faktiski noteikta vai brīvprātīga *pagaidu aizlieguma* piedalīties sacensībās spēkā stāšanās dienas, kuros *sportists* nav piedalījies sacensībās neatkarīgi no tā, vai tā ir bijusi paša *sportista* izvēle, vai arī viņa dalību ir apturējusi komanda.

10.13.2.4. *Komandu sporta veidos*, ja *diskvalifikācijas* periods ir noteikts komandai, tas sākas dienā, kad ir pieņemts galīgais lēmums par *diskvalifikāciju* vai gadījumā, ja lietas izskatīšanu atceļ, dienā, kad ir pieņemta vai citādi noteikta *diskvalifikācija*, ja vien saskaņā ar taisnīguma principiem nav jārīkojas citādi. Jebkuru *pagaidu aizlieguma* periodu (kas komandai noteikts vai kam tā brīvprātīgi piekritusi) atņem no kopējā noteiktā *diskvalifikācijas* perioda.

## 10.14. *Sportista* statuss *diskvalifikācijas* vai *pagaidu aizlieguma* laikā

10.14.1. Aizliegums piedalīties sacensībās *diskvalifikācijas* vai *pagaidu aizlieguma* laikā

*Sportists* vai cita *persona*, kas atzīta par *diskvalificētu* vai kurai noteikts *pagaidu aizliegums* piedalīties sacensībās, *diskvalifikācijas* vai *pagaidu aizlieguma* piedalīties sacensībās laikā nekādā statusā nedrīkst piedalīties *sacensībās* vai veikt darbības (izņemot piedalīšanos apstiprinātās antidopinga *izglītības* vai rehabilitācijas programmās), ko apstiprina vai rīko kāds no *parakstītājiem*, *parakstītāja* dalīborganizācija, klubs vai *parakstītāja* dalīborganizācijas cita dalīborganizācija, tādās *sacensībās*, ko apstiprina vai rīko kāda profesionālā līga vai starptautiska vai valsts līmeņa *sporta pasākumu* rīkotājorganizācija, vai valsts aģentūras finansētā elites vai valsts līmeņa sporta pasākumā.[[77]](#footnote-77)

Tāds *sportists* vai cita *persona*, kam noteiktais *diskvalifikācijas* periods ir ilgāks par četriem (4) gadiem, pēc šiem četriem (4) *diskvalifikācijas* gadiem ir tiesīga piedalīties vietējos sporta pasākumos, kurus nav sankcionējis *Kodeksa parakstītājs* vai tā dalīborganizācija vai kas citādi nav to pārziņā, bet tikai ar nosacījumu, ka šāds vietējais sporta pasākums nav tāda līmeņa pasākums, kurā šāds *sportists* vai cita *persona* tieši vai netieši varētu kvalificēties dalībai (vai uzkrāt punktus kvalifikācijai) valsts čempionātā vai *starptautiskā sporta pasākumā*, un ka šis *sportists* vai cita *persona* nekādā statusā nedrīkst strādāt ar *aizsargājamām personām*.

*Sportistam* vai citai *personai*, kas izcieš *diskvalifikācijas* periodu, joprojām veic *pārbaudes*, un šis *sportists* vai cita *persona* pilda visas *antidopinga organizācijas* prasības attiecībā uz informācijas sniegšanu par savu atrašanās vietu.

10.14.2. Treniņu atsākšana

10. panta 14. punkta 1. apakšpunkta izņēmums paredz, ka *sportists* drīkst atsākt treniņus kopā ar komandu vai izmantot kluba vai *parakstītāja* dalīborganizācijas citas dalīborganizācijas telpas un iekārtas: 1) šim *sportistam* noteiktā *diskvalifikācijas* perioda pēdējo divu (2) mēnešu laikā vai 2) *diskvalifikācijas* perioda pēdējā ceturtdaļā (atkarībā no tā, kurš no šiem periodiem ir īsāks).[[78]](#footnote-78)

10.14.3. Aizlieguma piedalīties sacensībās pārkāpums *diskvalifikācijas* un *pagaidu aizlieguma* piedalīties sacensību laikā

Ja par *diskvalificētu* atzīts *sportists* vai cita *persona* pārkāpj 10. panta 14. punkta 1. apakšpunktā noteikto aizliegumu piedalīties sacensībās *diskvalifikācijas* laikā, šādi gūtos rezultātus *anulē* un sākotnējam *diskvalifikācijas* periodam pieskaita jaunu *diskvalifikācijas* periodu, kura ilgums ir vienāds ar sākotnējā *diskvalifikācijas* perioda ilgumu. Jaunā *diskvalifikācijas* perioda ilgumu, tostarp aizrādījumu un *diskvalifikācijas* perioda nenoteikšanu, var koriģēt atkarībā no *sportista* vai citas *personas vainas* pakāpes un citiem lietas apstākļiem. Tā *antidopinga organizācija*, kura *pārvaldīja rezultātus* un noteica sākotnējo *diskvalifikācijas* periodu, izlemj, vai *sportists* vai cita *persona* ir pārkāpuši aizliegumu piedalīties sacensībās un vai vajadzētu koriģēt *diskvalifikācijas* periodu. Šo lēmumu var pārsūdzēt saskaņā ar 13. pantu.

*Sportistam* vai citai *personai*, kas 10. panta 14. punkta 1. apakšpunktā noteiktā *pagaidu aizlieguma* piedalīties sacensībās laikā pārkāpj aizliegumu piedalīties sacensībās, šā *pagaidu aizlieguma* periodu neatņem no *diskvalifikācijas* perioda un šādas dalības rezultātus *anulē*.

Ja *sportistu atbalsta personāla* loceklis vai cita *persona* palīdz kādai *personai* pārkāpt aizliegumu piedalīties sacensībās *diskvalifikācijas* vai *pagaidu aizlieguma* periodā, tad par šādu *sportistu atbalsta personāla* locekli vai citu *personu* atbildīgā *antidopinga organizācija* par šādu palīdzību var noteikt sankcijas, kas paredzētas par 2. panta 9. punkta pārkāpumu.

10.14.4. Finansiālā atbalsta apturēšana *diskvalifikācijas* laikā

Turklāt *parakstītāji*, *parakstītāju* dalīborganizācijas un valdības par visiem antidopinga noteikumu pārkāpumiem, kas nav saistīti ar samazinātām sankcijām atbilstīgi 10. panta 5. vai 6. punktam, daļēji vai pilnīgi aptur ar sportu saistītu finansiālu atbalstu vai citas ar sportu saistītas priekšrocības, ko saņēmusi šāda *persona*.

## 10.15. Informācijas par sankcijām automātiska publicēšana

Nosakot jebkādas sankcijas, šī informācija obligāti automātiski jāpublicē saskaņā ar 14. panta 3. punktu.

# 11. PANTS. *SEKAS* KOMANDĀM

## 11.1. *Pārbaudes komandu sporta veidos*

Ja saistībā ar *sporta pasākumu* *komandu sporta veidā* vairāk nekā vienam komandas loceklim ir paziņots par antidopinga noteikumu pārkāpumu saskaņā ar 7. pantu, šā *sporta pasākuma* rīkotājs *pasākuma laikā* komandai veic attiecīgas *mērķpārbaudes*.

## 11.2. Pārkāpuma *sekas komandu sporta veidos*

Ja *komandu sporta veidā* ir konstatēts, ka vairāk nekā divi komandas locekļi *sporta sacensību laikā* ir izdarījuši antidopinga noteikumu pārkāpumu, *sporta pasākuma* rīkotājs nosaka attiecīgas papildu sankcijas komandai (piemēram, punktu zaudēšanu, *anulēšanu* no dalības *sacensībās* vai *sporta pasākumā* vai citas sankcijas) līdztekus tām *sekām*, ko nosaka attiecībā uz tiem konkrētajiem *sportistiem*, kuri izdarījuši antidopinga noteikumu pārkāpumu.

## 11.3. *Sporta pasākuma* rīkotāja vai starptautiskās federācijas noteiktas stingrākas *sekas komandu sporta veidos*

*Sporta pasākuma* rīkotājs var izlemt izstrādāt tādus *sporta pasākuma* noteikumus, ar kuriem *komandu sporta veidos* paredz stingrākas sekas nekā tās, kas saistībā ar *sporta pasākumiem* noteiktas 11. panta 2. punktā.[[79]](#footnote-79)Tāpat starptautiskā federācija var nolemt izdot noteikumus, nosakot stingrākas *sekas* savā pārziņā esošajos *komandu sporta veidos* nekā tās, kas paredzētas 11. panta 2. punktā.

# 12. PANTS. *PARAKSTĪTĀJU* PIEMĒROTĀS SANKCIJAS CITĀM SPORTA ORGANIZĀCIJĀM

Katrs *parakstītājs* pieņem noteikumus, nosakot ikvienai savai dalīborganizācijai un jebkurai citai sporta iestādei, pār kuru tam ir pilnvaras, pienākumu ievērot, īstenot, atbalstīt un izpildīt *Kodeksu* šīs organizācijas vai iestādes kompetences jomā. Ja *parakstītājs* uzzina, ka kāda no tā dalīborganizācijām vai cita sporta iestāde, pār kuru tam ir pilnvaras, nav šo pienākumu izpildījusi, *parakstītājs* attiecīgi vēršas pret šādu organizāciju vai iestādi.[[80]](#footnote-80)*Parakstītājs*, attiecīgi rīkojoties un pieņemot noteikumus, var liegt visiem vai dažiem šīs organizācijas vai iestādes biedriem dalību vai nu noteiktos turpmākajos *sporta pasākumos*, vai visos *sporta pasākumos*, kas notiek noteiktā periodā.[[81]](#footnote-81)

# 13. PANTS. *REZULTĀTU PĀRVALDĪBA*. PĀRSŪDZĪBAS[[82]](#footnote-82)

## 13.1. Pārsūdzamie lēmumi

Lēmumus, kas pieņemti saskaņā ar *Kodeksu* vai saskaņā ar noteikumiem, kuri pieņemti atbilstīgi *Kodeksam*, var pārsūdzēt saskaņā ar 13. panta 2.–4. punktu vai citiem attiecīgiem *Kodeksa* vai *starptautisko standartu* noteikumiem. Ja pārsūdzības iestāde nenosaka citādi, šie lēmumi paliek spēkā pārsūdzības laikā.

13.1.1. Pārskatīšanas joma nav ierobežota

Pārskatīšanas jomā ir visi jautājumi, kas ir svarīgi konkrētajā lietā, un ir skaidri noteikts, ka tā neattiecas tikai uz tiem jautājumiem vai jomu, ko skatījis sākotnējā lēmuma pieņēmējs. Jebkura pārsūdzības puse var iesniegt pierādījumus, juridiskus argumentus un prasījumus, kas netika izvirzīti, skatot lietu pirmajā instancē, ja vien tie izriet no tā paša prasības pamata vai tiem pašiem vispārējiem faktiem vai apstākļiem, kas izvirzīti vai izskatīti pirmajā instancē.[[83]](#footnote-83)

13.1.2. *Sporta šķīrējtiesa* neņem vērā pārsūdzētos atzinumus

Pieņemot lēmumu, *Sporta šķīrējtiesa* neņem vērā tās iestādes atzinumus, kuras lēmums tiek pārsūdzēts.[[84]](#footnote-84)

13.1.3. *WADA* nav jāizmanto visas iekšējās pārsūdzības iespējas[[85]](#footnote-85)

Ja *WADA* saskaņā ar 13. pantu ir tiesīga iesniegt pārsūdzību un citas puses *antidopinga organizācijas* paredzētajā kārtībā nav pārsūdzējušas galīgo lēmumu, *WADA* ir tiesības pārsūdzēt šādu lēmumu *Sporta šķīrējtiesā*, neizmantojot pārējās *antidopinga organizācijas* procesā paredzētās pārsūdzības iespējas.

## 13.2. Ar antidopinga noteikumu pārkāpumiem, tā *sekām* un *pagaidu aizliegumiem* saistītu lēmumu pārsūdzēšana, atzīšana un piekritība

Lēmumu, ar ko apstiprina, ka ir noticis antidopinga noteikumu pārkāpums, lēmumu, ar kuru nosaka vai nenosaka *sekas* par antidopinga noteikumu pārkāpumu vai noraida antidopinga noteikumu pārkāpuma faktu, lēmumu par to, ka antidopinga noteikumu pārkāpuma izskatīšanu nevar turpināt procesuālu iemeslu dēļ (tostarp, piemēram, ārsta norādījumu dēļ), *WADA* lēmumu nepiešķirt atkāpi no prasības, saskaņā ar kuru *sportistam*, kas beidzis aktīvo karjeru, par atgriešanos *sacensībās* saskaņā ar 5. panta 6. punkta 1. apakšpunktu jāpaziņo sešus mēnešus iepriekš, *WADA* lēmumu par *rezultātu pārvaldības* pilnvaru piešķiršanu saskaņā ar 7. panta 1. punktu, *antidopinga organizācijas* lēmumu *nelabvēlīgus analīžu rezultātus* vai *netipisku atradi* neizskatīt kā antidopinga noteikumu pārkāpumu un lēmumu neturpināt antidopinga noteikumu pārkāpuma izskatīšanu pēc izmeklēšanas saskaņā ar *Starptautisko rezultātu pārvaldības standartu*, lēmumu pēc *iepriekšējas lietas izskatīšanas* noteikt vai atcelt *pagaidu aizliegumu* piedalīties sacensībās, *antidopinga organizācijas* neatbilstību 7. panta 4. punkta prasībām, lēmumu par to, ka *antidopinga organizācija* nav pilnvarota lemt par iespējamu antidopinga noteikumu pārkāpumu vai tā *sekām*, lēmumu apturēt vai neapturēt *seku* piemērošanu vai atjaunot vai neatjaunot *seku* piemērošanu saskaņā ar 10. panta 7. punkta 1. apakšpunktu, neatbilstību 7. panta 1. punkta 4. un 5. apakšpunktam, neatbilstību 10. panta 8. punkta 1. apakšpunktam, lēmumu saskaņā ar 10. panta 14. punkta 3. apakšpunktu un *antidopinga organizācijas* lēmumu neīstenot citas *antidopinga organizācijas* pieņemtu lēmumu saskaņā ar 15. pantu un lēmumu, kas pieņemts saskaņā ar 27. panta 3. punktu, var pārsūdzēt vienīgi šajā 13. panta 2. punktā noteiktajā kārtībā.

13.2.1. Pārsūdzība saistībā ar *starptautiska līmeņa sportistiem* vai *starptautiskiem sporta pasākumiem*

Gadījumos, kuri izriet no dalības *starptautiskā sporta pasākumā* vai kuros iesaistīti *starptautiska līmeņa sportisti*, lēmumus var pārsūdzēt tikai *Sporta šķīrējtiesā*.[[86]](#footnote-86)

13.2.2. Pārsūdzība saistībā ar citiem *sportistiem* vai citām *personām*

Gadījumos, kad 13. panta 2. punkta 1. apakšpunkts nav piemērojams, lēmumu var pārsūdzēt pārsūdzības iestādē saskaņā ar *valsts antidopinga organizācijas* pieņemtajiem noteikumiem. Noteikumos, kas attiecas uz šādu pārsūdzību, ir jāievēro šādi principi:

* + - * laicīgi veikta lietas izskatīšana;
			* taisnīga, objektīva un gan savā *darbībā*, gan *institucionāli neatkarīga* lietas izskatīšanas komisija;
			* tiesības uz advokāta pārstāvību, šā pakalpojuma izmaksas sedzot no *personas* līdzekļiem, un
	+ laicīga, rakstveida un pamatota lēmuma pieņemšana.

Ja pārsūdzības iesniegšanas laikā nepastāv un nav pieejama iepriekš aprakstītā struktūra, *sportistam* vai citai *personai* ir tiesības iesniegt pārsūdzību *Sporta šķīrējtiesā*.

13.2.3. *Personas*, kurām ir tiesības iesniegt pārsūdzību

13.2.3.1. Pārsūdzība saistībā ar *starptautiska līmeņa sportistiem* vai *starptautiskiem sporta pasākumiem*

13. panta 2. punkta 1. apakšpunktā noteiktajos gadījumos pārsūdzību *Sporta šķīrējtiesā* ir tiesīgas iesniegt šādas personas: a) *sportists* vai cita *persona*, uz kuru attiecas pārsūdzamais lēmums; b) otra puse, kas iesaistīta lietā, kurā pieņemts šis lēmums; c) attiecīgā starptautiskā federācija; d) *personas* pastāvīgās dzīvesvietas valsts *antidopinga organizācija* vai tādas *valsts antidopinga organizācija*, kuras pilsonis vai licences turētājs ir šī *persona*; e) Starptautiskā Olimpiskā komiteja vai attiecīgā gadījumā Starptautiskā Paraolimpiskā komiteja, ja lēmums varētu ietekmēt olimpiskās vai paraolimpiskās spēles, tostarp tādu lēmumu gadījumos, kas ietekmē tiesības piedalīties olimpiskajās vai paraolimpiskajās spēlēs; f) *WADA*.

13.2.3.2. Pārsūdzība saistībā ar citiem *sportistiem* vai citām *personām*

13. panta 2. punkta 2. apakšpunktā noteiktajos gadījumos personas, kas tiesīgas iesniegt pārsūdzību pārsūdzības iestādē, ir norādītas *valsts antidopinga organizācijas* noteikumos, un šīs personas ir: a) *sportists* vai cita *persona*, uz kuru attiecas pārsūdzamais lēmums; b) otra puse, kas iesaistīta lietā, kurā pieņemts šis lēmums; c) attiecīgā starptautiskā federācija; d) *personas* pastāvīgās dzīvesvietas valsts *antidopinga organizācija* vai tādas *valsts antidopinga organizācija*, kuras pilsonis vai licences turētājs ir šī *persona*; e) Starptautiskā Olimpiskā komiteja vai attiecīgā gadījumā Starptautiskā Paraolimpiskā komiteja, ja lēmums varētu ietekmēt olimpiskās vai paraolimpiskās spēles, tostarp tādu lēmumu gadījumos, kas ietekmē tiesības piedalīties olimpiskajās vai paraolimpiskajās spēlēs; f) *WADA*. 13. panta 2. punkta 2. apakšpunktā noteiktajos gadījumos arī *WADA*, Starptautiskā Olimpiskā komiteja, Starptautiskā Paraolimpiskā komiteja un attiecīgās starptautiskās federācijas ir tiesīgas iesniegt pārsūdzību *Sporta šķīrējtiesā*, ņemot vērā tās pārsūdzības iestādes lēmumu. Ikviena puse, kas iesniedz pārsūdzību, ir tiesīga saņemt *Sporta šķīrējtiesas* palīdzību, lai iegūtu visu būtisko informāciju no tās *antidopinga organizācijas*, kuras lēmums tiek pārsūdzēts, un attiecīgā antidopinga organizācija sniedz šādu informāciju atbilstīgi *Sporta šķīrējtiesas* norādījumiem.

13.2.3.3. Pienākums paziņot

Visām *Sporta šķīrējtiesā* iesniegtas pārsūdzības pusēm ir jānodrošina, lai par šo pārsūdzību laicīgi tiek paziņots *WADA* un visām pārējām pusēm, kurām ir pārsūdzības tiesības.

13.2.3.4. Pārsūdzības iesniegšanas termiņš pusēm, kas nav *WADA*

Termiņš pārsūdzības iesniegšanai pusēm, kas nav *WADA*, ir noteikts par *rezultātu pārvaldību* atbildīgās *antidopinga organizācijas* noteikumos.

13.2.3.5. Pārsūdzības iesniegšanas termiņš *WADA*

Termiņš, līdz kuram *WADA* var iesniegt pārsūdzību, ir vēlākais no norādītajiem:

a) divdesmit viena (21) diena pēc pēdējās dienas, kurā pārsūdzību var iesniegt jebkura cita puse, kam ir pārsūdzības tiesības,

vai

b) divdesmit viena (21) diena pēc tās dienas, kad *WADA* ir saņēmusi visus ar šo lēmumu saistītos lietas materiālus.[[87]](#footnote-87)

13.2.3.6. Noteiktā *pagaidu aizlieguma* piedalīties sacensībās pārsūdzēšana

Neatkarīgi no citiem šeit izklāstītajiem noteikumiem vienīgā *persona*, kas ir tiesīga pārsūdzēt lēmumu par *pagaidu aizliegumu* piedalīties sacensībās, ir tas *sportists* vai cita *persona*, kam noteikts šis *pagaidu aizliegums*.

13.2.4. Ir atļautas pretapelācijas sūdzības un turpmākas apelācijas[[88]](#footnote-88)

Saskaņā ar *Kodeksu* ir atļautas pretapelācijas sūdzības un turpmākas apelācijas, ko iesniedz atbildētāji lietās, kuras skata *Sporta šķīrējtiesa*. Ikvienai pusei, kurai saskaņā ar 13. pantu ir pārsūdzības tiesības, pretapelācijas sūdzība un turpmāka apelācija jāiesniedz vēlākais, saņemot otras puses atbildi.

## 13.3. *Antidopinga organizācija* savlaicīgi nepieņem lēmumu*[[89]](#footnote-89)*

Ja konkrētā lietā *antidopinga organizācija* *WADA* noteiktā pamatotā termiņā nepieņem lēmumu par to, vai ir izdarīts antidopinga noteikumu pārkāpums, *WADA* var nolemt iesniegt pārsūdzību *Sporta šķīrējtiesā* tā, it kā *antidopinga organizācija* būtu pieņēmusi lēmumu, atzīstot, ka antidopinga noteikumu pārkāpums nav noticis. Ja *Sporta šķīrējtiesas* lietas izskatīšanas komisija konstatē, ka izdarīts antidopinga noteikumu pārkāpums un ka *WADA* ir rīkojusies pamatoti, nolemjot iesniegt pārsūdzību *Sporta šķīrējtiesā, antidopinga organizācija* sedz ar *WADA* pārsūdzības procesu saistītās izmaksas, kā arī advokāta pakalpojumu izmaksas.

## 13.4. Pārsūdzības saistībā ar *TLA*

Ar *TLA* saistītos lēmumus var pārsūdzēt tikai 4. panta 4. punktā paredzētajā kārtībā.

## 13.5. Pārsūdzības instances lēmumu paziņošana

*Antidopinga organizācija*, kas ir puse pārsūdzības procedūrā, 14. pantā noteiktajā kārtībā par pārsūdzības instancē pieņemto lēmumu nekavējoties informē *sportistu* vai citu *personu* un pārējās *antidopinga organizācijas*, kas saskaņā ar 13. panta 2. punkta 3. apakšpunktu būtu tiesīgas iesniegt pārsūdzību.

## 13.6. Saskaņā ar 24. panta 1. punktu pieņemtu lēmumu pārsūdzība

Gadījumos, kas noteikti *Parakstītāju starptautiskajā Kodeksa* ievērošanas *standartā*, *Sporta šķīrējtiesā* var pārsūdzēt ziņojumu, kas nav ticis apstrīdēts un tādējādi saskaņā ar 24. panta 1. punktu kļuvis par galīgu lēmumu, kurā ir atzīts, ka *parakstītājs* nav ievērojis *Kodeksu*, un kurā tam ir noteiktas sekas *Kodeksa* neievērošanas dēļ un nosacījumi tā *atkārtotai iekļaušanai* to *parakstītāju* sarakstā, kas ievēro *Kodeksu*.

## 13.7. Laboratorijas akreditācijas apturēšanas vai atcelšanas lēmumu pārsūdzība

*WADA* lēmumus par kādas laboratorijas *WADA* akreditācijas apturēšanu vai atcelšanu ir tiesīga pārsūdzēt tikai attiecīgā laboratorija, šādu pārsūdzību iesniedzot tikai *Sporta šķīrējtiesā*.

# 14. PANTS. KONFIDENCIALITĀTE UN ZIŅOŠANA

Tālāk ir izklāstīti principi, kas attiecas uz dopinga pārbaužu rezultātu saskaņošanu, publisko pārredzamību un pārskatatbildību un visu *sportistu* vai citu *personu* privātuma ievērošanu.

## 14.1. Informācija attiecībā uz *nelabvēlīgiem analīžu rezultātiem* vai *netipiskām atradēm* un citiem iespējamiem antidopinga noteikumu pārkāpumiem

14.1.1. Paziņošana *sportistiem* un citām *personām* par antidopinga noteikumu pārkāpumiem

Par iespējamo antidopinga noteikumu pārkāpumu paziņo tādā veidā un ar tādiem līdzekļiem, kādi paredzēti par *rezultātu pārvaldību* atbildīgās *antidopinga organizācijas* noteikumos.

14.1.2. Paziņojums *valsts antidopinga organizācijām*, starptautiskajām federācijām un *WADA* par antidopinga noteikumu pārkāpumiem

Par *rezultātu pārvaldību* atbildīgā *antidopinga organizācija* par iespējamo antidopinga noteikumu pārkāpumu vienlaicīgi paziņo gan *sportistam* vai citai *personai*, gan *sportista valsts antidopinga organizācijai*, starptautiskajai federācijai un *WADA*.

14.1.3. Paziņojuma par antidopinga noteikumu pārkāpumu saturs

Paziņojumā norāda *sportista* vai citas *personas* vārdu un uzvārdu, valsti, sporta veidu un disciplīnu, *sportista* sacensību līmeni, to, vai pārbaude tika veikta *sacensību laikā* vai *ārpus sacensībām*, *parauga* vākšanas dienu, laboratorijas paziņotos analīžu rezultātus un citu informāciju, kas noteikta *Starptautiskajā rezultātu pārvaldības standartā*, un attiecībā uz citiem antidopinga noteikumu pārkāpumiem, kas nav minēti 2. panta 1. punktā, pārkāpto noteikumu un apsūdzības pamatu.

14.1.4. Ziņojumi par statusu

Izņemot attiecībā uz tām izmeklēšanām, pēc kurām nav paziņots par antidopinga noteikumu pārkāpumu saskaņā ar 14. panta 1. punkta 1. apakšpunktu, *antidopinga organizācijām*, kas minētas 14. panta 1. punkta 2. apakšpunktā, regulāri paziņo jaunāko informāciju par visu atbilstīgi 7., 8. vai 13. pantam veikto pārskatīšanu vai tiesvedību statusu un secinājumiem un nekavējoties rakstveidā iesniedz pamatotu skaidrojumu vai lēmumu, kurā paskaidrots, kā jautājums ir atrisināts.

14.1.5. Konfidencialitāte

Saņēmējas organizācijas šo informāciju neizpauž citām personām ārpus to *personu* loka, kurām šī informācija ir jāzina (tostarp attiecīgajiem darbiniekiem attiecīgajā *valsts olimpiskajā komitejā*, valsts federācijā un komandai *komandu sporta veidos*), līdz šo informāciju 14. panta 3. punktā atļautajos apstākļos ir *publiskojusi* par *rezultātu pārvaldību* atbildīgā *antidopinga organizācija*.[[90]](#footnote-90)

## 14.2. Paziņošana par lēmumiem attiecībā uz antidopinga noteikumu pārkāpumiem vai *diskvalifikācijas* vai *pagaidu aizlieguma* pārkāpumiem un lietas materiālu pieprasīšana

14.2.1. Lēmumos par antidopinga noteikumu pārkāpumiem vai lēmumos saistībā ar *diskvalifikācijas* vai *pagaidu aizlieguma* pārkāpumiem, kas pieņemti atbilstīgi 7. panta 6. punktam, 8. panta 4. punktam, 10. panta 5., 6. un 7. punktam, 10. panta 14. punkta 3. apakšpunktam un 13. panta 5. punktam, iekļauj pilnu lēmuma pamatojumu, tostarp attiecīgā gadījumā arī pamatojumu tam, kāpēc nav noteiktas maksimālās iespējamās sankcijas. Ja lēmums nav angļu vai franču valodā, *antidopinga organizācija* sniedz lēmuma kopsavilkumu un attiecīgo pamatojumu angļu vai franču valodā.

14.2.2. *Antidopinga organizācija*, kurai ir tiesības apstrīdēt lēmumu, kas saņemts saskaņā ar 14. panta 2. punkta 1. apakšpunktu, piecpadsmit (15) dienu laikā no lēmuma saņemšanas drīkst pieprasīt visu ar lēmumu saistīto lietas materiālu kopiju.

## 14.3. *Publiskošana*

14.3.1. Pēc tam, kad *sportistam* vai citai *personai* saskaņā ar *Starptautisko rezultātu pārvaldības standartu* un attiecīgajām *antidopinga organizācijām* saskaņā ar 14. panta 1. punkta 2. apakšpunktu ir sniegts paziņojums, par *rezultātu pārvaldību* atbildīgā *antidopinga organizācija* var *publiski atklāt* jebkura tāda *sportista* vai citas *personas* identitāti, kam ir paziņots par iespējamo antidopinga noteikumu pārkāpumu, *aizliegto vielu* vai *aizliegto metodi* un attiecīgā pārkāpuma veidu, kā arī to, vai šim *sportistam* vai citai *personai* ir noteikts *pagaidu aizliegums* piedalīties sacensībās.

14.3.2. Ne vēlāk kā divdesmit (20) dienas pēc dienas, kad pārsūdzības instances lēmumā saskaņā ar 13. panta 2. punkta 1. vai 2. apakšpunktu ir noteikts, ka ir noticis antidopinga noteikumu pārkāpums, vai šāda pārsūdzība ir noraidīta, vai dienas, kad saskaņā ar 8. pantu apsūdzētais ir atteicies no lietas izskatīšanas vai cita iemesla dēļ nav laicīgi apstrīdēta apsūdzība antidopinga noteikumu pārkāpumā, vai lieta ir noregulēta saskaņā ar 10. panta 8. punktu, vai ir noteikts jauns *diskvalifikācijas* periods vai izteikts aizrādījums saskaņā ar 10. panta 14. punkta 3. apakšpunktu, par *rezultātu pārvaldību* atbildīgā *antidopinga organizācija publisko* informāciju par šo dopinga lietu, tostarp norāda sporta veidu, pārkāpto antidopinga noteikumu, antidopinga noteikumu pārkāpumu izdarījušā *sportista* vai citas *personas* vārdu un uzvārdu, ar pārkāpumu saistīto *aizliegto vielu* vai *aizliegto metodi* (ja tāda ir) un piemērotās *sekas*. Divdesmit (20) dienu laikā šai pašai *antidopinga organizācijai* ir *jāpublisko* arī pārsūdzības instances lēmums par antidopinga noteikumu pārkāpumu, tostarp iepriekš norādītā informācija.[[91]](#footnote-91)

14.3.3. Pēc tam, kad fakts, ka ir izdarīts antidopinga noteikumu pārkāpums, ir vai nu atzīts pārsūdzības lēmumā saskaņā ar 13. panta 2. punkta 1. vai 2. apakšpunktu, vai šāda pārsūdzība ir noraidīta, vai ir atzīts lietas izskatīšanā saskaņā ar 8. pantu, vai šāda lietas izskatīšana ir noraidīta, vai arī apsūdzība antidopinga noteikumu pārkāpumā nav laicīgi apstrīdēta, vai lieta ir noregulēta saskaņā ar 10. panta 8. punktu, par *rezultātu pārvaldību* atbildīgā *antidopinga organizācija* var publiskot šādu atzinumu vai lēmumu un var publiski komentēt šo lietu.

14.3.4. Jebkurā gadījumā, ja pēc lietas izskatīšanas vai pārsūdzības tiek nolemts, ka *sportists* vai cita *persona* nav izdarījusi antidopinga noteikumu pārkāpumu, fakts, ka lēmums ir pārsūdzēts, var tikt *publiskots*. Tomēr pats lēmums un tā pamatā esošie fakti var tikt *publiskoti* tikai ar tāda *sportista* vai citas *personas* piekrišanu, uz kuru attiecas lēmums. *Antidopinga organizācija*, kas atbild par *rezultātu pārvaldību*, veic pamatotus pasākumus, lai saņemtu šādu piekrišanu, un, to saņemot, *publisko* pilnīgu *sportista* vai citas *personas* apstiprinātu rediģētu lēmuma tekstu.

14.3.5. Attiecīgā informācija tiek publiskota, to ievietojot vismaz *antidopinga organizācijas* tīmekļa vietnē un nodrošinot šādas informācijas pieejamību attiecīgajā tīmekļa vietnē ne ilgāk kā vienu (1) mēnesi vai jebkuru *diskvalifikācijas* perioda laiku.

14.3.6. Izņemot 14. panta 3. punkta 1. un 3. apakšpunktā noteiktajos gadījumos, *antidopinga organizācijas*, *WADA* akreditētas laboratorijas vai *antidopinga organizāciju* un *WADA* akreditētu laboratoriju pārstāvji nedrīkst publiski komentēt konkrētus izskatāmās lietas faktus (izņemot vispārēju procesa aprakstu un zinātniskus faktus), ja vien šāds komentārs nav atbilde uz attiecīgā *sportista*, citas *personas* vai tās pavadoņa vai cita pārstāvja publisku komentāru vai nepamatojas uz šo personu sniegtu informāciju.

14.3.7. Obligātā informācijas *publiskošana* saskaņā ar 14. panta 3. punkta 2. apakšpunktu nav nepieciešama, ja *sportists* vai cita *persona*, kas atzīta par antidopinga noteikuma pārkāpēju, ir *nepilngadīga persona*, *aizsargājamā persona* vai *amatieru līmeņa sportists*. Neobligātā informācijas *publiskošana* lietā, kurā ir iesaistīta *nepilngadīga persona*, *aizsargājamā persona* vai *amatieru līmeņa sportists*, ir samērīga ar lietas faktiem un apstākļiem.

## 14.4. Statistikas pārskati

*Antidopinga organizācijas* vismaz reizi gadā publicē vispārēju statistikas pārskatu par veiktajiem *dopinga kontroles* pasākumiem, šā pārskata kopiju iesniedzot *WADA*. *Antidopinga organizācijas* var publicēt arī tādus ziņojumus, kuros ir norādīti visu to *sportistu* vārdi un uzvārdi, kuriem veiktas *pārbaudes*, kā arī katras *pārbaudes* veikšanas datums. *WADA* vismaz reizi gadā publicē statistikas pārskatus, kuros apkopota informācija, kas saņemta no *antidopinga organizācijām* un laboratorijām.

## 14.5. *Dopinga kontroles* informācijas datubāze un ievērošanas pārraudzība

Lai *WADA* varētu veikt savu ievērošanas pārraudzības funkciju un nodrošināt efektīvu resursu izmantošanu un piemērojamās *dopinga kontroles* informācijas apmaiņu starp *antidopinga organizācijām*, *WADA* izstrādā un pārvalda *dopinga kontroles* informācijas datubāzi, piemēram, *ADAMS*, bet *antidopinga organizācijas*, izmantojot šo datubāzi, ziņo *WADA* ar *dopinga kontroli* saistītu informāciju, tostarp, jo īpaši, šādu:

a) *starptautiska līmeņa sportistu* un *valsts līmeņa sportistu bioloģiskās pases* datus;

b) informāciju par *sportistu*, tostarp *Pārbaudāmo sportistu reģistrā* iekļauto *sportistu*, atrašanās vietu;

c) lēmumus par *TLA* un

d) ar *rezultātu pārvaldību* saistītos lēmumus,

ja tas nepieciešams saskaņā ar piemērojamo(-ajiem) *starptautisko(-ajiem) standartu(-iem)*.

14.5.1. Lai atvieglotu koordinētu pārbaužu veikšanas plānošanu, novērstu dažādu *antidopinga organizāciju* veikto *pārbaužu* nevajadzīgu atkārtošanos un nodrošinātu, ka tiek atjaunināti *sportistu bioloģiskās pases* profili, ikviena *antidopinga organizācija* ziņo *WADA* par visām *sacensību laikā* un *ārpus sacensībām* veiktajām pārbaudēm, ievadot *dopinga kontroles* veidlapas *ADAMS* sistēmā saskaņā ar prasībām un termiņiem, kas noteikti *Pārbaužu* un izmeklējumu *starptautiskajā standartā*.

14.5.2. Lai atvieglotu *WADA* uzraudzību un pārsūdzības tiesību īstenošanu saistībā ar *TLA*, ikviena *antidopinga organizācija* saskaņā ar *Terapeitiskās lietošanas atļaujas starptautiskajā standartā* noteiktajām prasībām un termiņiem *ADAMS* sistēmā ziņo par visiem *TLA* pieteikumiem un lēmumiem un iesniedz apliecinošus dokumentus.

14.5.3. Lai atvieglotu *WADA* uzraudzību un pārsūdzības tiesību īstenošanu saistībā ar *rezultātu pārvaldību*, *antidopinga organizācijas* saskaņā ar *Starptautiskajā rezultātu pārvaldības standartā* noteiktajām prasībām un termiņiem *ADAMS* sistēmā ziņo šādu informāciju: a) *nelabvēlīgu analīžu rezultātu* gadījumā – paziņojumus par antidopinga noteikumu pārkāpumiem un ar tiem saistītos lēmumus; b) paziņojumus par citiem antidopinga noteikumu pārkāpumiem, kas nav *nelabvēlīgi analīžu rezultāti*, un ar tiem saistītos lēmumus; c) informāciju par gadījumiem, kad nav paziņota atrašanās vieta; d) visus lēmumus, ar kuriem nosaka, atceļ vai atjauno *pagaidu aizliegumus* piedalīties sacensībās.

14.5.4. Attiecīgā gadījumā un saskaņā ar piemērojamiem noteikumiem šajā pantā minētā informācija būs pieejama *sportistam*, šā *sportista valsts antidopinga organizācijai* un starptautiskajai federācijai un visām citām *antidopinga organizācijām*, kas pilnvarotas šim *sportistam* veikt *pārbaudes*.[[92]](#footnote-92)

## 14.6. Datu privātums[[93]](#footnote-93)

*Antidopinga organizācijas* var vākt, glabāt, apstrādāt un izpaust personas datus par *sportistiem* un citām *personām*, ja tas nepieciešams un ir atbilstīgi, lai veiktu *antidopinga pasākumus* saskaņā ar *Kodeksu* un *starptautiskajiem standartiem* (tostarp saskaņā ar *Starptautisko* privātuma un personas datu aizsardzības *standartu*) un atbilstīgi piemērojamiem tiesību aktiem.

# 15. PANTS. LĒMUMU ĪSTENOŠANA

## 15.1. *Parakstītāja antidopinga organizāciju* pieņemto lēmumu automātiskais juridiski saistošais spēks

15.1.1. Lēmums par antidopinga noteikumu pārkāpumu, ko pieņēmusi *parakstītāja antidopinga organizācija*, pārsūdzības iestāde (13. panta 2. punkta 2. apakšpunkts) vai *Sporta šķīrējtiesa*, pēc paziņošanas procesa pusēm automātiski kļūst saistošs ne tikai šīm procesa pusēm, bet arī ikvienam *parakstītājam* ikvienā sporta veidā, un tam ir turpmāk aprakstītā ietekme.

15.1.1.1. Ikvienas iepriekš minētās iestādes lēmums, ar kuru ir noteikts *pagaidu aizliegums* piedalīties sacensībās (pēc tam, kad ir notikusi *iepriekšēja lietas izskatīšana* vai *sportists* vai cita *persona* ir vai nu piekritusi *pagaidu aizliegumam* piedalīties sacensībās, vai atteikusies no tiesībām uz *iepriekšēju lietas izskatīšanu*, paātrinātu lietas izskatīšanu vai paātrinātu pārsūdzību saskaņā ar 7. panta 4. punkta 3. apakšpunktu), automātiski aizliedz *sportistam* vai citai *personai* *pagaidu aizlieguma* laikā piedalīties sacensībās (kā minēts 10. panta 14. punkta 1. apakšpunktā) jebkurā sporta veidā un jebkura *parakstītāja* piekritībā.

15.1.1.2. Ikvienas iepriekš minētās iestādes lēmums, ar kuru tiek noteikts *diskvalifikācijas* periods (pēc tam, kad ir notikusi lietas izskatīšana vai arī apsūdzētais ir atteicies no tās), automātiski aizliedz *sportistam* vai citai *personai* *diskvalifikācijas* periodā piedalīties sacensībās (kā minēts 10. panta 14. punkta 1. apakšpunktā) jebkurā sporta veidā parakstītāja piekritībā.

15.1.1.3. Ikvienas iepriekš minētās iestādes lēmums par antidopinga noteikumu pārkāpuma atzīšanu automātiski ir saistošs visiem *parakstītājiem*.

15.1.1.4. Ja kāda no iepriekš minētajām iestādēm nolemj *anulēt* noteiktā periodā gūtus rezultātus saskaņā ar 10. panta 10. punktu, automātiski tiek *anulēti* visi rezultāti, kas norādītajā periodā ir gūti jebkura *parakstītāja* piekritībā.

15.1.2. Ikvienam *parakstītājam* ir pienākums atzīt un īstenot lēmumus un to sekas saskaņā ar 15. panta 1. punkta 1. apakšpunkta prasībām bez nepieciešamības veikt papildu darbības vai nu dienā, kad *parakstītājs* saņem faktisku paziņojumu par lēmumu, vai dienā, kad attiecīgo lēmumu ievieto *ADAMS* sistēmā, atkarībā no tā, kura no šīm dienām ir agrāk.

15.1.3. *Antidopinga organizācijas*, pārsūdzības iestādes vai *Sporta šķīrējtiesas* lēmums apturēt vai atcelt *sekas* ir saistošas ikvienam *parakstītājam* bez nepieciešamības veikt papildu darbības vai nu dienā, kad *parakstītājs* saņem faktisku paziņojumu par lēmumu, vai dienā, kad lēmums tiek ievietots *ADAMS* sistēmā, atkarībā no tā, kura no šīm dienām ir agrāk.

15.1.4. Neatkarīgi no jebkura 15. panta 1. punkta 1. apakšpunkta noteikuma *lielu sporta pasākumu rīkotājorganizācijas* lēmums par antidopinga noteikumu pārkāpumu, kas pieņemts paātrinātā procesā *sporta pasākuma laikā*, nav saistošs citiem *parakstītājiem*, ja vien *lielu sporta pasākumu rīkotājorganizācijas* noteikumi neparedz *sportistam* vai citai *personai* iespēju pārsūdzēt šādu lēmumu nepaātrinātā procesā.[[94]](#footnote-94)

## 15.2. Citu *antidopinga organizāciju* lēmumu īstenošana

*Parakstītāji* var nolemt īstenot tādus citus *antidopinga organizāciju* pieņemtos ar antidopingu saistītos lēmumus, kas nav minēti iepriekš 15. panta 1. punkta 1. apakšpunktā, piemēram, lēmumu par *pagaidu aizliegumu* piedalīties sacensībās pirms *iepriekšējas lietas izskatīšanas* vai *sportista* vai citas *personas* piekrišanas.[[95]](#footnote-95)

## 15.3. Tādas organizācijas lēmumu īstenošana, kas nav *parakstītājs*

Ikviens *parakstītājs* tādu ar antidopingu saistītu lēmumu, kuru pieņēmusi organizācija, kas nav parakstījusi *Kodeksu*, īsteno tādā gadījumā, ja *parakstītājs* atzīst, ka šis lēmums, domājams, ir šīs organizācijas atbildības jomā un šīs organizācijas antidopinga noteikumi citādi atbilst *Kodeksam*.[[96]](#footnote-96)

# 16. PANTS. *DOPINGA KONTROLE* DZĪVNIEKIEM, KAS PIEDALĀS SPORTA SACENSĪBĀS

**16.1.** Visos sporta veidos, kur *sacensībās* piedalās dzīvnieki, attiecīgā sporta veida starptautiskā federācija izstrādā un īsteno antidopinga noteikumus attiecībā uz dzīvniekiem, kas piedalās šajā sporta veidā. Šajos antidopinga noteikumos iekļauj *aizliegto vielu* sarakstu, piemērotas *pārbaužu* procedūras un *paraugu* analīžu veikšanai apstiprināto laboratoriju sarakstu.

**16.2.** Attiecībā uz antidopinga noteikumu pārkāpumu noteikšanu, *rezultātu pārvaldību*, taisnīgu lietas izskatīšanu, *sekām* un pārsūdzību saistībā ar dzīvniekiem, kas piedalās sportā, attiecīgā sporta veida starptautiskā federācija izstrādā un īsteno tādus noteikumus, kas vispārēji atbilst Kodeksa 1., 2., 3., 9., 10., 11.,13. un 17. pantam.

# 17. PANTS. IEROBEŽOJOŠI NOTEIKUMI

Ja *sportistam* vai citai *personai* nav paziņots par attiecīgo antidopinga noteikumu pārkāpumu 7. pantā paredzētajā kārtībā vai nav veikti pietiekami pasākumi, lai par to paziņotu, desmit (10) gadu laikā no dienas, kad ir izdarīts iespējamais antidopinga noteikumu pārkāpums, pret šo *sportistu* vai citu *personu* nevar sākt tiesvedību saistībā ar šo antidopinga noteikumu pārkāpumu.

# OTRĀ DAĻA*IZGLĪTĪBA* UN PĒTNIECĪBA

# 18. PANTS. *IZGLĪTĪBA*

## 18.1. Principi

*Izglītības* programmas ir svarīgas, lai nodrošinātu saskaņotas, koordinētas un efektīvas antidopinga programmas starptautiskā un valsts līmenī. To mērķis ir saglabāt sporta garu un aizsargāt *sportistu* veselību un tiesības vienādos konkurences apstākļos piedalīties no dopinga brīvās sacensībās, kā tas aprakstīts *Kodeksa* ievadā.

*Izglītības* programmas vairo izpratni, sniedz precīzu informāciju un attīsta lēmumu pieņemšanas spējas, lai novērstu tīšus un netīšus antidopinga noteikumu pārkāpumus un citus *Kodeksa* pārkāpumus. *Izglītības* programmas un to īstenošana ieaudzina personīgās vērtības un principus, kas aizsargā sporta garu.

Visi *parakstītāji*, savas atbildības ietvaros un savstarpēji sadarbojoties, plāno, īsteno, uzrauga, izvērtē un veicina *izglītības* programmas saskaņā ar *Izglītības starptautiskajā standartā* noteiktajām prasībām.

## 18.2. *Parakstītāju izglītības* programmas un plāni

*Izglītības* programmas, kas noteiktas *Izglītības starptautiskajā standartā*, veicina sporta garu un pozitīvi un ilgtermiņā ietekmē *sportistu* un citu *personu* izdarītās izvēles.

*Parakstītāji* izstrādā *Izglītības starptautiskā standarta* prasībām atbilstošus *izglītības* plānus. Mērķgrupu vai pasākumu prioritāšu noteikšanu pamato ar skaidri formulētiem *izglītības* plāna motīviem.[[97]](#footnote-97)

*Parakstītāji* nodrošina, lai to *izglītības* plāni pēc pieprasījuma būtu pieejami citiem *parakstītājiem* ar mērķi iespēju robežās novērst divkāršu darbu un veicināt *Izglītības starptautiskajā standartā* aprakstīto atzīšanas procesu.

*Antidopinga organizācijas izglītības* programmā iekļauj turpmāk norādītos izpratnes vairošanas, informatīvus, uz vērtībām balstītus un *izglītojošus* elementus, kuri ir pieejami vismaz tīmekļa vietnē.[[98]](#footnote-98)

* Principi un vērtības saistībā ar sportu bez dopinga
* *Sportistu*, *sportistu atbalsta personāla* locekļu un citu grupu tiesības un pienākumi saskaņā ar *Kodeksu*
* *Stingras atbildības* princips
* Dopinga lietošanas sekas, piemēram, ietekme uz fizisko un garīgo veselību, sociālās un ekonomiskās sekas un sankcijas
* Antidopinga noteikumu pārkāpumi
* *Aizliegto vielu un metožu sarakstā* iekļautās vielas un metodes
* Ar uztura bagātinātāju lietošanu saistītie riski
* Zāļu *lietošana* un *terapeitiskās lietošanas atļaujas*
* *Pārbaužu* procedūras, tostarp urīna un asins analīzes un *sportista bioloģiskā pase*
* *Pārbaudāmo sportistu reģistra* prasības, tostarp informācijas sniegšana par atrašanās vietu un *ADAMS* sistēmas lietošana
* Iespēja ziņot par aizdomām par dopingu

18.2.1. *Izglītojamo* grupu saraksts un *parakstītāju* noteiktās mērķgrupas

*Parakstītāji* nosaka savas mērķgrupas un izveido *izglītojamo* grupu sarakstu atbilstoši *Izglītības starptautiskajā standartā* noteiktajām obligātajām prasībām.[[99]](#footnote-99)

18.2.2. *Parakstītāju* īstenotās *izglītības* programmas

Jebkuru *izglītības* pasākumu, kas attiecas uz *izglītojamo* grupu sarakstu, nodrošina apmācīta un pilnvarota *persona* saskaņā ar *Izglītības starptautiskajā standartā* noteiktajām prasībām.[[100]](#footnote-100)

18.2.3. Koordinācija un sadarbība

*WADA* sadarbojas ar attiecīgajām ieinteresētajām personām, lai atbalstītu *Izglītības starptautiskā standarta* īstenošanu, un pilda *WADA* un *parakstītāju* izstrādāto informācijas un *izglītības* resursu un/vai programmu centrālās krātuves funkcijas. *Parakstītāji* sadarbojas gan savā starpā, gan ar valdībām, lai koordinētu savus pasākumus.

Valsts līmenī *izglītības* programmas koordinē *valsts antidopinga organizācija*, sadarbojoties ar attiecīgās valsts sporta federācijām, *valsts olimpisko komiteju*, valsts paraolimpisko komiteju, valdībām un *izglītības* iestādēm. Šādi koordinējot pasākumus, tiek palielināta *izglītības* programmu sasniedzamība visiem sporta veidiem, *sportistiem* un *sportistu atbalsta personālam* un maksimāli samazināts divkāršs darbs.

*Izglītības* programmas, kas paredzētas *starptautiska līmeņa sportistiem*, starptautiskajām federācijām ir prioritāras. *Izglītība*, kuras pamatā ir *sporta pasākumi*, ir obligāts elements jebkurā antidopinga programmā, kas saistīta ar kādu *starptautisko sporta pasākumu*.

Visi *parakstītāji* sadarbojas gan savā starpā, gan ar valdībām, lai mudinātu attiecīgās sporta organizācijas, *izglītības* iestādes un profesionālās apvienības izstrādāt un īstenot atbilstošus rīcības kodeksus, kas atspoguļotu labāko praksi un ētiku saistībā ar sporta praksi cīņā pret dopingu. Skaidri formulē disciplinārās politikas nostādnes un procedūras un par tām paziņo, tostarp arī par *Kodeksam* atbilstīgām sankcijām. Šādos rīcības kodeksos nosaka, ka sporta iestādēm ir jāierosina atbilstošas disciplinārlietas, lai vai nu atbalstītu jebkādu dopinga sankciju īstenošanu, vai arī organizācija pati ierosinātu savu disciplinārlietu, ja nepietiek pierādījumu, lai ierosinātu lietu par antidopinga noteikumu pārkāpumu.

# 19. PANTS. PĒTĪJUMI

## 19.1. Pētījumu nolūks un mērķi dopinga apkarošanas jomā

Ar dopinga apkarošanu saistīti pētījumi sekmē efektīvu programmu izstrādi un īstenošanu *dopinga kontroles* jomā, kā arī informēšanu un *izglītošanu* par sportu bez dopinga.

Visi *parakstītāji* un *WADA*, sadarbojoties gan savā starpā, gan ar valdībām, rosina un veicina šādus pētījumus un veic visus attiecīgos pasākumus, lai nodrošinātu, ka šādu pētījumu rezultātus izmanto, lai veicinātu *Kodeksa* principiem atbilstīgu mērķu sasniegšanu.

## 19.2. Pētījumu veidi

Pētījumi dopinga apkarošanas jomā var ietvert ne tikai zinātniskus, medicīniskus, analītiskus, statistiskus un psiholoģiskus pētījumus, bet arī, piemēram, socioloģiskus, uzvedības, juridiskus un ētikas pētījumus. Neierobežojot iepriekš teikto, būtu jāveic pētījumi par *Kodeksa* principiem atbilstīgu zinātniski pamatotu fizioloģisku un psiholoģisku treniņu programmu izstrādi, izprotot cilvēku kā vienotu veselumu, un šādu programmu efektivitātes novērtēšanu, kā arī pētījumi par zinātnes attīstības gaitā radītu jaunu vielu un metožu *lietošanu*.

## 19.3. Pētījumu koordinēšana un rezultātu koplietošana

Ir būtiski, lai ar dopinga apkarošanu saistīti pētījumi tiktu koordinēti ar *WADA* starpniecību. Ievērojot intelektuālā īpašuma tiesības, šādu ar dopinga apkarošanu saistītu pētījumu rezultātus iesniedz *WADA* un attiecīgos gadījumos šos rezultātus dara pieejamus *parakstītājiem*, *sportistiem* un citām ieinteresētajām personām.

## 19.4. Pētniecības prakses

Pētījumus dopinga apkarošanas jomā veic atbilstīgi starptautiski atzītai ētikas praksei.

## 19.5. Pētījumi, kuros izmanto *aizliegtas vielas* un *aizliegtas metodes*

Veicot pētījumus, attiecībā uz *sportistiem* jāvairās *ievadīt* *aizliegtas vielas* un *aizliegtas metodes*.

## 19.6. Ļaunprātīga rezultātu izmantošana

Ir jāveic atbilstīgi drošības pasākumi, lai ar dopinga apkarošanu saistītu pētījumu rezultātus neizmantotu ļaunprātīgi un neizmantotu dopingam.

# TREŠĀ DAĻAFUNKCIJAS UN PIENĀKUMI

Visi *parakstītāji* un *WADA* rīkojas saskaņā ar partnerības un sadarbības principiem, lai nodrošinātu sekmīgu cīņu pret dopinga lietošanu sportā un garantētu *Kodeksa* ievērošanu.[[101]](#footnote-101)

# 20. PANTS. *PARAKSTĪTĀJU* UN *WADA* PAPILDU FUNKCIJAS UN PIENĀKUMI

Ikviena *antidopinga organizācija* var deleģēt *dopinga kontroles* vai antidopinga *izglītības* aspektus, par kuriem tā ir atbildīga, bet tā tik un tā ir pilnībā atbildīga par to, lai nodrošinātu, ka ikviens aspekts, kuru tā deleģē, tiek veikts saskaņā ar *Kodeksu*. Ciktāl šie aspekti tiek deleģēti tādai *deleģētajai trešajai pusei*, kas nav *parakstītāja*, līgumā ar šo *deleģēto trešo pusi* ir jāiekļauj prasība ievērot *Kodeksu* un *starptautiskos standartus*.[[102]](#footnote-102)

## 20.1. Starptautiskās Olimpiskās komitejas funkcijas un pienākumi

20.1.1. Pieņemt un īstenot *Kodeksam* un *starptautiskajiem standartiem* atbilstīgas dopinga apkarošanas politikas nostādnes un noteikumus attiecībā uz olimpiskajām spēlēm.

20.1.2. Olimpiskajā kustībā iekļautajām starptautiskajām federācijām un *valstu olimpiskajām komitejām Kodeksa* un *starptautisko standartu* ievērošanu noteikt kā nosacījumu, lai tās atzītu Starptautiskā Olimpiskā komiteja.

20.1.3. Daļēji vai pilnīgi apturēt olimpisko finansējumu un/vai citas priekšrocības tām sporta organizācijām, kas neievēro *Kodeksu* un/vai *starptautiskos standartus*, ja to paredz 24. panta 1. punkts.

20.1.4. Veikt attiecīgus pasākumus a) saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*, lai mazinātu *parakstītāju* motivāciju neievērot *Kodeksu* un *starptautiskos standartus*, un b) saskaņā ar 12. pantu, lai mazinātu jebkuras citas tās piekritībā esošas sporta iestādes motivāciju neievērot *Kodeksu* un *starptautiskos standartus*.

20.1.5. Atļaut un veicināt *neatkarīgo novērotāju programmas* ieviešanu.

20.1.6. Pieprasīt, lai visi *sportisti*, kas gatavojas olimpiskajām spēlēm vai piedalās tajās, kā arī visi *sportistu atbalsta personāla* locekļi, kas saistīti ar šiem *sportistiem*, saskaņā ar *Kodeksu* pieņem, ka antidopinga noteikumi ir nosacījumi šādai dalībai vai iesaistei, un lai viņiem šie noteikumi būtu saistoši.

20.1.7. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.1.8. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.1.9. Rūpīgi izskatīt visus iespējamos antidopinga noteikumu pārkāpumus savā piekritībā, tostarp izmeklēt, vai attiecīgajā dopinga lietā varētu būt iesaistīts *sportistu atbalsta personāls* vai citas *personas*.

20.1.10. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām.

20.1.11. Pieņemt olimpisko spēļu rīkošanas piedāvājumus tikai no tām valstīm, kurās valdība ir ratificējusi, pieņēmusi vai apstiprinājusi *UNESCO konvenciju* vai pievienojusies tai, un (ja to paredz 24. panta 1. punkta 9. apakšpunkta prasības) nepieņemt *sporta pasākumu* rīkošanas piedāvājumus no valstīm, kurās *valsts olimpiskā komiteja*, valsts paraolimpiskā komiteja un/vai *valsts antidopinga organizācija* neievēro *Kodeksu* vai *starptautiskos standartus*.

20.1.12. Sadarboties ar attiecīgajām valsts organizācijām un aģentūrām, kā arī ar citām *antidopinga organizācijām*.

20.1.13. Ievērot laboratoriju darbības neatkarību saskaņā ar Laboratoriju *starptautisko standartu*.

20.1.14. Pieņemt politikas nostādnes vai noteikumus, lai īstenotu 2. panta 11. punktu.

## 20.2. Starptautiskās Paraolimpiskās komitejas funkcijas un pienākumi

20.2.1. Pieņemt un īstenot *Kodeksam* un *starptautiskajiem standartiem* atbilstīgas dopinga apkarošanas politikas nostādnes un noteikumus attiecībā uz paraolimpiskajām spēlēm.

20.2.2. Paraolimpiskajā kustībā iekļautajām starptautiskajām federācijām un valstu paraolimpiskajām komitejām *Kodeksa* un *starptautisko standartu* ievērošanu noteikt kā nosacījumu dalībai Starptautiskajā Paraolimpiskajā komitejā.

20.2.3. Daļēji vai pilnīgi apturēt paraolimpisko finansējumu un/vai citas priekšrocības tām sporta organizācijām, kas neievēro *Kodeksu* un/vai *starptautiskos standartus*, ja to paredz 24. panta 1. punkts.

20.2.4. Veikt attiecīgus pasākumus a) saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*, lai mazinātu *parakstītāju* motivāciju neievērot *Kodeksu* un *starptautiskos standartus*, un b) saskaņā ar 12. pantu, lai mazinātu jebkuras citas tās piekritībā esošas sporta iestādes motivāciju neievērot *Kodeksu* un *starptautiskos standartus*.

20.2.5. Atļaut un veicināt *neatkarīgo novērotāju programmas* ieviešanu.

20.2.6. Pieprasīt, lai visi *sportisti*, kas gatavojas paraolimpiskajām spēlēm vai piedalās tajās, kā arī visi *sportistu atbalsta personāla* locekļi, kas saistīti ar šiem *sportistiem*, saskaņā ar *Kodeksu* pieņem, ka antidopinga noteikumi ir nosacījumi šādai dalībai vai iesaistei, un lai viņiem šie noteikumi būtu saistoši.

20.2.7. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.2.8. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.2.9. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām.

20.2.10. Rūpīgi izskatīt visus iespējamos antidopinga noteikumu pārkāpumus savā pārziņā, tostarp izmeklēt, vai attiecīgajā dopinga lietā varētu būt iesaistīts *sportistu atbalsta personāls* vai citas *personas*.

20.2.11. Sadarboties ar attiecīgajām valsts organizācijām un aģentūrām, kā arī ar citām *antidopinga organizācijām*.

20.2.12. Ievērot laboratoriju darbības neatkarību saskaņā ar Laboratoriju *starptautisko standartu*.

## 20.3. Starptautisko federāciju funkcijas un pienākumi

20.3.1. Pieņemt un īstenot *Kodeksam* un *starptautiskajiem standartiem* atbilstīgas dopinga apkarošanas politikas nostādnes un noteikumus.

20.3.2. Kā dalības nosacījumu pieprasīt, lai tās dalībvalstu federāciju un citu biedru politikas nostādnes, noteikumi un programmas atbilst *Kodeksam* un *starptautiskajiem standartiem*, un attiecīgi rīkoties, lai nodrošinātu šo atbilstību; *Kodeksa* un *starptautisko standartu* ievērošana ietver vismaz šādas jomas: i) prasību, lai to dalībvalstu federācijas veic *pārbaudes* tikai savā starptautiskās federācijas dokumentētā piekritībā un izmanto savas *valsts antidopinga organizācijas* vai citas *paraugu* savākšanas iestādes *paraugu* vākšanai saskaņā ar *Pārbaužu* un izmeklējumu *starptautisko standartu*; ii) prasību, lai to dalībvalstu federācijas atzīst *valsts antidopinga organizācijas* pilnvaras savā valstī saskaņā ar 5. panta 2. punkta 1. apakšpunktu un vajadzības gadījumā palīdz *valsts antidopinga organizācijai* īstenot valsts *pārbaužu* programmu attiecīgajā sporta veidā; iii) prasību, lai to dalībvalstu federācijas analizē visus *paraugus*, kas savākti, izmantojot *WADA* akreditētu vai *WADA* apstiprinātu laboratoriju saskaņā ar 6. panta 1. punktu; iv) prasību, lai visas to dalībvalstu federāciju atklāto valsts līmeņa antidopinga noteikumu pārkāpumu lietas izskatītu *savā darbībā neatkarīga* lietas izskatīšanas komisija saskaņā ar 8. panta 1. punktu un *Starptautisko rezultātu pārvaldības standartu*.

20.3.3. Pieprasīt, lai visi *sportisti*, kas gatavojas starptautiskās federācijas vai kādas to dalīborganizācijas atļautām vai rīkotām *sacensībām* vai pasākumam vai piedalās tajā, kā arī visi *sportistu atbalsta personāla* locekļi, kas saistīti ar šiem *sportistiem*, saskaņā ar *Kodeksu* pieņem, ka antidopinga noteikumi ir nosacījumi šādai dalībai vai iesaistei, un lai viņiem šie noteikumi būtu saistoši.

20.3.4. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.3.5. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.3.6. Attiecībā uz tiem *sportistiem*, kas nav attiecīgās starptautiskās federācijas vai tās dalībvalstu federāciju pastāvīgie biedri, noteikt prasību, ka šiem *sportistiem* ir jābūt pieejamiem *paraugu* vākšanai un saistībā ar starptautiskās federācijas *Pārbaudāmo sportistu reģistru* jāsniedz precīza un aktuāla informācija par savu atrašanās vietu atbilstīgi starptautiskās federācijas vai attiecīgā gadījumā *lielu sporta pasākumu rīkotājorganizācijas* izvirzītajiem dalības nosacījumiem.[[103]](#footnote-103)

20.3.7. Pieprasīt, lai ikviena to dalībvalsts federācija pieņem noteikumus par to, ka visiem *sportistiem*, kas gatavojas valsts federācijas vai kādas tās dalīborganizācijas rīkotām *sacensībām* vai pasākumam vai piedalās tajā, kā arī visiem *sportistu atbalsta personāla* locekļiem, kas saistīti ar šiem *sportistiem*, saskaņā ar *Kodeksu* jāpieņem, ka viņiem ir saistoši antidopinga noteikumi un *antidopinga organizācijas rezultātu pārvaldības* pilnvaras, kas ir nosacījumi šādai dalībai *sacensībās*.

20.3.8. Pieprasīt, lai valstu federācijas savai attiecīgajai *valsts antidopinga organizācijai* un starptautiskajai federācijai sniegtu visu informāciju, kas liecina par antidopinga noteikumu pārkāpumu vai var būt saistīta ar šādu pārkāpumu, un sadarbotos ikvienas atbilstīgi pilnvarotas *antidopinga organizācijas* veiktā izmeklēšanā.

20.3.9. Veikt attiecīgus pasākumus a) saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*, lai mazinātu *parakstītāju* motivāciju neievērot *Kodeksu* un *starptautiskos standartus*, un b) saskaņā ar 12. pantu, lai mazinātu jebkuras citas to piekritībā esošas sporta iestādes motivāciju neievērot *Kodeksu* un *starptautiskos standartus*.

20.3.10. Pilnvarot un veicināt *neatkarīgo novērotāju programmu* ieviešanu *starptautiskos sporta pasākumos*.

20.3.11. Daļēji vai pilnībā apturēt finansējumu tām savām dalībfederācijām vai atzītajām valstu federācijām, kas neievēro *Kodeksu* un/vai *starptautiskos standartus*.

20.3.12. Rūpīgi izmeklēt visus iespējamos antidopinga noteikumu pārkāpumus savā piekritībā, tostarp to, vai *sportistu atbalsta personāls* vai citas *personas* varētu būt saistītas ar katru no dopinga lietošanas gadījumiem, lai nodrošinātu pienācīgu *seku* izpildi, un veikt automātisku izmeklēšanu attiecībā uz *sportistu atbalsta personālu* gadījumos, kuros ir vai nu piedalījusies kāda *aizsargājamā persona*, vai arī *sportistu atbalsta personāla* loceklis, kas savu atbalstu sniedzis vairāk nekā vienam *sportistam*, kurš atzīts par vainīgu antidopinga noteikuma pārkāpumā.

20.3.13. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām, tostarp pieprasīt, lai valstu federācijas, koordinējot savus pasākumus ar attiecīgo *valsts antidopinga organizāciju*, nodrošina *izglītību* dopinga apkarošanas jomā.

20.3.14. Pieņemt pasaules čempionātu un citu *starptautisku sporta pasākumu* rīkošanas piedāvājumus tikai no tām valstīm, kurās valdība ir ratificējusi, pieņēmusi vai apstiprinājusi *UNESCO konvenciju* vai pievienojusies tai, un (ja to paredz 24. panta 1. punkta 9. apakšpunkta prasības) nepieņemt *sporta pasākumu* rīkošanas piedāvājumus no valstīm, kurās *valsts olimpiskā komiteja*, valsts paraolimpiskā komiteja un/vai *valsts antidopinga organizācija* neievēro *Kodeksu* vai *starptautiskos standartus*.

20.3.15. Sadarboties ar attiecīgajām valsts organizācijām un aģentūrām, kā arī ar citām *antidopinga organizācijām*.

20.3.16. Pilnīgi sadarboties ar *WADA* saistībā ar izmeklēšanām, ko tā veic saskaņā ar 20. panta 7. punkta 14. apakšpunktu.

20.3.17. Ieviest disciplināros noteikumus un pieprasīt, lai valstu federācijām būtu ieviesti šādi disciplinārie noteikumi, saskaņā ar kuriem *sportistu atbalsta personāls*, kas bez likumīga pamatojuma lieto *aizliegtas vielas* vai *aizliegtas metodes*, nedrīkst sniegt atbalstu *sportistiem*, kas ir attiecīgās starptautiskās vai valsts federācijas piekritībā.

20.3.18. Ievērot laboratoriju darbības neatkarību saskaņā ar Laboratoriju *starptautisko standartu*.

20.3.19. Pieņemt politikas nostādnes vai noteikumus, lai īstenotu 2. panta 11. punktu.

## 20.4. *Valstu olimpisko komiteju* un valstu paraolimpisko komiteju funkcijas un pienākumi

20.4.1. Nodrošināt, lai to dopinga apkarošanas politikas nostādnes un noteikumi būtu atbilstīgi *Kodeksam* un *starptautiskajiem standartiem*.

20.4.2. Kā dalības nosacījumu pieprasīt, lai to valstu federāciju un citu biedru politikas nostādnes, noteikumi un programmas atbilst *Kodeksam* un *starptautiskajiem standartiem*, un attiecīgi rīkoties, lai nodrošinātu šo atbilstību.

20.4.3. Ievērot *valsts antidopinga organizācijas* autonomiju savā valstī un neiejaukties tās lēmumos un pasākumos saistībā ar tās darbību.

20.4.4. Pieprasīt, lai valstu federācijas savai attiecīgajai *valsts antidopinga organizācijai* un starptautiskajai federācijai sniegtu visu informāciju, kas liecina par antidopinga noteikumu pārkāpumu vai var būt saistīta ar šādu pārkāpumu, un sadarbotos ikvienas atbilstīgi pilnvarotas *antidopinga organizācijas* veiktā izmeklēšanā.

20.4.5. Noteikt, ka tie *sportisti*, kas nav valsts federācijas pastāvīgie biedri, var piedalīties olimpiskajās spēlēs vai paraolimpiskajās spēlēs tikai tādā gadījumā, ja viņi ir pieejami *paraugu* vākšanai un sniedz ziņas par savu atrašanās vietu atbilstīgi *Pārbaužu* un izmeklējumu *starptautiskajam standartam*, tiklīdz *sportists* ir iekļauts kandidātu sarakstā vai nākamajā attiecīgo spēļu dalībnieku sarakstā saistībā ar olimpiskajām spēlēm vai paraolimpiskajām spēlēm.

20.4.6. Sadarboties ar savu *valsts antidopinga organizāciju* un strādāt kopīgi ar savas valsts valdību, lai izveidotu *valsts antidopinga organizāciju*, ja šādas organizācijas vēl nav, ar nosacījumu, ka līdz tās izveidei *valsts antidopinga organizācijas* pienākumus pilda *valsts olimpiskā komiteja* vai tās pilnvarota iestāde. Tajās valstīs, kas ir *reģionālas antidopinga organizācijas* dalībvalstis, *valsts olimpiskā komiteja* sadarbībā ar attiecīgo valdību veic aktīvas un atbalstošas funkcijas savā attiecīgajā *reģionālajā antidopinga organizācijā*.

20.4.7. Pieprasīt, lai ikviena tās dalībvalsts federācija pieņem noteikumus (vai citus līdzekļus) par to, ka visiem *sportistiem*, kas gatavojas valsts federācijas vai kādas tās dalīborganizācijas atļautām vai rīkotām *sacensībām* vai pasākumam vai piedalās tajā, kā arī visiem *sportistu atbalsta personāla* locekļiem, kas saistīti ar šiem *sportistiem*, saskaņā ar *Kodeksu* ir jāpieņem, ka antidopinga noteikumi un *antidopinga organizācijas rezultātu pārvaldības* pilnvaras ir nosacījumi šādai dalībai vai iesaistei, un par to, ka viņiem šie noteikumi ir saistoši.

20.4.8. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.4.9. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.4.10. *Diskvalifikācijas* periodā daļēji vai pilnīgi apturēt finansējumu ikvienam *sportistam* vai *sportistu atbalsta personāla* loceklim, kas izdarījis antidopinga noteikumu pārkāpumu.

20.4.11. Daļēji vai pilnībā apturēt finansējumu tām savām dalībfederācijām vai atzītajām valstu federācijām, kas neievēro *Kodeksu* un/vai *starptautiskos standartus*.

20.4.12. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām, tostarp pieprasīt, lai valstu federācijas, koordinējot savus pasākumus ar attiecīgo *valsts antidopinga organizāciju*, nodrošina *izglītību* dopinga apkarošanas jomā.

20.4.13. Rūpīgi izskatīt visus iespējamos antidopinga noteikumu pārkāpumus savā piekritībā, tostarp izmeklēt, vai attiecīgajā dopinga lietā varētu būt iesaistīts *sportistu atbalsta personāls* vai citas *personas*.

20.4.14. Sadarboties ar attiecīgajām valsts organizācijām un aģentūrām, kā arī ar citām *antidopinga organizācijām*.

20.4.15. Ieviest disciplināros noteikumus, saskaņā ar kuriem *sportistu atbalsta personāls*, kas bez likumīga pamatojuma *lieto aizliegtas vielas* vai *aizliegtas metodes*, nedrīkstētu sniegt atbalstu *sportistiem*, kas ir attiecīgās *valsts olimpiskās komitejas* vai valsts paraolimpiskās komitejas piekritībā.

20.4.16. Ievērot laboratoriju darbības neatkarību saskaņā ar Laboratoriju *starptautisko standartu*.

20.4.17. Pieņemt politikas nostādnes vai noteikumus, lai īstenotu 2. panta 11. punktu.

20.4.18. Veikt attiecīgus pasākumus a) saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*, lai mazinātu *parakstītāju* motivāciju neievērot *Kodeksu* un *starptautiskos standartus*, un b) saskaņā ar 12. pantu, lai mazinātu jebkuras citas tās piekritībā esošas sporta iestādes motivāciju neievērot *Kodeksu* un *starptautiskos standartus*.

## 20.5. *Valsts antidopinga organizāciju* funkcijas un pienākumi*[[104]](#footnote-104)*

20.5.1. Ar savu darbību saistītajos lēmumos un pasākumos būt neatkarīgām no sporta nozares un valdības, tostarp bez ierobežojumiem aizliedzot iejaukties savos ar darbību saistītajos lēmumos vai pasākumos ikvienai *personai*, kas vienlaikus piedalās kādas starptautiskās federācijas, valsts federācijas, *lielu sporta pasākumu rīkotājorganizācijas*, *valsts olimpiskās komitejas*, valsts paraolimpiskās komitejas vai par sportu vai dopinga apkarošanu atbildīgas valsts pārvaldes iestādes vadībā vai darbībā.[[105]](#footnote-105)

20.5.2. Pieņemt un īstenot *Kodeksam* un *starptautiskajiem standartiem* atbilstīgus dopinga apkarošanas noteikumus un politikas nostādnes.

20.5.3. Sadarboties ar citām attiecīgajām valsts organizācijām un aģentūrām, kā arī ar citām *antidopinga organizācijām*.

20.5.4. Mudināt *antidopinga organizācijas* veikt savstarpējas *pārbaudes*.

20.5.5. Sekmēt pētniecību dopinga apkarošanas jomā.

20.5.6. Ja tiek nodrošināts finansējums, *diskvalifikācijas* periodā daļēji vai pilnīgi apturēt finansējumu ikvienam *sportistam* vai *sportistu atbalsta personāla* loceklim, kas izdarījis antidopinga noteikumu pārkāpumu.

20.5.7. Rūpīgi izskatīt visus iespējamos antidopinga noteikumu pārkāpumus savā piekritībā, tostarp izmeklēt, vai attiecīgajā dopinga lietā varētu būt iesaistīts *sportistu atbalsta personāls* vai citas *personas*, un nodrošināt pienācīgu *seku* izpildi.

20.5.8. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām.

20.5.9. Ikviena *valsts antidopinga organizācija* ir *izglītības* iestāde savā attiecīgajā valstī.

20.5.10. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.5.11. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.5.12. Veikt automātisku izmeklēšanu attiecībā uz savā piekritībā esošo *sportistu atbalsta personālu* gadījumā, ja antidopinga noteikumu pārkāpumā ir piedalījusies kāda *aizsargājamā persona*, un veikt automātisku izmeklēšanu attiecībā uz tiem *sportistu atbalsta personāla* locekļiem, kas savu atbalstu snieguši vairāk nekā vienam *sportistam*, kurš atzīts par vainīgu antidopinga noteikuma pārkāpuma izdarīšanā.

20.5.13. Pilnīgi sadarboties ar *WADA* saistībā ar izmeklēšanām, ko tā veic saskaņā ar 20. panta 7. punkta 14. apakšpunktu.

20.5.14. Ievērot laboratoriju darbības neatkarību saskaņā ar Laboratoriju *starptautisko standartu*.

20.5.15. Pieņemt politikas nostādnes vai noteikumus, lai īstenotu 2. panta 11. punktu.

20.5.16. Veikt attiecīgus pasākumus a) saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*, lai mazinātu *parakstītāju* motivāciju neievērot *Kodeksu* un *starptautiskos standartus*, un b) saskaņā ar 12. pantu, lai mazinātu jebkuras citas tās piekritībā esošas sporta iestādes motivāciju neievērot *Kodeksu* un *starptautiskos standartus*.

## 20.6. *Lielu sporta pasākumu rīkotājorganizāciju* funkcijas un pienākumi

20.6.1. Pieņemt un īstenot *Kodeksam* un *starptautiskajiem standartiem* atbilstīgas dopinga apkarošanas politikas nostādnes un noteikumus attiecībā uz saviem rīkotajiem *sporta pasākumiem*.

20.6.2. Veikt attiecīgus pasākumus a) saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*, lai mazinātu *parakstītāju* motivāciju neievērot *Kodeksu* un *starptautiskos standartus*, un b) saskaņā ar 12. pantu, lai mazinātu jebkuras citas tās piekritībā esošas sporta iestādes motivāciju neievērot *Kodeksu* un *starptautiskos standartus*.

20.6.3. Atļaut un veicināt *neatkarīgo novērotāju programmas* ieviešanu.

20.6.4. Pieprasīt, lai visi *sportisti*, kas gatavojas konkrētajam *sporta pasākumam* vai piedalās tajā, kā arī visi *sportistu atbalsta personāla* locekļi, kas saistīti ar šiem *sportistiem*, saskaņā ar *Kodeksu* pieņem, ka antidopinga noteikumi ir nosacījumi šādai dalībai vai iesaistei, un lai viņiem šie noteikumi būtu saistoši.

20.6.5. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.6.6. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.6.7. Rūpīgi izskatīt visus iespējamos antidopinga noteikumu pārkāpumus savā piekritībā, tostarp izmeklēt, vai attiecīgajā dopinga lietā varētu būt iesaistīts *sportistu atbalsta personāls* vai citas *personas*.

20.6.8. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām.

20.6.9. Pieņemt *sporta pasākumu* rīkošanas piedāvājumus tikai no tām valstīm, kurās valdība ir ratificējusi, pieņēmusi vai apstiprinājusi *UNESCO konvenciju* vai pievienojusies tai, un (ja to paredz 24. panta 1. punkta 9. apakšpunkta prasības) nepieņemt *sporta pasākumu* rīkošanas piedāvājumus no valstīm, kurās *valsts olimpiskā komiteja*, valsts paraolimpiskā komiteja un/vai *valsts antidopinga organizācija* neievēro *Kodeksu* vai *starptautiskos standartus*.

20.6.10. Sadarboties ar attiecīgajām valsts organizācijām un aģentūrām, kā arī ar citām *antidopinga organizācijām*.

20.6.11. Ievērot laboratoriju darbības neatkarību saskaņā ar Laboratoriju *starptautisko standartu*.

20.6.12. Pieņemt politikas nostādnes vai noteikumus, ar ko īsteno 2. panta 11. punktu.

## 20.7. *WADA* funkcijas un pienākumi

20.7.1. Pieņemot deklarāciju, kuru apstiprina *WADA* dibināšanas valde, atzīt *Kodeksu* un apņemties pildīt savas funkcijas un pienākumus saskaņā ar to.[[106]](#footnote-106)

20.7.2. Pieņemt un īstenot *Kodeksam* un *starptautiskajiem standartiem* atbilstīgas politikas nostādnes un procedūras.

20.7.3. Sniegt atbalstu un norādījumus *parakstītājiem* saistībā ar pasākumiem, kurus tie veic nolūkā ievērot *Kodeksu* un *starptautiskos standartus*, un pārraudzīt to ievērošanu saskaņā ar *Kodeksa* 24. panta 1. punktu un *Parakstītāju starptautisko Kodeksa* ievērošanas *standartu*.

20.7.4. Apstiprināt tos *starptautiskos standartus*, kas attiecas uz *Kodeksa* īstenošanu.

20.7.5. Akreditēt un atkārtoti akreditēt laboratorijas *paraugu* analīžu veikšanai vai šajā nolūkā apstiprināt citas laboratorijas.

20.7.6. Izstrādāt un apstiprināt vadlīnijas un labākās prakses paraugus.

20.7.7. Pēc *WADA* *Sportistu* komitejas ieteikuma iesniegt *WADA* izpildkomitejai apstiprināšanai Aktu par *sportistu* tiesībām dopinga apkarošanas jomā, kur vienuviet ir apkopotas *Kodeksā* un *starptautiskajos standartos* noteiktās *sportistu* tiesības un citi saskaņotie labākās prakses principi attiecībā uz *sportistu* tiesību vispārējo aizsardzību dopinga apkarošanas jomā.

20.7.8. Sekmēt, veikt, uzdot veikt, finansēt un koordinēt pētījumus un veicināt *izglītību* dopinga apkarošanas jomā.

20.7.9. Izstrādāt un īstenot efektīvu *neatkarīgo novērotāju programmu* un cita veida *sporta pasākumu* padomdevēju programmas.

20.7.10. Ārkārtas situācijās pēc savas iniciatīvas vai pēc citu *antidopinga organizāciju* pieprasījuma veikt *pārbaudes* saskaņā ar *WADA* ģenerāldirektora norādījumiem un sadarboties ar attiecīgajām valsts un starptautiskajām organizācijām un aģentūrām, tostarp veicinot izpēti un izmeklēšanu.[[107]](#footnote-107)

20.7.11. Apspriežoties ar starptautiskajām federācijām, *valsts antidopinga organizācijām* un *lielu sporta pasākumu rīkotājorganizācijām*, apstiprināt noteiktās *pārbaužu* veikšanas un *paraugu* analīžu veikšanas programmas.

20.7.12. Ievērojot piemērojamos tiesību aktus, pieprasīt, lai visi tās valdes locekļi, direktori, amatpersonas un darbinieki (un *deleģēto trešo personu* darbinieki), kuri piedalās jebkurā *dopinga kontroles* aspektā, pieņem, ka nosacījums viņu iecelšanai amatā vai iesaistei sportā ir vai nu antidopinga noteikumu ievērošana *personas* statusā saskaņā ar *Kodeksu* attiecībā uz tiešiem un tīšiem amatpārkāpumiem, vai tādu saistību ievērošana, ko paredz līdzīgi *parakstītāja* ieviestie salīdzināmie noteikumi un normas.

20.7.13. Ievērojot piemērojamos tiesību aktus, nevienā amatā, kas saistīts ar *dopinga kontroli* (izņemot atļautās antidopinga *izglītības* vai rehabilitācijas programmas), apzināti nenodarbināt *personu*, kurai ir vai nu noteikts *pagaidu aizliegums* piedalīties sacensībās, vai kurai noteikts *diskvalifikācijas* periods saskaņā ar *Kodeksu*, vai, ja uz šo *personu*, kura iepriekšējo sešu (6) gadu laikā tiešā veidā un tīši ir veikusi tādas darbības, kas būtu antidopinga noteikumu pārkāpums, *Kodekss* neattiecas, ja šai *personai* būtu piemērojami *Kodeksam* atbilstoši noteikumi.

20.7.14. Sākt savu izmeklēšanu attiecībā uz antidopinga noteikumu pārkāpumiem, gadījumiem, kad *parakstītāji* un *WADA* akreditētās laboratorijas neievēro *Kodeksu*, un citām darbībām, kas var veicināt dopinga lietošanu.

## 20.8. Sadarbība saistībā ar trešo personu noteikumiem

*Parakstītāji* sadarbojas gan savā starpā, gan ar *WADA* un valdībām, lai mudinātu profesionālās apvienības un iestādes, kurām ir pilnvaras attiecībā uz to *sportistu atbalsta personālu*, uz kuru citādi neattiecas *Kodekss*, īstenot noteikumus, kas aizliedz tādu rīcību, kura būtu uzskatāma par antidopinga noteikumu pārkāpumu, ja to būtu izdarījis *sportistu atbalsta personāls*, uz kuru attiecas *Kodekss*.

# 21. PANTS. *SPORTISTU* UN CITU *PERSONU* PAPILDU FUNKCIJAS UN PIENĀKUMI

## 21.1. *Sportistu* funkcijas un pienākumi

21.1.1. Būt informētiem par visām piemērojamām antidopinga politikas nostādnēm un noteikumiem, kas pieņemti saskaņā ar *Kodeksu*, un ievērot tos.

21.1.2. Vienmēr būt pieejamiem *paraugu* vākšanai.[[108]](#footnote-108)

21.1.3. Saistībā ar dopinga apkarošanu sportisti atbild par to, ko viņi uzņem ar pārtiku vai *lieto*.

21.1.4. Informēt medicīnas darbiniekus par viņu pienākumu *nelietot aizliegtas vielas* un *aizliegtas metodes*, kā arī uzņemties atbildību, nodrošinot, ka ārstēšana nav pretrunā saskaņā ar *Kodeksu* pieņemtajām antidopinga politikas nostādnēm un noteikumiem.

21.1.5. Informēt savu *valsts antidopinga organizāciju* un starptautisko federāciju par visiem lēmumiem, kurus persona, kas nav *parakstītājs*, ir pieņēmusi par to, ka attiecīgais *sportists* pēdējo desmit (10) gadu laikā ir izdarījis antidopinga noteikumu pārkāpumu.

21.1.6. Sadarboties ar *antidopinga organizācijām* antidopinga noteikumu pārkāpumu izmeklēšanā.[[109]](#footnote-109)

21.1.7. Pēc ikvienas *antidopinga organizācijas* pieprasījuma, kurai ir pilnvaras attiecībā uz konkrēto *sportistu*, atklāt sava *sportistu atbalsta personāla* locekļa identitāti.

## 21.2. *Sportistu atbalsta personāla* funkcijas un pienākumi

21.2.1. Būt informētiem par visām antidopinga politikas nostādnēm un noteikumiem, kas pieņemti saskaņā ar *Kodeksu* un attiecas uz sportistu atbalsta personālu vai sportistiem, ko šīs *personas* atbalsta, un ievērot tos.

21.2.2. Sadarboties saskaņā ar *sportistu pārbaužu* programmu.

21.2.3. Izmantot savu ietekmi uz *sportista* uzskatiem un uzvedību, lai sekmētu tādu attieksmi, kas vērsta pret dopinga lietošanu.

21.2.4. Informēt savu *valsts antidopinga organizāciju* un starptautisko federāciju par visiem lēmumiem, kuros persona, kas nav *parakstītājs*, ir atzinusi, ka attiecīgais *sportists* pēdējo desmit (10) gadu laikā ir izdarījis antidopinga noteikumu pārkāpumu.

21.2.5. Sadarboties ar *antidopinga organizācijām* antidopinga noteikumu pārkāpumu izmeklēšanā.[[110]](#footnote-110)

21.2.6. *Sportistu atbalsta personāls* bez likumīga pamatojuma *nelieto* un *neglabā* *aizliegtās vielas* un neizmanto *aizliegtās metodes*.[[111]](#footnote-111)

## 21.3. Citu *personu*, uz kurām attiecas *Kodekss*, funkcijas un pienākumi

21.3.1. Būt informētām par visām antidopinga politikas nostādnēm un noteikumiem, kas pieņemti saskaņā ar *Kodeksu* un attiecas uz tām, un ievērot šīs politikas nostādnes un noteikumus.

21.3.2. Informēt savu *valsts antidopinga organizāciju* un starptautisko federāciju par visiem lēmumiem, kuros persona, kas nav *parakstītājs*, ir atzinusi, ka tās pēdējo desmit (10) gadu laikā ir izdarījušas antidopinga noteikumu pārkāpumu.

21.3.3. Sadarboties ar *antidopinga organizācijām* antidopinga noteikumu pārkāpumu izmeklēšanā.

## 21.4. *Reģionālo antidopinga organizāciju* funkcijas un pienākumi

21.4.1. Nodrošināt, lai dalībvalstis pieņem un īsteno *Kodeksam* atbilstīgus noteikumus, politikas nostādnes un programmas.

21.4.2. Pieprasīt, lai dalībvalsts pirms iestāšanās reģionālajā antidopinga organizācijā paraksta oficiālu *reģionālās antidopinga organizācijas* dalības veidlapu, kurā skaidri norādīti šai *reģionālajai antidopinga organizācijai* deleģētie pienākumi dopinga apkarošanas jomā.

21.4.3. Sadarboties ar citām attiecīgām valsts un reģionālajām organizācijām un aģentūrām, kā arī ar citām *antidopinga organizācijām*.

21.4.4. Veicināt *valsts antidopinga organizācijas* un *reģionālās antidopinga organizācijas* savstarpējas *pārbaudes*.

21.4.5. Veicināt attiecīgo *antidopinga organizāciju* resursu palielināšanu un palīdzēt tām.

21.4.6. Sekmēt pētniecību dopinga apkarošanas jomā.

21.4.7. Plānot, īstenot, izvērtēt un veicināt *izglītību* dopinga apkarošanas jomā atbilstoši *Izglītības starptautiskā standarta* prasībām.

# 22. PANTS. VALDĪBU IESAISTĪŠANA[[112]](#footnote-112)

Katra valdība apliecina savu apņemšanos ievērot *Kodeksu*, parakstot 2003. gada 3. marta Kopenhāgenas deklarāciju pret dopingu sportā un ratificējot, pieņemot, apstiprinot *UNESCO konvenciju* vai pievienojoties šai konvencijai.

*Parakstītāji* apzinās, ka jebkura valdības rīcība ir šīs valdības kompetencē un tai jābūt saskaņā ar saistībām, kas noteiktas gan starptautiskajos tiesību aktos, gan attiecīgās valsts normatīvajos aktos. Lai arī valdībām ir saistošas tikai attiecīgo starptautisko starpvaldību līgumu (jo īpaši *UNESCO konvencijas*) prasības, turpmākajos pantos ir norādīts, ko *parakstītāji* sagaida no valdībām *Kodeksa* īstenošanas atbalstam.

**22.1.** Katrai valdībai jāveic visas nepieciešamās darbības un pasākumi, lai izpildītu *UNESCO konvencijas* prasības.

**22.2.** Katrai valdībai jāievieš tiesību akti, noteikumi, politikas nostādnes vai administratīvā prakse sadarbībai un informācijas apmaiņai ar *antidopinga organizācijām*, datu apmaiņai starp *antidopinga organizācijām* saskaņā ar *Kodeksu*, neierobežotai urīna un asins *paraugu* transportēšanai tādā veidā, lai saglabātu to drošību un integritāti, neierobežotai *dopinga kontroles* amatpersonu iebraukšanai visās teritorijās, kur dzīvo vai trenējas *starptautiska līmeņa sportisti* vai *valsts līmeņa sportisti*, neierobežotai *dopinga kontroles* amatpersonu piekļuvei šīm teritorijām, lai veiktu *pārbaudes* bez iepriekšējs paziņojuma, un izceļošanai no šīm teritorijām, ievērojot piemērojamās robežkontroles, imigrācijas un piekļuves prasības un noteikumus.

**22.3.** Katrai valdībai jāpieņem noteikumi, tiesību akti vai politikas nostādnes, lai sodītu tās amatpersonas un darbiniekus, kuru darbs saistīts ar *dopinga kontroli*, sporta rezultātiem vai medicīnisko aprūpi sporta apstākļos, tostarp ar uzraudzības pilnvaru īstenošanu, un kuri veic darbības, kas būtu uzskatāmas par antidopinga noteikumu pārkāpumu, ja attiecīgajai *personai* būtu piemērojami *Kodeksam* atbilstīgi noteikumi.

**22.4.** Valdībām nevajadzētu atļaut nevienai *personai* pildīt ar *dopinga kontroli*, sporta rezultātiem vai medicīnisko aprūpi sporta apstākļos saistīta amata pienākumus, tostarp īstenot uzraudzības pilnvaras, ja šī *persona*: i) saskaņā ar *Kodeksu* izcieš *diskvalifikācijas* periodu par antidopinga noteikumu pārkāpumiem vai ii) kriminālprocesā, disciplinārajā vai profesionālajā procesā ir apsūdzēta vai atzīta par vainīgu saistībā ar rīcību, kas būtu antidopinga noteikumu pārkāpums, ja šai *personai* būtu piemēroti *Kodeksam* atbilstīgi noteikumi, ja uz viņu neattiecas *antidopinga organizācijas* pilnvaras un ja *diskvalifikācija* nav izvērtēta *Kodeksam* atbilstīgā *rezultātu pārvaldības* procesā, un tādā gadījumā šādai *personai* noteiktā *diskvalifikācija* ir spēkā ne ilgāk kā sešus (6) gadus no attiecīgā krimināltiesas, profesionālās organizācijas vai disciplinārlietu komisijas lēmuma pieņemšanas dienas vai arī attiecīgā piespriestā kriminālsoda vai noteikto disciplināro vai profesionālo sankciju darbības laikā.

**22.5.** Ikvienai valdībai jāatbalsta visu savu valsts dienestu vai aģentūru sadarbība ar *antidopinga organizācijām*, lai laikus apmainītos ar informāciju ar *antidopinga organizācijām*, kas būtu noderīga cīņā pret dopinga lietošanu, ja šāda rīcība nav pretlikumīga.

**22.6.** Valdībām jāatzīst, ka šķīrējtiesa ir vēlamā iestāde, kur izšķir ar dopinga lietošanu saistītus strīdus, ievērojot cilvēktiesības un pamattiesības un piemērojamos valsts tiesību aktus.

**22.7.** Ikvienai valdībai, kuras valstī nav savas *valsts antidopinga organizācijas*, jāsadarbojas ar savu *valsts olimpisko komiteju*, lai izveidotu šādu organizāciju.

**22.8.** Ikvienai valdībai jāievēro savas *valsts antidopinga organizācijas* vai *reģionālās antidopinga organizācijas*, kurai pieder attiecīgā valsts, un ikvienas *WADA* akreditētās vai apstiprinātās laboratorijas autonomija savā valstī un nav jāiejaucas to pieņemtajos lēmumos un veiktajos pasākumos saistībā ar savu darbību.

**22.9.** Nevienai valdībai nevajadzētu ierobežot *WADA* piekļuvi dopinga *paraugiem* un dopinga apkarošanas protokoliem un informācijai, kuru glabā vai pārvalda kāds no *parakstītājiem*, *parakstītāja* locekļiem vai *WADA* akreditētām vai apstiprinātām laboratorijām.

**22.10.** Ja valdība neratificē, nepieņem vai neapstiprina *UNESCO konvenciju* vai nepievienojas tai, tā saskaņā ar 20. panta 1. punkta 11. apakšpunktu, 20. panta 3. punkta 14. apakšpunktu un 20. punkta 6. punkta 9. apakšpunktu var zaudēt tiesības iesniegt piedāvājumus *sporta pasākumu* rīkošanai un/vai rīkot šos pasākumus, savukārt, ja UNESCO pēc tam konstatē, ka valdība neievēro *UNESCO konvenciju*, UNESCO un *WADA* var noteikt ievērojamas sekas, par kurām lemj katra no šīm organizācijām.

# CETURTĀ DAĻAPIEŅEMŠANA, IEVĒROŠANA, GROZĪŠANA UN INTERPRETĀCIJA

# 23. PANTS. PIEŅEMŠANA UN ĪSTENOŠANA

## 23.1. *Kodeksa* pieņemšana

23.1.1. *Kodeksa parakstītāji* var būt šādas juridiskās personas: Starptautiskā Olimpiskā komiteja, starptautiskās federācijas, Starptautiskā Paraolimpiskā komiteja, *valstu olimpiskās komitejas*, valstu paraolimpiskās komitejas, *lielu sporta pasākumu rīkotājorganizācijas*, *valstu antidopinga organizācijas* un citas organizācijas, kurām ir būtiska nozīme sportā.

23.1.2. Starptautiskā Olimpiskā komiteja, Starptautiskās Olimpiskās komitejas atzītās starptautiskās federācijas, Starptautiskā Paraolimpiskā komiteja, *valstu olimpiskās komitejas*, valstu paraolimpiskās komitejas, *valstu antidopinga organizācijas* un *lielu sporta pasākumu rīkotājorganizācijas*, ko atzīst viena vai vairākas no iepriekšminētajām struktūrām, kļūst par *parakstītājiem*, parakstot pieņemšanas deklarāciju vai citā pieņemšanas veidā, kuru *WADA* ir atzinusi par pieļaujamu.

23.1.3. Jebkura cita juridiskā persona, kas minēta 23. panta 1. punkta 1. apakšpunktā, var iesniegt *WADA* pieteikumu, kurā tā izsaka savu nodomu kļūt par *parakstītāju* un kuru pārskatīs saskaņā ar *WADA* pieņemto politiku. *WADA* pieņem šos pieteikumus, ja tie atbilst nosacījumiem un prasībām, ko *WADA* noteikusi šādā politikā.[[113]](#footnote-113)Ja *WADA* pieņem pieteikumu, pretendents kļūst par *parakstītāju* pēc tam, kad tas ir parakstījis deklarāciju par *Kodeksa* pieņemšanu un pieņēmis nosacījumus un prasības, ko *WADA* ir izvirzījusi šādam pretendentam.

23.1.4. *WADA* publisko visu to struktūru sarakstu, kas ir pieņēmušas *Kodeksu*.

## 23.2. *Kodeksa* īstenošana

23.2.1. *Parakstītāji* īsteno piemērojamos *Kodeksa* noteikumus, atbilstīgi savām pilnvarām un savā attiecīgajā atbildības jomā izstrādājot un īstenojot politikas nostādnes, statūtus, noteikumus vai reglamentu.

23.2.2. *Parakstītāji* atbilstīgi *antidopinga organizācijas* veikto *dopinga apkarošanas pasākumu* piemērošanas jomai īsteno turpmāk norādītos pantus bez būtiskām izmaiņām (būdami tiesīgi veikt tādas nebūtiskas izmaiņas saistībā ar valodas lietojumu, kas nepieciešami, lai atsauktos uz organizācijas nosaukumu, sporta veidu, sadaļas numuru u. c.):[[114]](#footnote-114)

* + - * 1. pants (Dopinga definīcija);
			* 2. pants (Antidopinga noteikumu pārkāpumi);
			* 3. pants (Dopinga pierādījums);
			* 4. panta 2. punkta 2. apakšpunkts (*Īpašās vielas* vai *īpašās metodes*);
			* 4. panta 2. punkta 3. apakšpunkts (*Ļaunprātīgi lietotas vielas*);
			* 4. panta 3. punkta 3. apakšpunkts (*WADA* lēmums par *Aizliegto vielu un metožu sarakstu*);
			* 7. panta 7. punkts (Aktīvās karjeras pārtraukšana);
			* 9. pants (Individuālo rezultātu automātiska *anulēšana*);
* 10. pants (Individuālās sankcijas);
* 11. pants (*Sekas* komandām);
* 13. pants (Pārsūdzības), izņemot 13. panta 2. punkta 2. apakšpunktu un 13. panta 6. un 7. punktu;
* 15. panta 1. punkts (Lēmumu automātiskais juridiski saistošais spēks);
* 17. pants (Ierobežojoši noteikumi);
* 26. pants (*Kodeksa* interpretācija);
* 1. pielikums (Definīcijas).

*Parakstītāji* savos noteikumos nedrīkst iekļaut tādas papildu normas, kas maina iepriekš uzskaitīto pantu ietekmi. *Parakstītāju* noteikumos ir jābūt skaidri atzītām *Kodeksa* piezīmēm, kam jābūt piešķirtam tādam pašam statusam kā pašam *Kodeksam*. Tomēr *Kodeksa* noteikumi *parakstītājam* neliedz pieņemt drošības, medicīnas, atbilstības vai rīcības kodeksa noteikumus, kas piemērojami citiem mērķiem, nevis dopinga apkarošanai.[[115]](#footnote-115)

23.2.3. *Parakstītāji* ir aicināti *Kodeksa* īstenošanā izmantot *WADA* ieteiktos labākās prakses paraugus.

## 23.3. Antidopinga programmu īstenošana

*Parakstītāji* velta ievērojamus resursus, lai visās jomās īstenotu *Kodeksam* un *starptautiskajiem standartiem* atbilstīgas antidopinga programmas.

# 24. PANTS. *KODEKSA* UN *UNESCO KONVENCIJAS* IEVĒROŠANAS PĀRRAUDZĪBA UN IZPILDES PANĀKŠANA

## 24.1. *Kodeksa* ievērošanas pārraudzība un izpildes panākšana*[[116]](#footnote-116)*

24.1.1. To, kā *parakstītāji* ievēro *Kodeksu* un *starptautiskos standartus*, *WADA* pārrauga saskaņā ar *Parakstītāju* *starptautisko* *Kodeksa* ievērošanas *standartu*.

24.1.2. Lai veicinātu pārraudzību, ikviens *parakstītājs* pēc *WADA* pieprasījuma un kad *WADA* to pieprasa, tai ziņo par *Kodeksa* un *starptautisko standartu* ievērošanu. Šā ziņošanas procesa ietvaros *parakstītājs* sniedz pilnīgu un precīzu *WADA* pieprasīto informāciju un izskaidro pasākumus, ko tas veic *neatbilstību* novēršanai.

24.1.3. Ja *parakstītājs* nesniedz precīzu informāciju saskaņā ar 24. panta 1. punkta 2. apakšpunktu vai ja *parakstītājs* neiesniedz *WADA* precīzu informāciju gadījumos, kuros šādu pienākumu paredz citi *Kodeksa* panti vai *Parakstītāju starptautiskais Kodeksa* ievērošanas *standarts* vai cits *starptautiskais standarts*, to uzskata par *neatbilstību Kodeksam*.

24.1.4. *Kodeksa* *neievērošanas* gadījumos (gan tad, ja pastāv ziņošanas pienākums, gan citos gadījumos) *WADA* īsteno koriģējošas procedūras, kas noteiktas *Parakstītāju starptautiskajā Kodeksa* ievērošanas *standartā*. Ja *parakstītājs* vai tā deleģētā persona noteiktajā termiņā nenovērš *neatbilstības*, tad (pēc tam, kad ir saņemts *WADA* izpildkomitejas apstiprinājums) *WADA* nosūta *parakstītājam* oficiālu paziņojumu par to, ka tas neievēro *Kodeksu*, un norāda gan tās sekas no visām 24. panta 1. punkta 12. punktā minētajām sekām, ko tā ierosina piemērot *Kodeksa* neievērošanas dēļ, gan nosacījumus, kas *parakstītājam* jāizpilda, lai to *atkārtoti iekļautu* to *parakstītāju* sarakstā, kuri ievēro *Kodeksu*. Par šāda paziņojuma nosūtīšanu sabiedrību informē saskaņā ar *Parakstītāju* *starptautisko* *Kodeksa* ievērošanas *standartu*.

24.1.5. Ja divdesmit vienas (21) dienas laikā pēc oficiāla paziņojuma saņemšanas *parakstītājs* neapstrīd *WADA* paziņojumā izteikto apgalvojumu par *Kodeksa* neievērošanu un *WADA* ierosinātās sekas vai nosacījumus tā *atkārtotai iekļaušanai* sarakstā, uzskata, ka *parakstītājs* piekrīt izteiktajam apgalvojumam par *Kodeksa* neievērošanu un piekrīt sekām un nosacījumiem *atkārtotai iekļaušanai* sarakstā, un *WADA* izdotais paziņojums automātiski kļūst par galīgu lēmumu un (ja to nepārsūdz saskaņā ar 13. panta 6. punktu) ir nekavējoties jāizpilda saskaņā ar 24. panta 1. punkta 9. apakšpunktu. Šo lēmumu publisko saskaņā ar *Parakstītāju starptautisko Kodeksa* ievērošanas *standartu* vai citiem *starptautiskajiem standartiem*.

24.1.6. Ja *parakstītājs* vēlas apstrīdēt *WADA* apgalvojumu par *Kodeksa* neievērošanu un/vai *WADA* ierosinātās sekas un/vai nosacījumus tā *atkārtotai iekļaušanai* sarakstā, *parakstītājam* tas ir rakstveidā jāpaziņo *WADA* divdesmit vienas (21) dienas laikā pēc *WADA* paziņojuma saņemšanas. Tādā gadījumā *WADA* iesniedz oficiālu paziņojumu par lēmuma apstrīdēšanu *CAS* un *CAS* Šķīrējtiesas parastā nodaļa to izskata saskaņā ar *Parakstītāju starptautisko Kodeksa* ievērošanas *standartu*. *WADA* ir pienākums pierādīt *Sporta šķīrējtiesas* kolēģijai, izvērtējot iespējamības, ka attiecīgais *parakstītājs* neievēro *Kodeksu* (ja tas tiek apstrīdēts). Ja *Sporta šķīrējtiesas* kolēģija nolemj, ka *WADA* šo pienākumu ir izpildījusi, un ja *parakstītājs* ir apstrīdējis arī *WADA* ierosinātās sekas un/vai nosacījumus tā *atkārtotai iekļaušanai* sarakstā, *Sporta šķīrējtiesas* kolēģija saskaņā ar attiecīgajiem noteikumiem *Parakstītāju starptautiskajā Kodeksa* ievērošanas *standartā* lemj arī turpmāk norādīto: a) kādas sekas no visām *Kodeksa* 24. panta 1. punkta 12. punktā minētajām iespējamajām sekām būtu jānosaka un b) kādi nosacījumi *parakstītājam* būtu jāizpilda, lai to *atkārtoti iekļautu* sarakstā.

24.1.7. *WADA* publiski ziņo par faktu, ka lieta ir iesniegta izskatīšanai *Sporta šķīrējtiesai*. Ikvienai no turpmāk norādītajām *personām* ir tiesības iestāties lietā kā pusei, ja tā par savu iestāšanos paziņo desmit (10) dienu laikā no *WADA* paziņojuma publicēšanas dienas:

24.1.7.1. Starptautiskā Olimpiskā komiteja un/vai Starptautiskā Paraolimpiskā komiteja (attiecīgā gadījumā) un *valsts olimpiskā komiteja* un/vai valsts paraolimpiskā komiteja (attiecīgā gadījumā), ja lēmums var ietekmēt olimpiskās vai paraolimpiskās spēles (tostarp, ja lēmums ietekmē tiesības apmeklēt olimpiskās spēles vai paraolimpiskās spēlēs/piedalīties tajās), un

24.1.7.2. starptautiskā federācija, ja lēmums var ietekmēt dalību šīs starptautiskās federācijas pasaules čempionātos un/vai citos *starptautiskos sporta pasākumos* un/vai valsts iesniegto piedāvājumu šīs starptautiskās federācijas pasaules čempionātu un/vai citu *starptautisku sporta pasākumu* uzņemšanai.

Ikvienai citai *personai*, kas vēlas puses statusā iestāties tiesvedībā, ir jāiesniedz pieteikums *Sporta šķīrējtiesai* desmit (10) dienu laikā no dienas, kurā *WADA* publicē paziņojumu par lietas nodošanu izlemšanai *Sporta šķīrējtiesā*. *Sporta šķīrējtiesa* atļauj *personai* iestāties lietā, i) ja tam piekrīt visas pārējās puses attiecīgajā lietā vai ii) ja *persona*, kas iesniegusi šādu pieteikumu, pierāda, ka tās juridiskā ieinteresētība lietas iznākumā ir pietiekama, lai pamatotu tās dalību lietā puses statusā.

24.1.8. *Sporta šķīrējtiesa* un *WADA* publiski paziņo par *Sporta šķīrējtiesas* lēmumu, ar ko izšķirts strīds. Saskaņā ar Šveices tiesību aktiem, atbilstoši kuriem šo lēmumu var pārsūdzēt Šveices Federālajā tiesā, lēmums kļūst galīgs un ir izpildāms nekavējoties saskaņā ar 24. panta 1. punkta 9. apakšpunktu.

24.1.9. Saskaņā ar 24. panta 1. punkta 5. vai 8. apakšpunktu izdotie galīgie lēmumi, ar kuriem nosaka, ka *parakstītājs* neievēro *Kodeksu*, nosaka sekas par šādu neievērošanu un/vai paredz nosacījumus, kas *parakstītājam* jāizpilda, lai viņu varētu *atkārtoti iekļaut* to *parakstītāju* sarakstā, kas ievēro *Kodeksu*, un *Sporta šķīrējtiesas* lēmumi, kas pieņemti saskaņā ar 24. panta 1. punkta 10. apakšpunktu, ir piemērojami visā pasaulē, un visi pārējie *parakstītāji* tos atzīst, ievēro un pilnībā īsteno atbilstoši savām pilnvarām un savās attiecīgajās atbildības jomās.

24.1.10. Ja *parakstītājs* vēlas apstrīdēt *WADA* apgalvojumu par to, ka *parakstītājs* vēl nav izpildījis visus nosacījumus *atkārtotai iekļaušanai* to *parakstītāju* sarakstā, kas ievēro *Kodeksu*, un tāpēc *parakstītājs* nav tiesīgs tikt *atkārtoti iekļauts* šajā sarakstā, *parakstītājam* ir rakstveidā jāziņo *WADA* par šādu apstrīdēšanu divdesmit vienas (21) dienas laikā pēc attiecīgā *WADA* paziņojuma saņemšanas. Tādā gadījumā *WADA* iesniedz oficiālu paziņojumu par strīdu *CAS* un *CAS* Šķīrējtiesas parastā nodaļa to izšķir saskaņā ar 24. panta 1. punkta 6.–8. apakšpunktu. *WADA* pienākums ir *Sporta šķīrējtiesas* kolēģijai pierādīt, izvērtējot iespējamības, ka *parakstītājs* vēl nav izpildījis visus nosacījumus *atkārtotai iekļaušanai* to *parakstītāju* sarakstā, kas ievēro *Kodeksu*, un tāpēc vēl nav tiesīgs tikt *atkārtoti iekļauts* tajā. Saskaņā ar Šveices tiesību aktiem, atbilstoši kuriem *Sporta šķīrējtiesas* lēmumu var pārsūdzēt Šveices Federālajā tiesā, *Sporta šķīrējtiesas* lēmums kļūst galīgs un ir izpildāms nekavējoties saskaņā ar 24. panta 1. punkta 9. apakšpunktu.

24.1.11. Dažādās prasības, kas *parakstītājiem* ir noteiktas *Kodeksā* un *starptautiskajos standartos*, klasificē vai nu kā *kritiskas* prasības, vai kā *augstas prioritātes* prasības, vai arī kā *vispārīgas* prasības saskaņā ar *Parakstītāju starptautisko Kodeksa* ievērošanas *standartu* atkarībā no to salīdzinošā nozīmīguma cīņā pret dopingu sportā. Šī klasifikācija ir galvenais faktors, kas jāņem vērā, lemjot par to, kādas sekas būtu jānosaka, ja nav ievērota(-as) šāda(-as) prasība(-as) saskaņā ar *Parakstītāju starptautiskā Kodeksa* ievērošanas *standarta* 10. pantu. *Parakstītājam* ir tiesības apstrīdēt prasības klasifikāciju, un tādā gadījumā par atbilstošo klasifikāciju lemj *Sporta šķīrējtiesa*.

24.1.12. *Parakstītājam*, kas nav ievērojis *Kodeksu* un/vai *starptautiskos standartus*, pamatojoties uz konkrētās lietas faktiskajiem apstākļiem un *Parakstītāju starptautiskā Kodeksa* ievērošanas *standarta* 10. panta noteikumiem, kopā vai atsevišķi var tikt piemērotas šādas sekas:

24.1.12.1. nepiemērotība *WADA* privilēģiju saņemšanai vai to atsaukšana:

a) saskaņā ar attiecīgajiem *WADA* statūtu noteikumiem *parakstītāja pārstāvjus* uz noteiktu laiku atzīst par nepiemērotiem ieņemt jebkādu amatu *WADA* vai būt par jebkuras *WADA* padomes, komitejas vai citas struktūras (tostarp arī *WADA* dibināšanas valdes, izpildkomitejas un jebkuras pastāvīgās komitejas) locekļiem (lai gan izņēmuma gadījumos *WADA* var atļaut *parakstītāja pārstāvjiem* turpināt darboties *WADA* ekspertu grupās, ja viņiem nav piemērotu aizstājēju);

b) *parakstītāju* atzīst par nepiemērotu tādu sporta pasākumu rīkošanai, kurus organizē *WADA* vai kuru rīkošanā vai organizēšanā piedalās *WADA*;

c) *parakstītāja pārstāvjus* atzīst par nepiemērotiem piedalīties jebkurā *WADA neatkarīgo novērotāju programmā* vai *WADA* informatīvajā programmā, vai citos *WADA* pasākumos;

d) atsauc *WADA* finansējumu, kas (tieši vai netieši) piešķirts *parakstītājam* saistībā ar noteiktu pasākumu veikšanu vai dalību noteiktās programmās, un

24.1.12.2. *parakstītāja* *pārstāvjus* uz noteiktu laiku atzīst par nepiemērotiem ieņemt jebkādus amatus jebkura cita *parakstītāja* (vai tā dalīborganizāciju) vai vairāku *parakstītāju* apvienību padomēs, komitejās vai citās struktūrās un būt par šo padomju, komiteju vai citu struktūru locekļiem;

24.1.12.3. daži vai visi *parakstītāja antidopinga pasākumi* tiek *īpaši pārraudzīti*, līdz *WADA* uzskata, ka *parakstītājs* bez šādas pārraudzības spēj īstenot *Kodeksam* atbilstošus *antidopinga pasākumus*;

24.1.12.4. kāda *apstiprināta trešā persona uzrauga* un/vai *pārņem* dažus vai visus *parakstītāja antidopinga pasākumus*, līdz *WADA* uzskata, ka *parakstītājs* pats bez šādiem pasākumiem spēj īstenot *Kodeksam* atbilstošus *antidopinga pasākumus*.

a) Ja *Kodeksa* neievērošana ir saistīta ar *parakstītāja* noteikumu un/vai tiesību aktu neatbilstību *Kodeksam*, tad atbilstoši *WADA* norādījumiem attiecīgos *antidopinga pasākumus* veic saskaņā ar citiem (vienas vai vairāku *antidopinga organizāciju*, piemēram, starptautisko federāciju, *valstu antidopinga organizāciju* vai *reģionālo antidopinga organizāciju*) piemērojamiem noteikumiem, kas ir *Kodeksam* atbilstīgi. Tādā gadījumā *antidopinga pasākumus* (tostarp *pārbaužu veikšanu* un *rezultātu pārvaldību*) vada *apstiprināta trešā persona* saskaņā ar šiem citiem piemērojamiem noteikumiem, bet *parakstītājs*, kas nav ievērojis *Kodeksu*, sedz šo pasākumu izmaksas un atlīdzina arī visas tās izmaksas, kas rodas attiecīgajām *antidopinga organizācijām* tādēļ, ka to noteikumus izmanto šādā veidā.

b) Ja šādā veidā nav iespējams novērst nepilnības *parakstītāja antidopinga pasākumos* (piemēram, tāpēc, ka to liedz valsts tiesību akti un *valsts antidopinga organizācija* nav nodrošinājusi grozījumu izdarīšanu šajos tiesību aktos vai kādu citu risinājumu), tad var būt nepieciešams liegt dalību olimpiskajās spēlēs/paraolimpiskajās spēlēs/citos *sporta pasākumos* tiem *sportistiem*, uz kuriem attiektos konkrētā *parakstītāja antidopinga pasākumi*, lai aizsargātu to “tīro” *sportistu* tiesības un saglabātu sabiedrības uzticību sacensību integritātei minētajos sporta pasākumos.

24.1.12.5. *Naudas sods*

24.1.12.6. Uz noteiktu laiku atzīšana par nepiemērotu saņemt no Starptautiskās Olimpiskās komitejas vai Starptautiskās Paraolimpiskās komitejas, vai jebkura cita *parakstītāja* jebkādu finansējumu un/vai citas priekšrocības, vai arī kādu šā finansējuma un/vai priekšrocību daļu (un *parakstītājs* var būt un var nebūt tiesīgs šo finansējumu un/vai citas priekšrocības attiecīgajam periodam saņemt retrospektīvi pēc tam, kad tas ir *atkārtoti iekļauts sarakstā*).

24.1.12.7. Ieteikums attiecīgajām valsts iestādēm uz noteiktu laiku daļēji vai pilnīgi apturēt *parakstītājam* piešķiramo valsts un/vai citu finansējumu un/vai citas priekšrocības (un *parakstītājs* var būt un var nebūt tiesīgs šo finansējumu un/vai citas priekšrocības attiecīgajam periodam saņemt retrospektīvi pēc tam, kad tas ir *atkārtoti iekļauts* sarakstā).[[117]](#footnote-117)

24.1.12.8. Ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* pienākumus, *parakstītāja* valsts tiek uzskatīta par nepiemērotu, lai rīkotu *starptautisku sporta pasākumu* (piemēram, olimpiskās spēles, paraolimpiskās spēles, jebkuru citu *lielu sporta pasākumu rīkotājorganizācijas sporta pasākumu*, pasaules čempionātus, reģionālos vai kontinentālos čempionātus un/vai jebkuru citu *starptautisku sporta pasākumu*) vai piedalītos šāda pasākuma rīkošanā vai lai tai piešķirtu tiesības rīkot šādu pasākumu vai piedalīties tā rīkošanā:

a) ja attiecīgajai valstij jau ir piešķirtas tiesības rīkot kādu pasaules čempionātu un/vai citu *starptautisku sporta pasākumu* vai piedalīties tā rīkošanā, *parakstītājam*, kas šīs tiesības ir piešķīris, ir jāizvērtē, vai tas juridiski un praktiski var šīs tiesības atsaukt un piešķirt citai valstij tiesības rīkot attiecīgo *sporta pasākumu*. Ja juridiski un praktiski to ir iespējams izdarīt, tad šis *parakstītājs* to dara;

b) *parakstītāji* nodrošina, lai saskaņā ar saviem statūtiem, noteikumiem un/vai pasākumu rīkošanas līgumiem tie būtu pienācīgi pilnvaroti izpildīt šo prasību (tostarp lai ikviena *sporta pasākuma* rīkošanas līgumā tiem būtu noteiktas tiesības bez soda atcelt līgumu gadījumā, ja attiecīgā valsts tiek atzīta par nepiemērotu *sporta pasākuma* rīkošanai).

24.1.12.9. Ja *parakstītājs* ir *valsts antidopinga organizācija*, *valsts olimpiskā komiteja* vai *valsts paraolimpiskā komiteja*, uz noteiktu laiku aizliegums piedalīties olimpiskajās spēlēs, paraolimpiskajās spēlēs un/vai citos noteiktos *sporta pasākumos*, pasaules čempionātos, reģionālajos vai kontinentālajos čempionātos un/vai citos *starptautiskos sporta pasākumos* vai apmeklēt minētos pasākumus šādām *personām*:

a) *parakstītāja* *valsts olimpiskajai komitejai* un/vai valsts paraolimpiskajai komitejai;

b) šīs valsts un/vai attiecīgās *valsts olimpiskās komitejas*, un/vai šīs valsts paraolimpiskās komitejas *pārstāvjiem*, un/vai

c) *sportistiem* un *sportistu atbalsta personālam*, kas saistīti ar šo valsti un/vai attiecīgo *valsts olimpisko komiteju*, un/vai valsts paraolimpisko komiteju, un/vai šīs valsts federāciju.

24.1.12.10. Ja *parakstītājs* ir starptautiska federācija, uz noteiktu laiku aizliegums piedalīties olimpiskajās spēlēs, paraolimpiskajās spēlēs un/vai citos *sporta pasākumos* vai apmeklēt minētos *sporta pasākumus* šādām *personām*: attiecīgās starptautiskās federācijas pārstāvjiem un/vai tiem *sportistiem* un *sportistu atbalsta personālam*, kas piedalās sacensībās šīs starptautiskās federācijas sporta veidā (vai vienā vai vairākās šā sporta veida disciplīnās).

24.1.12.11. Ja *parakstītājs* ir *lielu sporta pasākumu rīkotājorganizācija*:

a) lielu sporta pasākumu rīkotājorganizācijas veikto *antidopinga pasākumu īpaša pārraudzība* vai *uzraudzība*, vai *pārņemšana* nākamajā(-os) tās rīkotajā(-os) *sporta pasākumā(-os)*, un/vai

b) organizācijas tiesību uz finansējumu vai citām priekšrocībām no Starptautiskās Olimpiskās komitejas, Starptautiskās Paraolimpiskās komitejas, *valstu olimpisko komiteju* apvienībām vai citām atbalstītāju organizācijām atņemšana vai zaudēšana un/vai šo organizāciju tiesību uz atzīšanu/dalību tajās/aizbildniecību (attiecīgā gadījumā) atņemšana vai zaudēšana, un/vai

c) *sporta pasākumu* vairs neatzīst par olimpisko spēļu vai paraolimpisko spēļu kvalifikācijas pasākumu.

24.1.12.12. Olimpiskās kustības atzīšanas apturēšana un/vai dalības apturēšana paraolimpiskajā kustībā.

24.1.13. Citas sekas

Valdības, *parakstītāji* un *parakstītāju* apvienības savās attiecīgajās atbildības jomās var piemērot papildu sekas par to, ka *parakstītāji* nav ievērojuši *Kodeksu*, ja tas nekādā ziņā nemazina un neierobežo to spēju piemērot sekas saskaņā ar šo 24. panta 1. punktu.[[118]](#footnote-118)

## 24.2. *UNESCO konvencijas* ievērošanas pārraudzība

*UNESCO konvencijā* noteikto saistību ievērošanu pārrauga saskaņā ar *UNESCO konvencijas* dalībvalstu konferences norādījumiem pēc apspriedēm ar dalībvalstīm un *WADA*. *WADA* konsultē valdības saistībā ar to, kā *parakstītāji* īsteno *Kodeksu*, kā arī konsultē *parakstītājus* jautājumos, kas saistīti ar valdību veikto *UNESCO konvencijas* ratifikāciju, pieņemšanu, apstiprināšanu vai pievienošanos šai konvencijai.

# 25. PANTS. GROZĪŠANA UN PIEVIENOŠANĀS ATSAUKŠANA

## 25.1. Grozīšana

25.1.1. *WADA* atbild par *Kodeksa* pilnveides un uzlabošanas pārraudzību. *Sportisti*, citas ieinteresētās personas un valdības ir aicināti piedalīties šajā procesā.

25.1.2. *WADA* sāk izvirzīt ierosinātos *Kodeksa* grozījumus un nodrošina konsultatīvo kārtību, lai saņemtu ieteikumus un atbildētu uz tiem, kā arī lai veicinātu to, ka *sportisti*, citas ieinteresētās personas un valdības pārskata šos ierosinātos grozījumus un izsaka savu viedokli.

25.1.3. Pēc attiecīgām apspriedēm *WADA* dibināšanas valde apstiprina *Kodeksa* grozījumus ar divu trešdaļu balsu vairākumu, turklāt šajā balsošanā par labu grozījumiem ir jānobalso gan vairākumam valsts sektora pārstāvju, gan vairākumam Olimpiskās kustības locekļu. Ja nav noteikts citādi, grozījumi stājas spēkā trīs (3) mēnešus pēc šādas apstiprināšanas.

25.1.4. *Parakstītāji* ne vēlāk kā līdz 2021. gada 1. janvārim groza savus noteikumus, lai iekļautu tajos 2021. gada *Kodeksu*, kas stājas spēkā 2021. gada 1. janvārī. *Parakstītāji* visus turpmāk piemērojamos *Kodeksa* grozījumus īsteno viena (1) gada laikā pēc tam, kad tos ir apstiprinājusi *WADA* dibināšanas valde.[[119]](#footnote-119)

## 25.2. Lēmuma par *Kodeksa* pieņemšanu atsaukšana

*Parakstītāji* ir tiesīgi atsaukt lēmumu par *Kodeksa* pieņemšanu sešu mēnešu laikā pēc tam, kad par šādu nodomu ir rakstveidā paziņojuši *WADA*. Ja *parakstītājs* atsauc lēmumu par *Kodeksa* pieņemšanu, vairs neuzskata, ka attiecīgais *parakstītājs* ievēro *Kodeksu*.

# 26. PANTS. *KODEKSA* INTERPRETĀCIJA

**26.1.** Par *Kodeksa* oficiālo tekstu atbild *WADA*, kas to publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**26.2.** Piezīmes, kas papildina dažādus *Kodeksa* noteikumus, izmanto, lai interpretētu *Kodeksu*.

**26.3.** *Kodekss* ir neatkarīgs, autonoms teksts un to interpretē bez atsaucēm uz attiecīgo *parakstītāju* vai valdību spēkā esošajiem tiesību aktiem vai statūtiem.

**26.4.** Dažādu *Kodeksa* daļu un pantu virsraksti ir norādīti tikai ērtības labad, tie nav uzskatāmi par *Kodeksa* satura daļu un tie nekādi neietekmē attiecīgo noteikumu tekstu.

**26.5.** Ja *Kodeksā* vai kādā *starptautiskajā standartā* ir lietots termins “dienas”, tas nozīmē kalendārās dienas, ja vien nav norādīts citādi.

**26.6.** *Kodeksu* nepiemēro ar atpakaļejošu spēku attiecībā uz lietām, kuru izskatīšana ir sākta pirms dienas, kad *parakstītājs* ir pieņēmis *Kodeksu* un ieviesis tā prasības savos noteikumos. Tomēr, saskaņā ar 10. pantu nosakot sankcijas par turpmākiem pārkāpumiem, kas izdarīti pēc *Kodeksa* pieņemšanas, pirms *Kodeksa* pieņemšanas izdarītu antidopinga noteikumu pārkāpumu joprojām uzskata par pirmo pārkāpumu vai otro pārkāpumu.

**26.7.** Pasaules antidopinga programmas un *Kodeksa* nolūku, piemērošanas jomu un struktūru un 1. papildinājumu “Definīcijas” uzskata par *Kodeksa* neatņemamām sastāvdaļām.

# 27. PANTS. PĀREJAS NOTEIKUMI

## 27.1. 2021. gada *Kodeksa* vispārējā piemērošana

2021. gada *Kodekss* pilnā mērā ir spēkā no 2021. gada 1. janvāra (turpmāk tekstā – “spēkā stāšanās diena”).

## 27.2. *Kodeksu* nepiemēro ar atpakaļejošu spēku, izņemot 10. panta 9. punkta 4. un 17. apakšpunktā minētajos gadījumos vai tad, ja piemēro *lex mitior* principu.

Attiecībā uz jebkuru antidopinga noteikumu pārkāpuma lietu, kuru izskata, sākot no spēkā stāšanās dienas, un jebkuru antidopinga noteikumu pārkāpuma lietu, kuras izskatīšanu sāk pēc spēkā stāšanās dienas, pamatojoties uz tādu antidopinga noteikumu pārkāpumu, kas izdarīts pirms spēkā stāšanās dienas, ņem vērā tos materiālos antidopinga noteikumus, kuri bija spēkā iespējamā antidopinga noteikumu pārkāpuma izdarīšanas laikā, nevis šā 2021. gada *Kodeksa* noteikumus, ja vien kolēģija, kas izskata šo lietu, nenolemj, ka, ņemot vērā lietas apstākļus, ir piemērojams *lex mitior* princips. Tālab gan laikposmi pagātnē, kuros notikušus pārkāpumus saskaņā ar 10. panta 9. punkta 4. apakšpunktu var izskatīt, ja tie saistīti ar vairākiem citiem pārkāpumiem, gan 17. pantā noteiktie ierobežojošie noteikumi ir procesuāli, nevis materiāli noteikumi un ir piemērojami ar atpakaļejošu spēku tāpat kā visi pārējie 2021. gada *Kodeksa* procesuālie noteikumi (tomēr 17. pantu var piemērot ar atpakaļejošu spēku vienīgi tādā gadījumā, ja līdz *Kodeksa* spēkā stāšanās dienai jau nav beidzies ierobežojošo noteikumu periods).

## 27.3. Piemērošana lēmumiem, kas pieņemti pirms 2021. gada *Kodeksa* spēkā stāšanās dienas

Attiecībā uz lietām, kurās galīgais lēmums, ar ko konstatēts antidopinga noteikumu pārkāpums, ir pieņemts pirms *Kodeksa* spēkā stāšanās dienas, bet *sportists* vai cita *persona* *Kodeksa* spēkā stāšanās dienā vēl aizvien ir *diskvalificēta*, šāds *sportists* vai cita *persona* var lūgt tai *antidopinga organizācijai*, kas atbild par *rezultātu pārvaldību* saistībā ar konkrēto antidopinga noteikumu pārkāpumu, apsvērt iespēju saīsināt *diskvalifikācijas* periodu, ņemot vērā 2021. gada *Kodeksa* noteikumus. Šāds lūgums ir jāiesniedz pirms *diskvalifikācijas* perioda beigām. *Antidopinga organizācijas* pieņemto lēmumu var pārsūdzēt saskaņā ar 13. panta 2. punktu. 2021. gada *Kodeksu* nepiemēro attiecībā uz tādām antidopinga noteikumu pārkāpumu lietām, kurās ir pieņemts galīgais lēmums, konstatējot antidopinga noteikumu pārkāpumu, un *diskvalifikācijas* periods ir beidzies.

## 27.4. Vairākkārtēji pārkāpumi, ja pirmais pārkāpums noticis līdz 2021. gada 1. janvārim

Novērtējot *diskvalifikācijas* perioda ilgumu, kas saskaņā ar 10. panta 9. punkta 1. apakšpunktu nosakāms par otro pārkāpumu, ja sankcijas saistībā ar pirmo pārkāpumu ir noteiktas, pamatojoties uz tiem *Kodeksa* noteikumiem, kas bija spēkā līdz 2021. gadam, piemēro to *diskvalifikācijas* periodu, kas būtu noteikts saistībā ar pirmo pārkāpumu, ja attiecīgajā laikā būtu bijuši spēkā 2021. gada *Kodeksa* noteikumi.[[120]](#footnote-120)

## 27.5. Papildu grozījumi *Kodeksā*

Visi *Kodeksa* papildu grozījumi stājas spēkā saskaņā ar 27. panta 1. punktu.

## 27.6. Izmaiņas *Aizliegto vielu un metožu sarakstā*

Izmaiņas *Aizliegto vielu un metožu sarakstā* un *tehniskajos dokumentos*, kas attiecas uz *Aizliegto vielu un metožu sarakstā* iekļautajām vielām vai metodēm, nepiemēro ar atpakaļejošu datumu, ja vien tajos īpaši nav noteikts citādi. Tomēr izņēmums ir gadījums, kad *aizliegtā viela* vai *aizliegtā metode* ir svītrota no *Aizliegto vielu un metožu saraksta*, un tad *sportists* vai cita *persona*, kas attiecīgajā laikā izcieš *diskvalifikāciju* saistībā ar šo iepriekš *aizliegto vielu* vai *aizliegto metodi*, var vērsties *antidopinga organizācijā*, kura bija atbildīga par *rezultātu pārvaldību* saistībā ar šo antidopinga noteikumu pārkāpumu, ar lūgumu apsvērt *diskvalifikācijas* perioda samazināšanu, ņemot vērā vielas vai metodes izņemšanu no *Aizliegto vielu un metožu saraksta*.

# 1. PAPILDINĀJUMSDEFINĪCIJAS

**DEFINĪCIJAS[[121]](#footnote-121)**

***ADAMS –***antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode –***jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela –***jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Aizliegto vielu un metožu saraksts –***saraksts, kurā norādītas *aizliegtās vielas* un *aizliegtās metodes*.

***Aizsargājamā persona –*** *sportists* vai cita fiziska *persona*, kas antidopinga noteikumu pārkāpuma izdarīšanas laikā: i) nav sasniegusi sešpadsmit (16) gadu vecumu; ii) nav sasniegusi astoņpadsmit (18) gadu vecumu un nav iekļauta nevienā *pārbaudāmo sportistu reģistrā*, un nekad nav sacentusies nevienā *starptautiskā sporta pasākumā* atklātā kategorijā, vai iii) citu ar vecumu nesaistītu iemeslu dēļ saskaņā ar piemērojamajiem valsts tiesību aktiem ir atzīta par rīcībnespējīgu.[[122]](#footnote-122)

***Amatieru līmeņa sportists –***fiziska *persona*, kuru tā ir definējusi attiecīgā *valsts antidopinga organizācija*, tomēr ar nosacījumu, ka šis termins neietver nevienu *personu*, kura piecu (5) gadu laikā pirms antidopinga noteikumu pārkāpuma izdarīšanas ir bijusi *starptautiska līmeņa sportists* (ko katra starptautiskā federācija definē saskaņā ar *Pārbaužu* un izmeklējumu *starptautisko standartu*) vai *valsts līmeņa sportists* (ko katra *valsts antidopinga organizācija* definē saskaņā ar *Pārbaužu* un izmeklējumu *starptautisko standartu*), pārstāvējusi jebkuru valsti *starptautiskā sporta pasākumā* atklātā kategorijā vai bijusi iekļauta *Pārbaudāmo sportistu reģistrā* vai citā atrašanās vietas informācijas reģistrā, kuru uztur kāda no starptautiskajām federācijām vai *valstu antidopinga organizācijām*.[[123]](#footnote-123)

***Antidopinga noteikumu pārkāpumu sekas (“sekas”) –***ja *sportists* vai cita *persona* pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) *anulēšana* ir konkrētajās *sacensībās* vai *sporta pasākumā* gūto *sportista* rezultātu anulēšana, piemērojot visas no tā izrietošās *sekas*, tostarp atsavinot visas medaļas, punktus un balvas; b) *diskvalifikācija* nozīmē to, ka *sportistam* vai citai *personai* antidopinga noteikumu pārkāpuma dēļ uz noteiktu laiku ir aizliegts piedalīties *sacensībās* vai citos pasākumos, kā arī aizliegts saņemt finansējumu, kā noteikts 10. panta 14. punktā; c) *pagaidu aizliegums* piedalīties sacensībās nozīmē to, ka *sportistam* vai citai *personai* uz laiku ir aizliegts piedalīties *sacensībās* vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) *finansiālas sekas* nozīmē finansiālas sankcijas par antidopinga noteikumu pārkāpumu vai lai atlīdzinātu izmaksas, kas saistītas ar šādu pārkāpumu; e) *informācijas publiskošana* ir informācijas izplatīšana plašai sabiedrībai vai citām *personām*, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. *Komandu sporta veidos* 11. pantā paredzētās *sekas* varētu vērst arī pret komandām.

***Antidopinga organizācija –*** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Antidopinga pasākumi –*** *izglītošana* un informēšana antidopinga jomā, pārbaužu veikšanas plānošana, *Pārbaudāmo sportistu reģistra* uzturēšana, *sportistu bioloģisku pasu* pārvaldība, *pārbaužu* veikšana, *paraugu* analizēšanas organizēšana, ziņu vākšana un izmeklēšanas veikšana, *TLA* pieteikumu izskatīšana, *rezultātu pārvaldība*, piemēroto antidopinga noteikumu pārkāpumu *seku* ievērošanas pārraudzība un attiecīgo izpildes pasākumu īstenošana un visi pārējie pasākumi antidopinga jomā, ko veic *antidopinga organizācija* vai kas tiek veikti *antidopinga organizācijas* vārdā saskaņā ar *Kodeksu* un/vai *starptautiskajiem standartiem*.

***Anulēšana –***skat. iepriekš “*antidopinga noteikumu pārkāpumu sekas*”.

***Atbildību pastiprinoši apstākļi –***apstākļi, kuros iesaistīts *sportists* vai citas *personas*, vai *sportista* vai citu *personu* rīcība, kas var attaisnot tāda *diskvalifikācijas* perioda noteikšanu, kas ir ilgāks nekā standarta sankciju periods. Šādi apstākļi un darbības cita starpā ir šādas: *sportists* vai cita *persona* ir *lietojusi* vai *glabājusi* vairākas *aizliegtas vielas* vai *aizliegtas metodes*, vairākkārt *lietojusi* vai *glabājusi* *aizliegtu vielu* vai *aizliegtu metodi* vai izdarījusi vairākus citus antidopinga noteikumu pārkāpumus; parasta persona var izbaudīt antidopinga noteikumu pārkāpuma(-u) radīto sportiskā snieguma uzlabojošo iedarbību bez citādi piemērojamā *diskvalifikācijas* perioda; *sportists* vai *persona* rīkojas maldinošā vai traucējošā veidā, lai izvairītos no antidopinga noteikumu pārkāpuma atklāšanas vai iztiesāšanas; *sportists* vai cita *persona* veic *falsifikāciju rezultātu pārvaldības* procesa laikā. Lai nerastos šaubas, jāpaskaidro, ka šeit aprakstītie apstākļu un rīcības piemēri nav vienīgie iespējamie un arī citi līdzīgi apstākļi vai rīcība var arī attaisnot ilgāka *diskvalifikācijas* perioda noteikšanu.

***Ārpus sacensībām –***jebkurš laikposms ārpus *sacensību laika*.

***Būtiska palīdzība –***atbilstīgi 10. panta 7. punkta 1. apakšpunktam *personai*, kas sniedz *būtisku palīdzību*, ir: 1) parakstītā rakstveida paziņojumā vai ierakstītā iztaujāšanā pilnībā jāatklāj visa informācija, kas tai zināma saistībā ar antidopinga noteikumu pārkāpumu vai citu 10. panta 7. punkta 1. apakšpunkta 1. punktā aprakstītu tiesvedību, un 2) pilnībā jāsadarbojas jebkuras tādas lietas vai jautājuma izmeklēšanā un iztiesāšanā, kas saistīta ar šīs personas sniegto informāciju, tostarp, piemēram, jāsniedz liecība lietas izskatīšanā, ja to pieprasa *antidopinga organizācija* vai lietas izskatīšanas komisija. Turklāt sniegtajai informācijai ir jābūt ticamai un tai ir jābūt būtiskai sāktās lietas vai tiesvedības materiālu daļai; ja lietas vai tiesvedības izskatīšanu nesāk, šai informācijai ir jābūt pietiekamai, lai uz tās pamata tomēr varētu sākt lietas izskatīšanu vai tiesvedību.

***CAS –***Sporta šķīrējtiesa.

***Dalībnieks –***jebkurš *sportists* vai *sportista atbalsta personāls*.

***Deleģēta trešā persona –***jebkura *persona*, kurai *antidopinga organizācija* deleģē veikt jebkuru *dopinga kontroles* vai antidopinga *izglītības* programmu aspektu, tostarp, bet ne tikai, trešās personas vai citas *antidopinga organizācijas*, kuras veic *paraugu* vākšanu vai citus *dopinga kontroles* pakalpojumus vai antidopinga *izglītības* programmas *Antidopinga organizācijai*, vai personas, kas darbojas kā neatkarīgi darbuzņēmēji, kuri sniedz *dopinga kontroles* pakalpojumus *Antidopinga organizācijai* (piemēram, *dopinga kontrolieri*, kuri nav darbinieki, vai pavadoņi). Šī definīcija neattiecas uz *CAS.*

***Diskvalifikācija –***skat. iepriekš “*antidopinga noteikumu pārkāpumu sekas*”.

***Dopinga kontrole –***visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, bet ne tikai, *pārbaužu veikšana*, izmeklēšana, informācijas sniegšana par atrašanās vietu, *TLA*, *paraugu* vākšana un apstrāde, laboratoriskā analīze, *rezultātu pārvaldība*, kā arī izmeklēšana vai tiesvedība saistībā ar 10. panta 14. punkta pārkāpumiem (statuss *diskvalifikācijas* vai *pagaidu aizlieguma* laikā).

***Falsifikācija –***apzinātas darbības, kas grauj *dopinga kontroles* procesu, bet kas pretējā gadījumā nebūtu iekļautas *aizliegto metožu* definīcijā. *Falsifikācija* tostarp ir kukuļa piedāvāšana vai pieņemšana, lai veiktu vai neveiktu kādu darbību, *parauga* vākšanas kavēšana, *parauga* analīzes ietekmēšana vai padarīšana par neiespējamu, *antidopinga organizācijai* vai *TLA* komitejai, vai lietas izskatīšanas komisijai iesniegto dokumentu viltošana, liecinieku nepatiesu liecību iegūšana, jebkuru citu krāpniecisku darbību veikšana pret *antidopinga organizāciju* vai lietas izskatīšanas komisiju nolūkā ietekmēt *rezultātu pārvaldību* vai *seku* izpildi, kā arī jebkura cita līdzīga apzināta iejaukšanās vai *mēģinājums* iejaukties attiecībā uz jebkuru *dopinga kontroles* aspektu.[[124]](#footnote-124)

***Finansiālas sekas –***skat. iepriekš “*antidopinga noteikumu pārkāpumu sekas*”.

***Glabāšana –***faktiska, fiziska *glabāšana* vai netieša *glabāšana* (ko konstatētu tikai tad, ja *personai* būtu īpaša kontrole pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, vai ja šī persona paredzētu īstenot šo kontroli); tomēr, ja *personai* nav īpašas kontroles pār *aizliegto vielu* vai *aizliegto metodi*, vai telpām, kurās atrodas *aizliegta viela* vai tiek lietota *aizliegta metode*, netiešu *glabāšanu* var konstatēt tikai tad, ja šī *persona* ir zinājusi par *aizliegtas vielas* vai *aizliegtas metodes* esību un paredzējusi to kontrolēt. Tomēr antidopinga noteikumu pārkāpumu nevar konstatēt, pamatojoties tikai uz *glabāšanu*, ja pirms jebkāda paziņojuma saņemšanas par to, ka *persona* ir pārkāpusi kādu antidopinga noteikumu, šī *persona* ir veikusi konkrētas darbības, pierādot, ka tai nav bijis nolūka *glabāt* kādu *aizliegtu vielu* vai *metodi* un ka tā ir atteikusies no šādas *glabāšanas*, skaidri paziņojot par to *antidopinga organizācijai*. Neatkarīgi no jebkāda šai definīcijai pretēja apgalvojuma, ja *persona* iegādājas *aizliegtu vielu* vai *aizliegtu metodi* (tostarp, izmantojot elektroniskus vai citus līdzekļus), uzskata, ka šī persona *glabā* attiecīgo vielu vai metodi.[[125]](#footnote-125)

***Iepriekšēja lietas izskatīšana –***paātrināta, saīsināta lietas izskatīšana saskaņā ar 7. panta 4. punkta 3. apakšpunktu pirms lietas izskatīšanas saskaņā ar 8. pantu, saistībā ar kuru *sportists* saņem paziņojumu par antidopinga noteikumu pārkāpumu, un viņam ir nodrošināta rakstiskas vai mutiskas uzklausīšanas iespēja.[[126]](#footnote-126)

***Individuālais sporta veids –***visi tie sporta veidi, kas nav *komandu sporta veidi*.

***Institucionālā neatkarība –***pārsūdzību izskatīšanas komisijas ir institucionāli pilnībā neatkarīgas no *antidopinga organizācijas*, kas atbild par *rezultātu pārvaldību*. Tāpēc tās nekādā veidā nedrīkst administrēt, saistīt vai pakļaut *antidopinga organizācijai*, kas ir atbildīga par *rezultātu pārvaldību*.

***Izglītība –***mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.

***Izplatīšana –***ja *sportists*, *sportista atbalsta personāls* vai kāda cita *persona*, kura ir *antidopinga organizācijas* piekritībā, kādai trešajai personai (fiziskā veidā vai izmantojot elektroniskus vai citus līdzekļus) pārdod, iedod, transportē, nosūta, piegādā vai izplata (vai šādam nolūkam *glabā*) *aizliegtu vielu* vai *aizliegtu metodi*; tomēr šī definīcija neietver tādas labā ticībā veiktas medicīnas personāla darbības, kas saistītas ar *aizliegtu vielu* vai *aizliegtu metožu* lietošanu patiesā un likumīgā terapeitiskā nolūkā vai citu pieņemamu iemeslu dēļ, kā arī neietver darbības, kas saistītas ar tādām *aizliegtām vielām*, kuras nav aizliegtas *ārpus sacensību pārbaudēs*, ja vien apstākļi kopumā neliecina par to, ka šādas *aizliegtas vielas* ir lietotas nevis patiesi un likumīgi terapeitiskā nolūkā, bet gan sportiskā snieguma uzlabošanai.

***Izšķiršanas robeža –***rezultāta vērtība attiecībā uz sliekšņa vielu *paraugā*, kuras pārsniegšanas gadījumā ir jāpaziņo par *nelabvēlīgiem analīžu rezultātiem*, kas definēti Laboratoriju *starptautiskajā standartā*.

***Īpašā metode –***skat. 4. panta 2. punkta 2. apakšpunktu.

***Īpašā viela –***skat. 4. panta 2. punkta 2. apakšpunktu.

***Kodekss –***Pasaules antidopinga *kodekss*.

***Komandu sporta veids –***sporta veids, kurā ir atļauta spēlētāju maiņa *sacensību* laikā.

***Lielu sporta pasākumu rīkotājorganizācijas –*** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas rīko kontinentālus, reģionālus vai citus *starptautiskus sporta pasākumus*.

***Lietošana –***jebkādas *aizliegtas metodes* vai *aizliegtas vielas* izmantošana, uzsmērēšana, iekšķīga lietošana, injicēšana vai cita veida lietošana.

***Līgums par informācijas neizmantošanu tiesā –***10. panta 7. punkta 1. apakšpunkta 1. daļas un 10. panta 8. punkta 2. apakšpunkta izpratnē tas ir rakstveida līgums starp *antidopinga organizāciju* un *sportistu* vai citu *personu*, saskaņā ar kuru šis *sportists* vai cita *persona* var noteiktā laika posmā sniegt informāciju *antidopinga organizācijai*, saprotot, ka gadījumā, ja netiek noslēgts *būtiskas palīdzības* līgums vai lietas noregulējuma līgums, *antidopinga organizācija* nevar no *sportista* vai citas *personas* saņemto informāciju šajā konkrētajā situācijā izmantot pret šo *sportistu* vai citu *personu* nevienā *rezultātu pārvaldības* procesā saskaņā ar *Kodeksu* un arī *sportists* vai cita *persona* *antidopinga organizācijas* sniegto informāciju šajā konkrētajā gadījumā nedrīkst izmantot pret šo *antidopinga organizāciju* nevienā rezultātu *pārvaldības procesā* saskaņā ar *Kodeksu*. Šāds līgums neliedz *antidopinga organizācijai*, *sportistam* vai citai *personai* izmantot jebkādu informāciju vai pierādījumus, kas savākti no citiem avotiem, izņemot līgumā noteiktajā konkrētajā ierobežotajā laikā.

***Marķieris –***tāds savienojums, savienojumu grupa vai bioloģiski parametri, kas norāda uz *aizliegtas vielas* vai *aizliegtas metodes* *lietošanu*.

***Metabolīts –***jebkura viela, kas veidojusies biotransformācijas procesā.

***Mēģinājums –***tīša iesaistīšanās norisē, kas ir būtisks posms tādu darbību ciklā, kuru plānotais iznākums ir antidopinga noteikumu pārkāpums. Tomēr antidopinga noteikumu pārkāpumu nevar konstatēt, pamatojoties tikai uz *mēģinājumu* izdarīt šādu pārkāpumu, ja *persona* atsakās no šāda nodoma, pirms to atklāj ar šo *mēģinājumu* nesaistīta trešā persona.

***Mērķpārbaude –***noteiktu *sportistu* atlase *pārbaudei*, pamatojoties uz *Pārbaužu* un izmeklējumu *starptautiskajā standartā* noteiktajiem kritērijiem.

***Minimālais ziņošanas līmenis –***paredzamā *aizliegtas vielas* vai tās *metabolīta(-u)* vai *marķiera(-u)* koncentrācija *paraugā*, kuras nepārsniegšanas gadījumā *WADA* akreditētajām laboratorijām nevajadzētu ziņot, ka *paraugam* ir *nelabvēlīgi analīžu rezultāti*.

***Nav būtiskas vainas vai nolaidības –*** *sportista* vai citas *personas* pierādījums, ka viņas *vaina* vai *nolaidība*, ņemot vērā visus apstākļus un tos kritērijus, kas attiecas uz *vainas* vai *nolaidības* neesamību, bija nebūtiska attiecībā pret antidopinga noteikumu pārkāpumu. Izņemot gadījumu, kad *sportists* ir *aizsargājamā persona* vai *amatieru līmeņa sportists*, 2. panta 1. punkta pārkāpuma gadījumā viņam ir jāpierāda arī tas, kā *aizliegtā viela* nokļuva viņa organismā.

***Nav vainas vai nolaidības –*** *sportista* vai citas *personas* pierādījums, ka, būdams maksimāli piesardzīgs, viņš nav zinājis vai nojautis un pamatoti nav varējis zināt vai nojaust, ka ir *lietojis* vai saņēmis *aizliegtu vielu* vai ka attiecībā uz viņu ir izmantota *aizliegta metode*, vai ka viņš citādi ir pārkāpis kādu antidopinga noteikumu. Izņemot gadījumu, kad *sportists* ir *aizsargājamā persona* vai *amatieru līmeņa sportists*, 2. panta 1. punkta pārkāpuma gadījumā viņam ir jāpierāda arī tas, kā *aizliegtā viela* nokļuva viņa organismā.

***Neatkarīgo novērotāju programma –*** *WADA* īstenotās *Kodeksa* ievērošanas pārraudzības programmas ietvaros *WADA* uzraudzīta novērotāju un/vai revidentu grupa, kas novēro *dopinga kontroles* procesu pirms noteiktiem *sporta pasākumiem* vai to laikā, sniedz norādījumus saistībā ar to un ziņo par saviem novērojumiem.

***Nelabvēlīgi analīžu rezultāti –*** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* ir norādīts, ka *paraugā* konstatēta *aizliegtas vielas* vai tās *metabolītu* vai *marķieru* klātbūtne vai pierādījumi par *aizliegtas metodes lietošanu*.

***Nepilngadīga persona –***fiziska *persona*, kas nav sasniegusi astoņpadsmit gadu vecumu.

***Netipiska atrade –*** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* vai attiecīgajiem *tehniskajiem dokumentiem* ir noteikta prasība veikt papildu izmeklēšanu pirms *nelabvēlīga analīžu rezultāta* konstatēšanas.

***Netipiski [bioloģiskās] pases parametri –***ziņojums, kurā saskaņā ar piemērojamajiem *starptautiskajiem standartiem* identificēts *netipisks [bioloģiskās] pases parametrs*.

***Normai neatbilstīgi pases parametri –***ziņojums, kurā saskaņā ar piemērojamajiem *starptautiskajiem standartiem* identificēts *normai neatbilstīgs pases parametrs*.

***Operatīvā neatkarība –***tas nozīmē, ka 1) par *rezultātu pārvaldību* atbildīgās *antidopinga organizācijas* padomes locekļus, darbiniekus, komisijas locekļus, konsultantus un amatpersonas vai ar to saistītas personas (piemēram, biedru federācija vai konfederācija), kā arī jebkuru *personu*, kas ir iesaistīta lietas izmeklēšanā un iepriekšējā izskatīšanā, nevar iecelt par locekļiem un/vai ierēdņiem (ciktāl šāds ierēdnis ir iesaistīts apspriešanās procesā un/vai jebkāda lēmuma sagatavošanā) par *rezultātu pārvaldību* atbildīgās attiecīgās *antidopinga organizācijas* lietas izskatīšanas komisijā un 2) lietas izskatīšanas komisijas var veikt lietas izskatīšanu un īstenot lēmumu pieņemšanas procesu, kurā neiejaucas ne *antidopinga organizācija*, ne cita trešā persona. Mērķis ir nodrošināt, lai lietas izskatīšanas komisijas locekļi vai personas, kas citādi iesaistīti lietas izskatīšanas komisijas lēmuma pieņemšanā, netiktu iesaistīti lietas izmeklēšanā vai turpmākā lēmumu pieņemšanā.

***Pagaidu aizliegums piedalīties sacensībās –***skat. iepriekš “*antidopinga noteikumu pārkāpumu sekas*”.

***Parakstītāji –***struktūras, kas pieņēmušas *Kodeksu* un piekritušas īstenot *Kodeksa* noteikumus saskaņā ar 23. pantu.

***Paraugs –***jebkāds bioloģiskais materiāls, kas ņemts, lai veiktu *dopinga kontroli*.[[127]](#footnote-127)

***Pārbaudāmo sportistu reģistrs –***augstākās prioritātes *sportistu* reģistrs, ko starptautiskā līmenī atsevišķi izveidojušas starptautiskās federācijas, bet valstu līmenī – *valstu antidopinga organizācijas*, un šajā reģistrā iekļautajiem *sportistiem* tiek veiktas mērķtiecīgas *pārbaudes* gan *sacensībās*, gan *ārpus sacensībām*, kas ir daļa no šīs starptautiskās federācijas vai *valsts antidopinga organizācijas* pārbaužu veikšanas plāna, un tāpēc šiem *sportistiem* ir jāsniedz ziņas par savu atrašanās vietu saskaņā ar 5. panta 5. punktu un *Pārbaužu* un izmeklējumu *starptautisko standartu*.

***Pārbaude –*** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi un *paraugu* transportēšaļas, kasnu uz laboratoriju.

***Persona –***fiziska *persona*, organizācija vai cita struktūra.

***Piesārņots produkts –***produkts, kas satur *aizliegtu vielu*, kura nav norādīta uz šā produkta etiķetes vai informācijā, ko iespējams atrast, veicot saprātīgu meklēšanu internetā.

***Publiskošana –***skat. iepriekš “*antidopinga noteikumu pārkāpumu sekas*”.

***Reģionāla antidopinga organizācija –***reģionāla struktūra, ko dalībvalstis norīkojušas koordinēt un pārvaldīt savu valsts antidopinga programmu deleģētās jomas, kuras var ietvert antidopinga noteikumu pieņemšanu un īstenošanu, *paraugu* vākšanu un vākšanas plānošanu, rezultātu pārvaldību, *TLA* pārbaudi, lietu izskatīšanu un izglītības programmu vadīšanu reģionālā līmenī.

***Rezultātu pārvaldība –***process, kas ietver termiņu starp paziņojuma sniegšanu saskaņā ar *Rezultātu pārvaldības starptautiskā standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti *Rezultātu pārvaldības starptautiskā standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sacensības –***vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sacensību laiks –***laika posms, kas sākas plkst. 23.59 dienā pirms *sacensībām*, kurās *sportistam* paredzēts piedalīties, līdz *sacensību* beigām un ar šādām *sacensībām* saistītā *parauga* vākšanas procesam. Tomēr attiecībā uz konkrētu sporta veidu *WADA* var apstiprināt citu definīciju, ja starptautiskā federācija sniedz pārliecinošu pamatojumu, ka attiecīgajam sporta veidam ir nepieciešama cita definīcija; pēc tam, kad *WADA* ir apstiprinājusi attiecīgo definīciju, to ievēro visas attiecīgā sporta veida *lielu sporta pasākumu rīkotājorganizācijas*.[[128]](#footnote-128)

***Sporta pasākuma norises laiks –***laikposms no *sporta pasākuma* sākuma līdz beigām, ko noteicis *sporta pasākuma* rīkotājs.

***Sporta pasākuma norises vieta –*** *sporta pasākuma* rīkotāja norādītā pasākuma norises vieta.

***Sporta pasākums –***vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).

***Sportista atbalsta personāls –***visi treneri, menedžeri, aģenti, komandas dalībnieki, amatpersonas, medicīnas personāls, medicīnas atbalsta personāls, vecāki vai jebkura cita *persona*, kas strādā ar sportistu, ārstē *sportistu* vai palīdz *sportistam*, kurš piedalās sporta *sacensībās* vai gatavojas tām.

***Sportista bioloģiskā pase –*** *Pārbaužu* un izmeklējumu *starptautiskajā standartā* un Laboratoriju *starptautiskajā standartā* noteikto datu apkopošanas un salīdzināšanas programma un metodes.

***Sportists –***jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem *sportistiem*. Attiecībā uz *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* varētu izvēlēties: veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1., 3. vai 5. punktā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2. panta 8. un 9. punkta prasības un informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.[[129]](#footnote-129)

***Starptautiska līmeņa sportists –*** *sportisti*, kas piedalās starptautiska līmeņa sacensībās, ko katra starptautiska federācija nosaka saskaņā ar *Pārbaužu* un izmeklējumu *starptautisko standartu*.[[130]](#footnote-130)

***Starptautiskais standarts –*** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Starptautisks sporta pasākums –***tāds *sporta pasākums* vai *sacensības*, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, *lielu sporta pasākumu rīkotājorganizācija* vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.

***Stingra atbildība –***princips, kas paredz, ka saskaņā ar 2. panta 1. un 2. punktu, lai *antidopinga organizācija* konstatētu antidopinga noteikumu pārkāpumu, tai nav jāpierāda *sportista* nodoms, *vaina*, *nolaidība* vai tas, ka *lietošana* bijusi apzināta.

***Tehniskais dokuments –***dokuments, kuru laiku pa laikam pieņem un publicē *WADA* un kurā iekļautas obligātās tehniskās prasības par konkrētiem tematiem antidopinga jomā, kā noteikts *starptautiskajā standartā*.

***Terapeitiskās lietošanas atļauja (TLA) –*** *terapeitiskās lietošanas atļauja* ļauj *sportistam*, kam ir noteikts medicīniskais stāvoklis, lietot *aizliegtu vielu* vai izmantot *aizliegtu metodi*, bet tikai tad, ja ir izpildīti 4. panta 4. punkta nosacījumi un *Terapeitiskās lietošanas atļaujas starptautiskā standarta* kritēriji.

***Terapijas īstenošana (izplatīšana) –***citas *personas* īstenota *aizliegtas vielas* vai *aizliegtas metodes* nodrošināšana, piegādāšana, uzraudzīšana, lietošanas veicināšana vai citāda līdzdalība tās *lietošanā* vai *lietošanas mēģinājumā*. Tomēr šī definīcija neietver tādas *bona fide* medicīniskā personāla darbības, kas saistītas ar *aizliegtu vielu* vai *aizliegtu metožu* *lietošanu* patiesā un likumīgā terapeitiskā nolūkā vai citu pieņemamu iemeslu dēļ, kā arī neietver darbības, kas saistītas ar tādām *aizliegtām vielām*, kuras nav aizliegtas *ārpus sacensību pārbaudēs*, ja vien apstākļi kopumā neliecina par to, ka šādas *aizliegtas vielas* ir lietotas nevis patiesi un likumīgi terapeitiskā nolūkā, bet gan sportiskā snieguma uzlabošanai.

***UNESCO konvencija –***Starptautiskā konvencija pret dopingu sportā, kas pieņemta *UNESCO* ģenerālkonferences 33. sesijā 2005. gada 19. oktobrī, tostarp visi grozījumi, kurus pieņēmušas konvencijas dalībvalstis un Starptautiskās konvencijas pret dopingu sportā dalībvalstu konference.

***Vaina –***pienākumu neizpilde vai pienācīgās uzmanības neveltīšana pienākuma izpildei konkrētajā situācijā. Novērtējot *sportista* vai citas *personas vainas* pakāpi, jāņem vērā tādi faktori kā, piemēram, šā *sportista* vai citas *personas* pieredze, tas, vai šis *sportists* ir *aizsargājamā persona*, kā arī tādi īpaši faktori kā invaliditāte, risks, ko *sportists* uzņēmies, un tas, vai viņš ir bijis pienācīgi rūpīgs un veicis pienācīgu izpēti, ņemot vērā šo riska pakāpi. Novērtējot *sportista* vai citas *personas vainas* pakāpi, ir jāņem vērā tādi konkrēti apstākļi, kas ir būtiski, lai izskaidrotu šā *sportista* vai citas *personas* novirzi no cerētā uzvedības standarta. Tādējādi, piemēram, fakts, ka *sportists* zaudētu iespēju nopelnīt lielas naudas summas *diskvalifikācijas* periodā vai ka *sportista* karjera strauji tuvojas beigām, vai ka pārkāpuma izdarīšanas laiks sporta sacensību kalendārā nav būtiski faktori, kas būtu ņemami vērā, samazinot *diskvalifikācijas* periodu saskaņā ar 10. panta 6. punkta 1. vai 2. apakšpunktu.[[131]](#footnote-131)

***Valsts antidopinga organizācija –***tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, pārvaldīt pārbaudes rezultātus un veikt *rezultātu pārvaldību* valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists –*** *sportisti*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar *Pārbaužu* un izmeklējumu *starptautisko* *standartu*.

***Valsts mēroga sporta pasākums –***tāds *sporta pasākums* vai *sacensības*, kurās piedalās *starptautiska* vai *valsts līmeņa sportisti* un kas nav *starptautisks sporta pasākums*.

***Valsts olimpiskā komiteja –***Starptautiskās Olimpiskās komitejas atzīta organizācija. Termins “*valsts olimpiskā komiteja*” attiecas arī uz valsts sporta konfederāciju tajās valstīs, kurās valsts sporta konfederācija pilda *valsts olimpiskās komitejas* ierastos pienākumus antidopinga jomā.

***Vielu ļaunprātīga lietošana –***skat. 4. panta 2. punkta 3. apakšpunktu.

***WADA –***Pasaules Antidopinga aģentūra.

**24. PANTA 1. PUNKTĀ LIETOTO TERMINU DEFINĪCIJAS**

***Apstiprināta trešā persona –***viena vai vairākas *antidopinga organizācijas* un/vai *deleģētas trešās personas*, kuras *WADA* ir izvēlējusies vai apstiprinājusi pēc apspriešanās ar *parakstītāju*, kas neievēro *Kodeksu*, lai tās *uzraudzītu* vai *pārņemtu* dažus vai visus šā *parakstītāja antidopinga pasākumus*. Ja nav citas iespējas un ja neviena cita struktūra nav pieejama, *WADA* šo funkciju var veikt pati.

***Atbildību pastiprinoši apstākļi –***šis termins ietver apzinātu mēģinājumu apiet vai graut *Kodeksu* vai *starptautiskos standartus* un/vai graut antidopinga sistēmu, mēģinājumu slēpt *Kodeksa* neievērošanu vai jebkādus citus attiecīgā *parakstītāja* ļaunprātīgus nolūkus, pastāvīgu *parakstītāja* atteikšanos veikt visus iespējamos pasākumus, lai novērstu *neatbilstības*, par kurām tam ir paziņojusi *WADA*, vai šādu pasākumu neveikšanu, atkārtotus pārkāpumus un jebkurus citus apstākļus, kas padara nopietnāku faktu, ka *parakstītājs neievēro Kodeksu*.

***Atkārtota iekļaušana sarakstā –***darbība, ko veic, kad ir konstatēts, ka *parakstītājs*, attiecībā uz kuru iepriekš bija atzīts, ka tas neievēro *Kodeksu* un/vai *starptautiskos standartus*, ir novērsis šo neievērošanu un izpildījis visus pārējos nosacījumus, kas saskaņā ar *Parakstītāju starptautiskā Kodeksa* ievērošanas *standarta* 11. pantu bija noteikti, lai tā nosaukumu atkārtoti iekļautu to *parakstītāju* sarakstā, kuri ievēro *Kodeksu* (attiecīgi ir jāsaprot termins “*atkārtoti iekļauts sarakstā*”).

***Augstas prioritātes prasība –***prasība, kam piešķir *augstu prioritāti*, bet kas nav *kritiska* cīņā pret dopingu sportā. Sīkāku informāciju skat. *Parakstītāju starptautiskā Kodeksa* ievērošanas *standarta* A pielikumā.

***Īpaša pārraudzība –***īpaša pastāvīgas pārraudzības sistēma, ko saistībā ar sekām, kuras noteiktas *parakstītājam*, kurš neievēro *Kodeksu*, *WADA* piemēro attiecībā uz visiem vai dažiem šā *parakstītāja antidopinga pasākumiem*, lai nodrošinātu, ka tas šos pasākumus veic atbilstīgā veidā.

***Kritiska prasība –***prasība, ko uzskata par *kritisku* cīņā pret dopingu sportā. Sīkāku informāciju skat. *Parakstītāju starptautiskā Kodeksa* ievērošanas *standarta* A pielikumā.

***Naudas sods –*** *parakstītāja* samaksāta naudas summa, kas atbilst *Kodeksa* neievērošanas/*atbildību pastiprinošo faktoru* smaguma pakāpei, ilgumam un nepieciešamībai nākotnē novērst līdzīgu rīcību. Gadījumā, ja nav notikusi *kritisko* prasību neievērošana, *naudas soda* apmērs nepārsniedz zemāko no šīm vērtībām: a) 10 % no *parakstītāja* gada budžeta kopējiem izdevumiem; b) 100 000 ASV dolāru. *Naudas sodu WADA* piemēro, lai finansētu turpmākos *Kodeksa* ievērošanas pārraudzības pasākumus un/vai *izglītību* un/vai pētniecību dopinga apkarošanas jomā.

***Neatbilstība –***gadījums, kad *parakstītājs* neievēro *Kodeksu* un/vai vienu vai vairākus *starptautiskos standartus*, un/vai kādu *WADA* izpildkomitejas noteiktu prasību, bet vēl nav beidzies termiņš, kurā tam ir iespēja novērst attiecīgo(-ās) *neatbilstību(-as)* saskaņā ar *Parakstītāju starptautisko Kodeksa* ievērošanas *standartu*, un tāpēc *WADA* vēl nevar oficiāli apgalvot, ka šis *parakstītājs* neievēro *Kodeksu*.

***Pārņemšana –***situācija, kurā saistībā ar sekām *parakstītājam*, kurš neievēro *Kodeksu*, kāda *apstiprināta trešā persona* *WADA* uzdevumā un uz *parakstītāja* rēķina uzņemas veikt visus vai dažus šā *parakstītāja* *antidopinga pasākumus*. Ja ir atzīts, ka *parakstītājs* neievēro *Kodeksu* un ja tas vēl nav noslēdzis *pārņemšanas* līgumu ar *apstiprināto trešo personu*, šis *parakstītājs* bez *WADA* iepriekšējas un skaidri izteiktas rakstveida piekrišanas patstāvīgi neīsteno nekādus *antidopinga pasākumus* apgabalā(-os), kuru(-us) *apstiprinātajai trešajai personai* jāpārņem.

***Pārstāvji –*** *parakstītāja* vai citas attiecīgās struktūras amatpersonas, vadītāji, ierēdņi, vēlēti dalībnieki, darbinieki un komiteju locekļi, kā arī (*valsts antidopinga organizācijas* vai tādas *valsts olimpiskās komitejas* gadījumā, kas pilda *valsts antidopinga organizācijas funkcijas*) *valsts antidopinga organizācijas* vai *valsts olimpiskās komitejas* valsts valdības pārstāvji.

***Uzraudzība –*** *parakstītāja antidopinga pasākumu* uzraudzība un kontrole, ko attiecībā uz *parakstītāju*, kurš neievēro *Kodeksu*, veic kāda *apstiprināta trešā persona* *WADA* uzdevumā un uz *parakstītāja* rēķina un kas ir daļa no šim *parakstītājam* piemērotajām sekām (atbilstoši skaidro terminu “*uzraudzīt*”). Ja ir atzīts, ka *parakstītājs* neievēro *Kodeksu* un ja tas vēl nav noslēdzis *uzraudzības* līgumu ar *apstiprinātu trešo personu*, šis *parakstītājs* bez *WADA* iepriekšējas rakstveida piekrišanas patstāvīgi neīsteno nekādus *antidopinga pasākumus* apgabalā(-os), kuru(-us) attiecīgajai *apstiprinātajai trešajai personai* jāuzrauga un jākontrolē.

***Vispārīga prasība –***prasība, ko uzskata par svarīgu cīņā pret dopingu sportā, bet kas neatbilst ne *kritisku*, ne *augstas prioritātes* prasību kategorijai. Sīkāku informāciju skat. *Parakstītāju starptautiskā Kodeksa* ievērošanas *standarta* A pielikumā.

|  |
| --- |
|  |
| **PASAULES ANTIDOPINGA AĢENTŪRA****Godīga spēle** |

**wada-ama.org/code**

1. *[Piezīme. Gan Olimpiskajā hartā, gan 2005. gada 19. oktobrī Parīzē pieņemtajā Starptautiskajā konvencijā pret dopingu sportā (turpmāk tekstā – “UNESCO konvencija”) ir atzīts, ka dopinga lietošanas novēršana un apkarošana sportā ir būtiska Starptautiskās Olimpiskās komitejas un UNESCO misijas daļa un ka Kodeksam šajā saistībā ir būtiska nozīme.]* [↑](#footnote-ref-1)
2. *[Piezīme. Starptautiskajos standartos ir iekļauta liela daļa Kodeksa īstenošanai nepieciešamo tehnisko datu. Veicot pārrunas ar parakstītājiem, valdībām un citām ieinteresētajām personām, eksperti izstrādās starptautiskos standartus, kurus formulēs atsevišķos dokumentos. Ir būtiski, lai WADA izpildkomiteja, negrozot Kodeksu, varētu savlaicīgi veikt izmaiņas starptautiskajos standartos.]* [↑](#footnote-ref-2)
3. *[Piezīme. Piemēram, ja pirms paziņošanas par to, ka parauga analīžu rezultāti ir nelabvēlīgi, nepieciešams veikt papildu analītisko procedūru, šī procedūra tiktu noteikta tehniskajā dokumentā, ko nekavējoties izdotu WADA izpildkomiteja.]* [↑](#footnote-ref-3)
4. *[Piezīme. Šos paraugdokumentus ieinteresētās personas var izmantot kā alternatīvus risinājumus. Dažas ieinteresētās personas paraugnoteikumus un citus labākās prakses paraugus var pieņemt burtiski. Citi šos paraugus var pieņemt, tos pārveidojot. Taču ieinteresētās personas var arī izstrādāt pašas savus noteikumus saskaņā ar Kodeksā noteiktajiem vispārējiem principiem un konkrētām prasībām.*

*Konkrētu dopinga apkarošanas procesa daļu paraugdokumenti jeb vadlīnijas ir izstrādāti un arī turpmāk tos var izstrādāt, pamatojoties uz vispāratzītām ieinteresēto personu vajadzībām un vēlmēm.]* [↑](#footnote-ref-4)
5. *[Piezīme. Tie Kodeksa panti, kas bez būtiskām izmaiņām jāiekļauj katras antidopinga organizācijas noteikumos, ir norādīti 23. panta 2. punkta 2. apakšpunktā. Piemēram, saskaņošanas nolūkā ir būtiski, lai parakstītāju lēmumi būtu pamatoti ar vienādu antidopinga noteikumu pārkāpumu sarakstu, vienādiem pierādīšanas pienākumiem un identisku antidopinga noteikumu pārkāpumu gadījumos tiktu piemērotas vienādas sekas. Šiem noteikumiem ir jābūt vienādiem, izskatot lietu gan starptautiskā federācijā, gan valsts līmenī vai Sporta šķīrējtiesā.* *Tie Kodeksa noteikumi, kas nav norādīti 23. panta 2. punkta 2. apakšpunktā, pēc būtības ir obligāti, lai gan antidopinga organizācijām šie noteikumi nav jāpiemēro burtiski. Kopumā šos noteikumus var iedalīt divās kategorijās. Pirmkārt, saskaņā ar dažiem noteikumiem antidopinga organizācijām ir jāveic konkrētas darbības, tomēr šie noteikumi nav atkārtoti jāiekļauj antidopinga organizāciju antidopinga noteikumos. Piemēram, saskaņā ar 5. pantu katrai antidopinga organizācijai ir jāplāno un jāveic pārbaudes, tomēr šis norādījums nav atkārtoti jāiekļauj antidopinga organizācijas noteikumos. Otrkārt, daži noteikumi būtībā ir obligāti, tomēr antidopinga organizācijas drīkst elastīgi īstenot šajos noteikumos paredzētos principus. Piemēram, efektīvai saskaņošanai nav nepieciešams piespiest visus parakstītājus izmantot tikai vienu rezultātu pārvaldības procesu, ja to izmantotais process atbilst prasībām, kas noteiktas Kodeksā un Starptautiskajā rezultātu pārvaldības standartā.]* [↑](#footnote-ref-5)
6. *[Piezīme. Ja Kodeksā ir noteikts, ka Kodekss ir saistošs personām, kas nav sportisti vai sportistu atbalsta personāls, šīm personām, protams, netiek ņemti paraugi vai veiktas pārbaudes un viņām netiek izvirzīta apsūdzība antidopinga noteikumu pārkāpumā, ja viņas lieto vai glabā aizliegtas vielas vai aizliegtas metodes. Tā vietā šādai personai tiktu piemērotas disciplināras sankcijas tikai par pārkāptu Kodeksa 2. panta 5. punktu (falsifikācija), 7. punktu (izplatīšana), 8. punktu (ievadīšana), 9. punktu (līdzdalība), 10. punktu (aizliegta biedrošanās) un 11. punktu (represijas). Turklāt šādai personai tiktu noteiktas papildu funkcijas un pienākumi saskaņā ar 21. panta 3. punktu. Piemērojamie tiesību akti attiecas arī uz pienākumu pieprasīt, lai Kodekss ir saistošs darbiniekam.]* [↑](#footnote-ref-6)
7. *[Piezīme par 2. panta 1. punkta 1. apakšpunktu. Saskaņā ar šo pantu antidopinga noteikumi ir pārkāpti neatkarīgi no sportista vainas. Šis noteikums dažādos Sporta šķīrējtiesas (CAS) lēmumos ir dēvēts par “atbildību neatkarīgi no vainas”. Sportista vainu ņem vērā, nosakot šā antidopinga noteikuma pārkāpuma sekas saskaņā ar 10. pantu. CAS ir konsekventi atbalstījusi šo principu.]* [↑](#footnote-ref-7)
8. *[Piezīme par 2. panta 1. punkta 2. apakšpunktu. Antidopinga organizācija, kas atbild par rezultātu pārvaldību, pēc saviem ieskatiem var izvēlēties veikt B parauga analīzi arī gadījumos, kad sportists B parauga analīzi nepieprasa.]* [↑](#footnote-ref-8)
9. *[Piezīme par 2. panta 2. punktu. Lai pierādītu aizliegtas vielas vai aizliegtas metodes lietošanu vai lietošanas mēģinājumu, vienmēr bijis iespējams izmantot jebkādus ticamus līdzekļus. Kā norādīts piezīmē par 3. panta 2. punktu, atšķirībā no pierādījumiem, kas nepieciešami, lai konstatētu 2. panta 1. punktā minēto antidopinga noteikumu pārkāpumu, aizliegtas vielas vai metodes lietošanu vai lietošanas mēģinājumu var pierādīt, izmantojot arī citus ticamus līdzekļus, piemēram, sportista atzīšanos, aculiecinieku liecības, dokumentārus pierādījumus, secinājumus, kuri izriet no ilgtermiņa izmeklējumiem, tostarp datus, kas iegūti, lai aizpildītu sportista bioloģisko pasi, kā arī citu analītisku informāciju, kas varētu neatbilst visām prasībām, lai saskaņā ar 2. panta 1. punktu konstatētu aizliegtas vielas klātbūtni.*

*Piemēram, ja antidopinga organizācija sniedz pietiekamu skaidrojumu tam, kāpēc otra parauga analīzes rezultāts nav bijis apstiprinošs, aizliegtas vielas vai metodes lietošanu var pierādīt, pamatojoties uz ticamiem analītiskiem datiem, kas iegūti, veicot A parauga analīzi (negūstot apstiprinošu rezultātu B parauga analīzē) vai tikai B parauga analīzi.]* [↑](#footnote-ref-9)
10. *[Piezīme par 2. panta 2. punkta 2. apakšpunktu. Lai konstatētu aizliegtas vielas vai aizliegtas metodes lietošanas mēģinājumu, jāpierāda, ka sportists ir rīkojies ar nodomu. Prasība pierādīt nodomu, lai pierādītu šā konkrētā antidopinga noteikuma pārkāpumu, nav pretrunā principam, kas paredz atbildību neatkarīgi no vainas, un attiecas uz 2. panta 1. un 2. punktā minētajiem pārkāpumiem saistībā ar aizliegtas vielas vai aizliegtas metodes lietošanu.*

*Ja sportists lieto aizliegtu vielu, tas ir antidopinga noteikumu pārkāpums, izņemot gadījumus, kad šādu vielu nav aizliegts lietot ārpus sacensībām un sportists šo vielu lieto ārpus sacensībām. (Tomēr aizliegtas vielas, tās metabolītu vai marķieru klātbūtne paraugā, kas ņemts sacensību laikā, ir 2. panta 1. punkta pārkāpums neatkarīgi no tā, kad šī viela varētu būt lietota.)]* [↑](#footnote-ref-10)
11. *[Piezīme par 2. panta 3. punktu. Piemēram, antidopinga noteikumu pārkāpums saistībā ar “izvairīšanos no paraugu vākšanas” būtu tad, ja tiktu konstatēts, ka sportists ir tīši slēpies no dopinga kontroles amatpersonām, lai izvairītos no paziņojuma saņemšanas vai pārbaudes. Pārkāpumam saistībā ar “neierašanos uz paraugu vākšanu” pamatā var būt gan tīša sportista rīcība, gan nolaidība, turpretim “izvairīšanās” vai “atteikšanās” no paraugu vākšanas ir uzskatāma par tīšu sportista rīcību.]* [↑](#footnote-ref-11)
12. *[Piezīme par 2. panta 6. punkta 1. un 2. apakšpunktu. Pieņemams pamatojums nav, piemēram, aizliegtas vielas iegāde vai atrašanās pie personas glabāšanā, lai nodotu to draugam vai radiniekam, izņemot pamatotu medicīnisku apstākļu dēļ, kad šai personai ir ārsta recepte, piemēram, insulīna iegādei bērnam, kuram ir cukura diabēts.]* [↑](#footnote-ref-12)
13. *[Piezīme par 2. panta 6. punkta 1. un 2. apakšpunktu. Pieņemams pamatojums var būt, piemēram, šādi apstākļi: a) sportista vai komandas ārsta rīcībā ir aizliegtas vielas vai aizliegtas metodes, kas paredzētas izmantošanai akūtās vai ārkārtas situācijās (piemēram, epinefrīna autoinjektors); b) sportista rīcībā ir aizliegta viela vai aizliegta metode terapeitisku iemeslu dēļ īsi pirms TLA pieteikuma iesniegšanas un lēmuma saņemšanas.]* [↑](#footnote-ref-13)
14. *[Piezīme par 2. panta 9. punktu. Līdzdalība vai līdzdalības mēģinājums var ietvert fizisku vai psiholoģisku palīdzību.]* [↑](#footnote-ref-14)
15. *[Piezīme par 2. panta 10. punktu. Sportisti un citas personas nedrīkst sadarboties ar tiesnešiem, treneriem un ārstiem vai citiem sportistu atbalsta personāla locekļiem, kuri ir diskvalificēti kāda antidopinga noteikuma pārkāpuma dēļ vai kuriem ir piespriests kriminālsods vai noteiktas disciplināras sankcijas saistībā ar dopinga lietošanu. Tas arī aizliedz biedroties ar jebkuru citu sportistu, kurš diskvalifikācijas laikā pilda trenera vai sportistu atbalsta personāla locekļa pienākumus. Aizliegti biedrošanās veidi ir, piemēram, treniņi pie attiecīgā sportista atbalsta personāla locekļa, tā padomu uzklausīšana par stratēģiju, tehniku vai uzturu vai medicīnisko konsultāciju saņemšana, ārstēšanās pie tā, recepšu saņemšana no šīs personas, no ķermeņa ņemtu produktu iesniegšana analīzēm vai atļaušana šai personai pildīt aģenta vai pārstāvja funkcijas. Aizliegta biedrošanās nav tikai tāda biedrošanās, par kuru persona saņem atlīdzību.*

*Lai gan 2. panta 10. punktā nav noteikts, ka antidopinga organizācijai ir jāpaziņo sportistam vai citai personai par sportistu atbalsta personāla locekļa diskvalifikācijas statusu, tomēr, ja šāds paziņojums tiktu sniegts, tas būtu svarīgs pierādījums tam, ka sportists vai cita persona zināja par attiecīgā sportistu atbalsta personāla locekļa diskvalifikācijas statusu.]* [↑](#footnote-ref-15)
16. *[Piezīme par 2. panta 11. punkta 2. apakšpunktu. Šā panta nolūks ir aizsargāt personas, kas sniedz godprātīgus ziņojumus, un tas neaizsargā personas, kas apzināti sniedz nepatiesus ziņojumus.]* [↑](#footnote-ref-16)
17. *[Piezīme par 2. panta 11. punkta 2. apakšpunktu. Represijas būtu, piemēram, darbības, kas apdraud ziņojušo personu, viņu ģimeņu vai biedru fizisko vai garīgo labklājību vai mantiskās intereses. Represijas nebūtu antidopinga organizācijas godprātīgs apgalvojums par to, ka ziņojusī persona neievēro kādu antidopinga noteikumu. 2. panta 11. punkta nolūkā ziņojums netiek sniegts godprātīgi, ja persona, kas to sniedz, zina, ka ziņojums ir nepatiess.]* [↑](#footnote-ref-17)
18. *[Piezīme par 3. panta 1. punktu. Šī pierādīšanas prasība, kas jāizpilda antidopinga organizācijai, ir pielīdzināma tām normām, kuras vairākumā valstu tiek piemērotas aroda ētikas pārkāpumu gadījumos.* [↑](#footnote-ref-18)
19. *[Piezīme par 3. panta 2. punktu. Piemēram, antidopinga organizācija atbilstīgi 2. panta 2. punktam var konstatēt antidopinga noteikumu pārkāpumu, pamatojoties uz sportista atzīšanos, trešo personu ticamu liecību, ticamiem dokumentāriem pierādījumiem, ticamiem A vai B parauga analīzes datiem saskaņā ar piezīmi par 2. panta 2. punktu vai tādiem secinājumiem, kas izriet no vairāku sportista asins vai urīna paraugu raksturojuma, piemēram, no sportista bioloģiskās pases datiem.]* [↑](#footnote-ref-19)
20. *[Piezīme par 3. panta 2. punkta 1. apakšpunktu. Dažu aizliegto vielu gadījumā WADA var dot norādījumus WADA akreditētajām laboratorijām neziņot, ka paraugu analīžu rezultāti ir nelabvēlīgi, ja aizliegtā vielas vai tās metabolītu vai marķieru aplēstā koncentrācija ir mazāka par minimālo ziņošanas līmeni. WADA lēmums par šo minimālo ziņošanas līmeni un par to, kurām aizliegtajām vielām būtu jāpiemēro minimālais ziņošanas līmenis, nav apstrīdams. Turklāt laboratorijas aprēķinātā šādas aizliegtas vielas koncentrācija paraugā var būt tikai aptuvena. Nekādā gadījumā iespējamība, ka aizliegtās vielas precīza koncentrācija paraugā var būt zemāka par minimālo ziņošanas līmeni, nav attaisnojums antidopinga noteikumu pārkāpumam, kura pamatā ir šīs aizliegtas vielas klātbūtne paraugā.]* [↑](#footnote-ref-20)
21. *[Piezīme par 3. panta 2. punkta 2. apakšpunktu. Sportistam vai citai personai, izvērtējot iespējamības, ir jāpierāda, ka notikusi tāda novirze no Laboratoriju starptautiskā standarta, kuras dēļ pamatoti varētu būt nelabvēlīgs analīžu rezultāts. Tādējādi, tiklīdz sportists vai cita persona, izvērtējot iespējamības, konstatē novirzi, šim sportistam vai citai personai attiecīgi ir pienākums pierādīt, ka “šādu rezultātu varēja pamatoti izraisīt” nedaudz mazāks pierādījumu apjoms. Ja sportists vai cita persona to pierāda, antidopinga organizācijas pienākums ir pietiekamā mērā pierādīt lietas izskatīšanas komisijai, ka nelabvēlīgs analīžu rezultāts nav radies šīs novirzes dēļ.]* [↑](#footnote-ref-21)
22. *[Piezīme par 3. panta 2. punkta 3. apakšpunktu. Ja ir konstatētas novirzes no tāda starptautiskā standarta vai cita noteikuma, kas nav saistīts ar paraugu savākšanu vai apstrādi, nelabvēlīgiem [bioloģiskās] pases rezultātiem vai sportista neziņošanu par atrašanās vietu vai B parauga atvēršanu, piemēram, no Izglītības starptautiskā standarta, Starptautiskā privātuma un personas datu aizsardzības standarta vai Terapeitiskās lietošanas atļaujas starptautiskā standarta, WADA var sākt ievērošanas pārbaudes procesus, bet šīs novirzes nav attaisnojums antidopinga noteikumu pārkāpšanas procedūrā, un tām nav nozīmes jautājumā par to, vai sportists ir izdarījis antidopinga noteikumu pārkāpumu. Tāpat antidopinga organizācijas izdarīts 20. panta 7. punkta 7. apakšpunktā minētā dokumenta pārkāpums neattaisno antidopinga noteikumu pārkāpumu.]* [↑](#footnote-ref-22)
23. *[Piezīme par 3. panta 2. punkta 3. apakšpunkta iii) daļu. Antidopinga organizācija izpilda savu pienākumu pierādīt, ka šāda novirze nav bijusi nelabvēlīgā analīžu rezultāta cēlonis, parādot, ka, piemēram, B parauga atvēršanu un analīzi novēroja neatkarīgs liecinieks un netika novērotas neatbilstības.]* [↑](#footnote-ref-23)
24. *[Piezīme par 4. panta 1. punktu. Aizliegto vielu un metožu sarakstu vajadzības gadījumā groza un publicē paātrinātā kārtībā. Tomēr paredzamības nolūkā katru gadu publicē jaunu Aizliegto vielu un metožu sarakstu neatkarīgi no tā, vai sarakstā ir vai nav veikti grozījumi. WADA tīmekļa vietnē allaž būs pieejama jaunākā Aizliegto vielu un metožu saraksta redakcija. Aizliegto vielu un metožu saraksts ir iekļauts Starptautiskajā konvencijā pret dopingu sportā. WADA informēs UNESCO ģenerāldirektoru par visiem Aizliegto vielu un metožu saraksta grozījumiem.]* [↑](#footnote-ref-24)
25. *[Piezīme par 4. panta 2. punkta 1. apakšpunktu. Tādas vielas lietošana ārpus sacensībām, kas ir aizliegta tikai sacensību laikā, nav antidopinga noteikumu pārkāpums, izņemot gadījumu, ja attiecībā uz sacensību laikā ņemtu paraugu tiek paziņots nelabvēlīgs analīžu rezultāts, kas saistīts ar šādu vielu vai tās metabolītiem.* [↑](#footnote-ref-25)
26. *[Piezīme par 4. panta 2. punkta 2. apakšpunktu. 4. panta 2. punkta 2. apakšpunktā norādītās īpašās vielas un metodes nekādā ziņā nav uzskatāmas par mazāk svarīgām vai mazāk bīstamām kā citas dopinga vielas vai metodes.*

*Tās vienkārši ir vielas un metodes, attiecībā uz kurām pastāv lielāka varbūtība, ka sportists tās varētu būt lietojis vai izmantojis citam nolūkam, nevis sava sportiskā snieguma uzlabošanai.]* [↑](#footnote-ref-26)
27. *[Piezīme par 4. panta 3. punkta 1. apakšpunkta 1. daļu. Šajā pantā paredzēts, ka varētu būt tādas vielas, kuras nav aizliegtas, lietojot atsevišķi, bet ir aizliegtas, lietojot kombinācijā ar citām noteiktām vielām. Ja viela, kas iekļauta Aizliegto vielu un metožu sarakstā, var uzlabot sportisko sniegumu, tikai to lietojot kombinācijā ar citu vielu, tas attiecīgi jānorāda, un šāda viela ir aizliegta tikai tad, ja ir pierādījumi par abu šo vielu kombināciju.]* [↑](#footnote-ref-27)
28. *[Piezīme par 4. panta 3. punkta 2. apakšpunktu. Saskaņā ar ikgadējo procedūru parakstītāji, valdības un citas ieinteresētās personas tiek aicinātas sniegt WADA savas piezīmes par Aizliegto vielu un metožu saraksta saturu.]* [↑](#footnote-ref-28)
29. *[Piezīme par 4. panta 4. punkta 3. apakšpunktu. Ja starptautiskā federācija atsakās atzīt valsts antidopinga organizācijas piešķirtu TLA tikai tāpēc, ka trūkst medicīnisko datu vai citas informācijas, kas nepieciešama, lai pierādītu atbilstību Terapeitiskās lietošanas atļaujas starptautiskajā standartā noteiktajiem kritērijiem, tad lietu nevar pārsūdzēt WADA. Tā vietā lieta jāpapildina un atkārtoti jāiesniedz starptautiskajai federācijai.*

*Ja starptautiskā federācija izvēlas veikt pārbaudi sportistam, kas nav starptautiska līmeņa sportists, tai jāatzīst TLA, ko piešķīrusi šā sportista valsts antidopinga organizācija.]* [↑](#footnote-ref-29)
30. *[Piezīme par 4. panta 4. punkta 4. apakšpunkta 3. daļu. Piemēram, Sporta šķīrējtiesas speciālā nodaļa vai līdzīga struktūra var pildīt neatkarīgas pārsūdzības iestādes funkcijas atsevišķos sporta pasākumos vai arī WADA var piekrist pildīt šo funkciju. Ja šo funkciju nepilda ne Sporta šķīrējtiesa, ne WADA, tad WADA saglabā tiesības (bet ne pienākumu) jebkurā brīdī saskaņā ar 4. panta 4. punkta 6. apakšpunktu pārskatīt lēmumus, kas saistībā ar sporta pasākumu pieņemti par TLA.]* [↑](#footnote-ref-30)
31. *[Piezīme par 4. panta 4. punkta 6. apakšpunktu. WADA ir tiesīga pieprasīt maksu, lai segtu izmaksas saistībā ar: a) pārskatīšanu, kas tai jāveic saskaņā ar 4. panta 4. punkta 6. apakšpunktu; b) pārskatīšanu, ko tā izvēlas veikt gadījumā, ja tiek anulēts pārskatāmais lēmums.]* [↑](#footnote-ref-31)
32. *[Piezīme par 4. panta 4. punkta 7. apakšpunktu. Šādos gadījumos pārsūdz starptautiskās federācijas lēmumu par TLA, nevis WADA lēmumu nepārskatīt lēmumu par TLA vai (pārskatīšanas gadījumā) lēmumu par šā lēmuma neatcelšanu. Tomēr laiks, kurā var pārskatīt lēmumu par TLA, sākas tikai dienā, kad WADA paziņo savu lēmumu. Jebkurā gadījumā neatkarīgi no tā, vai WADA ir vai nav pārskatījusi lēmumu, tai paziņo par iesniegto pārsūdzību, lai tā varētu piedalīties lietas izskatīšanā, ja tā šādu dalību uzskata par nepieciešamu.]* [↑](#footnote-ref-32)
33. *[Piezīme par 4. panta 5. punktu. Lai uzlabotu uzraudzības programmas efektivitāti, tiklīdz publicētajā uzraudzības programmā tiek pievienota jauna viela, laboratorijas var atkārtoti apstrādāt datus un iepriekš analizētos paraugus, lai noteiktu, vai tajos ir vai nav kādas jaunas vielas.]* [↑](#footnote-ref-33)
34. *[Piezīme par 5. panta 1. punktu. Ja pārbaude tiek veikta dopinga lietošanas novēršanas nolūkos, analīžu rezultātus un datus var izmantot citiem likumīgiem mērķiem saskaņā ar antidopinga organizācijas noteikumiem. Skat., piemēram, piezīmi par 23. panta 2. punkta 2. apakšpunktu.]* [↑](#footnote-ref-34)
35. *[Piezīme par 5. panta 2. punktu. Papildu pilnvaras pārbaužu izpildei var piešķirt, parakstītājiem un valdībām noslēdzot savstarpējus starpvalstu vai daudzpusējus līgumus. Ja sportists nav norādījis sešdesmit minūšu ilgu laika periodu pārbaužu veikšanai no plkst. 23.00 līdz 6.00 vai citādi pirms pārbaudes nav piekritis pārbaudes veikšanai šajā periodā, antidopinga organizācijai ir nopietns un konkrēts pamats aizdomām, ka šis sportists lieto dopingu. Aizstāvoties antidopinga noteikuma pārkāpumā, kas konstatēts, pamatojoties uz šādu pārbaudi vai tās mēģinājumu, nevar apgalvot, ka antidopinga organizācijai nav pietiekama pamata aizdomām, lai veiktu pārbaudes šajā periodā.]* [↑](#footnote-ref-35)
36. *[Piezīme par 5. panta 3. punkta 1. apakšpunktu. Dažas organizācijas, kas rīko starptautiskus sporta pasākumus, pasākuma laikā var veikt pašas savas pārbaudes ārpus pasākuma vietas un tādējādi vēlēties saskaņot šīs pārbaudes ar valstu antidopinga organizāciju pārbaudēm.]* [↑](#footnote-ref-36)
37. *[Piezīme par 5. panta 3. punkta 2. apakšpunktu. Pirms WADA atļauj valsts antidopinga organizācijai sākt un vadīt pārbaudes starptautiskā sporta pasākumā, tā apspriežas ar to starptautisko organizāciju, kas rīko attiecīgo sporta pasākumu. Pirms WADA atļauj starptautiskai federācijai sākt un vadīt pārbaudes valsts sporta pasākumā, tā apspriežas ar šā pasākuma norises valsts antidopinga organizāciju. Antidopinga organizācija, kura “sāk un vada pārbaudes”, pēc saviem ieskatiem var stāties līgumattiecībās ar deleģētu trešo personu, kurai tā deleģē pienākumu veikt paraugu vākšanu vai atbildību par citiem dopinga kontroles procesa aspektiem.]* [↑](#footnote-ref-37)
38. *[Piezīme par 5. panta 6. punkta 1. apakšpunktu. WADA sniedz norādījumus attiecībā uz to, kā noteikt, vai šāds atbrīvojums ir pamatots.]* [↑](#footnote-ref-38)
39. *[Piezīme par 6. panta 1. punktu. Izmaksu un ģeogrāfiskās piekļuves apsvērumu dēļ WADA var apstiprināt laboratorijas, kuras nav akreditētas laboratorijas, lai veiktu īpašas analīzes, piemēram, asins analīzes, kas noteiktā termiņā jānogādā no savākšanas vietas uz laboratoriju. Pirms šādas laboratorijas apstiprināšanas WADA nodrošinās, ka tā atbilst WADA pieprasītiem augstiem analītiskajiem un uzraudzības standartiem. Šo standartu 2. panta 1. punkta pārkāpumu var konstatēt, tikai pamatojoties uz WADA akreditētas laboratorijas vai citas WADA apstiprinātas laboratorijas veiktu parauga analīzi. Citu pantu pārkāpumus var konstatēt, izmantojot citās laboratorijās iegūtus analīžu rezultātus, ja vien tie ir ticami.]* [↑](#footnote-ref-39)
40. *[Piezīme par 6. panta 2. punktu. Piemēram, attiecīgo ar dopinga kontroli saistīto informāciju var izmantot, lai izdotu rīkojumu par mērķpārbaudi vai palīdzētu pierādīt antidopinga noteikumu pārkāpumu atbilstīgi 2. panta 2. punktam, vai abos minētajos nolūkos. Skat. arī piezīmes par 5. panta 1. punktu un 23. panta 2. punkta 2. apakšpunktu.* [↑](#footnote-ref-40)
41. *[Piezīme par 6. panta 3. punktu. Medicīnā un zinātnē vairākumā gadījumu paraugu un ar tiem saistītās informācijas izmantošanu kvalitātes nodrošināšanai, kvalitātes uzlabošanai, metožu uzlabošanai un pilnveidošanai vai atskaites iedzīvotāju grupas noteikšanai neuzskata par pētījumu. Arī tie paraugi un ar tiem saistītā informācija, kas izmantota šādiem atļautiem, ar pētniecību nesaistītiem mērķiem, vispirms ir jāapstrādā tā, lai novērstu to izsekošanu līdz konkrētam sportistam, pienācīgi ņemot vērā 19. pantā izklāstītos principus, kā arī prasības, kas noteiktas Laboratoriju starptautiskajā standartā un Starptautiskajā privātuma un personas datu aizsardzības standartā.]* [↑](#footnote-ref-41)
42. *[Piezīme par 6. panta 4. punktu. Šā panta mērķis ir attiecināt principu “inteliģenta pārbaude” uz parauga analīzes izvēlni, lai visefektīvāk un lietderīgāk atklātu dopinga lietošanu. Jāatzīst, ka dopinga lietošanas apkarošanai pieejamie resursi ir ierobežoti un ka parauga analīzes izvēlnes paplašināšana dažos sporta veidos un dažās valstīs var samazināt to paraugu skaitu, kurus var analizēt.]* [↑](#footnote-ref-42)
43. *[Piezīme par 6. panta 8. punktu. Pretošanās vai atteikums nodot WADA fiziskā glabāšanā paraugus vai datus varētu būt falsifikācija, līdzdalība vai Kodeksa neievērošana saskaņā ar Parakstītāju starptautisko Kodeksa ievērošanas standartu, un tas var būt arī Laboratoriju starptautiskā standarta pārkāpums. Vajadzības gadījumā laboratorija un/vai antidopinga organizācija palīdz WADA nodrošināt, ka konfiscētais paraugs vai dati bez kavēšanās tiek izsūtīti no attiecīgās valsts.]* [↑](#footnote-ref-43)
44. *[Piezīme par 6. panta 8. punktu. WADA, protams, bez pamatota iemesla vienpusēji nepārņems glabāšanā paraugus vai analīzes datus, kas saistīti ar iespējamu antidopinga noteikumu pārkāpumu, parakstītāja Kodeksa neievērošanu vai citas personas darbībām dopinga jomā.*

*Tomēr lēmumu par to, vai pastāv pamatots iemesls, WADA pieņem pēc saviem ieskatiem, un tas nav apstrīdams. Tas, vai pastāv vai nepastāv pamatots iemesls, nav attaisnojums antidopinga noteikumu pārkāpumiem vai iemesls seku nepiemērošanai.]* [↑](#footnote-ref-44)
45. *[Piezīme par 7. pantu. Daudzi parakstītāji ir izstrādājuši paši savas pieejas rezultātu pārvaldībai. Lai gan šīs dažādās pieejas nav pilnīgi vienādas, ir pierādīts, ka daudzas no tām ir taisnīgas un efektīvas rezultātu pārvaldības sistēmas. Kodekss neaizstāj parakstītāju rezultātu pārvaldības sistēmas. Tomēr šajā pantā un Starptautiskajā rezultātu pārvaldības standartā ir noteikti pamatprincipi, kas jāievēro ikvienam parakstītājam, lai rezultātu pārvaldības procesā nodrošinātu vispārēju taisnīgumu. Katra parakstītāja īpašie antidopinga noteikumi atbilst šiem pamatprincipiem. Ne visos antidopinga organizācijas ierosinātajos tiesas procesos ir nepieciešama lietas izskatīšana. Atsevišķos gadījumos sportists vai cita persona var piekrist sankcijām, kuras viņam nosaka saskaņā ar Kodeksu vai kuras antidopinga organizācija uzskata par atbilstīgām, ja tai ir zināma rīcības brīvība attiecībā uz sankciju piemērošanu. Jebkurā gadījumā par sankcijām, kas noteiktas uz šādas vienošanās pamata, paziņos pusēm, kam saskaņā ar 13. panta 2. punkta 3. apakšpunktu ir tiesības tās pārsūdzēt 14. pantā noteiktajā kārtībā, un informāciju par tām publicēs atbilstīgi 14. panta 3. punktam.]* [↑](#footnote-ref-45)
46. *[Piezīme par 7. panta 1. punkta 3. apakšpunktu. Lai nepieļautu situāciju, ka neviena antidopinga organizācija nav pilnvarota veikt rezultātu pārvaldību, sportista vai citas personas starptautiskā federācija ir izvēlēta par pēdējās instances antidopinga organizāciju rezultātu pārvaldībai. Starptautiskā federācija savos antidopinga noteikumos drīkst paredzēt, ka rezultātu pārvaldību veic sportista vai citas personas pārstāvētās valsts antidopinga organizācija.]* [↑](#footnote-ref-46)
47. *[Piezīme par 7. panta 1. punkta 5. apakšpunktu. Ja WADA uzdod citai antidopinga organizācijai veikt rezultātu pārvaldību vai citas darbības saistībā ar dopinga* *kontroli, neuzskata, ka WADA šīs darbības “deleģē”.]* [↑](#footnote-ref-47)
48. *[Piezīme par 7. panta 4. punktu. Pirms antidopinga organizācija vienpusēji nosaka pagaidu aizliegumu piedalīties sacensībās, tā veic Kodeksā paredzēto iekšējo pārbaudi. Turklāt parakstītājs, kas nosaka pagaidu aizliegumu piedalīties sacensībās, nodrošina sportistam vai nu iespēju pirms vai tūlīt pēc pagaidu aizlieguma noteikšanas veikt iepriekšēju lietas izskatīšanu, vai arī iespēju tūlīt pēc pagaidu aizlieguma noteikšanas paātrinātā kārtā veikt galīgo lietas izskatīšanu saskaņā ar 8. pantu. Saskaņā ar 13. panta 2. punkta 3. apakšpunktu sportistam ir tiesības lēmumu pārsūdzēt.*

*Retos gadījumos, kad B parauga analīze neapstiprina A parauga analīzes rezultātus, sportists, kuram ir noteikts pagaidu aizliegums piedalīties sacensībās, konkrētajā sporta pasākumā drīkst piedalīties nākamajās sacensībās, ja tas ir iespējams.*

*Tāpat atkarībā no attiecīgajiem starptautiskās federācijas noteikumiem komandu sporta veidos šāds sportists var piedalīties nākamajos sacensību posmos, ja komanda joprojām piedalās sacensībās.*

*Sportistiem un citām personām laiku, uz kādu tām nosaka pagaidu aizliegumu piedalīties sacensībās, atņem no jebkura vēlāk noteikta vai atzīta diskvalifikācijas perioda saskaņā ar 10. panta 13. punkta 2. apakšpunktu.]* [↑](#footnote-ref-48)
49. *[Piezīme par 7. panta 5. punkta 1. apakšpunktu. Ar rezultātu pārvaldību saistīto lēmumu vidū ir lēmumi par pagaidu aizliegumiem piedalīties sacensībās.]* [↑](#footnote-ref-49)
50. *[Piezīme par 7. panta 5. punkta 2. apakšpunktu. Izņemot lielu sporta pasākumu rīkotājorganizāciju lēmumus saistībā ar rezultātu pārvaldību, katrā antidopinga organizācijas pieņemtajā lēmumā jānorāda tas, vai ir izdarīts antidopinga noteikumu pārkāpums, un visas no pārkāpuma izrietošās sekas, tostarp visi anulējumi, kas nav 10. panta 1. punktā minētie anulējumi (par tiem lemj attiecīgā sporta pasākuma rīkotājs). Saskaņā ar 15. pantu šāds lēmums un ar to noteiktās sekas automātiski stājas spēkā ikvienā sporta veidā un ikvienā valstī. Piemēram, ja, pamatojoties uz nelabvēlīgiem analīžu rezultātiem, kas iegūti, analizējot sacensību laikā savāktu paraugu, pierāda, ka sportists ir izdarījis antidopinga noteikumu pārkāpumu, sacensību laikā gūtos sportista rezultātus anulē atbilstīgi 9. pantam, un turklāt saskaņā ar 10. panta 10. punktu anulē arī visus pārējos rezultātus, kurus sportists sacensībās guvis visā diskvalifikācijas periodā no parauga savākšanas dienas; ja nelabvēlīgi analīžu rezultāti iegūti sporta pasākumā veiktā pārbaudē, tad lielu sporta pasākumu rīkotājorganizācijas pienākums ir izlemt, vai saskaņā ar 10. panta 1. punktu tiek anulēti arī pārējie sportista individuālie rezultāti, kas sporta pasākumā gūti pirms parauga savākšanas.]* [↑](#footnote-ref-50)
51. *[Piezīme par 7. panta 7. punktu. Attiecīgu sportista vai citas personas rīcību laikā, kad šis sportists vai cita persona vēl nebija kādas antidopinga organizācijas piekritībā, nevar uzskatīt par antidopinga noteikumu pārkāpumu, tomēr šāda rīcība var būt pietiekams pamatojums tam, lai šim sportistam vai citai personai liegtu dalību sporta organizācijā.]* [↑](#footnote-ref-51)
52. *[Piezīme par 8. panta 1. punktu. Šajā pantā paredzēts, ka rezultātu pārvaldības procesa konkrētā posmā sportistam vai citai personai nodrošina laicīgas, taisnīgas un objektīvas lietas izskatīšanas iespēju. Šie principi ir noteikti arī Cilvēktiesību un pamatbrīvību aizsardzības konvencijas 6. panta 1. punktā un tiek vispārīgi atzīti starptautiskajās tiesībās. Šā panta nolūks nav aizstāt katras antidopinga organizācijas noteikumus attiecībā uz lietu izskatīšanu, bet gan nodrošināt, ka visas antidopinga organizācijas nodrošina lietas izskatīšanu atbilstīgi šiem principiem.]* [↑](#footnote-ref-52)
53. *[Piezīme par 8. panta 2. punktu. Piemēram, lietu var izskatīt paātrināti liela sporta pasākuma priekšvakarā, kad ir vajadzīgs lēmums par antidopinga noteikumu pārkāpumu, lai noteiktu, vai sportists ir tiesīgs piedalīties sporta pasākumā, vai arī pasākuma laikā, ja lēmums šajā lietā ietekmē sportista gūto rezultātu spēkā esību vai turpmāko dalību šajā pasākumā.]* [↑](#footnote-ref-53)
54. *[Piezīme par 8. panta 5. punktu. Dažos gadījumos ar lietas izskatīšanu pirmajā instancē starptautiskā vai valsts līmenī un pēc tam atkārtotu skatīšanu Sporta šķīrējtiesā var būt saistītas ļoti lielas izmaksas. Ja visas šajā pantā norādītās puses ir pārliecinātas, ka to intereses tiks pienācīgi aizstāvētas vienā lietas izskatīšanas procesā, sportistam un antidopinga organizācijai nav nepieciešams radīt liekas izmaksas. Antidopinga organizācija drīkst iestāties lietas izskatīšanā Sporta šķīrējtiesā kā novērotājs.]* [↑](#footnote-ref-54)
55. *[Piezīme par 9. pantu. Komandu sporta veidos anulē apbalvojumus, ko saņēmuši atsevišķi spēlētāji. Tomēr komandu diskvalificē saskaņā ar 11. pantu. Ja tādos sporta veidos, kas nav komandu sporta veidi, bet kuros apbalvojumus piešķir komandām, viens vai vairāki komandas locekļi ir pārkāpuši antidopinga noteikumus, tad komandu diskvalificē vai tai nosaka citas disciplinārās sankcijas atbilstīgi attiecīgās starptautiskās federācijas piemērojamajiem noteikumiem.]* [↑](#footnote-ref-55)
56. *[Piezīme par 10. pantu. Sankciju saskaņošana ir viens no visvairāk apspriestajiem un pārrunātajiem dopinga apkarošanas jautājumiem. Saskaņošana nozīmē to, ka, novērtējot katra atsevišķā gadījuma īpašos faktus, piemēro vienādus noteikumus un kritērijus. Pret sankciju saskaņošanu vērstie argumenti tiek pamatoti ar dažādu sporta veidu savstarpējām atšķirībām, tostarp, piemēram, šādām: dažos sporta veidos sportisti ir profesionāļi, kas, nodarbojoties ar sportu, gūst ievērojamu peļņu, bet citos sporta veidos sportisti ir amatieri; sporta veidos, kuros sportista karjera ir īsa, standarta diskvalifikācijas periods daudz vairāk ietekmē sportistu nekā tajos sporta veidos, kuros sportistu karjera parasti ir ilgāka. Galvenais arguments par labu saskaņošanai ir tas, ka nav taisnīgi diviem vienas valsts sportistiem, kuru pārbaužu rezultāti attiecībā uz vienu un to pašu aizliegto vielu ir pozitīvi, līdzīgos apstākļos piemērot atšķirīgas sankcijas tikai tāpēc, ka šie sportisti piedalās sacensībās dažādos sporta veidos. Turklāt pārāk bieži tiek uzskatīts, ka sankciju piemērošanas pārmērīgs elastīgums nav pieņemama iespēja, kuru dažas sporta organizācijas varētu izmantot, lai būtu iecietīgākas pret dopinga lietotājiem. Sankciju saskaņotības trūkums bieži ir bijis arī starptautisko federāciju un valstu antidopinga organizāciju nesaskaņu cēlonis.]* [↑](#footnote-ref-56)
57. *[Piezīme par 10. panta 1. punktu. Saskaņā ar 9. pantu anulē tādās atsevišķās sacensībās gūtos rezultātus, kurās sportistam veikto pārbaužu rezultāts ir bijis pozitīvs (piemēram, 100 metru peldēšanā uz muguras), un saskaņā ar šo pantu ir iespējams anulēt arī visus rezultātus, kas gūti visās pasākuma sacensībās (piemēram, peldēšanas pasaules čempionātos)].* [↑](#footnote-ref-57)
58. *[Piezīme par 10. panta 2. punkta 1. apakšpunkta 1. daļu. Lai gan sportists vai cita persona teorētiski var pierādīt, ka antidopinga noteikumu pārkāpums nebija tīšs, neparādot, kā aizliegtā viela iekļuva tās sistēmā, ir ļoti maz ticams, ka dopinga lietā saskaņā ar 2. panta 1. punktu sportistam veiksmīgi izdosies pierādīt, ka viņš nerīkojās tīši, ja viņš nekonstatēs aizliegtās vielas avotu.]* [↑](#footnote-ref-58)
59. *[Piezīme par 10. panta 2. punkta 3. apakšpunktu. 10. pantā 2. punkta 3. apakšpunktā ir sniegta konkrēta definīcija frāzei “ar nodomu”, kas jāpiemēro tikai 10. panta 2. punkta nolūkos.]* [↑](#footnote-ref-59)
60. *[Piezīme par 10. panta 2. punkta 4. apakšpunkta 1. daļu. Antidopinga organizācija tikai pēc saviem ieskatiem lemj par to, vai ārstēšanas programma ir apstiprināta un vai sportists vai cita persona ir veiksmīgi pabeigusi programmu. Šā panta nolūks ir sniegt antidopinga organizācijām rīcības brīvību pašām izdarīt spriedumu, lai identificētu un apstiprinātu likumīgas un cienījamas, nevis “fiktīvas” ārstēšanas programmas. Tomēr ir paredzams, ka likumīgu ārstēšanas programmu īpašības var ļoti atšķirties un laika gaitā mainīties tā, ka WADA nebūtu praktiski iespējams izstrādāt obligātus kritērijus pieņemamām ārstēšanas programmām.]* [↑](#footnote-ref-60)
61. *[Piezīme par 10. panta 3. punkta 3. apakšpunktu. Personām, kas iesaistītas dopinga izmantošanā attiecībā uz sportistiem vai dopinga slēpšanā, jāpiemēro smagākas sankcijas nekā sportistiem, kuru pārbaužu rezultāti ir pozitīvi. Tā kā sporta organizāciju pilnvaras kopumā ir ierobežotas un minētās organizācijas ir tiesīgas tikai liegt akreditāciju, dalības iespējas un citas sporta priekšrocības, tad dopinga apkarošanas nolūkā ir būtiski par sportistu atbalsta personālu ziņot kompetentajām iestādēm.]* [↑](#footnote-ref-61)
62. *[Piezīme par 10. panta 3. punkta 5. apakšpunktu. Ja 2. panta 10. punktā (Aizliegta biedrošanās, kurā iesaistās sportists vai cita persona) minētā “cita persona” ir juridiska persona, nevis privātpersona, tad tai var piemērot 12. pantā paredzētās sankcijas.]* [↑](#footnote-ref-62)
63. *[Piezīme par 10. panta 3. punkta 6. apakšpunktu. Ja rīcība ir atzīta gan par 2. panta 5. punkta (Falsifikācija) pārkāpumu, gan par 2. panta 11. punkta (Sportista vai citas personas darbības ar mērķi atrunāt no ziņošanas amatpersonām vai represijas par šādu ziņošanu) pārkāpumu, piemēro sankcijas par to pārkāpumu, par kuru paredzētās sankcijas ir bargākas.]* [↑](#footnote-ref-63)
64. *[Piezīme par 10. panta 4. punktu. Pārkāpumi saskaņā ar 2. panta 7. punktu (Izplatīšana vai izplatīšanas mēģinājums), 2. panta 8. punktu (Ievadīšana vai ievadīšanas mēģinājums), 2. panta 9. punktu (Līdzdalība vai līdzdalības mēģinājums) vai 2. panta 11. punktu (Sportista vai citas personas darbības ar mērķi atrunāt no ziņošanas iestādēm vai represijas par šādu ziņošanu) nav iekļauti 10. panta 4. punkta piemērošanas jomā, jo sankcijas par šiem pārkāpumiem jau ietver pietiekamu rīcības brīvību līdz pat diskvalifikācijas noteikšanai uz mūžu, lai varētu ņemt vērā visus atbildību pastiprinošos apstākļus.]* [↑](#footnote-ref-64)
65. *[Piezīme par 10. panta 5. punktu. Šo pantu un 10. panta 6. punkta 2. apakšpunktu piemēro tikai attiecībā uz sankciju noteikšanu; tos nepiemēro, lemjot par to, vai ir noticis antidopinga noteikumu pārkāpums. Tos piemēro tikai ārkārtas apstākļos, piemēram, ja sportists var pierādīt, ka, neraugoties uz pienācīgu rūpību, kāds viņa sāncensis ir viņu sabotējis. Turpretī noteikumu par diskvalifikācijas atcelšanu, ja nav konstatēta vaina vai nolaidība, nepiemēro šādos apstākļos: a) pozitīvi pārbaudes rezultāti ir radušies tādu vitamīnu vai uztura bagātinātāju lietošanas dēļ, kuri ir nepareizi marķēti vai kuros ir piemaisījumi (sportisti atbild par to, ko uzņem ar pārtiku (2. panta 1. punkts), un ir brīdināti par to, ka uztura bagātinātājos varētu būt nevēlami piemaisījumi); b) ja sportista personīgais ārsts vai treneris sportistam ir ievadījis aizliegtu vielu, to neatklājot sportistam (sportisti ir atbildīgi par medicīniskā personāla izvēli, un viņu pienākums ir informēt medicīnisko personālu par to, ka sportistam nedrīkst dot aizliegtas vielas); c) ja sportista laulātais, treneris vai cita persona no sportista tuvāko biedru vidus nodara kaitējumu, pievienojot aizliegtu vielu sportista pārtikai vai dzērienam (sportisti atbild par to, ko uzņem ar pārtiku, kā arī par tādu personu rīcību, kurām viņi uztic piekļuvi savai pārtikai un dzērieniem). Tomēr atkarībā no konkrētās lietas individuālajiem apstākļiem katrā no minētajiem gadījumiem sankcijas varētu samazināt saskaņā ar 10. panta 6. punktu, pamatojoties uz to, ka pārkāpumā nav būtiskas sportista vainas vai nolaidības.]* [↑](#footnote-ref-65)
66. *[Piezīme par 10. panta 6. punkta 1. apakšpunkta 2. daļu. Lai varētu izmantot savā labā šo pantu, sportistam vai citai personai ir ne tikai jāpierāda, ka noteiktā aizliegtā viela nonāca organismā no piesārņota produkta, bet arī atsevišķi jāpierāda, ka pārkāpumā nav būtiskas viņas vainas vai nolaidības. Turklāt jāpiebilst, ka sportisti ir brīdināti par to, ka viņi paši uzņemas atbildību par uztura bagātinātājiem, ko viņi lieto. Piesārņotu produktu gadījumos reti ir piemērota sankciju samazināšana, pamatojoties uz to, ka pārkāpumā nav būtiskas sportista vainas vai nolaidības, ja vien sportists pirms piesārņotā produkta lietošanas nav izturējies ļoti piesardzīgi. Novērtējot, vai sportists var noteikt aizliegtās vielas avotu, piemēram, būtu svarīgi noteikt, vai sportists patiešām ir lietojis piesārņoto produktu un vai sportists dopinga kontroles veidlapā ir norādījis produktu, kas vēlāk atzīts par piesārņotu.*

*Šo pantu nevajadzētu attiecināt tikai uz produktiem, kas izmantoti kādā ražošanas procesā. Kad nelabvēlīgs analīžu rezultāts ir iegūts, lietojot vidē piesārņotu produktu, kas nav izstrādājums, piemēram, krāna ūdeni vai ezera ūdeni, apstākļos, kad neviena saprātīga persona neparedzētu antidopinga noteikumu pārkāpuma risku, parasti nav vainas vai nolaidības saskaņā ar 10. panta 5. punktu.]* [↑](#footnote-ref-66)
67. *[Piezīme par 10. panta 6. punkta 2. apakšpunktu. 10. panta 6. punkta 2. apakšpunktu var piemērot jebkuram antidopinga noteikumu pārkāpumam, izņemot, ja tas izdarīts ar nodomu (piemēram, 2. panta 5., 7., 8., 9. un 11. punktā minētie pārkāpumi) vai ja par to paredzētas īpašas sankcijas (piemēram, 10. panta 2. punkta 1. apakšpunktā minētais pārkāpums), vai ja diskvalifikācijas laiks jau ir noteikts kādā pantā atkarībā no sportista vai citas personas vainas pakāpes.]* [↑](#footnote-ref-67)
68. *[Piezīme par 10. panta 7. punkta 1. apakšpunktu. Lai izskaustu dopinga lietošanu sportā, būtiska ir tādu sportistu, sportistu atbalsta personāla un citu personu sadarbība, kuri atzīst savas kļūdas un vēlas atklāt citus antidopinga noteikumu pārkāpumus.* [↑](#footnote-ref-68)
69. *[Piezīme par 10. panta 7. punkta 2. apakšpunktu. Šis pants ir piemērojams tad, ja sportists vai cita persona pati piesakās un atzīstas antidopinga noteikumu pārkāpumā tādos apstākļos, kad neviena antidopinga organizācija nav bijusi informēta, ka varētu būt noticis antidopinga noteikumu pārkāpums. Tas nav piemērojams gadījumos, kad sportists vai cita persona atzīstas pārkāpumā laikā, kad uzskata, ka šā sportista vai minētās personas izdarīto pārkāpumu varētu atklāt. Diskvalifikācijas termiņu saīsina atkarībā no tā, kāda bija varbūtība, ka sportists vai cita persona tiktu pieķerti, ja nebūtu brīvprātīgi atzinušies.]* [↑](#footnote-ref-69)
70. *[Piezīme par 10. panta 8. punkta 1. apakšpunktu. Piemēram, ja antidopinga organizācija apgalvo, ka sportists ir pārkāpis 2. panta 1. punktu par anabolisko steroīda lietošanu, un nosaka, ka viņam ir piemērojama diskvalifikācija uz četriem (4) gadiem, tad šis sportists var vienpusēji samazināt diskvalifikācijas periodu līdz trim (3) gadiem, šajā pantā noteiktajā termiņā atzīstoties pārkāpumā un piekrītot trīs gadu diskvalifikācijai, bet nav pieļaujami nekādi papildu samazinājumi. Tādā veidā lieta tiek atrisināta bez nepieciešamības to izskatīt.]* [↑](#footnote-ref-70)
71. *[Piezīme par 10. panta 8. punkta 2. apakšpunktu. Lemjot par sekām, ko nosaka lietas noregulējuma līgumā, ņem vērā visus atbildību mazinošos vai pastiprinošos apstākļus, kas noteikti šajā 10. pantā un ko nepiemēro ārpus šā līguma noteikumiem.*

*Dažās valstīs diskvalifikācijas perioda noteikšana ir pilnībā atstāta lietas izskatīšanas iestādes ziņā. Šajās valstīs antidopinga organizācija 10. panta 8. punkta 1. apakšpunkta vajadzībām nevar norādīt konkrētu diskvalifikācijas periodu, kā arī nav pilnvarota piekrist konkrētam diskvalifikācijas periodam saskaņā ar 10. panta 8. punkta 2. apakšpunktu. Šajos apstākļos 10. panta 8. punkta 1. un 2. apakšpunktunepiemēro, bet tos var ņemt vērā lietas izskatīšanas komisija.]* [↑](#footnote-ref-71)
72. *[Piezīme par 10. panta 9. punkta 3. apakšpunkta 1. daļu. Šis pats noteikums attiecas uz gadījumiem, kad pēc sankciju noteikšanas antidopinga organizācija atklāj faktus, kas saistīti ar kādu antidopinga noteikumu pārkāpumu, kurš noticis pirms paziņojuma nosūtīšanas par pirmo antidopinga noteikumu pārkāpumu, piemēram, antidopinga organizācija nosaka sankcijas, pamatojoties uz tām sankcijām, kuras varēja tikt piemērotas, ja abi pārkāpumi būtu izskatīti vienlaikus, tostarp ņemti vērā atbildību pastiprinošie apstākļi.]* [↑](#footnote-ref-72)
73. *[Piezīme par 10. panta 10. punktu. Kodeksa noteikumi neliedz “tīriem” sportistiem vai citām personām, kas cietušas zaudējumus antidopinga noteikumus pārkāpušās personas rīcības dēļ, īstenot savas tiesības pieprasīt šai personai šādu zaudējumu atlīdzību.]* [↑](#footnote-ref-73)
74. *[Piezīme par 10. panta 11. punktu. Šā panta nolūks nav antidopinga organizācijai vai citam parakstītājam noteikt pozitīvu pienākumu veikt jebkādas darbības, lai iekasētu atsavinātās naudas balvas. Ja antidopinga organizācija nolemj neveikt nekādus pasākumus, lai iekasētu atsavinātās naudas balvas, tā var nodot savas tiesības atgūt šo naudu tam(-iem) sportistam(-iem), kuram(-iem) citādi būtu bijusi jāsaņem šī nauda. “Pamatoti pasākumi, lai sadalītu un izmaksātu naudas balvas” varētu ietvert iekasēto atsavināto naudas balvu izmantošanu tā, kā starptautiskā federācija vienojusies ar saviem sportistiem.]* [↑](#footnote-ref-74)
75. *[Piezīme par 10. panta 13. punkta 1. apakšpunktu. Tādu antidopinga noteikumu pārkāpumu gadījumos, kas nav minēti 2. panta 1. punktā, antidopinga organizācijai var būt nepieciešams ilgs laiks pietiekamu faktu atklāšanai un noskaidrošanai, lai varētu konstatēt antidopinga noteikumu pārkāpumu, jo īpaši, ja sportists vai cita persona cenšas novērst tā konstatēšanu. Šajos apstākļos nevajadzētu izmantot šā panta elastīgumu, lai sankcijas sāktu piemērot agrākā datumā.* [↑](#footnote-ref-75)
76. *[Piezīme par 10. panta 13. punkta 2. apakšpunkta 2. daļu. Sportista labprātīga piekrišana pagaidu aizliegumam nav atzīšanās, un to neizmanto, lai izdarītu sportistam nelabvēlīgus secinājumus.]* [↑](#footnote-ref-76)
77. *[Piezīme par 10. panta 14. punkta 1. apakšpunktu. Piemēram, saskaņā ar šā dokumenta 10. panta 14. punkta 2. apakšpunktu diskvalificēts sportists nevar piedalīties treniņnometnē, paraugdemonstrējumos vai attiecīgās valsts federācijas vai tāda kluba organizētā praksē, kas ir attiecīgās valsts federācijas biedrs vai saņem kādas valsts aģentūras finansējumu. Turklāt diskvalificēts sportists nedrīkst piedalīties sacensībās tādā profesionālajā līgā (piemēram, Nacionālā hokeja līga, Nacionālā basketbola asociācija u. c.), kas nav parakstītāja līga, un piedalīties sporta pasākumos, kurus rīko tāda starptautiska vai valsts līmeņa sporta pasākumu rīkotājorganizācija, kas nav parakstītāja organizācija, pretējā gadījumā iestājas 10. panta 14. punkta 3. apakšpunktā minētās sekas. Termins “darbība” ietver arī, piemēram, tādas administratīvās darbības kā šajā pantā aprakstītās organizācijas amatpersonas, direktora, darbinieka vai brīvprātīgā pienākuma pildīšanu. Vienā sporta veidā piešķirto diskvalifikāciju atzīst arī citos sporta veidos (skat. 15. punkta 1. apakšpunktu “Lēmumu automātiskais juridiski saistošais spēks”). Sportistam vai citai personai, kas izcieš diskvalifikāciju, jebkurā laikā diskvalifikācijas periodā ir aizliegts trenēt vai jebkurā citā statusā pildīt sportistu atbalsta personāla locekļa pienākumus, un, ja šis sportists vai cita persona tomēr to dara, arī cits sportists var pārkāpt 2. panta 10. punktu. Parakstītājs vai tā valsts federācijas nekādiem nolūkiem neatzīst nevienu snieguma standartu, kas sasniegts diskvalifikācijas periodā.]* [↑](#footnote-ref-77)
78. *[Piezīme par 10. panta 14. punkta 2. apakšpunktu. Daudzos komandu sporta veidos un arī dažos individuālajos sporta veidos (piemēram, lēkšanā ar slēpēm un vingrošanā) sportists nevar efektīvi trenēties viens pats, lai būtu gatavs piedalīties sacensībās pēc viņam noteiktās diskvalifikācijas perioda beigām. Šajā pantā aprakstītajā treniņu periodā diskvalificēts sportists nedrīkst piedalīties sacensībās vai veikt citu 10. panta 14. punkta 1. apakšpunktā aprakstīto darbību, kas nav treniņš.]* [↑](#footnote-ref-78)
79. *[Piezīme par 11. panta 3. punktu. Piemēram, Starptautiskā Olimpiskā komiteja var izstrādāt tādus noteikumus, saskaņā ar kuriem Olimpisko spēļu periodā komandu var diskvalificēt dalībai olimpiskajās spēlēs, pamatojoties uz mazāku antidopinga noteikumu pārkāpumu skaitu.]* [↑](#footnote-ref-79)
80. *[Piezīme par 12. pantu. Šā panta nolūks nav parakstītājam uzlikt pozitīvu pienākumu aktīvi uzraudzīt visas savas dalīborganizācijas, lai konstatētu, vai tās ievēro noteikumus, bet gan tikai pieprasa parakstītājam rīkoties gadījumā, ja tas uzzina par šādu neievērošanu.]* [↑](#footnote-ref-80)
81. *[Piezīme par 12. pantu. Šajā pantā ir skaidri noteikts, ka Kodekss neierobežo iespējamās disciplināri tiesiskās saistības starp organizācijām. Attiecībā uz sankcijām pret parakstītājiem par Kodeksa neievērošanu skat. 24. panta 1. punktu.]* [↑](#footnote-ref-81)
82. *[Piezīme par 13. pantu. Kodeksa mērķis ir nodrošināt ar dopingu saistīto lietu izskatīšanu taisnīgos un pārredzamos iekšējos procesos un paredzēt galējās pārsūdzības iespējas. Antidopinga organizāciju lēmumi saistībā ar dopinga apkarošanu ir pārredzami saskaņā ar 14. pantu. Konkrētas personas un organizācijas, tostarp WADA, ir tiesīgas pārsūdzēt šos lēmumus. Tā kā sportisti un sportistu valsts federācijas varētu gūt labumu no kāda pretinieka diskvalifikācijas, tie nav iekļauti to ieinteresēto personu un organizāciju definīcijā, kuras ir tiesīgas iesniegt pārsūdzību saskaņā ar 13. pantu.]* [↑](#footnote-ref-82)
83. *[Piezīme par 13. panta 1. punkta 1. apakšpunktu. Pārskatītā teksta nolūks nav izdarīt būtiskas izmaiņas 2015. gada Kodeksā, bet gan precizēt to. Piemēram, ja, skatot lietu pirmajā instancē, sportistam tika izvirzīta apsūdzība tikai par falsifikāciju, bet tāda pati rīcība varēja būt arī līdzdalība, pārsūdzētāja puse pārsūdzībā varēja izvirzīt sportistam apsūdzību gan par falsifikāciju, gan par līdzdalību.]* [↑](#footnote-ref-83)
84. *[Piezīme par 13. panta 1. punkta 2. apakšpunktu. Sporta šķīrējtiesa lietu skata no jauna. Iepriekšējās tiesvedības neierobežo pierādījumu izmantošanu un tās nav svarīgas, izskatot lietu Sporta šķīrējtiesā.]* [↑](#footnote-ref-84)
85. *[Piezīme par 13. panta 1. punkta 3. apakšpunktu. Ja lēmums ir pieņemts pirms antidopinga organizācijas procesa pēdējā posma (piemēram, pirmajā lietas izskatīšanas sēdē) un puses nolemj nepārsūdzēt šo lēmumu nākamajā antidopinga organizācijas procesā paredzētajā instancē (piemēram, valdē), WADA var izlaist atlikušos antidopinga organizācijas iekšējā procesa posmus un uzreiz iesniegt pārsūdzību Sporta šķīrējtiesā.]* [↑](#footnote-ref-85)
86. *[Piezīme par 13. panta 2. punkta 1. apakšpunktu. Sporta šķīrējtiesas lēmumi ir galīgi un saistoši, izņemot, ja tos pārskata saskaņā ar tiesību aktiem, kas piemērojami šķīrējtiesas lēmumu atcelšanai vai apstiprināšanai.]* [↑](#footnote-ref-86)
87. *[Piezīmes par 13. panta 2. punkta 3. apakšpunktu. Neatkarīgi no tā, vai to regulē Sporta šķīrējtiesas noteikumi vai 13. panta 2. punkta 3. apakšpunkts, termiņu, līdz kuram puse var iesniegt pārsūdzību, nosaka pēc lēmuma saņemšanas. Šā iemesla dēļ puse nevar zaudēt savas tiesības iesniegt pārsūdzību, ja tā nav saņēmusi lēmumu.]* [↑](#footnote-ref-87)
88. *[Piezīme par 13. panta 2. punkta 4. apakšpunktu*. *Šis noteikums ir nepieciešams, jo saskaņā ar Sporta šķīrējtiesas noteikumiem kopš 2011. gada sportistam vairs nav tiesību iesniegt pretapelācijas sūdzību, ja antidopinga organizācija ir pārsūdzējusi lēmumu pēc tam, kad ir pagājis laiks, kurā sportists var iesniegt pārsūdzību. Šis noteikums nodrošina visu pušu pienācīgu uzklausīšanu.]* [↑](#footnote-ref-88)
89. *[Piezīme par 13. panta 3. punktu. Ņemot vērā katra antidopinga noteikumu pārkāpuma izmeklēšanas un rezultātu pārvaldības procesa atšķirīgos apstākļus, nav iespējams noteikt vienu konkrētu periodu, kurā antidopinga organizācijai ir jāpieņem lēmums, pirms WADA ir tiesīga iestāties lietā, iesniedzot pārsūdzību Sporta šķīrējtiesā. Tomēr pirms šāda lēmuma pieņemšanas WADA apspriežas ar attiecīgo antidopinga organizāciju un dod antidopinga organizācijai iespēju paskaidrot, kāpēc tā vēl nav pieņēmusi lēmumu. Šā panta noteikumi neliedz arī starptautiskai federācijai pieņemt tādus noteikumus, kas šo federāciju pilnvaro pārņemt piekritību lietās, kurās ir pārlieku aizkavējies rezultātu pārvaldības process, ko veic kāda no starptautiskās federācijas dalībvalstu federācijām.]* [↑](#footnote-ref-89)
90. *[Piezīme par 14. panta 1. punkta 5. apakšpunktu. Visas antidopinga organizācijas savos antidopinga noteikumos paredz procedūras konfidenciālas informācijas aizsardzībai, kā arī konfidenciālas informācijas nepiemērotas publiskošanas gadījumu izmeklēšanai un disciplināru sodu noteikšanai vainīgajam antidopinga organizācijas darbiniekam vai pārstāvim.]* [↑](#footnote-ref-90)
91. *[Piezīme par 14. panta 3. punkta 2. apakšpunktu. Ja, publiskojot informāciju saskaņā ar 14. panta 3. punkta 2. apakšpunktu, tiktu pārkāpti citi piemērojamie tiesību akti, tad fakts, ka antidopinga organizācija nepublisko informāciju, netiek uzskatīts par Kodeksa neievērošanu saskaņā ar Starptautiskā privātuma un personas datu aizsardzības standarta 4. panta 2. punktu.]* [↑](#footnote-ref-91)
92. *[Piezīme par 14. panta 5. punktu. ADAMS sistēmu pārvalda, administrē un uztur WADA, un tā ir izstrādāta tā, lai tā būtu atbilstīga datu privātuma tiesību aktiem un normām, kas piemērojamas WADA un citām organizācijām, kuras izmanto šo sistēmu. ADAMS sistēmā saglabātie personas dati par sportistiem vai citām personām tiek un tiks apstrādāti stingrā slepenībā un saskaņā ar Starptautisko privātuma un personas datu aizsardzības standartu.]* [↑](#footnote-ref-92)
93. *[Piezīme par 14. panta 6. punktu. Valdībām vajadzētu ieviest tiesību aktus, noteikumus, politikas nostādnes vai administratīvās prakses šādiem mērķiem: sadarbībai un informācijas apmaiņai ar antidopinga organizācijām; Kodeksā paredzētajai datu apmaiņai ar antidopinga organizācijām (..).]* [↑](#footnote-ref-93)
94. *[Piezīme par 15. panta 1. punkta 4. apakšpunktu. Piemēram, ja saskaņā ar lielu sporta pasākumu rīkotājorganizācijas noteikumiem sportistam vai citai personai ir iespēja izvēlēties pārsūdzību Sporta šķīrējtiesā paātrinātā vai parastā šķīrējtiesas procesā, lielu sporta pasākumu rīkotājorganizācijas galīgais lēmums vai nolēmums ir saistošs citiem parakstītājiem neatkarīgi no tā, vai sportists vai cita persona izvēlas paātrināto pārsūdzības iespēju.]* [↑](#footnote-ref-94)
95. *[Piezīme par 15. panta 1. un 2. punktu. Antidopinga organizācijas lēmumus saskaņā ar 15. panta 1. punktu citi parakstītāji īsteno automātiski, un parakstītājiem nav jāpieņem nekādi lēmumi vai jāveic turpmāka rīcība. Piemēram, ja valsts antidopinga organizācija nolemj sportistam noteikt pagaidu aizliegumu piedalīties sacensībās, šis lēmums tiek automātiski izpildīts starptautiskās federācijas līmenī. Proti, “lēmums” ir tas, ko pieņem valsts antidopinga organizācija, un starptautiskajai federācijai nav jāpieņem atsevišķs lēmums. Tādējādi jebkuru sportista pretenziju par to, ka pagaidu aizliegums ir piemērots nepareizi, var iesniegt tikai pret valsts antidopinga organizāciju. Antidopinga organizāciju lēmumu īstenošana saskaņā ar 15. panta 2. punktu ir katra parakstītāja ziņā. Parakstītāja veiktā lēmuma īstenošana saskaņā ar 15. panta 1. vai 2. punktu nav pārsūdzama atsevišķi no pamata lēmuma. To, kādā mērā tiek atzīti citu antidopinga organizāciju pieņemtie lēmumi attiecībā uz TLA, nosaka 4. panta 4. punktā un Starptautiskajā terapeitiskās lietošanas atļaujas standartā.]* [↑](#footnote-ref-95)
96. *[Piezīme par 15. panta 3. punktu. Ja tādas organizācijas lēmums, kura nav pieņēmusi Kodeksu, daļēji atbilst un daļēji neatbilst Kodeksam, parakstītāji mēģina īstenot šo lēmumu saskaņā ar Kodeksa principiem. Piemēram, ja organizācija, kas nav parakstījusi Kodeksu, Kodeksam atbilstīgā procesā, pamatojoties uz aizliegtas vielas klātbūtni sportista ķermenī, ir atzinusi, ka sportists ir izdarījis antidopinga noteikumu pārkāpumu, bet noteiktais diskvalifikācijas periods ir īsāks nekā Kodeksā paredzētais, visiem parakstītājiem ir jāatzīst antidopinga noteikumu pārkāpuma konstatācija, un sportista valsts antidopinga organizācijai šī lieta ir jāizskata saskaņā ar 8. pantu, lai noteiktu, vai ir piemērojams Kodeksā noteiktais garākais diskvalifikācijas periods. Parakstītāja lēmums par šā lēmuma īstenošanu vai neīstenošanu saskaņā ar 15. panta 3. punktu ir pārsūdzams saskaņā ar 13. pantu.]* [↑](#footnote-ref-96)
97. *[Piezīme par 18. panta 2. punktu. Riska novērtējums, kas antidopinga organizācijām jāveic saskaņā ar Pārbaužu un izmeklējumu starptautisko standartu, ir pamats dopinga riska novērtējumam sportā. Šo novērtējumu var izmantot, lai noteiktu izglītības programmu prioritārās mērķgrupas. WADA arī nodrošina izglītības resursus, ko parakstītāji var izmantot savu programmu īstenošanai.]* [↑](#footnote-ref-97)
98. *[Piezīme par 18. panta 2. punktu. Ja, piemēram, konkrētai valsts antidopinga organizācijai nav savas tīmekļa vietnes, nepieciešamo informāciju var ievietot valsts olimpiskās komitejas vai citas organizācijas, kas valstī atbild par sportu, tīmekļa vietnē.]* [↑](#footnote-ref-98)
99. *[Piezīme par 18. panta 2. punkta 1. apakšpunktu. Izglītojamo grupu sarakstā vajadzētu iekļaut nevis tikai valsts vai starptautiskā līmeņa sportistus, bet gan visas personas, tostarp jauniešus, kas nodarbojas ar sportu jebkura parakstītāja, valdības vai citas tādas sporta organizācijas pakļautībā, kas pieņem Kodeksu.]* [↑](#footnote-ref-99)
100. *[Piezīme par 18. panta 2. punkta 2. apakšpunktu. Šā noteikuma nolūks ir ieviest pedagoga jēdzienu. Izglītību nodrošina tikai apmācīta un kompetenta persona, līdzīgi kā pārbaudes var veikt tikai apmācīti un īpaši iecelti dopinga kontrolieri. Abos gadījumos apmācītam personālam ir jāaizsargā sportists un jānodrošina pakalpojumu sniegšana konsekventā līmenī. Sīkāka informācija par vienkāršas pedagogu akreditācijas programmas izveidi ir izklāstīta WADA Izglītības vadlīnijās, kur iekļauti labākās prakses piemēri pasākumiem, ko var īstenot.]* [↑](#footnote-ref-100)
101. *[Piezīme. Parakstītāju, sportistu un citu personu pienākumus, kas aplūkoti vairākos Kodeksa pantos, papildina šajā daļā norādītie pienākumi.]* [↑](#footnote-ref-101)
102. *[Piezīme par 20. pantu. Protams, antidopinga organizācija nav atbildīga par to, ka tās deleģētās trešās puses, kas nav parakstītājas, neievēro Kodeksu, ja deleģētās trešās puses kļūda ir izdarīta saistībā ar pakalpojumiem, kas tiek sniegti citai antidopinga organizācijai. Piemēram, ja gan FINA, gan FIBA deleģē dopinga kontroles aspektus vienai un tai pašai deleģētajai trešajai pusei, kas nav parakstītāja, un ja pakalpojumu sniedzējs neievēro Kodeksu, nodrošinot pakalpojumus FINA, tad par šo kļūmi ir atbildīga tikai FINA, nevis FIBA. Tomēr antidopinga organizācijas ar deleģētajām trešajām personām, kurām tās ir deleģējušas antidopinga pienākumus, noslēdz līgumu, kurā tās pieprasa ziņot antidopinga organizācijai par visiem deleģēto trešo personu konstatētajiem Kodeksa neievērošanas gadījumiem.]* [↑](#footnote-ref-102)
103. *[Piezīme par 20. panta 3. punkta 6. apakšpunktu. Tas attiecas, piemēram, arī uz profesionālo līgu sportistiem.]* [↑](#footnote-ref-103)
104. *[Piezīme par 20. panta 5. punktu. Dažās mazākās valstīs šajā pantā aprakstītos pienākumus valsts antidopinga organizācija var deleģēt reģionālajai antidopinga organizācijai.]* [↑](#footnote-ref-104)
105. *[Piezīme par 20. panta 5. punkta 1. apakšpunktu. Tas, piemēram, neaizliegtu valsts antidopinga organizācijai pildīt lielu sporta pasākumu rīkotājorganizācijas vai citas antidopinga organizācijas deleģētās trešās personas pienākumus.]* [↑](#footnote-ref-105)
106. *[Piezīme par 20. panta 7. punkta 1. apakšpunktu. WADA nevar būt parakstītāja, jo tās funkcija ir pārraudzīt, kā parakstītāji ievēro Kodeksu.]* [↑](#footnote-ref-106)
107. *[Piezīme par 20. panta 7. punkta 10. apakšpunktu. WADA nav pārbaudes iestāde, bet patur tiesības ārkārtas gadījumos veikt pati savas pārbaudes, ja attiecīgā antidopinga organizācija ir vērsusi tās uzmanību uz problēmām, attiecībā uz kurām rīcība nav bijusi pietiekama.]* [↑](#footnote-ref-107)
108. *[Piezīme par 21. panta 1. punkta 2. apakšpunktu. Pienācīgi ņemot vērā sportista cilvēktiesības un privātumu, ar dopinga apkarošanu saistītu likumīgu apsvērumu dēļ paraugu vākšana dažreiz ir jāveic vēlu vakarā vai agri no rīta. Piemēram, ir zināms, ka daži sportisti šajā laikā lieto nelielas EPO devas, lai no rīta tās nevarētu konstatēt.]* [↑](#footnote-ref-108)
109. *[Piezīme par 21. panta 1. punkta 6. apakšpunktu. Saskaņā ar Kodeksu nesadarbošanās nav antidopinga noteikumu pārkāpums, bet uz tās pamata var ierosināt disciplinārlietu saskaņā ar parakstītāja noteikumiem.]* [↑](#footnote-ref-109)
110. *[Piezīme par 21. panta 2. punkta 5. apakšpunktu. Saskaņā ar Kodeksu nesadarbošanās nav antidopinga noteikumu pārkāpums, bet uz tās pamata var ierosināt disciplinārlietu saskaņā ar parakstītāja noteikumiem.]* [↑](#footnote-ref-110)
111. *[Piezīme par 21. panta 2. punkta 6. apakšpunktu. Tās situācijas, kad sportistu atbalsta personāla loceklis nepamatoti ir lietojis aizliegtu vielu vai aizliegtu metodi vai glabājis šādu aizliegtu vielu un tas saskaņā ar Kodeksu nav antidopinga noteikumu pārkāpums, jāskata saskaņā ar citiem sporta disciplinārajiem noteikumiem. Treneri un citi sportistu atbalsta personāla locekļi bieži ir paraugi sportistam. Viņiem nevajadzētu rīkoties pretrunā savam pienākumam mudināt savus sportistus nelietot dopingu.]* [↑](#footnote-ref-111)
112. *[Piezīme par 22. pantu. Vairākums valdību nevar būt privātu nevalstisku dokumentu, piemēram, Kodeksa, puses un šādi dokumenti tām nevar būt saistoši. Šā iemesla dēļ valdībām tiek lūgts parakstīt nevis Kodeksu, bet gan Kopenhāgenas deklarāciju un ratificēt, pieņemt, apstiprināt UNESCO konvenciju vai pievienoties šai konvencijai. Lai gan pieņemšanas mehānismi var atšķirties, sporta kustības un valdības lielā mērā kopīgi cenšas apkarot dopinga lietošanu, izmantojot Kodeksā aprakstīto, koordinēto un saskaņoto programmu.*

*Šajā pantā ir konkrēti izklāstīts, ko parakstītāji sagaida no valdībām. Tomēr tas ir tikai “vēlamais”, jo valdībām ir “pienākums” izpildīt tikai UNESCO konvencijas prasības.]* [↑](#footnote-ref-112)
113. *[Piezīme par 23. panta 1. punkta 3. apakšpunktu. Piemēram, šajos nosacījumos un prasībās būtu jānosaka juridiskās personas finanšu iemaksas to WADA administratīvo, pārraudzības un Kodeksa ievērošanas izmaksu segšanai, kas var būt attiecināmas uz pieteikšanās procesu un juridiskās personas turpmāko parakstītāja statusu.]* [↑](#footnote-ref-113)
114. *[Piezīme par 23. panta 2. punkta 2. apakšpunktu. Kodeksa noteikumi neliedz antidopinga organizācijai pieņemt un īstenot konkrētus disciplinārus noteikumus attiecībā uz tādām sportistu atbalsta personāla darbībām, kas saistītas ar dopinga lietošanu, bet saskaņā ar Kodeksu pašas par sevi nav uzskatāmas par antidopinga noteikumu pārkāpumu. Piemēram, valsts federācija vai starptautiskā federācija var atteikties atjaunot trenera licenci, ja vairāki sportisti, būdami šā trenera uzraudzībā, ir izdarījuši antidopinga noteikumu pārkāpumus.]* [↑](#footnote-ref-114)
115. *[Piezīme par 23. panta 2. punkta 2. apakšpunktu. Piemēram, starptautiskā federācija reputācijas un veselības apsvērumu dēļ varētu nolemt ieviest rīcības kodeksa noteikumus, kas sportistam ārpus sacensībām aizliedz lietot vai glabāt kokaīnu. Īstenojot rīcības kodeksa politiku, šādai starptautiskajai federācijai, ārpus sacensību laika savācot antidopinga paraugu, varētu būt atļauts veikt kokaīna laboratorisko pārbaudi. No otras puses, starptautiskās federācijas rīcības kodeksā nevarētu noteikt papildu sankcijas par kokaīna lietošanu sacensību laikā, jo tas jau ir ietverts Kodeksā izveidotajā sankciju sistēmā. Citi iespējamie piemēri ir noteikumi, kas reglamentē alkohola vai skābekļa lietošanu. Līdzīgi starptautiskā federācija varētu izmantot dopinga kontroles pārbaudes datus, lai uzraudzītu atbilstību saistībā ar transdzimumu un citiem atbilstības noteikumiem.]* [↑](#footnote-ref-115)
116. *[Piezīme par 24. panta 1. punktu. Kodeksa 1. papildinājuma beigās ir definēti termini, kas īpašā nozīmē lietoti 24. panta 1. punktā.]* [↑](#footnote-ref-116)
117. *[Piezīme par 24. panta 1. punkta 12. apakšpunkta 7. daļu. Valsts iestādes nav Kodeksa parakstītājas. Tomēr saskaņā ar UNESCO konvencijas 11. panta c) punktu dalībvalstis atbilstošā gadījumā daļēji vai pilnīgi aptur jebkuru finansiālu vai citu ar sportu saistītu atbalstu sporta vai antidopinga organizācijai, kas neievēro Kodeksu.]* [↑](#footnote-ref-117)
118. *[Piezīme par 24. panta 1. punkta 13. apakšpunktu. Piemēram, Starptautiskā Olimpiskā komiteja var nolemt piemērot simboliskas vai citādas sekas kādai starptautiskai federācijai vai valsts olimpiskajai komitejai saskaņā ar Olimpisko hartu, piemēram, liegt tai tiesības organizēt Starptautiskās Olimpiskās komitejas sesiju vai Olimpisko kongresu, savukārt starptautiskā federācija var nolemt atcelt starptautiskos sporta pasākumus, kurus bija plānots rīkot tā parakstītāja valstī, kas neievēro Kodeksu, vai nodot tiesības rīkot šos pasākumus kādai citai valstij.]* [↑](#footnote-ref-118)
119. *[Piezīme par 25. panta 1. punkta 3. un 4. apakšpunktu. Saskaņā ar 25. panta 1. punkta 3. apakšpunktu jaunas vai mainītas saistības, kuras noteiktas parakstītājiem, automātiski stājas spēkā trīs (3) mēnešus pēc to apstiprināšanas, ja vien nav noteikts citādi. Turpretī 25. panta 1. punkta 4. apakšpunkts attiecas uz jaunām vai izmainītām saistībām, kuras noteiktas sportistiem vai citām personām un kuras pret atsevišķiem sportistiem vai citām personām var izpildīt tikai, izmainot attiecīgā parakstītāja (piemēram, starptautiskās federācijas) antidopinga noteikumus. Šā iemesla dēļ 25. panta 1. punkta 4. apakšpunkts paredz ilgāku laika posmu katram parakstītājam, lai tas pielāgotu savus noteikumus 2021. gada Kodeksam un veiktu visus nepieciešamos pasākumus, lai nodrošinātu, ka šie noteikumi ir saistoši attiecīgajiem sportistiem un citām personām.]* [↑](#footnote-ref-119)
120. *[Piezīme par 27. panta 4. punktu. Citos gadījumos, kas nav aprakstīti 27. panta 4. punktā, kad galīgais lēmums, ar ko konstatēts antidopinga noteikumu pārkāpums, ir pieņemts vai nu pirms Kodeksa pieņemšanas, vai saskaņā ar kādu no iepriekšējām Kodeksa versijām pirms 2021. gada Kodeksa un noteiktais diskvalifikācijas periods ir pagājis, 2021. gada Kodeksu nevar izmantot, lai mainītu agrākā pārkāpuma klasifikāciju.]* [↑](#footnote-ref-120)
121. *[Piezīme par definīcijām. Definētie termini ietver to daudzskaitļa formas un locījumus, kā arī gadījumus, kad šos terminus lieto kā citas vārdšķiras.]* [↑](#footnote-ref-121)
122. *[Piezīme par terminu “aizsargājamā persona”. Kodeksā pret aizsargājamām personām ir noteikta atšķirīga attieksme nekā pret citiem sportistiem vai personām noteiktos apstākļos, izprotot, ka sportistam vai citai personai, kura ir jaunāka par noteiktu vecumu vai kurai ir mazākas intelektuālās spējas, var nebūt garīgu spēju izprast un novērtēt Kodeksā noteiktos aizliegumus. Šāda persona ir, piemēram, paraolimpiskais sportists, kuram ir dokumentāli pierādīta rīcībnespēja intelektuālās attīstības traucējumu dēļ. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]* [↑](#footnote-ref-122)
123. *[Piezīme par termina “amatieru līmeņa sportists” definīciju. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]* [↑](#footnote-ref-123)
124. *[Piezīme par termina “falsifikācija” definīciju. Piemēram, saskaņā ar šo pantu pārbaudes laikā ir aizliegts grozīt identifikācijas numurus dopinga kontroles veidlapā, B parauga analīzes laikā sasist B mēģeni vai pārveidot paraugu, pievienojot piemaisījumu, vai iebiedēt vai mēģināt iebiedēt iespējamo liecinieku vai liecinieku, kurš dopinga kontroles procedūrā devis liecību vai sniedzis informāciju. Falsifikācija ir amatpārkāpums, ko pieļauj rezultātu pārvaldības procesa laikā. Skat. 10. panta 9. punkta 3. apakšpunkta 3. daļu. Tomēr par falsifikāciju neuzskata darbības, kas veiktas, nodrošinot personas likumīgu aizstāvību pret antidopinga noteikumu pārkāpuma apsūdzību. Tādu agresīvu izturēšanos pret dopinga kontroles amatpersonu vai citu dopinga kontrolē iesaistītu personu, ko citos gadījumos neuzskata par neatļautu iejaukšanos, iekļauj sporta organizāciju disciplinārajos noteikumos.]* [↑](#footnote-ref-124)
125. *[Piezīme par termina “glabāšana” definīciju. Saskaņā ar šo definīciju tad, ja sportista automašīnā atrod anaboliskos steroīdus, to uzskata par antidopinga noteikumu pārkāpumu, ja vien sportists nepierāda, ka šo automašīnu ir lietojis kāds cits; tādā gadījumā antidopinga organizācijai ir jāpierāda, ka sportists ir zinājis par šiem anaboliskajiem steroīdiem un viņam ir bijis nolūks tos izmantot, pat tad, ja automašīna nav bijusi sportista ekskluzīvā valdījumā. Tāpat arī gadījumā, ja anaboliskos steroīdus atrod zāļu skapītī, kas ir sportista un viņa laulātā kopīgā pārziņā, antidopinga organizācijai ir jāpierāda, ka sportists ir zinājis par anabolisko steroīdu atrašanos skapītī un ka sportistam ir bijis nolūks tos izmantot. Aizliegtas vielas iegāde ir glabāšana pat tad, ja, piemēram, produkts netiek saņemts, ir paredzēts kādam citam vai tiek nosūtīts uz trešās personas adresi.]* [↑](#footnote-ref-125)
126. *[Piezīme par termina “iepriekšēja lietas izskatīšana” definīciju. Lietas iepriekšēja izskatīšana ir tikai pirmstiesas procedūra, kurā var neizskatīt visus lietas faktus. Pēc lietas iepriekšējas izskatīšanas sportistam joprojām ir tiesības uz lietas pilnīgu izskatīšanu pēc būtības. Turpretī 7. panta 4. punkta 3. apakšpunktā lietotais termins “paātrināta lietas izskatīšana” nozīmē pilnīgu, paātrinātu lietas izskatīšanu pēc būtības.]* [↑](#footnote-ref-126)
127. *[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]* [↑](#footnote-ref-127)
128. *[Piezīme par termina “sacensību laiks” definīciju. Vispārpieņemta definīcija terminam “sacensību laiks” garantē lielāku saskaņotību sportistu starpā visos sporta veidos, sportistu starpā novērš vai samazina neskaidrības par attiecīgo termiņu pārbaužu veikšanai sacensību laikā, novērš nejaušus nelabvēlīgus analīžu rezultātus starp sacensībām sporta pasākuma laikā un palīdz novērst to, ka jebkādas ārpus sacensībām aizliegtas vielas iespējama snieguma uzlabošanai tiek pārnestas uz sacensību laiku.]* [↑](#footnote-ref-128)
129. *[Piezīme par termina “sportists” definīciju. Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]* [↑](#footnote-ref-129)
130. *[Piezīme par termina “starptautiska līmeņa sportists” definīciju. Saskaņā ar Pārbaužu un izmeklējumu starptautisko standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstīgi reitingam, dalībai noteiktos starptautiskos sporta pasākumos, licences tipam u. c. Tomēr tai šie kritēriji jāpublicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskajai federācijai jāpublicē šo starptautisko sporta pasākumu saraksts.]* [↑](#footnote-ref-130)
131. *[Piezīme par terminu “vaina”. Sportista vainu novērtē, pamatojoties uz tādu pašu kritēju, kādu piemēro saskaņā ar visiem pantiem, kuri attiecas uz vainu. Tomēr saskaņā ar 10. panta 6. punkta 2. apakšpunktu nav pamatoti samazināt sankcijas, ja vien, novērtējot vainas pakāpi, nekonstatē, ka attiecīgajā pārkāpumā nav bijusi būtiska sportista vai citas personas vaina vai nolaidība.]* [↑](#footnote-ref-131)